(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΛΑ΄

Τρίτη, 26 Νοεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 20ο Δημοτικό Σχολείο Περιστερίου, το 4ο Δημοτικό Σχολείο Παιανίας, το 2ο Γενικό Λύκειο Αιγίου, το 2ο Γενικό Λύκειο Αιγίου, το 22ο, 23ο και 13ο Δημοτικό Σχολείο Λαμίας και από το 4ο Γυμνάσιο Τρίπολης, σελ.   
3. Ανακοινώνεται ότι ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Νικόλαος Παππάς, με την από 25 Νοεμβρίου 2024 επιστολή του προς τον Πρόεδρο της Βουλής, μας γνωστοποιεί ότι μετά από μυστική ψηφοφορία των μελών του ΣΥΡΙΖΑ - Προοδευτική Συμμαχία, που διεξήχθη σύμφωνα με το καταστατικό του κόμματος, στις 24 Νοεμβρίου 2024 εξελέγη ως νέος Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία ο κ. Σωκράτης Φάμελλος, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
 Ανακοίνωση του δελτίου επικαίρων ερωτήσεων της Τετάρτης 27 Νοεμβρίου 2024., σελ.

Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου: Οι Υπουργοί Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υγείας, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Μετανάστευσης και Ασύλου, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας και Επικρατείας, καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 25-11-2024 σχέδιο νόμου «Μέτρα για την ενίσχυση του εισοδήματος, φορολογικά κίνητρα για την καινοτομία και τους μετασχηματισμούς επιχειρήσεων και άλλες διατάξεις», σελ.   
2. Μόνη συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ψηφιακής Διακυβέρνησης «Ενσωμάτωση της Οδηγίας (ΕΕ) 2022/2555 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2022, σχετικά με μέτρα για υψηλό κοινό επίπεδο κυβερνοασφάλειας σε ολόκληρη την Ένωση, την τροποποίηση του Κανονισμού (ΕΕ) 910/2014 και της Οδηγίας (ΕΕ) 2018/1972, και την κατάργηση της Οδηγίας (ΕΕ) 2016/1148 (Οδηγία NIS 2) και άλλες διατάξεις», σελ.

ΠΡΟΕΔΡΕΥΩΝΤΕΣ

ΓΕΩΡΓΑΝΤΑΣ Γ. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.

ΛΑΜΠΡΟΥΛΗΣ Γ. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:  
  
 ΓΕΩΡΓΑΝΤΑΣ Γ. , σελ.   
 ΓΙΑΝΝΟΥΛΗΣ Χ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΜΠΡΟΥΛΗΣ Γ. , σελ.   
 ΠΛΑΚΙΩΤΑΚΗΣ Ι. , σελ.   
  
Β. Επί του σχεδίου νόμου του Υπουργείου Ψηφιακής Διακυβέρνησης:  
  
  
 ΑΠΟΣΤΟΛΑΚΗ Ε. , σελ.   
 ΒΟΛΟΥΔΑΚΗ Σ. , σελ.   
 ΓΙΑΝΝΟΥΛΗΣ Χ. , σελ.   
 ΓΡΑΜΜΕΝΟΣ Β. , σελ.   
 ΔΗΜΗΤΡΙΑΔΗΣ Π. , σελ.   
 ΚΑΖΑΜΙΑΣ Α. , σελ.   
 ΚΑΠΠΑΤΟΣ Π. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΤΣΑΦΑΔΟΣ Κ. , σελ.   
 ΚΟΝΤΗΣ Ι. , σελ.   
 ΚΟΥΡΟΥΠΑΚΗ Α. , σελ.   
 ΚΤΙΣΤΑΚΗΣ Ε. , σελ.   
 ΚΥΡΙΑΖΙΔΗΣ Δ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΙΝΟΥ Α. , σελ.   
 ΛΟΒΕΡΔΟΣ Ι. , σελ.   
 ΛΥΤΡΙΒΗ Ι. , σελ.   
 ΜΑΝΤΖΟΣ Δ. , σελ.   
 ΜΑΡΚΟΓΙΑΝΝΑΚΗΣ Α. , σελ.   
 ΜΠΙΑΓΚΗΣ Δ. , σελ.   
 ΝΑΤΣΙΟΣ Δ. , σελ.   
 ΠΑΝΑΣ Α. , σελ.   
 ΠΑΠΑΗΛΙΟΥ Γ. , σελ.   
 ΠΑΠΑΪΩΑΝΝΟΥ Α. , σελ.   
 ΠΑΠΑΣΤΕΡΓΙΟΥ Δ. , σελ.   
 ΠΑΦΙΛΗΣ Α. , σελ.   
 ΡΟΥΝΤΑΣ Γ. , σελ.   
 ΣΠΑΝΙΑΣ Α. , σελ.   
 ΣΠΥΡΙΔΑΚΗ Α. , σελ.   
 ΣΤΑΪΚΟΥΡΑΣ Χ. , σελ.   
 ΣΤΑΜΑΤΗΣ Γ. , σελ.   
 ΣΤΙΓΚΑΣ Β. , σελ.   
 ΣΥΝΤΥΧΑΚΗΣ Ε. , σελ.   
 ΤΖΑΝΑΚΟΠΟΥΛΟΣ Δ. , σελ.   
 ΤΣΑΠΑΝΙΔΟΥ Π. , σελ.   
 ΥΨΗΛΑΝΤΗΣ Β. , σελ.   
 ΦΩΤΙΟΥ Θ. , σελ.   
 ΧΗΤΑΣ Κ. , σελ.   
  
Γ. ΠΑΡΕΜΒΑΣΕΙΣ:  
  
 ΚΩΝΣΤΑΝΤΙΝΟΠΟΥΛΟΣ Ο. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΛΑ΄

Τρίτη 26 Νοεμβρίου 2024

Αθήνα, σήμερα στις 26 Νοεμβρίου 2024, ημέρα Τρίτη και ώρα 10.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, καλησπέρα και καλή εβδομάδα. Αρχίζει η συνεδρίαση.

Εισερχόμεθα στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ψηφιακής Διακυβέρνησης: «Ενσωμάτωση της Οδηγίας (ΕΕ) 2022/2555 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2022, σχετικά με μέτρα για υψηλό κοινό επίπεδο κυβερνοασφάλειας σε ολόκληρη την Ένωση, την τροποποίηση του Κανονισμού (ΕΕ) 910/2014 και της Οδηγίας (ΕΕ) 2018/1972, και την κατάργηση της Οδηγίας (ΕΕ) 2016/1148 (Οδηγία NIS 2) και άλλες διατάξεις».

Η Διάσκεψη των Προέδρων αποφάσισε στη συνεδρίασή της της 21ης Νοεμβρίου 2024 τη συζήτηση του νομοσχεδίου σε μία συνεδρίαση, ενιαία επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Ελευθέριος Κτιστάκης, για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΕΛΕΥΘΕΡΙΟΣ ΚΤΙΣΤΑΚΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι, με το προτεινόμενο σχέδιο νόμου εναρμονίζεται το Εθνικό μας Δίκαιο ενσωματώνοντας την οδηγία 2022/2555 του Ευρωπαϊκού Κοινοβουλίου και του Συμβουλίου της 14ης Δεκεμβρίου 2022 σχετικά με μέτρα για υψηλό κοινό επίπεδο κυβερνοασφάλειας σε ολόκληρη την Ευρωπαϊκή Ένωση, την τροποποίηση του Κανονισμού 910/2014 και της οδηγίας 2018/1972, καθώς και την κατάργηση της οδηγίας 2016/1148.

Η οδηγία 2016/1148 του Ευρωπαϊκού Κοινοβουλίου και Συμβουλίου αποσκοπούσε στην ανάπτυξη ικανοτήτων κυβερνοασφάλειας σε ολόκληρη την Ένωση, στον μετριασμό των απειλών για τα συστήματα δικτύου και πληροφοριών που χρησιμοποιούνται για την παροχή βασικών υπηρεσιών σε σημαντικούς τομείς, καθώς και στη διασφάλιση της συνέχειας των υπηρεσιών αυτών κατά την αντιμετώπιση περιστατικών.

Με την οδηγία αυτή η διασφαλίστηκε η ολοκλήρωση του εθνικού πλαισίου για την ασφάλεια των συστημάτων δικτύων και πληροφοριών με τη θέσπιση εθνικών στρατηγικών για την ασφάλεια των συστημάτων αυτών, με τη θέσπιση, επίσης, εθνικών ικανοτήτων και με την εφαρμογή ρυθμιστικών μέτρων τα οποία καλύπτουν βασικές υποδομές του κράτους και οντότητες που προσδιορίζονται από κάθε κράτος μέλος.

Η οδηγία 2016/1148 συνέβαλε, επίσης, στη συνεργασία σε επίπεδο Ευρωπαϊκής Ένωσης μέσω της σύστασης της ομάδας συνεργασίας και του δικτύου εθνικών ομάδων αντιμετώπισης περιστατικών ασφάλειας υπολογιστών. Σήμερα πλέον τα συστήματα δικτύου και πληροφοριών έχουν εξελιχθεί σε κεντρικό στοιχείο της καθημερινής μας ζωής, με τον ταχύ ψηφιακό μετασχηματισμό και τη διασύνδεση της κοινωνίας, μεταξύ άλλων και στις διασυνοριακές συναλλαγές. Η εξέλιξη αυτή έχει οδηγήσει σε επέκταση του τοπίου των κυβερνοαπειλών, γεγονός που δημιουργεί νέες προκλήσεις οι οποίες απαιτούν προσαρμοσμένες, συντονισμένες και καινοτόμες αποκρίσεις σε όλα τα κράτη μέλη.

Ο αριθμός, το μέγεθος, η επινοητικότητα, η συχνότητα και ο αντίκτυπος των περιστατικών αυξάνονται και συνιστούν μείζονα απειλή για τη λειτουργία των συστημάτων δικτύου και πληροφοριών. Ως εκ τούτου υφίστανται περιστατικά που μπορούν και παρεμποδίζουν την άσκηση οικονομικών δραστηριοτήτων στην εσωτερική αγορά, προκαλούν οικονομικές απώλειες, υπονομεύουν την εμπιστοσύνη των χρηστών και εν τέλει προκαλούν σοβαρή ζημιά στην οικονομία και την κοινωνία της Ευρωπαϊκής Ένωσης. Το δε ενδεχόμενο ανεπαρκούς σχεδιασμού ή εφαρμογής των απαιτήσεων κυβερνοασφάλειας σε ένα κράτος μέλος είναι εξαιρετικά πιθανό να έχει επιπτώσεις στο επίπεδο κυβερνοασφάλειας άλλων κρατών μελών.

Η επανεξέταση της οδηγίας 2016/1148 κατέδειξε μεγάλη απόκλιση στην εφαρμογή της από τα κράτη μέλη, μεταξύ άλλων όσον αφορά το πεδίο εφαρμογής της, η οριοθέτηση του οποίου επαφιόταν σε μεγάλο βαθμό στη διακριτική ευχέρεια των κρατών. Η οδηγία αυτή παρείχε, επίσης, ευρύτατη διακριτική ευχέρεια στα κράτη μέλη όσον αφορά την εφαρμογή των υποχρεώσεων σχετικά με την ασφάλεια και την αναφορά των περιστατικών που ορίζονται στην εν λόγω οδηγία.

Η νέα οδηγία που ενσωματώνεται στην ελληνική έννομη τάξη με το προκείμενο σχέδιο νόμου αποσκοπεί στην εξάλειψη αυτών των μεγάλων αποκλίσεων μεταξύ των κρατών μελών, ιδίως με τον καθορισμό ελάχιστων κανόνων σχετικά με τη λειτουργία ενός συντονισμένου κανονιστικού πλαισίου. Θεσπίζεται, δηλαδή, ένα συνεκτικό πλαίσιο για τη διακυβέρνηση της κυβερνοασφάλειας ως διακριτής, οριζόντιου χαρακτήρα δημόσιας πολιτικής, καθώς και μηχανισμοί αποτελεσματικής συνεργασίας μεταξύ των αρμόδιων αρχών και των οργανισμών, που παρέχουν κρίσιμες υπηρεσίες για την οικονομική και κοινωνική ζωή, όχι μόνο ενός κράτους μέλους, αλλά και ολόκληρης της Ευρωπαϊκής Ένωσης.

Συνοπτικά, οι κεντρικοί πυλώνες της παρούσας νομοθετικής πρωτοβουλίας είναι οι ακόλουθοι: Πρώτον, διευρυμένο πεδίο εφαρμογής με βάση το κριτήριο του κανόνα μεγέθους των επιχειρήσεων οντοτήτων καθώς και η υπαγωγή νέων τομέων. Δεύτερον, ενίσχυση και λειτουργική αναβάθμιση της αρμόδιας εθνικής αρχής κυβερνοασφάλειας. Τρίτον, μέτρα διαχείρισης κινδύνων, λογοδοσία οργάνων της διοίκησης των υπόχρεων οργανισμών και επιχειρήσεων οντοτήτων και εμπέδωση κουλτούρας συμμόρφωσης μέσω ενός αναλογικού κοινοτικού πλαισίου και μηχανισμών εφαρμογής με αυστηρότερες κυρώσεις, ώστε να διασφαλιστεί ότι οι οργανισμοί συμμορφώνονται με τα πρότυπα ασφάλειας, μειώνοντας συνακόλουθα τον κίνδυνο κυβερνοεπιθέσεων και διαφυλάσσοντας τα δικαιώματα των πολιτών και την ασφάλεια των επιχειρήσεων.

Τέταρτον, εντατικοποίηση των μέτρων κυβερνοασφάλειας και περιορισμός των υποχρεώσεων αναφοράς περιστατικών από πλευράς των υπόχρεων οντοτήτων με συγκεκριμένα χρονοδιαγράμματα, που θα επιτρέπουν την ταχεία αντίδραση και την προστασία των δεδομένων προσωπικού χαρακτήρα. Πέμπτον, εμβάθυνση της διευρωπαϊκής συνεργασίας και συμμετοχή σε ευρωπαϊκούς μηχανισμούς για την ανταλλαγή πληροφοριών και το συντονισμό σε περιπτώσεις κρίσεων στον κυβερνοχώρο.

Αναλυτικότερα το προκείμενο σχέδιο νόμου διαρθρώνεται σε τρία μέρη εκ των οποίων το πρώτο μέρος αφορά την ενσωμάτωση της οδηγίας 2022/2555 με τις προτεινόμενες διατάξεις να υπερβαίνουν την ελάχιστη απαιτούμενη ενσωμάτωση των διατάξεων της Οδηγίας. Το δεύτερο μέρος αφορά σε εντοπισμένες τροποποιήσεις στον ν.5086/2024 και στον ν.4961/2022 καθώς και τρεις άλλες ρυθμίσεις. Και το τρίτο μέρος που περιλαμβάνει την ακροτελεύτια διάταξη για την έναρξη ισχύος των διατάξεών του.

Σημειώνω ότι επισυνάπτονται δύο παραρτήματα για την κατηγοριοποίηση των οντοτήτων και των τομέων στους οποίους πρέπει να εφαρμοστεί το πρώτο μέρος του σχεδίου νόμου. Το πρώτο μέρος περιλαμβάνει ένα συνεκτικό πλαίσιο διατάξεων για την κυβερνοασφάλεια και τους μηχανισμούς αποτελεσματικής συνεργασίας μεταξύ των αρμοδίων αρχών και των οργανισμών που παρέχουν κρίσιμες υπηρεσίες στην οικονομική και κοινωνική ζωή με σκοπό την επίτευξη υψηλού επιπέδου κυβερνοασφάλειας σε ολόκληρη την Ευρωπαϊκή Ένωση. Αντικείμενο δε κατά κύριο λόγο είναι ο προσδιορισμός πλαισίου για την κατάρτιση εθνικής στρατηγικής κυβερνοασφάλειας, ο ορισμός αρμόδιας αρχής για την κυβερνοασφάλεια και τη διαχείριση κυβερνοκρίσεων, ο ορισμός ενιαίου σημείου επαφής για την κυβερνοασφάλεια και ομάδων αποκλειστικά συμβάντα, που αφορούν στην ασφάλεια των υπολογιστών, ο καθορισμός μέτρων διαχείρισης κινδύνων στον τομέα της κυβερνοασφάλειας και ρυθμίσεις για τους όρους και τις υποχρεώσεις υποβολής αναφορών, καθώς και για την εποπτεία και επιβολή τυχόν μέτρων και κυρώσεων.

Για την οριοθέτηση του πεδίου εφαρμογής του σχεδίου νόμου καθορίζονται δύο κατηγορίες υπόχρεων οντοτήτων, οι βασικές και σημαντικές. Τα κριτήρια του καθορισμού είναι αφ’ ενός μεν το μέγεθος, δημόσιες και ιδιωτικές οντότητες των τομέων, που αναφέρονται στα παραρτήματα 1 και 2 του σχεδίου νόμου, οι οποίες χαρακτηρίζονται ως μεσαίες σύμφωνα με τη σύσταση 2003/361 της επιτροπής ή υπερβαίνουν τα ανώτατα όρια για τις μεσαίες επιχειρήσεις και παρέχουν υπηρεσίες στην ημεδαπή, αφ’ ετέρου η σπουδαιότητά τους για την παροχή κρίσιμων υπηρεσιών για τη λειτουργία της αγοράς ή την ιδιαίτερη σημασία τους. Εφαρμόζεται σε οντότητες ανεξαρτήτως μεγέθους, που παρέχουν συγκεκριμένες υπηρεσίες στους τομείς και στους υποτομείς που αναφέρονται στα παραρτήματα 1 και 2.

Αναφορικά με τη δημόσια διοίκηση εφαρμόζεται στους φορείς της κεντρικής κυβέρνησης του άρθρου 14 παράγραφος 1 περίπτωση γ΄ του ν.4720/2014 καθώς και στους ΟΤΑ Α΄ και Β΄ βαθμού. Αντιθέτως δεν εφαρμόζεται σε οντότητες δημόσιας διοίκησης που ασκούν δραστηριότητα στους τομείς της εθνικής άμυνας, εθνικής ασφάλειας, δημόσιας ασφάλειας καθώς και της επιβολής του νόμου. Επιπρόσθετα σε αυτό υπάρχει η ρητή επιφύλαξη στην εφαρμογή του νόμου σχετικά με μέτρα που λαμβάνει χώρα μας για την προστασία της εθνικής ασφάλειας και των κυριαρχικών της δικαιωμάτων.

Μία σημαντική διαφορά με την προηγούμενη οδηγία είναι ότι επικαιροποιείται και διευρύνεται σημαντικά ο κατάλογος των τομέων και δραστηριοτήτων που υπόκεινται σε υποχρεώσεις λήψης μέτρων κυβερνοασφάλειας, ώστε να παρέχεται ολοκληρωμένη κάλυψη των τομέων και υπηρεσιών ζωτικής σημασίας για βασικές κοινωνικές και οικονομικές δραστηριότητες στην εσωτερική αγορά. Για παράδειγμα εισάγονται για πρώτη φορά στο πεδίο εφαρμογής ο δημόσιος τομέας με κεντρική διοίκηση και αυτοδιοίκηση, διαχείριση υπηρεσιών τεχνολογίας, πληροφορικής και επικοινωνίας, ταχυδρομικές υπηρεσίες, διαχείρισης αποβλήτων, έρευνα, τρόφιμα παρασκευή, παραγωγή και διανομή χημικών προϊόντων και κατασκευαστικός τομέας.

Επιπρόσθετα στο σχέδιο νόμου προσδιορίζονται οι στόχοι και το πλαίσιο διαμόρφωσης της εθνικής στρατηγικής κυβερνοασφάλειας ως ολοκληρωμένο σχέδιο στρατηγικής, η οποία καταρτίζεται από την Εθνική Αρχή Κυβερνοασφάλειας. Ανάμεσα σε άλλα η Εθνική Στρατηγική Κυβερνοασφάλειας περιλαμβάνει τους στόχους και τις προτεραιότητες, το πλαίσιο διακυβέρνησης για την επίτευξη αυτών, την αποσαφήνιση των αρμοδιοτήτων των ενδιαφερομένων μερών σε εθνικό επίπεδο και τον συντονισμό και τη συνεργασία μεταξύ αυτών και των αντίστοιχων οργάνων της Ευρωπαϊκής Ένωσης.

Υπό αυτό το πρίσμα θεσπίζονται πολιτικές διαχείρισης ευπαθειών, προώθησης της ανάπτυξης και της ενσωμάτωσης νέων τεχνολογιών, της εκπαίδευσης και της κατάρτισης στην κυβερνοασφάλεια. Η Εθνική Αρχή Κυβερνοασφάλειας που συστάθηκε πρόσφατα με το ν.5086/2024 κατέχει πρωταγωνιστικό ρόλο. Ειδικότερα η Εθνική Αρχή Κυβερνοασφάλειας ορίζεται ως αρμόδια αρχή υπεύθυνη για την κυβερνοασφάλεια και για τα εποπτικά καθήκοντα. Αποτελεί το ενιαίο σημείο επαφής και ασκεί καθήκοντα συνδέσμου για τη διασφάλιση της διασυνοριακής συνεργασίας της χώρας τόσο με άλλους αρμόδιους φορείς όσο και με την Ευρωπαϊκή Επιτροπή και τον Οργανισμό της Ευρωπαϊκής Ένωσης για την κυβερνοασφάλειας ENISA.

Ταυτόχρονα ο επιχειρησιακός ρόλος της Εθνικής Αρχής Κυβερνοασφάλειας ενισχύεται σημαντικά και ορίζεται ως αρμόδια αρχή για τη διαχείριση περιστατικών και κρίσεων μεγάλης κλίμακας και συμμετέχει στο ευρωπαϊκό δίκτυο οργανώσεων διασύνδεσης για κρίση στον κυβερνοχώρο. Ορίζεται επιπρόσθετα ως αρμόδια αρχή απόκρισης για συμβάντα που αφορούν στην ασφάλεια υπολογιστών. Η δε ομάδα απόκρισης αυτής επιτελεί συντονιστικό ρόλο. Κατ’ εξαίρεση για τους φορείς της κεντρικής κυβέρνησης που εμπίπτουν στο πεδίο εφαρμογής καθώς και τους ΟΤΑ, αρμόδια ομάδα απόκρισης ορίζεται η σχετική ομάδα της διεύθυνσης κυβερνοχώρου της Εθνικής Υπηρεσίας Πληροφοριών.

Ένα από τα στοιχεία που ξεχωρίζουν τη νέα οδηγία από την προηγούμενη είναι η συνεργασία μεταξύ των ομάδων απόκρισης για συμβάντα, που αφορούν στην ασφάλεια υπολογιστών τόσο σε εθνικό επίπεδο όσο και σε επίπεδο Ευρωπαϊκής Ένωσης με συγκεκριμένο χρονοδιάγραμμα απόκρισης και ενημέρωσης. Ειδικά επισημαίνω την πρόβλεψη για την ανταλλαγή πληροφοριών σε τακτική βάση μεταξύ των εθνικών αρχών σε ένα ευρύτατο πλαίσιο από τον καθορισμό των υπόχρεων οντοτήτων μέχρι περιστατικά, κινδύνους και απειλές. Επισημαίνεται ότι μέσω του πλαισίου για τη συντονισμένη γνωστοποίηση ευπαθειών, ευπάθειες που εντοπίζονται κυρίως σε προϊόντα αλλά και σε υπηρεσίες, δύναται να αντιμετωπίζονται το συντομότερο δυνατόν και με συστηματικό και πιο συντονισμένο τρόπο.

Επίσης με το υπό συζήτηση σχέδιο νόμου προβλέπονται υποχρεώσεις λήψης μέτρων διαχείρισης κινδύνων στον τομέα της κυβερνοασφάλειας από τις βασικές και σημαντικές οντότητες στη βάση μιας ολιστικής προσέγγισης του κινδύνου με στόχο την προστασία των συστημάτων δικτύου και πληροφοριακών συστημάτων και του φυσικού περιβάλλοντος των εν λόγω συστημάτων από περιστατικά καθώς και υποχρεώσεις αναφοράς περιστατικών με λεπτομερές και αυστηρό χρονοδιάγραμμα, αποσκοπώντας στην έγκαιρη αντιμετώπιση των απειλών.

Στο ίδιο πλαίσιο της συνεργασίας και της αναφοράς περιστατικών εντάσσονται και οι ρυθμίσεις του Κεφαλαίου ΣΤ΄ περί ανταλλαγής πληροφοριών. Τέλος, η Εθνική Αρχή Κυβερνοασφάλειας ορίζεται ως αρμόδια αρχή εποπτείας και ελέγχου για τη συμμόρφωση με τις διατάξεις του προκειμένου σχεδίου νόμου και προβλέπονται οι γενικές ρυθμίσεις εποπτείας και ελέγχου από τις οποίες ξεχωρίζω την επιφύλαξη της αρμοδιότητας της αρχής προστασίας δεδομένων προσωπικού χαρακτήρα αναφορικά με τον κανονισμό 2016/679 του Ευρωπαϊκού Κοινοβουλίου και Συμβουλίου στην αντιμετώπισης περιστατικών, που οδηγούν σε παραβάσεις δεδομένων προσωπικού χαρακτήρα.

Σημειώνω ακόμα τη δυνατότητα αμοιβαίας συνδρομής στην εποπτεία και τις κυρώσεις με άλλα μέλη της Ευρωπαϊκής Ένωσης στην περίπτωση που μία οντότητα παρέχει υπηρεσίες σε περισσότερες από μία χώρες της Ευρωπαϊκής Ένωσης. Το πλέγμα των διατάξεων αυτών εποπτείας και ελέγχου αποσκοπεί στη μεγιστοποίηση της αποτρεπτικότητας και της αποτελεσματικότητας των μέτρων σε περίπτωση παράβασης των οικείων κανόνων με σεβασμό στις αρχές της ισότητας και της αναλογικότητας.

Επισημαίνεται η ειδική ρύθμιση του άρθρου 29 για τους παρόχους δημόσιων δικτύων ηλεκτρονικών επικοινωνιών ή διαθέσιμων στο κοινό υπηρεσιών ηλεκτρονικών επικοινωνιών αναφορικά με τις υποχρεώσεις των οντοτήτων έναντι έτερων ανεξάρτητων αρχών όπως της Αρχής Διασφάλισης Απορρήτου των Επικοινωνιών, της Εθνικής Επιτροπής Τηλεπικοινωνιών και Ταχυδρομείων, της Αρχής Προστασίας Δεδομένων Προσωπικού Χαρακτήρα, καθώς επίσης και η συνεργασία μεταξύ των αρχών αυτών και της Εθνικής Αρχής Κυβερνοασφάλειας.

Ρητά δε ορίζεται η Ανεξάρτητη Αρχή Διασφάλισης Απορρήτου των Επικοινωνιών ως τομεακό σημείο επαφής και συνεργασίας σε εθνικό επίπεδο με την Εθνική Αρχή Κυβερνοασφάλειας, αναφορικά με τους παρόχους δημοσίων δικτύων και ηλεκτρονικών επικοινωνιών ή διαθεσίμων στο κοινό υπηρεσιών ηλεκτρονικών επικοινωνιών.

Από το μέρος δεύτερο του σχεδίου νόμου σημειώνω τη ρύθμιση του άρθρου 35 με το οποίο μέσω της εγκατάστασης σταθμών συμπληρωματικής κάλυψης διασφαλίζεται η μόνιμη και πλήρης τηλεοπτική κάλυψη για τους κατοίκους περιοχών εκτός τηλεοπτικής πρόσβασης στη χώρα μας.

Τέλος στο άρθρο 36 προβλέπεται νέα καταληκτική προθεσμία διόρθωσης των αρχικών εγγραφών για τις περιοχές που κηρύχθηκαν υπό κτηματογράφηση πριν από την έναρξη ισχύος του ν.3481/2006. Συγκεκριμένα η αποκλειστική προθεσμία λήγει ένα έτος από τη δημοσίευση πράξης του διοικητικού συμβουλίου του «Ελληνικού Κτηματολογίου» με την οποία διαπιστώνεται η εφαρμογή του συστήματος σε αντικατάσταση του συστήματος μεταγραφών και υποθηκών στο σύνολο της χώρας μας.

Ανάλογη είναι η πρόβλεψη για τη δυνατότητα αμφισβήτησης και διόρθωσης ανακριβούς εγγραφής σε ακίνητα με την ένδειξη «αγνώστου ιδιοκτήτη», είτε εξωδικαστικά είτε κατόπιν άσκησης αγωγής, καθώς και για τη διόρθωση ανακριβούς εγγραφής σε ακίνητα με την ένδειξη «ελληνικό δημόσιο». Επισημαίνεται ότι η ρύθμιση αυτή αποτελεί αίτημα της ολομέλειας των δικηγορικών συλλόγων της χώρας.

Κυρίες και κύριοι, η βελτίωση των ικανοτήτων και η ενίσχυση της ανθεκτικότητας του ψηφιακού κράτους και της κρίσιμης ψηφιακής υποδομής, που υποστηρίζει την παροχή υπηρεσιών ιδιωτικών επιχειρήσεων σε σημαντικούς τομείς για την κοινωνική και οικονομική ζωή της χώρας, αποτελούν επιτακτική ανάγκη για την αδιάλειπτη παροχή των αγαθών και υπηρεσιών αυτών, την προστασία των ατομικών δικαιωμάτων στον κυβερνοχώρο και την καλλιέργεια και την ανάκτηση του κλίματος εμπιστοσύνης στις ψηφιακές τεχνολογίες.

Αυτά στοχεύει και πιστεύω ότι θα επιτύχει το προκείμενο σχέδιο νόμου. Γι’ αυτό σας καλώ να το υπερψηφίσετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Κτιστάκη.

Θα δώσω τώρα τον λόγο στον εισηγητή του ΠΑΣΟΚ κ. Απόστολο Πάνα.

**ΑΠΟΣΤΟΛΟΣ ΠΑΝΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, έρχεται σήμερα στην Ολομέλεια η ψήφιση του σχεδίου νόμου που αφορά την ενσωμάτωση της οδηγίας 2022/2555 του Ευρωπαϊκού Κοινοβουλίου και του Συμβουλίου της 14ης Δεκεμβρίου 2022 σχετικά με μέτρα για υψηλό κοινό επίπεδο κυβερνοασφάλειας σε ολόκληρη την Ένωση και η τροποποίηση του Κανονισμού και της οδηγίας 2018/1972.

Θα ξεκινήσω την τοποθέτησή μου κάνοντας μια σύντομη ιστορική αναδρομή για την κυβερνοασφάλεια, πώς αυτή αντιμετωπίστηκε αλλά και πώς δημιουργήθηκε στη χώρα μας η Εθνική Αρχή Κυβερνοασφάλειας, συνεχίζοντας βέβαια με τη σημαντικότητα αλλά και τη σοβαρότητα του θέματος που σήμερα συζητάμε.

Έχοντας λοιπόν ως χώρα μια πενιχρή έως ελάχιστη ενασχόληση με τις δομές και τον πυρήνα της κυβερνοασφάλειας είναι άξιο απορίας το πώς και με ποιον τρόπο τα στατιστικά στοιχεία, όπως τα δηλώσαμε ως χώρα την 27η Φεβρουαρίου του 2019, μας κατέτασσαν στην ενδέκατη θέση παγκοσμίως, τη 12η Ιουλίου του 2019 στην πέμπτη θέση παγκοσμίως, ενώ την 14η Οκτωβρίου 2019 στην πρώτη θέση παγκοσμίως.

Σύμφωνα λοιπόν με τα στοιχεία τότε που δήλωναν τα στελέχη και ο τότε διευθυντής της Εθνικής Αρχής Κυβερνοασφάλειας, ο οποίος ορίστηκε το 2018, αυτή ήταν η εικόνα της χώρας μας. Η χώρα μας δηλαδή υπερέχει στον τομέα κυβερνοασφάλειας έναντι των χωρών όπως η Εσθονία, το Ισραήλ, οι Ηνωμένες Πολιτείες της Αμερικής και πολλές άλλες. Θεωρώ ότι η εικόνα που παρουσιάζουμε δεν αποτυπώνει την πραγματική κατάσταση και αυτό είναι γνωστό στα κράτη μέλη της Ευρωπαϊκής Ένωσης.

Στην πραγματικότητα λοιπόν τι έγινε; Χάθηκε πολύτιμος και ουσιαστικός χρόνος, την ίδια στιγμή που οι άλλες χώρες της Ευρωπαϊκής Ένωσης προχωρούσαν με γοργά βήματα στη θωράκισή τους. Εμείς, λοιπόν, απλά δεν είχαμε επίγνωση του επιπέδου της κυβερνοασφάλειας, είτε δηλώναμε στοιχεία που διαστρέβλωναν την πραγματικότητα, γεγονός βέβαια το οποίο πρέπει να μας προβληματίσει ιδιαίτερα.

Παρ’ ότι όμως η διεθνής πρακτική υποστηρίζει ότι οι ανεξάρτητες αρχές πρέπει να είναι αποτελεσματικές καθώς διαθέτουν την αυτονομία να ασκούν τα καθήκοντά τους χωρίς εξωτερικές επιρροές, η Κυβέρνηση κρίνει διαφορετικά από τα υπόλοιπα ανεπτυγμένα κράτη, παραμερίζοντας την παγκόσμια κοινή παραδοχή ότι η εξασφάλιση της ανεξαρτησίας της Εθνικής Αρχής Κυβερνοασφάλειας θα ενίσχυε τη διαφάνεια, την αμεροληψία και την αποδοτικότητα της λειτουργίας της. Η θεσμοθέτηση λοιπόν της Εθνικής Αρχής Κυβερνοασφάλειας ως ανεξάρτητης αρχής αποτελεί μια σοβαρή εκκρεμότητα της χώρας μας έως και σήμερα.

Πάμε λοιπόν τώρα στη σημαντικότητα της κυβερνοασφάλειας, την πρακτική δηλαδή της προστασίας συστημάτων υπολογιστών δικτύων και δεδομένων από μη εξουσιοδοτημένη πρόσβαση και κακόβουλες επιθέσεις. Η πρακτική λοιπόν της κυβερνοασφάλειας χρησιμοποιείται συχνά από ιδιώτες αλλά και από πολλές επιχειρήσεις για προστασία από κυβερνοεπιθέσεις με τη συλλογή λογισμικού, διαδικασιών και συστημάτων για τον σκοπό αυτό.

Η κυβερνοασφάλεια είναι ιδιαίτερα επίκαιρη, μιας και τα δεδομένα που υπάρχουν είναι ποικίλα και πολύπλοκα και όλο και περισσότερες επιχειρήσεις βρίσκονται στο διαδίκτυο. Συγχρόνως γίνεται ολοένα και πιο σημαντική στη σημερινή ψηφιακή εποχή, με τις συνέπειες των επιθέσεων στον κυβερνοχώρο να είναι ιδιαίτερα κρίσιμες.

Η λήψη λοιπόν μέτρων και η δημιουργία μιας στρατηγικής ασφάλειας στον κυβερνοχώρο έναντι κακόβουλων επιθέσεων που έχουν σχεδιαστεί για πρόσβαση, τροποποίηση, διαγραφή συστημάτων εφαρμογών και δεδομένων, είναι ζωτικής σημασίας. Γενικότερα λοιπόν τα μέτρα της κυβερνοασφάλειας συμβάλλουν στην προστασία αυτών των πληροφοριών από υποκλοπές ή ζημιά και μη εξουσιοδοτημένη πρόσβαση μεταξύ άλλων.

Σε εταιρικό τώρα επίπεδο τα μέτρα κυβερνοασφάλειας συμβάλλουν στη διατήρηση και τη βελτίωση της εμπιστοσύνης μιας εταιρείας, τόσο εσωτερικά όσο για τους εξωτερικούς συνεργάτες και πελάτες. Άλλωστε τα περιστατικά των κυβερνοεπιθέσεων μπορούν να προκαλέσουν διακοπές στην επιχειρηματική δραστηριότητα, με αποτέλεσμα να υπάρξουν οικονομικές απώλειες και ζημιά στη φήμη της εκάστοτε επιχείρησης.

Πάμε λίγο τώρα όμως στα ευρωπαϊκά δεδομένα και στην πραγματική κατάσταση που επικρατεί στον ευρωπαϊκό χώρο. Νέα έρευνα του Ευρωβαρόμετρου δείχνει ότι όχι μόνο αυξάνεται η έλλειψη δεξιοτήτων στον κυβερνοχώρο, αλλά πρέπει να υπάρξουν και περισσότεροι ειδικοί σε αυτόν, καθώς και να αυξηθεί το προσωπικό που γνωρίζει την κυβερνοασφάλεια σε κάθε εταιρεία σε ολόκληρη την Ευρωπαϊκή Ένωση.

Επισημαίνεται μάλιστα στην έρευνα ότι το χάσμα δεξιοτήτων στον κυβερνοχώρο φαίνεται να συνδέεται στενά με κυβερνοαπειλές. Αυτό, όπως καταλαβαίνετε, συνιστά μέγιστη απειλή για τη λειτουργία των συστημάτων δικτύων και φυσικά για τις πληροφορίες και για την ενιαία αγορά, και όχι μόνο, στο σύνολό της.

Τα αποτελέσματα της έρευνας του Ευρωβαρόμετρου κατέδειξαν ενδιαφέρουσες πληροφορίες σχετικά με την ευαισθητοποίηση για την κυβερνοασφάλεια, αναφέροντας επιγραμματικά κάποια από αυτά, που θα ήθελα να τα δείτε με προσοχή. Έλλειψη ευαισθητοποίησης, δυσκολίες πρόληψης, προσόντα και πιστοποίηση, διαφορετικότητα και ένταξη. Όλα αυτά είναι σημαντικά δεδομένα, που πρέπει να μας απασχολήσουν σε ευρωπαϊκό επίπεδο.

Τι γίνεται όμως στην ελληνική πραγματικότητα; Σύμφωνα με τον Σύνδεσμο Ελληνικών Επιχειρήσεων και Επικοινωνιών Ελλάδας, ΣΕΠΕ, και πιο συγκεκριμένα από την έρευνα του Οικονομικού Πανεπιστημίου Αθηνών και της ομάδας του καθηγητή κυβερνοασφάλειας Δημήτρη Γκρίτζαλη, τι λέει λοιπόν εν ολίγοις αυτή η έρευνα, η μελέτη; «Η ζήτηση για επαγγελματίες της κυβερνοασφάλειας στην Ελλάδα δεν ήταν ποτέ μεγαλύτερη, καθώς οι απειλές στον κυβερνοχώρο -και εδώ πρέπει να μείνουμε- αυξάνονται ραγδαία και οι επιχειρήσεις και οι οργανισμοί επιδιώκουν να ενισχύσουν την προστασία και την ακεραιότητα των δεδομένων τους και την απρόσκοπτη και εύρυθμη λειτουργία της.»

Όπως λοιπόν καταδεικνύει η συγκεκριμένη μελέτη, παρατηρείται σημαντική έλλειψη προσφοράς και ακαδημαϊκών προγραμμάτων κυρίως σε προπτυχιακό επίπεδο, με αποτέλεσμα να υπάρχει σημαντική αναντιστοιχία και φυσικά δεν υπάρχει πανεπιστήμιο στην Ελλάδα το οποίο να παρέχει βασικό τίτλο σπουδών στην κυβερνοασφάλεια. Το σημαντικότερο όμως είναι ότι δεν υπάρχει και καμμία συστηματική και αξιόπιστη μελέτη, που να καταγράφει και να αξιολογεί τη ζήτηση δεξιοτήτων κυβερνοασφάλειας στην Ελλάδα βραχυπρόθεσμα ή μακροπρόθεσμα. Και γιατί τα λέω όλα αυτά; Για να έχουμε μια πλήρη εικόνα για το τι συμβαίνει σε αυτόν τον μεγάλο τομέα στη χώρα μας αυτή τη στιγμή.

Πάμε λίγο στο σχέδιο νόμου τώρα και στα επιμέρους άρθρα. Ένα από τα σημαντικότερα ζητήματα, που εξακολουθούν να λειτουργούν ως τροχοπέδη, είναι ότι η Εθνική Αρχή Κυβερνοασφάλειας δεν είναι ανεξάρτητη αρχή. Το θέμα αυτό το είχαμε αναδείξει και κατά τη σύστασή της και παραμένει επίκαιρο. Η ανεξαρτησία της αρχής θα διασφαλίσει κατ’ εμάς την αντικειμενικότητα και θα θωρακίσει τον φορέα απέναντι σε ενδεχόμενες πολιτικές ή άλλες πιέσεις. Επίσης η ανεξάρτητη αρχή πρέπει να καταστεί και να εξασφαλίσει συγχρόνως και την επαρκή στελέχωσή της.

Οι ανησυχίες μας και οι παρατηρήσεις και επισημάνσεις των φορέων για την υποστελέχωση των υποστηρικτικών δομών και τη συνεργασία με άλλες ανεξάρτητες αρχές, όπως η ΑΔΑΕ, αλλά και η έλλειψη εξειδικευμένων στελεχών στην κυβερνοασφάλεια στους φορείς της δημόσιας διοίκησης καθιστούν απολύτως αναγκαία την κατάθεση βελτιώσεων ή τροπολογιών -σας το είπαμε και στις επιτροπές- για να διασφαλιστεί η αποτελεσματικότητα της εφαρμογής της συγκεκριμένης ευρωπαϊκής ενσωμάτωσης.

Η δική μας λοιπόν πρόταση συνεχίζει να θίγει το θέμα που αφορά τον χαρακτήρα αυτής της εθνικής αρχής, τον τρόπο επιλογής της διοίκησής της, την οργανωτική αρτιότητα, την επαρκή στελέχωση με ασφάλεια, τη λειτουργική αυτονομία, την αυτοτέλεια αλλά και τη χρηματοδότηση που θα της προσδώσει το ανάλογο κύρος, τη στελέχωση λοιπόν της διοίκησης με ανοικτές συγχρόνως διαδικασίες, ώστε να θωρακίσουμε και τον διακομματικό έλεγχο και να αντιμετωπίσουμε οποιαδήποτε αυθαιρεσία ή υπολειτουργία μπορεί να υπάρξει.

Σε ό,τι αφορά τα άρθρα τώρα, στα άρθρα 1 έως 8 προτείνουμε και αιτούμαστε τη δέσμευση της Κυβέρνησης για βελτιώσεις που θα διασφαλίσουν την ανεξαρτησία της Εθνικής Αρχής Κυβερνοασφάλειας και τη συνεργασία με άλλες αρχές, όπως η ΑΔΑΕ.

Στο άρθρο 9, που αφορά τη διαχείριση κρίσεως, απαραίτητη προϋπόθεση για μας είναι ότι θα περιλαμβάνει πρόβλεψη για την ενίσχυση της στελέχωσης και των υποδομών της Εθνικής Αρχής Κυβερνοασφάλειας.

Στο άρθρο 10, καθώς προβλέπεται η σύσταση και λειτουργία ομάδων απόκρισης για την ασφάλεια υπολογιστών, η Εθνική Αρχή Κυβερνοασφάλειας θα πρέπει να έχει από την πλευρά της τους αναγκαίους όρους για την επαρκή και αποτελεσματική λειτουργία της.

Στο άρθρο 15, που περιγράφονται τα μέτρα που πρέπει να λαμβάνουν οι οντότητες για τη διαχείριση των κινδύνων κυβερνοασφάλειας, με δεδομένες τις απαιτήσεις και τα οριζόμενα καθήκοντα και με βάση πάντα τις απόψεις των φορέων που κατατέθηκαν στην επιτροπή, δεν υπάρχουν στελέχη με την κατάλληλη εκπαίδευση, με τις κατάλληλες γνώσεις, με τη διαθεσιμότητα που απαιτείται.

Στα άρθρα 23 έως 26, εποπτεία δηλαδή και κυρώσεις, η εφαρμογή τους πρέπει να είναι διαφανής και δίκαιη, με σαφέστατες διαδικασίες, που να υποστηρίζονται με επαρκείς όρους.

Στο άρθρο 29 αποδίδεται ο συγκεκριμένος όρος στην ΑΔΑΕ αναφορικά με τους παρόχους δημόσιων δικτύων ή ηλεκτρονικών επικοινωνιών ή διαθέσιμων στο κοινό υπηρεσιών ηλεκτρονικών επικοινωνιών. Αυτό σύμφωνα με την αρχή -το είδαμε και στην ακρόαση φορέων- θέτει σε αμφισβήτηση την άσκηση των αρμοδιοτήτων που ασκεί σήμερα.

Τέλος, στα άρθρα 30 έως 32, εδώ πρέπει να υπάρξει ένα σαφές χρονοδιάγραμμα για τη στελέχωση και την ενίσχυση των υποστηρικτικών δομών της Εθνικής Αρχής Κυβερνοασφάλειας. Στην ακρόαση φορέων αλλά και στη δημόσια διαβούλευση ο κ. Ράμμος επισήμανε ότι με την εν λόγω διάταξη μειώνεται δραστικά η αρμοδιότητα της ΑΔΑΕ με τα συγκεκριμένα άρθρα που καταργούνται.

Προφανώς θα πρέπει η ΑΔΑΕ να λειτουργεί σαν ανεξάρτητη, μια αρχή συνταγματικά κατοχυρωμένη, να διατηρεί τις αρμοδιότητές της στους ελέγχους των παρόχους δημόσιων δικτύων ηλεκτρονικών επικοινωνιών και να μπορεί να επιβάλλει πρόστιμα και για παραβάσεις σχετικά με την ασφάλεια των δικτύων και των υπηρεσιών.

Κύριε Πρόεδρε, κύριοι Υπουργέ, κυρίες και κύριοι συνάδελφοι, με δεδομένο το σκάνδαλο των υποκλοπών, με πλήρη υπαιτιότητα της παρούσας Κυβέρνησης, δεν υπάρχει απολύτως καμμία διάθεση στην προκειμένη στιγμή να μην δούμε συνολικά το θέμα της κυβερνοασφάλειας, αλλά να μην αναλύσουμε συγχρόνως και τους πραγματικούς σκοπούς ενός νομοθετήματος που φέρνει αυτή τη στιγμή η Κυβέρνηση. Αν οι προθέσεις σας και το ενδιαφέρον σας για την κυβερνοασφάλεια είναι ειλικρινείς, θα πρέπει έστω και τώρα να υιοθετήσετε μια σειρά από τις προτάσεις μας, όπως την ίδρυση μιας ανεξάρτητης εθνικής αρχής, που θα θωρακίζει με τον τρόπο τον οποίον αναφέρουμε το πολίτευμα, την πατρίδα, τις δημόσιες υποδομές, το κράτος δικαίου και τα ανθρώπινα δικαιώματα.

Οι προβληματισμοί μας δεν είναι τυχαίοι ούτε αναίτιοι, καθώς το γεγονός ότι το Υπουργείο, κατ’ εμάς τουλάχιστον, δεν έκανε τη συνομιλία που έπρεπε με την ΑΔΑΕ στο στάδιο της προετοιμασίας του σχεδίου νόμου φαίνεται ότι αφήνει ένα κενό. Επίσης το Υπουργείο δεν απάντησε θετικά σε κανένα από τα συγκεκριμένα αιτήματα για προσθήκες που κατατέθηκαν στην ανοικτή διαβούλευση, το οποίο δεν προμηνύει θετικές εναλλακτικές προθέσεις από την πλευρά σας.

Οι προσθήκες στην ΑΔΑΕ αφορούν την ανεξαρτησία της ΑΔΑΕ και τη θέση της ως συνταγματικής ανεξάρτητης αρχής. Ειδικότερα, γνωρίζετε καλά ότι η ΑΔΑΕ ζήτησε δύο συγκεκριμένες ρητές αναφορές στην αρμοδιότητά της και το Υπουργείο απάντησε σε μια περίπτωση πως ισχύουν οι κείμενες διατάξεις και στην άλλη πως το αίτημα της ΑΔΑΕ θα ρυθμιστεί με υπουργική απόφαση. Ειδικά το δεύτερο δεν θα θέλαμε να το σχολιάσουμε.

Γι’ αυτό σας ζητάμε, έστω και την ύστατη στιγμή, να προχωρήσετε, έστω και τώρα, σε συγκεκριμένες αλλαγές, ώστε η ΑΔΑΕ και όλες οι συνταγματικά κατοχυρωμένες αρχές να μην τελούν υπό τον έλεγχο, την εποπτεία και την υποβολή κυρώσεων ενός νομικού προσώπου δημοσίου δικαίου χωρίς θεσμική ανεξαρτησία, αλλά να λογοδοτούν στη Βουλή όπως ορίζει και το Σύνταγμα.

Επίσης οι αρμοδιότητες της ανεξάρτητης αρχής δεν μπορούν να της αφαιρούνται με έναν τυπικό νόμο και να μεταβιβάζονται σε ένα νομικό πρόσωπο δημοσίου δικαίου.

Κλείνοντας, να επισημάνουμε ότι με αυτή τη σημαντική παρατήρηση εμείς θεωρούμε ότι είναι ορθή και απαραίτητη η εναρμόνιση με την κοινοτική οδηγία, αλλά θα πρέπει, για να είμαστε ξεκάθαροι, η ελληνική πολιτεία να μεριμνήσει πρωτίστως και για την εναρμόνιση των υποδομών, των οργανωτικών, των τεχνικών και των εκπαιδευτικών απαιτήσεων, για όλα τα θέματα τα οποία ορίσαμε πιο πριν.

Απαιτούμε λοιπόν και θεωρούμε κρίσιμο να χαράξουμε, έστω και την ύστατη στιγμή, μια εθνική στρατηγική και πολιτική ανάπτυξης σε ό,τι αφορά την εξέλιξη της κυβερνοασφάλειας στη χώρα μας, προστατεύοντας τόσο τον ιδιωτικό όσο και τον δημόσιο τομέα και διασφαλίζοντας ταυτόχρονα την εύρυθμη λειτουργία τους, αλλά και την αποφυγή ανεπιθύμητων καταστάσεων.

Ευχαριστώ πολύ για τον χρόνο σας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Πάνα.

Κυρίες και κύριοι συνάδελφοι, θα ήθελα να σας ανακοινώσω ότι ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Νικόλαος Παππάς, με την από 25 Νοεμβρίου 2024 επιστολή του προς τον Πρόεδρο της Βουλής, μας γνωστοποιεί ότι μετά από μυστική ψηφοφορία των μελών του ΣΥΡΙΖΑ - Προοδευτική Συμμαχία, που διεξήχθη σύμφωνα με το καταστατικό του κόμματος, στις 24 Νοεμβρίου 2024 εξελέγη ως νέος Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία ο κ. Σωκράτης Φάμελλος.

Η προαναφερθείσα επιστολή κατατίθεται στα Πρακτικά της σημερινής συνεδρίασης.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

(Η προαναφερθείσα επιστολή καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 26)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Ανακοινώνεται επίσης ότι οι Υπουργοί Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υγείας, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Μετανάστευσης και Ασύλου, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας και Επικρατείας, καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 25-11-2024 σχέδιο νόμου «Μέτρα για την ενίσχυση του εισοδήματος, φορολογικά κίνητρα για την καινοτομία και τους μετασχηματισμούς επιχειρήσεων και άλλες διατάξεις».

Παραπέμπεται στην αρμόδια Διαρκή Επιτροπή.

Τέλος, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», τριάντα μαθήτριες και μαθητές και τρεις συνοδοί εκπαιδευτικοί από το 20ο Δημοτικό Σχολείο Περιστερίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα καλέσω τώρα στο Βήμα την ειδική αγορήτρια από τον ΣΥΡΙΖΑ - Προοδευτική Συμμαχία κ. Πόπη Τσαπανίδου.

**ΧΡΗΣΤΟΣ ΓΙΑΝΝΟΥΛΗΣ:** Είναι η πρώτη της εισηγητική ομιλία, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και όχι η τελευταία. Καλή σας επιτυχία, κυρία Τσαπανίδου.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Ευχαριστώ πολύ, κύριε Πρόεδρε.

Καλημέρα, κύριοι συνάδελφοι. Θα μου επιτρέψετε να ξεκινήσω λίγο από τη μεγάλη εικόνα του τοπίου σήμερα. Η εποχή μας χαρακτηρίζεται από την τάχιστη μετάβαση στην ψηφιοποίηση της καθημερινότητας του πολίτη και την καθολική εισαγωγή του ψηφιακού περιβάλλοντος σε κάθε πτυχή της ανθρώπινης δραστηριότητας. Η εργασία, η εκπαίδευση, η υγεία, κάθε είδους συναλλαγές και υπηρεσίες εξυπηρετούνται και παρέχονται πλέον σε μεγάλο βαθμό στο ψηφιακό περιβάλλον και η διεθνής τάση δείχνει ότι δεν θα υπάρξει τομέας της ανθρώπινης δραστηριότητας που να μην επηρεαστεί θετικά ή αρνητικά από αυτήν τη μετάβαση.

Μέσα σ’ αυτό το τοπίο λοιπόν πού βρίσκεται η χώρα μας; Βρίσκεται σε μια κρίσιμη καμπή, αντιμέτωπη με πολλαπλές προκλήσεις, οικονομικές και κοινωνικές, εν μέσω των οποίων βιώνει αυτή την καταιγίδα της τεχνολογικής προόδου.

Στην οικονομία τα στοιχεία εξακολουθούν να δείχνουν βεβαίως μια θλιβερή εικόνα για το επίπεδο διαβίωσης των Ελλήνων. Σύμφωνα με τις τελευταίες ευρωπαϊκές εκθέσεις η αγοραστική δύναμη των πολιτών βρίσκεται στην τελευταία θέση ανάμεσα στις χώρες της Ευρωπαϊκής Ένωσης. Οι μισθοί παραμένουν χαμηλοί. Το κόστος ζωής συνεχώς αυξάνεται. Οι οικογένειες δυσκολεύονται να τα φέρουν πέρα, να καλύψουν τις βασικές τους ανάγκες. Η ανισότητα διευρύνεται και οι πολίτες αισθάνονται την πίεση κάθε μέρα που περνάει.

Και στην ψηφιακή εποχή, όμως, οι Έλληνες παραμένουν ουραγοί. Η έκθεση της Ευρωπαϊκής Επιτροπής για τον Δείκτη Ψηφιακής Οικονομίας Και Κοινωνίας, τον δείκτη DESI, δείχνει τη χώρα μας να μην έχει ακόμη ανταποκριθεί στις προκλήσεις της κατάρτισης του πληθυσμού της στο επίπεδο των ψηφιακών δεξιοτήτων που απαιτούνται. Από το 2021 μέχρι και σήμερα ο ψηφιακός αναλφαβητισμός των Ελλήνων έχει παραμείνει στάσιμος. Ο ένας στους δύο Έλληνες δεν έχει τις βασικές ψηφιακές δεξιότητες. Το ποσοστό απασχόλησης, επίσης, των ειδικών στις τεχνολογίες πληροφορίας και επικοινωνιών, παρά την αυξανόμενη ζήτηση από την αγορά, εξακολουθεί να είναι στο 2,04%, πολύ χαμηλότερο από τον μέσο όρο της Ευρώπης, που είναι το διπλάσιο στο 4,8%.

Και από οι επιχειρήσεις στην Ελλάδα μόνο το 43,3% των μικρομεσαίων επιχειρήσεων είχε τουλάχιστον ένα βασικό επίπεδο ψηφιακής έντασης, όταν ο μέσος όρος της Ευρωπαϊκής Ένωσης είναι στο 57,7. Για να μη μιλήσουμε τώρα για τη χρήση τεχνητής νοημοσύνης, τη χρήση cloud, τη χρήση ανάλυσης δεδομένων. Μόνο τρεις μικρομεσαίες επιχειρήσεις στις δέκα τη χρησιμοποιούν. Είναι διπλάσιο το ποσοστό στην Ευρώπη.

Γιατί τα αναφέρω τώρα αυτά τα νούμερα; Γιατί δείχνουν ξεκάθαρα το έλλειμμα στις ψηφιακές δεξιότητες των Ελλήνων πολιτών, των Ελλήνων επιχειρηματιών. Οι ελληνικές επιχειρήσεις δυσκολεύονται να παραμείνουν ανταγωνιστικές σε μία κοινωνία κάθε μέρα και πιο ψηφιακή. Οι μικρομεσαίες επιχειρήσεις είναι βασικός πυλώνας της κοινωνίας μας, της οικονομίας μας και βεβαίως αποτελούν πάντα την κερκόπορτα στο σύστημα το ψηφιακό, στην ψηφιακή θωράκιση της χώρας και μας κάνει δεκτικούς σε επιθέσεις. Και οι Έλληνες πολίτες βεβαίως, όταν ρωτήθηκαν, δήλωσαν ότι ανησυχούν περισσότερο για τα ψηφιακά τους δικαιώματα και αρχές απ’ ό,τι ο μέσος όρος των πολιτών της Ευρωπαϊκής Ένωσης. Όλα αυτά όλα υπογραμμίζουν την ανάγκη ενίσχυσης των ψηφιακών δικαιωμάτων σε εθνικό επίπεδο.

Για τον δημόσιο τομέα τώρα, για τον οποίο η Κυβέρνηση συχνά πανηγυρίζει για την πρόοδο που έχει επιδείξει, και εκεί η ψηφιακή μετάβαση παραμένει γεμάτη εμπόδια. Οι πολίτες που επιθυμούν να αλληλεπιδράσουν με το κράτος μέσω ψηφιακών υπηρεσιών πολύ συχνά αντιμετωπίζουν δυσκολίες, είτε γιατί υπάρχει μεγάλη πολυπλοκότητα στα συστήματα είτε γιατί δεν έχουν ενημέρωση και υποστήριξη για να τα χρησιμοποιήσουν. Οι δημόσιες υπηρεσίες δεν έχουν καταφέρει να αξιοποιήσουν πλήρως τις δυνατότητες της ψηφιακής τεχνολογίας και να διασυνδεθούν μεταξύ τους, μεταφέροντας στην ψηφιακή εποχή την απέραντη γραφειοκρατία που ζούσαμε πριν από αυτή. Είναι υπαρκτή ανάγκη, λοιπόν, να κλείσουμε το ψηφιακό χάσμα που μας χωρίζει από τις άλλες ευρωπαϊκές χώρες και να διασφαλίσουμε ότι η χώρα μας θα μπορέσει να μετέχει ισότιμα στην ψηφιακή οικονομία του μέλλοντος. Να καταστήσουμε ισότιμους απέναντι στα οφέλη και τις δυνατότητες αυτής της τεχνολογικής επανάστασης κάθε Έλληνα και κάθε Ελληνίδα.

Δεν υπάρχει καμμία αμφιβολία ότι αυτή η ψηφιακή επανάσταση, εκτός από τις τεράστιες αλλαγές και τις προκλήσεις, φέρνει μαζί της και κινδύνους. Πάμε λίγο στον Οκτώβριο του 2024. Η πλατφόρμα του Ελληνικού Ανοιχτού Πανεπιστημίου έγινε στόχος χάκερς. Προκλήθηκαν σοβαρές ανησυχίες στην κοινότητα του ιδρύματος. Καθηγητές, προσωπικό, φοιτητές φοβήθηκαν για τη διαρροή των προσωπικών τους δεδομένων με ό,τι συνεπάγεται αυτό. Θα σας θυμίσω την ανακοίνωση της Ένωσης Στρατιωτικών Περιφερειακής Ενότητας Ξάνθης που είπε ότι πρόκειται για ένα γεγονός που θα μπορούσε να επιτρέψει τον εντοπισμό στρατιωτικών από επιβουλευόμενα συμφέροντα, διότι και στρατιωτικοί φοιτούσαν στο πανεπιστήμιο. Τον Ιούλιο του 2024, πολύ πρόσφατα, το Κτηματολόγιο δέχθηκε κυβερνοεπίθεση. Ευαίσθητα δεδομένα βρέθηκαν σε χέρια χάκερς, παρά τις όποιες καθησυχάσεις προς το αντίθετο. Τον Μάιο του 2023 στην τράπεζα θεμάτων την ώρα που τα παιδιά έδιναν εξετάσεις θυμόμαστε όλοι την αναστάτωση που είχε προκληθεί και ό,τι σήμαινε η διαρροή προσωπικών δεδομένων. Ενδεικτική αυτή η αναφορά, διότι δεν υπάρχει σελίδα του ελληνικού δημοσίου που να μην έχει υποστεί επίθεση. Όλες οι ιστοσελίδες των ελληνικών Υπουργείων, δήμοι, το κράτος το ίδιο, η ΕΥΠ ακόμη έχει δεχθεί επιθέσεις από χάκερς.

Γιατί τα αναφέρω αυτά ενδεικτικά; Γιατί καταδεικνύεται η επιτακτική ανάγκη εγκαθίδρυσης ενός αισθήματος ασφάλειας στον κυβερνοχώρο. Η περίφημη κυβερνοασφάλεια, για την οποία όλοι έχουμε αρχίσει να μιλάμε και κάναμε και αρκετή δουλειά τώρα στις επιτροπές, η οποία προφανώς και δεν είναι ένα απλό τεχνικό ζήτημα, είναι ζήτημα εθνικής ασφάλειας, είναι ζήτημα οικονομικής βιωσιμότητας, είναι ζήτημα κοινωνικής σταθερότητας. Οι απειλές και στην Ελλάδα, όπως και στον υπόλοιπο κόσμο, είναι καθημερινές. Μπορεί να επηρεαστούν ανά πάσα στιγμή κρίσιμες υποδομές, επιχειρήσεις, ο κάθε ένας από εμάς, οι απλοί πολίτες δηλαδή. Σκεφτείτε πόσο εξαρτημένοι είμαστε σήμερα από τα συστήματα τεχνολογίας σε κρίσιμους τομείς. Σκεφτείτε τι θα μπορούσε να έχει συμβεί ή τι θα μπορούσε να συμβεί, αν σημειωνόταν μια επίθεση στην ενέργεια ή μια επίθεση σε υποδομές υγείας ή στις μεταφορές ή στις επικοινωνίες.

Το τελευταίο κάτι θυμίζει σε όλους μας, διότι ζήσαμε μία επίθεση εκ των έσω. Μάθαμε ποιοι παρακολουθούνταν από την ΕΥΠ. Είδαμε ποιοι παρακολουθούνταν από το «Predator». Ξέρετε, αυτό το λογισμικό το οποίο δεν άνοιγε μόνο μικρόφωνα και άκουγε ό,τι έλεγε ο κάτοχος του τηλεφώνου, άνοιγε και κάμερες και έβλεπε αυτό που έκανε ο κάτοχος του τηλεφώνου. Το θέμα μπορεί στα εντός της χώρας να έχει πέσει, να μην συζητείται πολύ, να μην είναι στην ημερήσια διάταξη της δημόσιας σφαίρας και συζήτησης. Μπορεί να είναι εδώ μια πολύ όμορφη Τρίτη σήμερα, αλλά στο εξωτερικό ο φάκελος δεν έχει κλείσει. Είμαστε στην εισαγγελία την ευρωπαϊκή φάκελος ανοιχτός για το ζήτημα του «Predator», υπό εξέταση. Να επιστρέψω στο νομοσχέδιο που συζητάμε σήμερα, βάζοντας μια άνω τελεία εδώ, διότι θα επανέλθω.

Κυρίες και κύριοι συνάδελφοι, η Ευρωπαϊκή Ένωση ζητά την ενσωμάτωση της κοινοτικής οδηγίας 2022/2555, τη NIS 2, όπως τη λέμε, που έρχεται για να εκσυγχρονίσει και να ενισχύσει το θεσμικό πλαίσιο για την κυβερνοασφάλεια. Τι ζητάει αυτή η ευρωπαϊκή οδηγία να ενσωματώσουμε στην ελληνική νομοθεσία; Να εισάγουμε αυστηρότερες απαιτήσεις για την προστασία κρίσιμων τομέων και υποδομών, να υπάρξει μία εναρμόνιση των πρακτικών όλων των κρατών-μελών για την αποφυγή ενός χάσματος ασφαλείας σε περιφερειακό επίπεδο, να συμπεριλαμβάνονται τομείς και οντότητες ώστε να εξασφαλίζεται η προστασία μικρότερων και κρίσιμων επιχειρήσεων από απειλές και από επιθέσεις.

Και καθώς κατά κοινή παραδοχή, κύριε Υπουργέ, στο μέλλον οι κυβερνοαπειλές θα έχουν έντονο το στοιχείο της εξέλιξης, αλλά και της μαζικότητας -ξέρετε, η τεχνητή νοημοσύνη δεν θα λειτουργήσει μόνο υπέρ μας να αντιμετωπίσουμε τις επιθέσεις, θα λειτουργήσει και εναντίον μας, θα ενισχύσει τις επιθέσεις- απαιτείται, λοιπόν, επαγρύπνηση και άμεση προσαρμογή στα νέα δεδομένα και εργαλεία όπως είναι η NIS 2 που θα πρέπει να αξιοποιούνται απαρέγκλιτα χωρίς καθυστερήσεις και χωρίς ψιλά γράμματα. Χωρίς καθυστερήσεις και με επαρκή διαβούλευση, κύριε Υπουργέ, όχι σαν αυτή που ακολουθήσατε και η οποία στηλιτεύτηκε και κατά τη διαδικασία της επεξεργασίας στις επιτροπές από την Αρχή Προστασίας Δεδομένων Προσωπικού Χαρακτήρα και κυρίως χωρίς ψιλά γράμματα, όπως το άρθρο 32, το οποίο αποδυναμώνει περαιτέρω σταδιακά και μεθοδευμένα την Αρχή Διασφάλισης Απορρήτου των Επικοινωνιών, την ΑΔΑΕ.

Φαίνεται ότι μια ανεξάρτητη αρχή όπως η ΑΔΑΕ δεν πρέπει κατά την Κυβέρνηση να λειτουργεί ευσυνείδητα, με συνέπεια στον σκοπό της ύπαρξής της. Θα πρέπει να συναινεί σε μια συγκάλυψη του σκανδάλου παρακολουθήσεων, το οποίο συντάραξε την εγχώρια, αλλά και τη διεθνή κοινή γνώμη, και αν δεν το πράξει, να βρεθεί αντιμέτωπη με πρωτοφανείς επιθέσεις και με κεκαλυμμένες διώξεις όπως αυτή που φαίνεται να επιχειρείται τώρα με το άρθρο 32 του υπό συζήτηση νομοσχεδίου, όπου καταργείτε τα άρθρα 148 και 149 του ν.4727/2020.

Ας δούμε, λοιπόν, τι πραγματικά αφαιρείτε από την ΑΔΑΕ και τι εντελώς προσχηματικά αφήνετε να έρθει με αυτό το άρθρο 29, το οποίο μάλιστα απουσίαζε από τη διαβούλευση και που το εντάξατε περισσότερο ως αντιπερισπασμό και λιγότερο ως ουσιαστική διάταξη. Το άρθρο 149, λοιπόν, -δεν διαβάζω όλο το άρθρο- στις βασικές του γραμμές προέβλεπε για την ΑΔΑΕ να απαιτεί από τους παρόχους δημοσίων δικτύων ηλεκτρονικών επικοινωνιών να παρέχουν πληροφορίες απαραίτητες για την εκτίμηση της ασφάλειας των δικτύων, να υποβάλλονται στον έλεγχό της ως προς την ασφάλεια, να διαθέτει όλες τις απαραίτητες εξουσίες για τη διενέργεια ελέγχων για τη διερεύνηση της συμμόρφωσης προς το κανονιστικό πλαίσιο και να επιβάλει, όταν παραβιάζονται οι υποχρεώσεις αυτές, τα απαραίτητα πρόστιμα, συστάσεις, μέχρι και πρόστιμο που θα έφτανε το ενάμισι εκατομμύριο.

Και αφού τα καταργείτε όλα αυτά, τι έρχεστε να κάνετε; Φέρνετε ένα νέο άρθρο, εισάγετε το άρθρο 29, το οποίο αφήνει την ΑΔΑΕ να υποχρεώνει τους παρόχους δημοσίων δικτύων ηλεκτρονικών επικοινωνιών να λαμβάνουν ενισχυμένα μέτρα κυβερνοασφάλειας και παραμένει υποχρέωσή τους να κοινοποιούν τυχόν συμβάντα στην ανεξάρτητη αρχή. Σας το είπε και ο κ. Ράμμος στην επιτροπή, σας το είπαν και όλα τα κόμματα της Αντιπολίτευσης ότι το άρθρο 29 δίνει μόνο τη δυνατότητα οι πάροχοι να αναγκαστούν να έχουν ενισχυμένα μέτρα κυβερνοασφάλειας, δεν παρέχει όμως στην ΑΔΑΕ ούτε ελεγκτικές ούτε ακυρωτικές αρμοδιότητες, κύριε Υπουργέ. Σας το ζητήσαμε, ξαναλέω, στις επιτροπές, το ζητάμε και τώρα: Αποσύρετε το άρθρο 32. Μην ευτελίζετε με τέτοιες διατάξεις μια τόσο σημαντική κοινοτική οδηγία, που σε τελευταία ανάλυση δεν προβλέπει τέτοιες μεθοδεύσεις. Δεν μας ακούσατε στην επιτροπή, δεν μας ακούσατε σε καμμία από τις τέσσερις συνεδριάσεις. Έχετε τον χρόνο να το κάνετε τώρα.

Πάρτε πίσω το άρθρο 32. Μην δείχνετε τόσο εμφανώς τη «δυσανεξία» σας σε κάθε ανεξάρτητη αρχή, επειδή έκανε τη δουλειά της η συγκεκριμένη στο σκάνδαλο των τηλεφωνικών παρακολουθήσεων και του «Predator», για το οποίο, επαναλαμβάνω, ακόμη ελέγχεστε από τον αρμόδιο Ευρωπαίο εισαγγελέα.

Ανοίγω μια παρένθεση, γιατί, όπως αποδυναμώνετε ό,τι δεν σας βολεύει, έτσι κάνατε και με το σωματείο εργαζομένων στο κτηματολόγιο. Δεν σας άρεσαν όσα είπαν στην ακρόαση των φορέων, όταν πέρασε το νομοσχέδιο που τους αφορούσε του κτηματολογίου κι έτσι το αποκλείσατε από τη συζήτηση για το νομοσχέδιο που συζητάμε τώρα από την ακρόαση των φορέων.

Ξέρετε, κύριε Υπουργέ, δεν υπάρχει πλέον χώρος ούτε για μικροπολιτική, αλλά ούτε και για συνδικαλιστικές διώξεις εν έτει 2024, γιατί τίποτα δεν μένει κρυφό και να είστε σίγουρος ότι θα επανέλθουμε σε περίπτωση που οι διώξεις αυτές, τις οποίες καταγγέλλουν οι εργαζόμενοι, τα μέλη του σωματείου, επιβεβαιωθούν με την αλλαγή του οργανογράμματος στο «Ελληνικό Κτηματολόγιο».

Ξαναγυρνώ στην ΑΔΑΕ, ξαναζητώ να μην απογυμνώνετε μια συνταγματικά κατοχυρωμένη ανεξάρτητη αρχή, μην την υποχρεώνετε να είναι υπόλογη να αναφέρεται σε μια αρχή που είναι νομικό πρόσωπο δημοσίου δικαίου, στην Εθνική Αρχή Κυβερνοασφάλειας. Ζητήσαμε από την πρώτη στιγμή να αφήσετε ήσυχη και τις αρμοδιότητές της ως έχουν την ΑΔΑΕ και να κατοχυρώσετε παράλληλα και την ανεξαρτησία της Εθνικής Αρχής Κυβερνοασφάλειας, ώστε να λειτουργεί αμερόληπτα και χωρίς πολιτικές πιέσεις σε κυβερνοεπιθέσεις.

Και εσείς κάνετε το ακριβώς αντίθετο, δηλαδή, για να το πούμε πάρα πολύ απλά, αν στο μέλλον ένας πολίτης θελήσει να μάθει ποιος παρακολουθούσε το δικό του τηλέφωνο, δεν θα μπορεί να στραφεί στην ΑΔΑΕ για να βρει το δίκιο του έστω και εκ των υστέρων. Θα πρέπει να απευθυνθεί στην Εθνική Αρχή Κυβερνοασφάλειας, της οποίας μαντέψτε ποιος προΐσταται. Εσείς, κύριε Υπουργέ, το Υπουργείο σας. Τι άλλο να πει κανείς;

Θα μείνω στην Εθνική Αρχή Κυβερνοασφάλειας. Την κάνατε όπως την κάναμε, την κάνατε υποχείριό σας. Διακοσμητική θα την αφήσετε; Για τους τύπους τη συστήσατε; Μια αρχή τόσο κρίσιμη, όπως περήφανα διατυμπανίζετε, τη χρηματοδοτείτε, όπως προβλέπει το άρθρο 33, από τον προϋπολογισμό του Υπουργείου για δώδεκα μήνες, μέχρι το τέλος του 2025, και μετά τι θα γίνει;

Θα βγουν πάλι στη γύρα να επιβάλουν πρόστιμα, για να μπορέσει να επιβιώσει η αρχή ή θα περιμένουν τα τέλη εποπτείας και ελέγχου για να συνεχιστεί η κρίσιμη αποστολή της ασφάλειας στον κυβερνοχώρο ή θα μείνουν αποδυναμωμένοι και δεν θα είμαστε κυβερνοασφαλείς ως χώρα;

Θεωρούμε ότι απαραίτητη προϋπόθεση για τη σωστή λειτουργία της Εθνικής Αρχής Κυβερνοασφάλειας είναι η κάλυψη του προϋπολογισμού της από κρατικούς πόρους, αλλά και η στελέχωσή της με εξειδικευμένο και επαρκώς καταρτισμένο ανθρώπινο δυναμικό.

Και κατά γενική ομολογία, επισημάνθηκε και από τους φορείς στην επιτροπή, υπάρχει τεράστιο πρόβλημα αυτή τη στιγμή στο να μπορέσει το δημόσιο να αναζητήσει επιτυχώς εξειδικευμένο προσωπικό. Μπορεί να είναι το ότι έφυγαν τα παιδιά μας στο εξωτερικό, μπορεί να είναι ότι υπάρχει μεγάλη ζήτηση και έλλειψη στην αγορά διεθνώς και όχι μόνο στην Ελλάδα, ότι οι αμοιβές στον ιδιωτικό τομέα είναι υψηλότερες από ότι στο δημόσιο. Το σίγουρο είναι ότι αν δεν λυθεί αυτό το πρόβλημα, τίθεται εν αμφιβόλω το σύνολο του εγχειρήματος.

Ποιος θα κάνει τους ελέγχους; Ποιος θα αναχαιτίσει επιθέσεις μεσαίας και μεγάλης κλίμακας; Ο τομέας της κυβερνοασφάλειας απαιτεί ειδικούς. Η Ελλάδα έχει περιορισμένο αριθμό επαγγελματιών σε αυτόν τον τομέα και σε αυτό το νομοσχέδιο δεν υπάρχει καμμία πρόβλεψη για να αντιμετωπιστεί το ζήτημα.

Η πρόνοια επίσης απουσιάζει και από την παροχή του εξοπλισμού που απαιτείται για την αποτελεσματική εφαρμογή της οδηγίας και τη θωράκιση των οντοτήτων από κυβερνοεπιθέσεις ιδιαίτερα στον δημόσιο τομέα. Το λογισμικό το οποίο χρησιμοποιεί το ελληνικό δημόσιο είναι πεπαλαιωμένο. Οι εταιρείες που το παράγουν δεν προβαίνουν πια σε ανανεώσεις του, το έχουν καταργήσει. Πώς θα θωρακίσετε ένα λογισμικό το οποίο λειτουργεί σε πεπαλαιωμένους τεχνολογικά υπολογιστές; Πώς θα του βάλετε ένα απλό firewall, όπως αυτό που έχουμε όλοι στα σπίτια μας;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω τώρα, κύριε Πρόεδρε.

Θα ήθελα κλείνοντας να επισημάνω κάτι που ζητήσαμε ως ΣΥΡΙΖΑ - Προοδευτική Συμμαχία μετ’ επιτάσεως στην επιτροπή, να φέρετε και μια διάταξη για το Κτηματολόγιο. Δώστε της την απαραίτητη παράταση προκειμένου να πάψουν να υπάρχουν τόσες χιλιάδες αγνώστου ιδιοκτήτη ακίνητα. Δώστε τη δυνατότητα στον κόσμο να τακτοποιήσει τις εκκρεμότητές του.

Ο ΣΥΡΙΖΑ - Προοδευτική Συμμαχία συμφωνεί ότι η χώρα πρέπει να ενισχύσει την ασφάλειά της στον κυβερνοχώρο και να εναρμονιστεί με τις ευρωπαϊκές απαιτήσεις. Σαφώς και θέλουμε να είναι θωρακισμένη η χώρα. Ωστόσο κατάφερε η Κυβέρνηση ακόμη και ένα πεδίο αυτονόητης συναίνεσης να το υπονομεύσει με ασάφειες, με προχειρότητα και να το εκμεταλλευτεί για να προσπαθήσει να αφαιρέσει από μια ανεξάρτητη αρχή την προστασία του απορρήτου και της ασφάλειας των δικτύων και να την αναθέσει σε μια αρχή που το Υπουργείο εποπτεύει, ενώ ακόμη δεν έχει κλείσει η υπόθεση των παρακολουθήσεων με το «Predator» που εξέθεσε τη χώρα μας σε ολόκληρο τον κόσμο.

Η κυβερνοασφάλεια απαιτεί σφαιρικότητα, απαιτεί ευθύνη, απαιτεί έναν οργανωμένο σχεδιασμό. Εκφράσαμε την άποψή μας για το περιεχόμενο της ευρωπαϊκής οδηγίας. Εκφράζουμε και τη μεγάλη μας απαισιοδοξία ότι η συγκεκριμένη οδηγία, έτσι όπως πάτε να την ενσωματώσετε στην ελληνική νομοθεσία, δεν θα μπορέσει να επιτελέσει αποτελεσματικά τον σκοπό της και μάλιστα, κρούουμε και τον κώδωνα του κινδύνου, διότι, όπως καταργείτε, όπως αποψιλώνετε μια συνταγματικά κατοχυρωμένη ανεξάρτητη αρχή, την ΑΔΑΕ, έτσι θα κάνετε, όπως ήδη από το 2019 κάνετε, και με όλες τις υπόλοιπες ανεξάρτητες αρχές.

Σε αυτόν τον κατήφορο δυστυχώς δεν θα σας ακολουθήσουμε και θα κάνουμε ό,τι μπορούμε για να σας σταματήσουμε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Τσαπανίδου.

Θα δώσω τώρα τον λόγο στον ειδικό αγορητή από το Κομμουνιστικό Κόμμα Ελλάδας κ. Εμμανουήλ Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Σήμερα, κυρίες και κύριοι, καταφθάνει στην Αθήνα το «γεράκι» του ΝΑΤΟ, ο Γενικός Γραμματέας του, ονόματι Ρούτε. Και γιατί φτάνει; Φυσικά όχι γιατί είναι απλά μια εθιμοτυπική επίσκεψη που λέει η Κυβέρνηση της Νέας Δημοκρατίας, γιατί σε αυτές τις περιπτώσεις δεν υπάρχουν εθιμοτυπίες. Ο ρόλος της επίσκεψής του είναι πάρα πολύ συγκεκριμένος σε μια στιγμή που κλιμακώνεται ο πόλεμος στην Ουκρανία και η γενοκτονία του παλαιστινιακού λαού στη Μέση Ανατολή.

Γι’ αυτό και αυτή τη στιγμή είναι σε εξέλιξη συλλαλητήρια του ΚΚΕ και της ΚΝΕ και εδώ στην Αθήνα στα Προπύλαια και σε όλη τη χώρα, καλώντας το λαό να κηρύξει τον Γενικό Γραμματέα του ΝΑΤΟ ως ανεπιθύμητο στη χώρα.

Και φωνάζουμε, βροντοφωνάζουμε μαζί με όλους τους φιλειρηνιστές, δημοκράτες, προοδευτικούς, γιατί αυτός είναι ο σύγχρονος πατριωτισμός «Έξω η Ελλάδα από τον πόλεμο», να κλείσουν οι βάσεις του ΝΑΤΟ και των Ηνωμένων Πολιτειών, να σταματήσουν οι στρατιωτικές αποστολές και διακοπή κάθε στρατιωτικής βοήθειας στο καθεστώς του Ζελένσκι.

Μπαίνω τώρα στο νομοσχέδιο. Συζητιέται σήμερα μια αναμενόμενη ενσωμάτωση οδηγίας της Ευρωπαϊκής Ένωσης για την κυβερνοασφάλεια, της γνωστής ως Οδηγία NIS 2, σε αντικατάσταση της προηγούμενης NIS 1, της πρώτης οδηγίας για την κυβερνοασφάλεια το 2016, που ο ΣΥΡΙΖΑ τότε ως κυβέρνηση μαζί με τους ακροδεξιούς ΑΝΕΛ είχε φροντίσει να φέρει προς ψήφιση στη Βουλή το 2018.

Πρόκειται για μια οδηγία με αντιδραστικό χαρακτήρα -και η προηγούμενη, και οι δύο οδηγίες έχουν αντιδραστικό χαρακτήρα- και το ΚΚΕ ήδη έχει τοποθετηθεί μέσα στη Βουλή και έξω βέβαια και αυτό επιβεβαιώνεται.

Το νομοσχέδιο που συζητάμε είναι προέκταση όλων των προηγούμενων για την κυβερνοασφάλεια και επιχειρείται να αναβαθμιστεί η επιτελικότητα του αστικού κράτους σε έναν τομέα κρίσιμο για το κεφάλαιο, για τους συνολικούς στρατηγικούς σχεδιασμούς των Ηνωμένων Πολιτειών της Αμερικής, του ΝΑΤΟ και της Ευρωπαϊκής Ένωσης. Καμμία θέση δεν έχουν εδώ οι λαϊκές ανάγκες και ελευθερίες. Αντίθετα, αυτές δέχονται επίθεση ακόμα και στο όνομα της προστασίας τους.

Τα άλλα κόμματα και ειδικά η συμπολιτευόμενη Αντιπολίτευση του ΣΥΡΙΖΑ και του ΠΑΣΟΚ επιδίδονται σε μια κριτική στο νομοσχέδιο απόλυτα βολική για τη Νέα Δημοκρατία και αρκετά εποικοδομητική για το κεφάλαιο, για τις επιδιώξεις του κεφαλαίου, με φόντο μεταξύ άλλων να κατηγορεί την Κυβέρνηση για προχειρότητα ή καθυστερήσεις, όπως λέει το ΠΑΣΟΚ, και επιμέρους πλευρές του νομοσχεδίου ή την εγκαλούν για τον βαθμό αναβάθμισης της αρχής. Ο δε ΣΥΡΙΖΑ κατηγορεί τη Νέα Δημοκρατία για καθυστερήσεις στην εφαρμογή της και για ψιλά γράμματα λόγω υποβάθμισης του ρόλου της ΑΔΑΕ. Το ακούσαμε και πριν από λίγο.

Υπερασπίζονται όμως τόσο το ΠΑΣΟΚ όσο και ο ΣΥΡΙΖΑ και τα άλλα κόμματα τις κατευθύνσεις της Ευρωπαϊκής Ένωσης αλλά αμφισβητούν την αποτελεσματικότητα που θα έχει η αρχή εάν αυτή η νέα Εθνική Αρχή Κυβερνοασφάλειας είχε τις απαραίτητες εγγυήσεις διαφάνειας και δημοκρατικής λογοδοσίας, όπως την συγκροτεί η Νέα Δημοκρατία.

Η συγκεκριμένη οδηγία προετοιμάζει την Ευρωπαϊκή Ένωση και τα κράτη-μέλη της σε συνθήκες πολεμικής οικονομίας για τη διεξαγωγή ιμπεριαλιστικών πολέμων, αυτών που διεξάγονται ήδη αλλά και των μελλοντικών, στη γραμμή της στρατηγικής αυτονομίας και της στρατηγικής πυξίδας της Ευρωπαϊκής Ένωσης, ενισχύει τη στρατιωτική πολεμική επιθετικότητά της, την ανθεκτικότητα των ευρωπαϊκών μονοπωλίων να αντιμετωπίζουν τους ανταγωνιστές τους σε όλες τις συνθήκες είτε της ιμπεριαλιστικής ειρήνης με το πιστόλι στον κρόταφο, είτε του ιμπεριαλιστικού πολέμου όταν μάλιστα είναι γνωστό ότι βασικοί ανταγωνιστές της Ευρωπαϊκής Ένωσης αξιοποιούν σύγχρονα μέσα για ενορχηστρωμένες επιθέσεις σε υποδομές, όπως έγινε για παράδειγμα πρόσφατα με επίθεση στο ελληνικό τραπεζικό σύστημα. Ακόμη περιμένουμε από την Κυβέρνηση να μας πει τι ακριβώς έχει συμβεί με την επίθεση στο Κτηματολόγιο. Η Κυβέρνηση είναι βαθύτατα εκτεθειμένη γι’ αυτή την εξέλιξη. Η ανάληψη από μέρους της χώρας μας ολοένα πιο αναβαθμισμένων ευθυνών και ρόλων στο πλαίσιο των ιμπεριαλιστικών αποστολών και σχεδιασμών των Ηνωμένων Πολιτειών Αμερικής, του ΝΑΤΟ και της Ευρωπαϊκής Ένωσης εκθέτει το σύνολο των κρίσιμων ιδιωτικών και κρατικών υποδομών σε νέους κινδύνους τους οποίους φυσικά πληρώνει ο λαός και με την έκθεση των προσωπικών δεδομένων και στοιχείων του.

Πρώτος στρατηγικός στόχος είναι η προστασία των κρίσιμων υποδομών που υπηρετούν την καπιταλιστική κερδοφορία και ανταγωνιστικότητα σε ένα φόντο κλιμακούμενου διεθνούς ανταγωνισμού με φανερό τον κίνδυνο γενίκευσης της ιμπεριαλιστικής σύγκρουσης. Με την ενσωμάτωση της νέας οδηγίας, της NIS 2, σκοπός είναι η ενίσχυση της δυνατότητας και του επιτελικού ρόλου της εθνικής αρχής κυβερνοασφάλειας η οποία θα τεθεί σε εφαρμογή και θα αυξήσει κατακόρυφα τον αριθμό των εποπτευόμενων φορέων από περίπου 70, που είναι τώρα, σε 2000.

Πέρα από τις παραδοσιακές κρίσιμες υποδομές, όπως η ενέργεια, οι ψηφιακές υποδομές και ο τραπεζικός τομέας θα συμπεριλαμβάνονται και άλλοι τομείς όπως είναι η δημόσια διοίκηση, οι ταχυμεταφορές, η παρασκευή, παραγωγή και διανομή χημικών προϊόντων αλλά και η παραγωγή και η μεταποίηση τροφίμων. Κριτήριο της προστασίας αυτών των υποδομών δεν είναι βέβαια η εξασφάλιση αντίστοιχων αγαθών για τον λαό, η ανεμπόδιστη πρόσβασή του και του λαού και της νεολαίας στις αντίστοιχες υπηρεσίες. Αυτά αποτελούν άλλωστε ολοένα πιο ακριβά και δυσπρόσιτα εμπορεύματα, όπως για παράδειγμα είναι το ρεύμα, η θέρμανση ενός λαϊκού σπιτιού, η κάλυψη των διατροφικών αναγκών και πάρα πολλά άλλα.

Σε συνθήκες απελευθέρωσης της ενέργειας, ασφάλειας και κυβερνοασφάλειας, στις υποδομές της ενέργειας σημαίνει ότι το χρηματιστήριο θα συνεχίσει αδιατάρακτα τη λειτουργία του για να μπορούν η ΔΕΗ και οι άλλοι πάροχοι, οι πράσινοι όμιλοι να θησαυρίζουν πάνω στις ζωτικές λαϊκές ανάγκες βυθίζοντας τον λαό μας σε μεγαλύτερη ενεργειακή φτώχεια, να μην μπορεί ούτε να φωτίσει ούτε να ζεστάνει το σπίτι του. Κυβερνοασφάλεια, για παράδειγμα στον χρηματοπιστωτικό τομέα, είναι να μπορούν οι τράπεζες και τα κοράκια με ασφάλεια να συλλέγουν τα δεδομένα των οφειλετών και να πλειστηριάζουν ηλεκτρονικά σπίτια των λαϊκών οικογενειών.

Με κριτήριο, λοιπόν, τα συμφέροντα των λίγων και όχι των πολλών προστατεύονται οι υποδομές, ενώ αλλού η επιλεκτική ανικανότητα του κράτους οδηγεί σε τραγωδίες. Πόσα εκατομμύρια αλήθεια κοστίζει η φυσική ασφάλεια των ψηφιακών υποδομών, για παράδειγμα, του χρηματιστηρίου για να μην πληγούν σε μία καταστροφική, πλημμύρα, πυρκαγιά, σεισμό, την ώρα που ο θεσσαλικός κάμπος πνίγεται; Η Αττική, η Εύβοια, τόσες άλλες περιοχές στη χώρα καίγονται. Το Αρκαλοχώρι στην εγκατάλειψή του από το σεισμό, με τον λαό πάντα να βλέπει τους κόπους μιας ζωής να καταστρέφονται. Αυτό είναι το σύγχρονο επενδυτικό περιβάλλον που προβάλλεται ως στρατηγικός στόχος σχετικός με την κυβερνοασφάλεια, οι επενδυτές, δηλαδή, να νιώθουν ασφαλείς. Τα κεφάλαιά τους να είναι προστατευμένα. Να τα αξιοποιούν προκειμένου να εντείνουν την εκμετάλλευση και το τσάκισμα των αναγκών του εργαζόμενου λαού.

Όλες αυτές οι στρατηγικές υποδομές, ιδιωτικές και δημόσιες σε τι κινδύνους εκτίθενται; Τυχαίος είναι ο χρόνος που συζητείται να αναβαθμιστεί μία κρατική αρχή που εποπτεύει και προωθεί το επίπεδο κυβερνοασφάλειας; Τυχαία όντως οι οδηγίες NIS 1 και 2 που επεκτείνουν τις απαιτήσεις κυβερνοασφάλειας σε χιλιάδες φορείς από τις ψηφιακές υπηρεσίες και τις υπηρεσίες υπολογιστικού νέφους μέχρι την εφοδιαστική αλυσίδα, τα τρόφιμα ή τα λιμάνια; Είχαμε επισημάνει ως ΚΚΕ και επαναφέρουμε το βήμα που επιχειρείται στον συντονισμό και τη συνεργασία της εθνικής αυτής αρχής και των άλλων αντίστοιχων αρχών κυβερνοασφάλειας, των διευθύνσεων της Εθνικής Υπηρεσίας Πληροφοριών και της Ελληνικής Αστυνομίας αλλά και του ΓΕΕΘΑ.

Το παρόν νομοσχέδιο φωτίζει την εκτεταμένη συνεργασία και ανταλλαγή πληροφοριών μεταξύ διαφόρων κρατικών αρχών και της Εθνικής Αρχής Κυβερνοασφάλειας με την ΕΥΠ και το ΓΕΕΘΑ, τη δίωξη ηλεκτρονικού εγκλήματος αλλά και τις ανεξάρτητες αρχές προστασίας των δεδομένων προσωπικού χαρακτήρα διασφάλισης του απορρήτου κ.λπ.. Αναβαθμισμένη είναι η συνεργασία που καλείται να έχει η αρχή με άλλες αρχές και όργανα κρατών-μελών της Ευρωπαϊκής Ένωσης, την ίδια την Ευρωπαϊκή Επιτροπή και τον Οργανισμό ENISA. Ακόμη αναλαμβάνει ειδικό ρόλο στην αντιμετώπιση σοβαρών περιστατικών και συμβάντων ως και κρίσεων μεγάλης κλίμακας στον τομέα της κυβερνοασφάλειας ως εθνική αρχή διαχείρισης κυβερνοκρίσεων που καταρτίζει αντίστοιχο εθνικό σχέδιο και συμμετέχει στο ευρωπαϊκό δίκτυο οργανώσεων διασύνδεσης για κρίσεις στον κυβερνοχώρο.

Η αναβάθμιση περαιτέρω της Εθνικής Αρχής Κυβερνοασφάλειας εκφράζεται στην εσωτερική συγκρότηση της αρχής για να ασκούνται οι ευρείες αρμοδιότητές της που περιλαμβάνουν τόσο τη χάραξη πολιτικής κυβερνοασφάλειας όσο και οι εποπτικές, ελεγκτικές αρμοδιότητες με επιθεωρήσεις, κυρώσεις αλλά και επιχειρησιακές και σε τεχνικά μέτρα αποτροπής, σε συνεργασία με άλλες αρχές, όπως για παράδειγμα την αντιμετώπιση του κυβερνοεγκλήματος. Ο ρόλος της συγκεκριμένης αρχής είναι εξ αντικειμένου στρατηγικού και οριζόντιου χαρακτήρα αφού σχετίζεται με την ασφάλεια υποδομών και υπηρεσιών που καλύπτουν διακλαδικά όλους τους νευραλγικούς τομείς της οικονομίας και είναι κρίσιμες για το κεφάλαιο και τα κέρδη τους.

Φυσικά με τέτοιου είδους μέτρα, όπως είναι η συγκέντρωση αρμοδιοτήτων στην Εθνική Αρχή Κυβερνοασφάλειας, συνολικά οι αλλαγές που αναβαθμίζουν την ικανότητα και την επιτελικότητα του αστικού κράτους αλλά και τη στρατηγική αυτονομία της Ευρωπαϊκής Ένωσης δεν μπορούν παρά να γεννούν και νέα ζητήματα, να φέρουν ανακατατάξεις, ακόμα και συγκρούσεις αρμοδιοτήτων, όπως για παράδειγμα με την ΑΔΑΕ, εξ ου και η επιστολή Ράμμου στην επιτροπή. Αποδεικνύεται ακόμα ότι και αυτό το αστικό Σύνταγμα που αποτελεί το ευαγγέλιο της αστικής κοινοβουλευτικής δημοκρατίας δεν διστάζετε εσείς οι ίδιοι να το παραβιάζετε και να το φέρνετε στα μέτρα των επιδιώξεων του μονοπωλιακού κεφαλαίου.

Όλες, λοιπόν, αυτές οι αλλαγές και συνολικά της νέας οργάνωσης και λειτουργίας της Εθνικής Αρχής Κυβερνοασφάλειας στοχεύουν σε ένα πιο ενδυναμωμένο, γρήγορο και λειτουργικό φορέα που θα μπορεί να ανταποκριθεί στις νέες αυξημένες εθνικές και ενωσιακές δεσμεύσεις της χώρας με βάση και τις βέλτιστες πρακτικές. Το ερώτημα είναι για ποιον; Αν όχι των ισχυρών καπιταλιστικών χωρών στην Ευρωπαϊκή Ένωση και τις Ηνωμένες Πολιτείες της Αμερικής, το Ηνωμένο Βασίλειο και το Ισραήλ, τότε για ποιον; Οξύνεται, κλιμακώνεται ένας διεθνής ανταγωνισμός ανάμεσα στα μονοπώλια σε όλα τα επίπεδα φτάνοντας βέβαια μέχρι το επίπεδο πολεμικών συγκρούσεων ανάμεσα σε ολόκληρα ιμπεριαλιστικά μπλοκ σε αυτόν τον ανηλεή ανταγωνισμό που παίρνει και τη μορφή των πολεμικών μετώπων που είναι ήδη στη γειτονιά μας στην ευρύτερη περιοχή και αξιοποιούνται όλα τα σύγχρονα μέσα, οι κυβερνοεπιθέσεις, οι υβριδικές επιχειρήσεις παραπληροφόρησης.

Σε αυτό, λοιπόν, το φόντο το ατλαντικό μπλοκ των Ηνωμένων Πολιτειών της Αμερικής, του ΝΑΤΟ, της Ευρωπαϊκής Ένωσης, με την ενεργό συμμετοχή της Ελλάδας και έχοντας τη στήριξη όλου αυτού του ευρωενωσιακού μπλοκ του ΠΑΣΟΚ, του ΣΥΡΙΖΑ και άλλων δυνάμεων, παίρνει μέτρα οχύρωσης και αναβάθμισης των όπλων του και στο επίπεδο του κυβερνοχώρου.

Ο δεύτερος αλληλένδετος στρατηγικός στόχος για την κυβερνοασφάλεια είναι η ενίσχυση της ικανότητας του κράτους να στοχεύει τον εχθρό λαό. Αυτή η εθνική ασφάλεια του κεφαλαίου, αποτελεί τον διπλό πέλεκυ σε βάρος των ελευθεριών και των δικαιωμάτων του λαού, όχι μόνο τον εκθέτει σε κινδύνους από τη συμμετοχή σε αυτά τα ιμπεριαλιστικά σχέδια που είπαμε πρωτύτερα, αλλά ταυτόχρονα τον στοχοποιεί ευθέως ως εσωτερικό εχθρό. Αυτό αποδείχθηκε, εξάλλου, με τη μαζική επίκληση της εθνικής ασφάλειας για την άρση του απορρήτου των επικοινωνιών. Αποδείχτηκε ότι το ίδιο το κράτος, με όλες του τις υπηρεσίες, είναι ο μέγας ωτακουστής και αναβαθμίζεται με σκοπό να παραβιάζει μόνιμα και νόμιμα, μαζικά και προληπτικά, την ασφάλεια των επικοινωνιών και των δεδομένων του λαού.

Αν μου επιτρέπετε, θα ήθελα να αναφερθώ λίγο στο άρθρο 35, κύριε Πρόεδρε -χρειάζομαι ένα με ενάμισι λεπτό ακόμα- αναφορικά με τις σκανδαλώδεις ρυθμίσεις για τις περιοχές εκτός τηλεοπτικής κάλυψης. Είναι ένα άρθρο για το οποίο δεν μίλησε καμμία άλλη πολιτική δύναμη και είναι χαρακτηριστική η αφωνία. Αναφορικά, επαναλαμβάνω, με τις σκανδαλώδεις ρυθμίσεις για τις περιοχές εκτός τηλεοπτικής κάλυψης, προβλέπει ότι όλες οι δαπάνες για την προμήθεια, εγκατάσταση, λειτουργία, αναβάθμιση και συντήρηση σταθμών συμπληρωματικής κάλυψης, συμπεριλαμβανομένου του κόστους αδειοδότησης κατασκευών κεραιών των ιδιωτικών τηλεοπτικών σταθμών, θα καλυφθούν από τον κρατικό προϋπολογισμό και τις δαπάνες του προγράμματος δημοσίων επενδύσεων.

Προφανώς το ΚΚΕ καταψηφίζει. Μα, οι ιδιωτικοί τηλεοπτικοί σταθμοί είναι καπιταλιστικές επιχειρήσεις, κάποιες έχουν κέρδη, κάποιες συνδέονται ιδιοκτησιακά με σταθμούς-πλατφόρμες, σε κάποιες επενδύονται ξένα κεφάλαια, επομένως υπάρχουν ίδια κεφάλαια για να γίνουν οι όποιες επεκτάσεις για τη συμπληρωματική κάλυψη προκειμένου να εξυπηρετήσουν ανάγκες τηλεοπτικής κάλυψης τοπικού πληθυσμού σε περιοχές της ελληνικής επικράτειας που δεν διαθέτουν ικανοποιητική πρόσβαση σε σήμα επίγειας ψηφιακής ευρυεκπομπής.

Προφανώς, δεν σας έπιασε ο πόνος, κύριοι της Κυβέρνησης, για έλλειψη ενημέρωσης μερίδας του πληθυσμού. Τα λεφτά του κρατικού προϋπολογισμού, είναι λεφτά από την φορολεηλασία του λαού. Για άλλη μία φορά δείχνετε το πραγματικό σας πρόσωπο, ένα πρόσωπο φορολεηλασίας του λαού, χαρίζοντας στο κεφάλαιο.

Τέλος, να αναφερθώ στο άρθρο 36, σχετικά με τη χορήγηση νέας προθεσμίας προκειμένου να δοθεί ο απαιτούμενος χρόνος ώστε να διορθωθούν με ακρίβεια και πληρότητα οι πρώτες κτηματολογικές εγγραφές. Εδώ μιλάμε για τη μέγιστη υποκρισία. Κάθε παράταση που διευκολύνει, βέβαια, τον πολίτη να ασκήσει τα δικαιώματά του είναι καλοδεχούμενη. Θα ψηφίσουμε, όμως, «παρών», διότι δεν συνδυάζεται με άλλα μέτρα που μπορούν να κάνουν την κάθε διαδικασία εύκολη, κατανοητή και χωρίς οικονομική επιβάρυνση για τον πολίτη.

Ποια είναι αυτά τα μέτρα, που μέχρι σήμερα δεν έχετε πάρει; Η επαρκής στελέχωση υπηρεσιών του Κτηματολογίου. Και όχι μόνο δεν κάνετε επαρκή στελέχωση του Κτηματολογίου, αλλά εσείς καταργείτε τμήματα και διευθύνσεις της κεντρικής υπηρεσίας, όπως το Τμήμα Ανάπτυξης Ανθρώπινου Δυναμικού ή τη Διεύθυνση Δασικών Χαρτών και το κάνετε και για ένα επιπλέον λόγο, διότι πρέπει να ξεμπερδεύετε με τους συνδικαλιστές του Κτηματολογίου, που όλως τυχαίως ανήκουν στις παραπάνω διευθύνσεις και σας τα είπαν μια χαρά στο προηγούμενο νομοσχέδιο για το Κτηματολόγιο και ακριβώς αυτό είναι που σας πείραξε και βγάλατε σπυράκια και τώρα φυσικά τους εκδικείστε.

Όλα τα παραπάνω, βέβαια, που αφορούν το Κτηματολόγιο, βρίσκουν την έκφρασή τους με τον χειρότερο τρόπο και στα κτηματολογικά γραφεία της Κρήτης, με τεράστιες καθυστερήσεις και ταλαιπωρία δικηγόρων και συμβολαιογράφων, λαϊκών στρωμάτων, των εργαζομένων των κτηματολογικών γραφείων. Μόνο να σας πω ότι οι εκκρεμότητες του παλαιού Κτηματολογικού Γραφείου Κρήτης εξακολουθούν να ανέρχονται σε τέσσερις χιλιάδες και αυξάνονται καθημερινά. Έχουμε κάνει αλλεπάλληλες ερωτήσεις, απλές αλλά και επίκαιρες, ως Κοινοβουλευτική Ομάδα του ΚΚΕ.

Η παραπάνω κατάσταση -και κλείνω με αυτό, κύριε Πρόεδρε- αποτυπώνει την αντιλαϊκή πολιτική της Κυβέρνησης και την έκφρασή της στην πολιτική γης και της κτηματογράφησης, που επιδιώκει την εξασφάλιση καθαρού επενδυτικού τοπίου για τους επιχειρηματικούς ομίλους με την ένταση της εμπορίας της γης και τη συγκέντρωσή της σε λίγα χέρια, τις μεγάλες επενδύσεις real estate για τα διάφορα έργα και τις αναγκαίες για το κεφάλαιο αλλαγές στη χρήση γης.

Με βάση, λοιπόν, όλα τα παραπάνω, επί της αρχής το Κομμουνιστικό Κόμμα Ελλάδας καταψηφίζει το παρόν νομοσχέδιο.

Ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Συντυχάκη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και τρεις συνοδοί εκπαιδευτικοί από το 4ο Δημοτικό Σχολείο Παιανίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα το λόγο στον ειδικό αγορητή από την Ελληνική Λύση, τον κ. Βασίλειο Γραμμένο.

**ΒΑΣΙΛΕΙΟΣ ΓΡΑΜΜΕΝΟΣ:** Σας ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, συζητάμε σήμερα για την ασφάλεια των πληροφοριών και την κυβερνοασφάλεια, οι οποίες θα πρέπει να αποτελούν την κορυφαία προτεραιότητα όλων των επιχειρήσεων αλλά και των κρατικών υπηρεσιών. Η οποιαδήποτε αστοχία ή λάθος μπορεί να προκαλέσει δυσανάλογο χρηματικό ή εποπτικό βάρος ή ανυπέρβλητες συνέπειες στην αξιοπιστία του ίδιου του κράτους απέναντι στον Έλληνα πολίτη. Γι’ αυτό και πρέπει να είμαστε ιδιαίτερα προσεκτικοί όταν μιλάμε για κυβερνοασφάλεια και εναρμόνιση με τις ευρωπαϊκές οδηγίες.

Γιατί το λέμε όμως αυτό; Γιατί η προστασία των δεδομένων, των υποδομών και των πολιτών μας από ψηφιακές απειλές είναι ζωτικής σημασίας για την εθνική μας ασφάλεια. Μας είπε ο κύριος Υπουργός ότι, κατ’ αρχάς, θα πρέπει να έχουμε κατά νου ότι είτε εμπίπτουμε είτε όχι στη NIS 2 η κυβερνοασφάλεια είναι κάτι το οποίο θα πρέπει να το έχουμε στο μυαλό μας όταν τα συστήματά μας διαλειτουργούν και είναι συνδεδεμένα στο δίκτυο. Έτσι μας είπε ο κύριος Υπουργός.

Έχετε, λοιπόν, αναρωτηθεί, κύριοι της Κυβέρνησης, πόσες κυβερνοεπιθέσεις την εβδομάδα δέχεται ένας οργανισμός στη χώρα μας και ποιος τομέας δέχεται τις περισσότερες επιθέσεις; Θα σας πούμε εμείς. Στην Ελλάδα έχουν παρατηρηθεί χίλιες τετρακόσιες τέσσερις κυβερνοεπιθέσεις μόνο το πρώτο τρίμηνο του 2024, κύριε Υπουργέ. Συγκριτικά με την περσινή χρονιά υπήρχε μια αύξηση του 43% στον αριθμό των επιθέσεων.

Να θυμίσω σε αυτό το σημείο τις πρόσφατες επιθέσεις στο Κτηματολόγιο. Κυβερνοεπιθέσεις είχαν δεχτεί και τα ΕΛΤΑ και οι υπηρεσίες του Gov και του Taxisnet το 2022. Η ΕΤΑΔ και η Τράπεζα Θεμάτων του Υπουργείου Παιδείας είχαν δεχτεί κυβερνοεπιθέσεις το 2023, δεδομένα και πληροφορίες είχαν επίσης αποσπαστεί μέσω κυβερνοεπιθέσεων από τον ΟΤΕ το Σεπτέμβριο του 2020 και από τον ΔΕΣΦΑ τον Αύγουστο του 2022. Την προηγούμενη μέρα της γενικής του εφημερίας, που ήταν προγραμματισμένη για την Τρίτη 5 Νοεμβρίου, το Πανεπιστημιακό Νοσοκομείο Θεσσαλονίκης, το γνωστό σε όλους μας ΑΧΕΠΑ, έγινε στόχος κυβερνοεπίθεσης, με αποτέλεσμα να καταρρεύσουν όλα τα ηλεκτρονικά συστήματα του νοσοκομείου και οι γιατροί να μην έχουν δυνατότητα να γράψουν ούτε καν παραπεμπτικά για εργαστηριακές εξετάσεις.

Την ίδια μέρα η διοίκηση του Ανοικτού Πανεπιστημίου Ελλάδος παραδέχτηκε ότι το σοβαρό τεχνικό πρόβλημα στο ηλεκτρονικό σύστημα του πανεπιστημίου που σημειώθηκε πριν μερικές εβδομάδες οφείλεται -είχαν πει οι υπεύθυνοι του πανεπιστημίου- σε κυβερνοεπίθεση με σοβαρό το ενδεχόμενο προσωπικά δεδομένα φοιτητών, αλλά και πολλών στρατιωτικών να έχουν εκτεθεί.

Με το υπό συζήτηση νομοσχέδιο προβλέπεται σειρά μέτρων για την προστασία κρίσιμων υποδομών για περίπου τρεις χιλιάδες οργανισμούς του δημοσίου, αλλά και επιχειρήσεις. Οι δήμοι, όμως, κύριε Υπουργέ, γνωρίζουμε αν είναι έτοιμοι από άποψη υποδομών και εξοπλισμού και προσωπικού να ανταποκριθούν στις ανάγκες της οδηγίας; Μπορεί σήμερα το δημόσιο να έχει τα στελέχη τα οποία χρειάζεται για να υπηρετήσουν αυτές τις δομές; Αναρωτιόμαστε όλοι εμείς στην Ελληνική Λύση. Σημειώστε ότι τα τελευταία χρόνια υπήρξαν μόλις πεντακόσιοι πενήντα τρεις απόφοιτοι στην κυβερνοασφάλεια από τα ελληνικά πανεπιστήμια.

Σε αυτό το σημείο κρατήστε ότι οι μεγάλες κυβερνοεπιθέσεις συμβαίνουν γιατί πολλές οντότητες δεν μπορούν να αναβαθμίσουν τα συστήματά τους, καθώς για αρκετούς, ειδικά στο δημόσιο, δεν υπάρχουν χρήματα για να το πράξουν αυτό. Το Υπουργείο ή η αρχή που έχει συγκροτηθεί έχει τους πόρους να τα στηρίξει όλα αυτά, κύριε Υπουργέ; Τα έχετε λάβει υπόψη σας όλα αυτά εκεί στο Υπουργείο;

Όλα αυτά, λοιπόν, κύριε Υπουργέ, πρέπει να ληφθούν υπ’ όψιν πριν την εναρμόνιση στις ευρωπαϊκές επιταγές και οδηγίες. Οι κίνδυνοι που αντιμετωπίζει η χώρα μας στον τομέα της κυβερνοασφάλειας είναι πολλοί και ποικίλοι, από τις επιθέσεις μέσω κακόβουλων λογισμικών που μπορούν να διαταράξουν κρίσιμες υποδομές, μέχρι τις κυβερνοεπιθέσεις που στοχεύουν στη διαρροή ευαίσθητων δεδομένων ή στην παραβίαση τραπεζικών και οικονομικών συστημάτων.

Επιπλέον, η αυξανόμενη χρήση των «έξυπνων» συσκευών και της τεχνητής νοημοσύνης προσθέτει νέες διαστάσεις στον κυβερνοχώρο και δημιουργεί νέες ευπάθειες που απαιτούν άμεση αντιμετώπιση.

Σε αυτό το πλαίσιο, εμείς στην Ελληνική Λύση προτείνουμε τα εξής. Έχουμε πέντε προτάσεις, κύριε Υπουργέ, τις οποίες και θα σας καταθέσουμε και οφείλετε να τις λάβετε σοβαρά υπ’ όψιν σας.

Πρώτον, άμεση ενίσχυση των κρατικών υποδομών και δικτύων με υπερσύγχρονα συστήματα ασφαλείας ώστε να προστατεύσουμε τη χώρα από τις κυβερνοεπιθέσεις.

Δεύτερον, ανάπτυξη και εφαρμογή συστημάτων πρόληψης και ανίχνευσης κυβερνοεπιθέσεων ώστε να εντοπίζονται έγκαιρα οι απειλές και να αναλαμβάνονται άμεσες δράσεις.

Τρίτον, δημιουργία και εφαρμογή εθνικής στρατηγικής για την κυβερνοασφάλεια, η οποία να περιλαμβάνει σαφή σχέδια δράσης για την αντιμετώπιση καταστάσεων έκτακτης ανάγκης, συνεργασία μεταξύ δημοσίου και ιδιωτικού τομέα και συνεχιζόμενη εκπαίδευση, επιμόρφωση και ενημέρωση των πολιτών μας.

Τέταρτον, διαρκής εκπαίδευση των πολιτών και επαγγελματιών στον τομέα της κυβερνοασφάλειας με στόχο την ελαχιστοποίηση των ανθρώπινων λαθών που συνήθως εκμεταλλεύονται οι επιτιθέμενοι, οι γνωστοί σε όλους μας χάκερς.

Και, τέλος, η ενίσχυση των αρμόδιων κρατικών φορέων όπως η Εθνική Αρχή Κυβερνοασφάλειας με πόρους και τεχνολογία ώστε να δυναμώσουμε την ικανότητά τους να προστατέψουν τη χώρα μας.

Εμείς, κύριοι της Κυβέρνησης, σας δίνουμε τη λύση με πρακτικές προτάσεις που είναι άμεσα εφαρμόσιμες. Με αυτές τις στρατηγικές μπορούμε να διασφαλίσουμε την ασφάλεια της Ελλάδας και να αντιμετωπίσουμε αποτελεσματικά και ουσιαστικά τους κινδύνους που προέρχονται από τον κυβερνοχώρο.

Οι κίνδυνοι αυτοί, όμως, δεν περιορίζονται μόνο στον κυβερνοχώρο, κύριε Υπουργέ, αλλά και στην ίδια την κοινωνία καθημερινά, όπου οι πολίτες αντιμετωπίζουν έντονα το αίσθημα της ανασφάλειας. Γι’ αυτούς, κύριοι, δεν πρέπει να κάνουμε κάτι παραπάνω από αυτά που ήδη κάνουμε; Δεν θα πρέπει οι άνθρωποι έξω, οι συμπολίτες μας, να προστατευθούν, να θεραπεύσουμε το αίσθημα της ανασφάλειας που τους διακατέχει; Δεν θα πρέπει να τους εξασφαλίσουμε ένα καλύτερο μέλλον για να μπορούν να ζουν οι ίδιοι με τις οικογένειές τους με αξιοπρέπεια; Δεν θα πρέπει να τους εξασφαλίσουμε ένα καλύτερο οικονομικό μέλλον; Γιατί ξέρετε, κύριοι, όπως λέει και ο Πρόεδρος της Ελληνικής Λύσης, ο Κυριάκος Βελόπουλος, η πείνα δεν ξεχωρίζει τον αριστερό από τον δεξιό πολίτη, τον κεντρώο με τον ακροδεξιό ή τον ακροαριστερό. Η πείνα είναι ίδια για όλους μας.

Κλείνοντας, αξίζει να αναφερθώ στην προσπάθεια που καταβάλλει η Ελληνική Κίνηση η οποία αναδεικνύει καθημερινά ακόμη και στους πιο δύσπιστους ότι αναλαμβάνει με απόλυτη υπευθυνότητα και πολλή δουλειά να οδηγήσει την Ελλάδα και τους Έλληνες στη θέση που τους αξίζει. Πέντε ολόκληρα χρόνια μέσα σε αυτό το Κοινοβούλιο με την παρουσία μας εδώ, με τις προτάσεις μας, με τις ιδέες μας, με τις θέσεις μας αποδεικνύουμε έμπρακτα στους Έλληνες πολίτες πως είμαστε η μόνη σοβαρή, αξιόπιστη και ώριμη λύση για να βγει η χώρα από το αδιέξοδο που οι δικές σας κυβερνήσεις, κύριε Υπουργέ, και των προηγούμενων κυβερνήσεων έχουν φέρει τον Έλληνα σε αυτή την κατάσταση.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Γραμμένο.

Θα δώσω τώρα τον λόγο στην ειδική αγορήτρια από τη Νέα Αριστερά κ. Θεανώ Φωτίου.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Φέρνετε σήμερα εκπρόθεσμα για ενσωμάτωση την οδηγία για κοινό επίπεδο κυβερνοασφάλειας στην Ευρωπαϊκή Ένωση που η πλήρης εφαρμογή της έπρεπε να έχει γίνει πριν τις 17 Οκτωβρίου. Φροντίσατε, όμως, να ιδρύσετε από τον Φεβρουάριο του 2024 την Εθνική Αρχή Κυβερνοασφάλειας ως το κοινό εθνικό σημείο επαφής που η οδηγία προβλέπει, επικαλούμενοι τότε την προθεσμία του Οκτωβρίου.

Βέβαια, Η Εθνική Αρχή Ασφάλειας που ιδρύσατε εννέα μήνες πριν είναι ένας πολύ ιδιότυπος φορέας, ούτε ανεξάρτητη αρχή ούτε κανονικό νομικό πρόσωπο δημοσίου δικαίου, διαρθρωμένη σε ό,τι αφορά τη διοίκηση και την οργάνωσή της στα πρότυπα της ΕΥΠ. Είναι ένα σχήμα κλειστό, με στεγανά, που δεν έχει σχέση με τον φορέα που περιγράφεται στην οδηγία και που πρέπει να είναι ανοιχτό σε συνεργασίες και ανταλλαγή πληροφοριών στο εσωτερικό της χώρας, αλλά διασυνοριακά και διευρωπαϊκά.

Για την ασφάλεια υπολογιστών, δικτύων, τηλεπικοινωνιών, ψηφιακών εφαρμογών και των ίδιων των πολιτών, των προσωπικών τους δεδομένων και συνομιλιών έναντι κυβερνοεπιθέσεων, η δισυπόστατη αυτή αρχή οφείλει αναγκαστικά να λειτουργεί σε συνεργασία και σε διαρκή διάδραση με δύο άλλες ανεξάρτητες αρχές, την Αρχή Προσωπικών Δεδομένων και την Αρχή Διασφάλισης του Απορρήτου των Επικοινωνιών, τη γνωστή σε όλους ΑΔΑΕ. Πόσω μάλλον που μέχρι τώρα η ΑΔΑΕ σε εφαρμογή προηγούμενης οδηγίας είναι το εθνικό σημείο επαφής για την κυβερνοασφάλεια. Όμως, το θέμα με την ΑΔΑΕ δυστυχώς περιέπλεξε όλο το νομοσχέδιο, διότι έχετε προβλήματα με την ύπαρξή της και την κριτική που σας άσκησε σε πολύ κρίσιμα θέματα.

Στα άρθρα 3 και 4 εμφανίζεται ότι η ΑΔΑΕ αποτελεί βασική οντότητα για την υλοποίηση του νομοσχεδίου, αλλά παρακάτω στην παράγραφο 10 του άρθρου 3 προβλέπεται διάταξη εξαίρεσής της υπέρ της Αρχής Προστασίας Δεδομένων Προσωπικού Χαρακτήρα το οποίο αντίστοιχο δεν προβλέπεται αλλού για την ΑΔΑΕ. Έτσι μια ανεξάρτητη αρχή που δημιουργήθηκε με το άρθρο 19 παράγραφος 2 του Συντάγματος, δηλαδή με κανόνα υπέρτερης νομικής ισχύος από τον κοινό νόμο, τίθεται σύμφωνα με τα άρθρα 23, 24, 25 και 26 του νομοσχεδίου υπό την κυριαρχική εξουσία ενός νομικού προσώπου δημοσίου δικαίου, της Αρχής Κυβερνοασφάλειας.

Υπάρχουν, όμως, οι εξής δεσμεύσεις. Ο μεν διοικητής της ορίζεται από το Κυβερνητικό Συμβούλιο και ο Υποδιοικητής της από τον ίδιο τον Υπουργό, ενώ η διοίκηση της ΑΔΑΕ εγκρίνεται και ελέγχεται από το Κοινοβούλιο όπως ορίζει το Σύνταγμα.

Με το άρθρο 32 μάλιστα καταργούνται όλες οι μέχρι σήμερα ισχύουσες αρμοδιότητες της ΑΔΑΕ. Είναι το περιβόητο άρθρο που σύσσωμη η Αντιπολίτευση σας ζήτησε την κατάργησή του, αλλά δεν στέργετε σε αυτό. Έτσι δεν λαμβάνετε καμμία μέριμνα ώστε η ΑΔΑΕ να συνεχίσει να αποτελεί -όπως είναι σκόπιμο και νομικά επιβεβλημένο- τη μια από τις τρεις αρχές που διασφαλίζουν την κυβερνοασφάλεια στον ελλαδικό χώρο και τη συνεργασία και επικοινωνία με τις αντίστοιχες αρχές της Ευρωπαϊκής Ένωσης, όπως πολύ ωραία πιστεύω ότι εξήγησε ο αρμόδιος καθηγητής Κυβερνοασφάλειας κ. Γκρίτζαλης. Είπε ότι τρεις είναι οι βασικοί κόμβοι της κυβερνοασφάλειας, η Εθνική Αρχή, η ΑΔΑΕ και η Αρχή Προστασίας Προσωπικών Δεδομένων. Εάν αποδυναμώνεται ή καταρρέει η μια από τις τρεις αυτές αρχές, τότε καταρρέει και το τρίγωνο που συναποτελεί το πλέγμα κυβερνοασφάλειας της χώρας και το έργο της κυβερνοασφάλειας καθίσταται συνολικά επισφαλές.

Κύριε Υπουργέ, αρνείστε να κάνετε τις αναγκαίες διορθώσεις όπως τις έχει ζητήσει σύσσωμη η Αντιπολίτευση. Η εμμονή σας αυτή, εν γνώσει σας ότι το οικοδόμημα της κυβερνοασφάλειας είναι ατελές και επικίνδυνο, μας πείθει ότι στην ουσία πρόκειται για εσκεμμένη ενέργεια περιθωριοποίησης της ΑΔΑΕ λόγω των θέσεων που υποστήριξε με τον θεσμικό του ρόλο ο Πρόεδρος της στο μεγάλο σκάνδαλο των υποκλοπών. Το «Predator», κύριε Υπουργέ, πλανάται πάνω από την κατασκευή και λειτουργία της Εθνικής Αρχής Κυβερνοασφάλειας και γι’ αυτό κάνετε όλες τις ακροβασίες σε αυτή την ενσωμάτωση και γι’ αυτό η τρωτότητα της μεταφοράς της οδηγίας στο ελληνικό δίκαιο.

Θα σταθώ τώρα στις σημαντικές παρατηρήσεις που έγιναν από τον Σύνδεσμο Επιχειρήσεων Πληροφορικής και Επικοινωνιών κατά την ακρόαση των φορέων σχετικά με τις δυνατότητες που έχει κυρίως ο ιδιωτικός τομέας να ανταποκριθεί στις απαιτήσεις του νομοσχεδίου. Είπαν ότι στην πλειοψηφία των επιχειρήσεων υπάρχει έλλειψη εξειδικευμένου προσωπικού και επαρκούς ανθρώπινου δυναμικού για να εφαρμοστούν μέτρα κυβερνοασφάλειας και ότι γενικά στη χώρα επικρατεί ψηφιακός αναλφαβητισμός. Άρα είπαν ότι δεν υπάρχει αυτή τη στιγμή η δυνατότητα να γίνει κατανοητή η οδηγία, οι απαιτήσεις και οι επιπτώσεις της από όλες τις επιχειρήσεις που τις αφορά, δηλαδή μικρομεσαίες επιχειρήσεις, αλλά και διατροφικές αλυσίδες κ.λπ., και ότι στην πραγματικότητα το νομοσχέδιο απευθύνεται στις επιχειρήσεις που έχουν πάνω από πενήντα υπαλλήλους και οι οποίες βρίσκονται σε μια σχετική ετοιμότητα. Συνεπώς σας ζήτησαν πόρους και ενίσχυση. Δεν είδαμε πουθενά στο νομοσχέδιο παραμικρή σχετική πρόβλεψη.

Όμως εξίσου ανέτοιμη να αναλάβει τον σχεδιασμό και την εποπτεία μέτρων κυβερνοασφάλειας είναι η ίδια η Εθνική Αρχή Κυβερνοασφάλειας, η οποία δεν διαθέτει προσωπικό πέραν των υπαλλήλων που μεταφέρθηκαν σε αυτή από τη Γενική Διεύθυνση Κυβερνοασφάλειας του Υπουργείου Ψηφιακής Διακυβέρνησης και δεν διαθέτει καμμία εξελιγμένη σύγχρονη υποδομή για να αντιμετωπίσει τις επιθέσεις στην ασφάλεια υπολογιστών και δικτύων. Αυτή τη στιγμή μιλάμε στην πραγματικότητα για ένα πουκάμισο αδειανό, την Αρχή Κυβερνοασφάλειας, μόνο κατ’ όνομα υπεύθυνη για την ασφάλεια της χώρας μας και είναι ενδεικτικό ότι από την ίδρυσή της τον Φεβρουάριο μέχρι σήμερα δεν έχει καταφέρει καν να έχει δικό της ιστότοπο και φιλοξενείται σε αυτόν του Υπουργείου Ψηφιακής Διακυβέρνησης σας να είναι υπηρεσία του.

Γι’ αυτό σας λέμε ευθέως ότι αποκλείεται να μπορέσει να ανταποκριθεί η χώρα μας στις προθεσμίες των υποχρεώσεών της προς την Ευρωπαϊκή Επιτροπή που απορρέουν από την οδηγία και που αναφέρονται στο νομοσχέδιο. Αμφισβητούμε ότι θα συγκεντρώσει μέχρι τις 17 Ιανουαρίου του 2025 όλα τα στοιχεία των ιδιωτικών και δημόσιων φορέων που υπάγονται στο μητρώο οντοτήτων του άρθρου 19. Όταν λέμε «οντότητες» είναι οι «entities», δηλαδή φορείς, οργανώσεις κ.λπ. του δημοσίου και του ιδιωτικού τομέα -για να καταλαβαίνουμε όλοι τι λέμε-, ώστε να κοινοποιηθούν στην επιτροπή έως τις 17 Απριλίου του 2025, όπως το άρθρο 4. Αμφισβητούμε ότι θα καταφέρει να εκπονήσει το εθνικό σχέδιο για τα μεγάλα περιστατικά, να τα υποβάλει προς έγκριση στην Επιτροπή Συντονισμού, να το καταθέσει στη συνέχεια στην Ευρωπαϊκή Επιτροπή μέσα σε εννέα μήνες από την ψήφιση του νομοσχεδίου. Για να μην αναφέρουμε ότι στα νομοσχέδιο δεν έχετε μεταφέρει καν την ημερομηνία της 17ης Ιανουαρίου 2025, που σύμφωνα με το άρθρο 36 της πρωτότυπης ευρωπαϊκής οδηγίας θα πρέπει η αρχή να έχει κοινοποιήσει στην επιτροπή όλο τον μηχανισμό και τα μέτρα κυρώσεων και προστίμων. Προφανώς το παραλείψατε, γιατί είστε και εσείς σίγουροι ότι αποκλείεται να είστε συνεπείς.

Γενικά όλα τα άρθρα του νομοσχεδίου διαπερνώνται από την αίσθηση ότι κάνετε μια μονομερή ενσωμάτωση που δεν αντανακλά το πνεύμα της επιτροπής για συνεργασία, ανταλλαγή διασυνοριακών και διευρωπαϊκών πληροφοριών για την επίτευξη του κοινού επιπέδου κυβερνοασφάλειας. Αντίθετα, φροντίζετε ιδιαιτέρως να εξασφαλίζετε σε πολλά σημεία τη δυνατότητα του κράτους να περιορίζει την επικοινωνία. Είναι χαρακτηριστικό ότι στο άρθρο 10 η Εθνική Αρχή Κυβερνοασφάλειας ορίζεται ως αρμόδια αρχή απόκρισης για συμβάντα ασφάλειας υπολογιστών μόνο για τον ιδιωτικό τομέα, ενώ για όλο το στενό και ευρύτερο δημόσιο τομέα υπεύθυνη αρμόδια παραμένει αποκλειστικά η ΕΥΠ. Δεν είναι αυτός ο ρόλος της ΕΥΠ. Άλλη μια απόδειξη, λοιπόν, ότι η οδηγία ενσωματώνεται μονομερώς.

Στο άρθρο 11 αναφέρεται ότι οι ομάδες απόκρισης συμβάντων στην ασφάλεια υπολογιστών που θα λειτουργούν στους τομείς και υποτομείς των διαφόρων οντοτήτων πρέπει να είναι εφοδιασμένες με κατάλληλες υποδομές διαχείρισης και δρομολόγησης συστημάτων, να είναι επαρκώς ελεγχόμενες και να διαθέτουν και εφεδρικά συστήματα και εφεδρικό χώρο εργασίας. Μόνο που η βασική ομάδα και συντονιστής όλων των υπολοίπων, η Εθνική Αρχή Κυβερνοασφάλειας, δεν διαθέτει τέτοια μέσα και γενικά υποδομές για να υλοποιήσει ελέγχους και να ανασχέσει κυβερνοεπιθέσεις, όπως απαιτούν πλείστα άλλα άρθρα της οδηγίας.

Προφανώς οι επιθεωρητές της Αρχής Κυβερνοασφάλειας που προβλέπονται στο άρθρο 23 είναι μάλλον ένα οραματικό πεδίο του μέλλοντος, όπως και τα μέτρα επιβολής και εποπτείας. Άλλωστε εφαρμόζονται μόνο στις ιδιωτικές βασικές και κρίσιμες οντότητες, ενώ όλος ο στενός και ευρύτερος δημόσιος τομέας εξαιρείται. Αυτή η εξαίρεση είναι εξαιρετικά βλαπτική. Θα μπορούσε να εξαιρείται απλώς από τις κυρώσεις και ιδίως τα πρόστιμα, αλλά να πρέπει οι δημόσιες οντότητες να αναπτύσσουν τομεακά μέσα κυβερνοασφάλειας και να μην εξαρτώνται όλες από την αποκλειστική αρμοδιότητα της ΕΥΠ της οποίας δεν είναι αυτή η δουλειά -το λέω και το ξαναλέω-, αλλά να ασχολείται μόνο με θέματα εθνικής ασφάλειας.

Στο άρθρο 29 ορίζεται ότι η Αρχή Διασφάλισης του Απορρήτου των Επικοινωνιών, η ΑΔΑΕ δύναται να υποχρεώνει τους παρόχους δημόσιων δικτύων ηλεκτρονικών επικοινωνιών, να λαμβάνουν τα μέτρα κυβερνοασφάλειας πέραν των προβλεπόμενων στο νομοσχέδιο. Από τη στιγμή, όμως, που στο άρθρο 32 αφαιρείται από την ΑΔΑΕ η αρμοδιότητα ως κεντρικού σημείου αναφοράς όλων των περιστατικών κυβερνοασφάλειας και μετατρέπεται σε μια απλή βασική οντότητα υπό την Εθνική Αρχή Κυβερνοασφάλειας είναι προφανές ότι το συγκεκριμένο άρθρο είναι κενό γράμμα άνευ περιεχομένου. Όλες -όπως επανέλαβα- οι πτέρυγες της Βουλής της Αντιπολίτευσης σας ζήτησαν την κατάργηση αυτού του άρθρου.

Με το άρθρο 30 παραπέμπετε, όπως το συνηθίζετε, σε ΥΑ, ΚΥΑ, και απλές αποφάσεις του Διοικητή της Εθνικής Αρχής Κυβερνοασφάλειας πλήθος θεμάτων, ακόμη και για θέματα ουσίας που κατά το άρθρο 43, παράγραφος 2 του Συντάγματος δεν μπορούν να επιλύονται με κατ’ εξουσιοδότηση κανονιστικές πράξεις.

Όσο για το άρθρο 36, εδώ είναι η κορυφή του παγόβουνου, του τεράστιου προβλήματος που έχετε δημιουργήσει στο νομικό πρόσωπο, Ελληνικό Κτηματολόγιο. Τι δηλαδή νομοθετείτε; Νέες προθεσμίες για τη διόρθωση πρώτων εγγράφων και τη διόρθωση εγγράφων σε περιοχές που έχει λήξει η δυνατότητα αμφισβήτησης εγγραφών με ένδειξη, όπως στην Κέρκυρα, αγνώστου ιδιοκτήτη.

Εκεί γιατί υπάρχει αυτό το πρόβλημα; Ενώ διατηρούσατε το Ελληνικό Κτηματολόγιο μία διοίκηση παράνομη που η θητεία της είχε λήξει αφ' ης στιγμής υλοποιούνταν οι διαδικασίες του ΑΣΕΠ, περάσατε πριν λίγες μέρες με τροπολογία στο νομοσχέδιο του προσωπικού γιατρού διάταξη για την άνευ ορίου παράταση της θητείας ανάλογων διοικήσεων νομικών προσώπων δημοσίου δικαίου, καλύπτοντας έτσι και την περίπτωση του κτηματολογίου. Τον περασμένο Σεπτέμβριο πάνω από τετρακόσιοι εργαζόμενοι στο Κτηματολόγιο, με επιστολή τους στον Πρωθυπουργό και τον Υπουργό, κατήγγειλαν τα προβλήματα στην άσκηση των καθηκόντων τους, την υποστελέχωση, την προβληματική διασύνδεση με την κεντρική υπηρεσία που επιδεινώθηκε, με την κυβερνοεπίθεση του Ιουλίου, τη λάθος υλοποίηση των νέων ψηφιακών πλατφορμών και συστημάτων, ότι τα περισσότερα έργα διεκπεραιώνονται χειροκίνητα και αφού ήλθαν οι συνδικαλιστές τον Οκτώβριο στη Βουλή να μιλήσουν για το νομοσχέδιο για το ψηφιακό κτηματολόγιο, ο Υφυπουργός κατήργησε απλώς τα τμήματα που αυτοί υπηρετούσαν. Πονάει κεφάλι, κόβει κεφάλι. Και φυσικά προχωρήσατε στον καταστροφικό νόμο 5142/2024 με τον οποίο σε ένα ευάλωτο, τρωτό και ατελές ψηφιακό σύστημα εντάξατε άρον-άρον όλες τις εκκρεμότητες των κτηματολογίων ανά την επικράτεια. Γι’ αυτό δεν επιτρέψατε εμμονικά την πρόσκληση στο σύλλογο των τακτικών υπαλλήλων του νομικού προσώπου δημοσίου δικαίου -που σας ζητούσε όλη η Αντιπολίτευση- και αντιθέτως επιτρέψετε στην ακρόαση φορέων μόνο ένα πολύ μικρότερο σύλλογο των εργαζομένων ιδιωτικού δικαίου, που είναι φίλα προσκείμενοι στην Κυβέρνηση.

Για να μη μιλήσουμε για την αποτυχημένη διαδικασία ψηφιοποίησης των αρχείων των υποθηκοφυλακείων που έχει χαθεί στο πέλαγος των προσφυγών και καθυστερήσεων των εταιρειών αναδόχου του έργου.

Εν ολίγοις με τη μετάθεση κάποιων περαιτέρω προθεσμιών στο άρθρο 36 προσπαθείτε να καλύψετε την αποτυχία σας στο Κτηματολόγιο, αδιαφορώντας για το ότι το Κτηματολόγιο είναι ο εγγυητής του συνόλου δημόσιας και ιδιωτικής ακίνητης περιουσίας στην ελληνική επικράτεια.

Με όσα είπα, κύριε Πρόεδρε και αγαπητοί συνάδελφοι, νομίζω ότι είναι προφανές ότι η Νέα Αριστερά δεν θα ψηφίσει το παρόν νομοσχέδιο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Φωτίου.

Θα δώσω τώρα τον λόγο στον ειδικό αγορητή από τη Νίκη κ. Γεώργιο Ρούντα.

**ΓΕΩΡΓΙΟΣ ΡΟΥΝΤΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητείται σήμερα στην Ολομέλεια η ενσωμάτωση της οδηγίας 2022/2555 του Ευρωπαϊκού Κοινοβουλίου και του Συμβουλίου της 14ης Δεκεμβρίου του 2022 η οποία αφορά σε μέτρα για τη θέσπιση υψηλού κοινού επιπέδου κυβερνοασφάλειας σε ολόκληρη την Ευρωπαϊκή Ένωση. Συγχρόνως τροποποιείται ο Κανονισμός 910/2014, η οδηγία 2018/1972 και καταργείται η οδηγία 2016/1148NIS1. Στην ουσία η NIS2 είναι η νομοθεσία για την ασφάλεια στον κυβερνοχώρο σε επίπεδο Ευρωπαϊκής Ένωσης. Προβλέπει νομικά μέτρα για την ενίσχυση του συνολικού επιπέδου κυβερνοασφάλειας στην Ευρωπαϊκή Ένωση. Πρόκειται για κανόνες που θεσπίστηκαν το 2016 και επικαιροποιήθηκαν το 2023 με την NIS2.

Όπως αναφέρει, λοιπόν, η παρούσα οδηγία πρόκειται για έναν εκσυγχρονισμό του υφιστάμενου νομικού πλαισίου, ώστε αφ’ ενός μεν να συμβαδίζει με τη διαρκή ψηφιοποίηση ολόκληρου του κόσμου και της καθημερινής μας ζωής η οποία μας περιβάλλει και αφ’ ετέρου δε να μπορεί να αντιμετωπίζει το διαρκώς εξελισσόμενο τοπίο απειλών στον κυβερνοχώρο.

Όπως είναι γνωστό η Ευρωπαϊκή Ένωση εκτός από το πρωτογενές δίκαιο έχει και το παράγωγο δίκαιο και μάλιστα οι οδηγίες είναι μέρος του παραγωγού αυτού δικαίου της Ευρωπαϊκής Ένωσης και έχουν δεσμευτικότητα ως προς το επιδιωκόμενο αποτέλεσμα. Η ενσωμάτωση λοιπόν των οδηγιών στο εθνικό δίκαιο της κάθε χώρας κράτους-μέλους επιφέρει τροποποιήσεις και αλλαγές. Έτσι λοιπόν και εν προκειμένω η ενσωμάτωση της εν λόγω οδηγίας με αντικείμενο την κυβερνοασφάλεια επιφέρει όπως είναι αντιληπτό αλλαγές στις δομές και τις αρμοδιότητες των φορέων κυβερνοασφάλειας στη χώρα μας.

Συνοπτικά, προβλέπει τα εξής: επέκταση του πεδίου εφαρμογής των κανόνων κυβερνοασφάλειας σε νέους τομείς και οντότητες, ενοποιεί αρμοδιότητες και δίνει αυξημένη κεντρική εποπτεία, βελτιώνει την ανθεκτικότητα και την ικανότητα αντιμετώπισης συμβάντων. Όμως από την εναρμόνιση της εν λόγω οδηγίας στην εθνική μας νομοθεσία θα θέλουμε να αναφέρουμε τέσσερα ζητήματα τα οποία κατά τη γνώμη μας είναι προβληματικά και δημιουργούν τριβές. Ένα από αυτά μάλιστα είναι ίσως ο σημαντικότερος λόγος για τον οποίο καταψηφίζουμε το παρόν νομοσχέδιο και λέμε «όχι».

Το πρώτο ζήτημα το οποίο θέλουμε να επισημάνουμε ότι η κυβερνοασφάλεια είναι ένα τμήμα της γενικότερης δημόσιας πολιτικής περί ασφάλειας. Και μας προβληματίζει το γεγονός ότι αποτελεί αντικείμενο πολιτικής της Ευρωπαϊκής Ένωσης η χάραξη πολιτικής σε θέματα δημόσιας τάξεως και ασφάλειας. Όπως ακριβώς δηλαδή κατά τη διαφύλαξη της εδαφικής ακεραιότητας θα πρέπει να είναι αποκλειστική και κυρίαρχη η πολιτική θέση του ελληνικού κράτους και μόνο, έτσι και στα ζητήματα δημόσιας τάξεως όπως η κυβερνοασφάλεια θα πρέπει κατά τη γνώμη μας το κράτος να έχει τον πρώτο λόγο και όχι η Ευρωπαϊκή Ένωση.

Το δεύτερο ζήτημα αφορά στο κόστος συμμόρφωσης. Η εισαγωγή μέτρων κυβερνοασφάλειας των επιχειρήσεων με διοικητικό καταναγκασμό και με μηχανισμούς αναφοράς δημιουργεί ένα πρόσθετο μισθολογικό κόστος και διοικητική επιβάρυνση για τις επιχειρήσεις. Πρόκειται για μία προβληματική προσέγγιση κατά τη γνώμη μας. Αν υποχρεώνουμε, λοιπόν, τις επιχειρήσεις να σπαταλούν πόρους σε διαδικασίες συμμόρφωσης σε κανονισμούς, τότε δεν θα αφιερώσουν τους πόρους τους στο να γίνουν πιο ανταγωνιστικές και καινοτόμες με αποτέλεσμα να μην μπορούν να δώσουν μεγαλύτερους μισθούς και χωρίς μεγαλύτερους μισθούς προφανώς στις οικογένειες δεν μπορούμε να βοηθήσουμε στην επίλυση του δημογραφικού.

Επιπλέον, κατά την εφαρμογή της οδηγίας τόσο στο δημόσιο όσο και στις επιχειρήσεις του ιδιωτικού τομέα θα προκληθεί ένα πολύ μεγάλο επιπλέον οικονομικό κόστος, το οποίο θα επιβαρύνει και τον προϋπολογισμό και άρα τις δημόσιες δαπάνες.

Το τρίτο ζήτημα είναι ότι τα πρόστιμα τα οποία θα τίθενται από την παραβίαση της νομοθεσίας για την κυβερνοασφάλεια αποτελούν όπως ρητά αναφέρει μέσα το νομοσχέδιο πόρους της υπηρεσίας. Αυτό πρακτικά, λοιπόν, σημαίνει κατά τη γνώμη μας ότι θα ξεκινήσει ένα κυνήγι μαγισσών κατά των επιχειρήσεων. Είναι επικίνδυνο κατά τη γνώμη μας να κινητροδοτείται, η εθνική αρχή να επιβάλλει πρόστιμα για να καλύψει τις δικές της λειτουργικές ανάγκες. Και έχοντας μάλιστα ως δεδομένο ότι πάρα πολλές μικρομεσαίες επιχειρήσεις ενδεχομένως, θα αδυνατούν να προσαρμοστούν αν όχι άμεσα τουλάχιστον σε σύντομο χρονικό διάστημα τότε γίνεται αντιληπτό ότι μέσω της επιβολής προστίμων η αρχή αυτή θα έχει ενδεχομένως εξουσία ζωής και θανάτου στις μικρομεσαίες επιχειρήσεις που θα υπαχθούν σε αυτό το κανονιστικό πλαίσιο.

Το τέταρτο και κρισιμότερο ζήτημα κατά τη γνώμη μας όσο και αν διαφωνείτε, όσο και αν διαφωνεί η Κυβέρνησή σας και δεν θέλει να το δει κατάματα, αφορά κατά τη γνώμη μας σε μία πολιτική υστεροβουλία και σκοπιμότητα εκ μέρους της Κυβέρνησης. Είναι η αφαίρεση αρμοδιοτήτων από την ΑΔΑΕ καθώς και η επικάλυψη των αρμοδιοτήτων της από την Εθνική Αρχή Κυβερνοασφάλειας. Διαφαίνεται, λοιπόν, ότι υπάρχει μια ένταση στις σχέσεις μεταξύ της Κυβέρνησης και ΑΔΑΕ, μια πολιτική υστεροβουλία, μια εκδικητικότητα, μια βεντέτα γιατί προφανώς η ΑΔΑΕ έκανε αυτό που έπρεπε στο ζήτημα του σκανδάλου των υποκλοπών, το οποίο δεν πρέπει να το ξεχνάμε και το οποίο πλήγωσε βάναυσα τη δημοκρατία μας και είναι αδιανόητο η Κυβέρνηση σας να θέλει να μιλά για δημοκρατία.

Φαίνεται λοιπόν, ότι αποψιλώνει η Κυβέρνηση την ΑΔΑΕ από τις αρμοδιότητές της καθώς την εντάσσει στον εποπτικό έλεγχο της Εθνικής Αρχής Κυβερνοασφάλειας καταργώντας έτσι την ίδια την αυτοτέλεια την οποία απολαμβάνει και πρέπει να απολαμβάνει η ΑΔΑΕ από το Σύνταγμα. Είναι το καθοριστικό σημείο αυτή η αφαίρεση των αρμοδιοτήτων η οποία δεν μας επιτρέπει σε καμμία περίπτωση να αποδεχθούμε την ενσωμάτωση της εν λόγω οδηγίας έτσι όπως τίθεται στο Εθνικό μας Δίκαιο.

Δυστυχώς η Κυβέρνησή σας ρυθμίζει ένα ζήτημα παρακάμπτοντας μια άμεσα εμπλεκόμενη ανεξάρτητη αρχή. Το Υπουργείο Ψηφιακής Διακυβέρνησης, όπως προέκυψε και από τη συζήτηση στις επιτροπές, δεν συζήτησε θεσμικά το ζήτημα αυτό με την αρχή, με την ΑΔΑΕ, παρά το γεγονός ότι οι διατάξεις του νομοσχεδίου την αφορούν άμεσα. Το ίδιο έπραξε η Κυβέρνησή σας με τον ν.5002/2022 που αφορά στο ζήτημα της άρσης του απορρήτου των επικοινωνιών.

Μετά λύπης μας διαπιστώνουμε ακόμα μία φορά ότι από την πολιτική σας αντίληψη, από το πολιτικό σας σκέπτεστε και από την πολιτική σας παιδεία λείπει η λογική του θεσμικού διαλόγου και της διαβούλευσης, γεγονός που αποδεικνύει -όπως και οι υποχρεωτικότητες- ότι έχετε ένα τεράστιο έλλειμμα δημοκρατικού ήθους. Προφανώς έχετε φοβία γενικά με τη διαβουλευτική δημοκρατία, η οποία θεμελιώνει ελεύθερες και ισχυρές κοινωνίες, χωρίς φοβίες. Η διαβουλευτική δημοκρατία καθιστά τον πολίτη και τον λαό πραγματικά κυρίαρχο και μέτοχο της δημοκρατίας.

Θεωρούμε, λοιπόν, ότι ήταν ανέφικτο να τοποθετηθεί η ΑΔΑΕ τεκμηριωμένα και εμπεριστατωμένα εντός τεσσάρων μόλις ημερών από τη στιγμή που της στείλατε την ειδοποίηση για τη διατύπωση των απόψεών της. Με αυτή την τακτική προσβάλλετε βάναυσα τόσο το θεσμικό κύρος αυτής της συνταγματικώς κατοχυρωμένης ανεξάρτητης αρχής, αλλά και απαξιώνεται η γνώμη της την όποια μπορεί κάλλιστα να εκφράσει και πρέπει να εκφράσει, γιατί αναφέρεται στην καθ’ ύλην αρμοδιότητά της και έχει την επιστημονική ικανότητα και τον επιστημονικό λόγο.

Και είναι εντελώς τραγικό και πρέπει να αναφερθεί ότι ο δικός σας νόμος για τη σύσταση της Εθνικής Αρχής Κυβερνοασφάλειας, ο ν.5086/2024, προβλέπει για την επιλογή της διοίκησης ότι ο διοικητής ορίζεται από το Υπουργικό Συμβούλιο, δηλαδή από την Κυβέρνηση και άρα από τον Πρωθυπουργό και ότι οι δύο Υποδιοικητές της ορίζονται με απόφαση του Υπουργού Ψηφιακής Διακυβέρνησης, χωρίς προφανώς να συμμετέχει πουθενά η Βουλή, όπως συμβαίνει με τις ανεξάρτητες αρχές.

Εδώ, λοιπόν, τίθεται ένα ζήτημα ανεξαρτησίας, διαφάνειας, αμεροληψίας, εμπιστοσύνης και προφανώς και αποδοτικότητας, αφού στην ουσία η Εθνική Αρχή Κυβερνοασφάλειας διορίζεται από την Κυβέρνησή σας. Ως εκ τούτου, λοιπόν, ουδείς εχέφρων και αληθινά δημοκράτης πολίτης δεν μπορεί να σας έχει καμμία εμπιστοσύνη και προφανώς δεν σας έχουμε ούτε εμείς καμμία εμπιστοσύνη. Κι όπως πολύ ορθά επεσήμανε η ΑΔΑΕ διά του Προέδρου της κ. Ράμμου, με το παρόν νομοσχέδιο η Αρχή τίθεται υπό την εποπτεία και την επιβολή, καθώς και την κυρωτική εξουσία της Εθνικής Αρχής Κυβερνοασφάλειας. Στην ουσία, δηλαδή, τίθεται υπό την εξουσία της Κυβέρνησής σας. Είναι συνταγματικά επιτρεπτή η υπαγωγή της ΑΔΑΕ στην εποπτεία της Εθνικής Αρχής Κυβερνοασφάλειας; Προφανώς και όχι, γιατί παραβιάζεται το Σύνταγμα. Όπως όλοι γνωρίζουμε, κάθε συνταγματικώς κατοχυρωμένη ανεξάρτητη αρχή υπόκειται μόνο στην εποπτεία και στον έλεγχο του Κοινοβουλίου, σύμφωνα με τα οριζόμενα στον Κανονισμό της Βουλής, στη δικαστική εξουσία και σε καμμία περίπτωση δεν δέχεται εντολές και ούτε υπόκειται στις κυρώσεις μιας απλής διοικητικής Αρχής. Ξέρετε, είναι εντελώς διαφορετικό το ζήτημα της υγιούς συνεργασίας μεταξύ δημοσίων Υπηρεσιών η οποία είναι αυτονόητη και εντελώς διαφορετικό η υπαγωγή μιας ανεξάρτητης αρχής στην εποπτεία και στον έλεγχο μιας διοικητικής Υπηρεσίας.

Επιπλέον, ένα ακόμη σοβαρό ζήτημα το οποίο ανέδειξε ο Πρόεδρος της ΑΔΑΕ είναι και η κατάργηση διά του παρόντος νομοσχεδίου ορισμένων καίριων αρμοδιοτήτων της αρχής. Αναφέρομαι στο άρθρο 37 του ν.4070/2012 και στα άρθρα 148 και 149 του ν.4727/2020, σύμφωνα με τα οποία η ΑΔΑΕ είναι η αρμόδια για το σύνολο των πτυχών της ασφάλειας δικτύων και όχι μόνο για το απόρρητο των επικοινωνιών, έχοντας σχετικές κανονιστικές και ελεγκτικές αρμοδιότητες.

Άρα, λοιπόν, αφαιρούνται από την ΑΔΑΕ οι αρμοδιότητές της ως κεντρικό σημείο αναφοράς όλων των περιστατικών κυβερνοασφάλειας. Καταργούνται οι αρμοδιότητες της αρχής, δηλαδή η εξουσία της να επιβάλλει κυρώσεις στους παρόχους σε περιπτώσεις παραβίασης της ασφάλειας των δικτύων και των υπηρεσιών τους, προφανώς, φυσικά, κατόπιν διαδικασίας ελέγχου και ακρόασης.

Πρέπει οπωσδήποτε να αποσύρετε το άρθρο 32, αν σέβεστε στοιχειωδώς το Σύνταγμα. Ξέρετε, κάτι τέτοιο δεν προβλέπεται πουθενά, ούτε στο ίδιο το κείμενο της οδηγίας την οποία θέλετε να ενσωματώσετε στην εθνική μας νομοθεσία. Συνεπώς εκτός των άλλων προβαίνετε και σε εσφαλμένη εφαρμογή της κοινοτικής οδηγίας. Γι’ αυτούς τους λόγους καταψηφίζουμε το παρόν νομοσχέδιο και σας λέμε «όχι».

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Ρούντα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μαθήτριες και μαθητές και δύο συνοδοί εκπαιδευτικοί από το 2ο Γενικό Λύκειο Αιγίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στην ειδική αγορήτρια από την Πλεύση Ελευθερίας κ. Ελένη Καραγεωργοπούλου.

Ορίστε, κυρία συνάδελφε, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Υπουργέ, η ψηφιακή σας επανάσταση το μόνο που καταφέρνει είναι η αναβάθμιση της παρασκευής και διοχέτευσης στην αγορά των νόμων σας. Η διοχέτευση και η υποχρεωτική κατανάλωσή τους από τους πολίτες ακολουθεί μια συγκεκριμένη διαδικασία, δηλαδή κατάθεση και ψήφιση -όσες αιτιολογημένες και ορθές αντιρρήσεις και αν προβάλλει η Αντιπολίτευση- ΦΕΚ, κατανάλωση. Ενώ παλαιότερα οι νομοθετικές διατάξεις έφταναν έτοιμες στα γραφεία του εκάστοτε Υπουργού -της διοίκησης εν γένει- με φαξ, ένα διάστημα μάλιστα από υπερεθνικούς αποστολείς εντολές γραμμένες σε ξένη γλώσσα μεταφρασμένες με Google translation, πλέον η διαδικασία έχει εκσυγχρονιστεί προς δόξαν του δόγματος «Ελλάδα 2.0», δηλαδή κοινά αρχεία μέσω Microsoft one Drive ή Google docs ή mail, Viber, κ.λπ..

Διαχρονικά, βέβαια, αρκετά νομοθετήματα ήταν προϊόντα παρασκηνιακών διαβουλεύσεων προς εξυπηρέτηση επιχειρηματικών συμφερόντων, προς εξόφληση προεκλογικών γραμματίων ή και τακτοποίηση «ημετέρων» με φωτογραφικές διατάξεις. Όμως, επί των ημερών σας η πρακτική αυτή έχει αναχθεί σε επιστήμη, μια επιστήμη ικανή να διαστρεβλώνει τον νομικό ορισμό του νόμου που είναι απρόσωπος, γενικός και αφηρημένος κανόνας δικαίου, νομοθετώντας διατάξεις που αποσαφηνίζουν, επεξηγούν, καταργούν, αλληλοκαλύπτουν, τροποποιούν ή αντικαθιστούν ακόμα και πολύ πρόσφατα ισχύουσες διατάξεις νόμων, ίσως κάνοντας χρήση των προσφιλών σας αλγορίθμων ή ακόμη και της τεχνητής νοημοσύνης, φέρνοντας προς ψήφιση διατάξεις οι οποίες, άμα τη καταθέσει τους υπό μορφή νομοσχεδίου, χρήζουν άμεσης διόρθωσης γιατί είναι ακατάληπτες, δυσνόητες, αντιφατικές. Τα βοηθητικά εγχειρίδια ιδίως επί φορολογικών νόμων, αλλά και του Υπουργείου σας και του Υπουργείου Δικαιοσύνης, απαιτούν κατανάλωση μεγάλου χρονικού διαστήματος όχι για να εμπεδωθούν οι νόμοι, αλλά ακόμη και να αναγνωστούν ακόμη και από έμπειρους νομικούς που πλέον γνωρίζουν ότι πρέπει να μελετήσουν την κάθε νεοϊσχύουσα διάταξη με την κριτική δυσπιστία και αβεβαιότητα πως πολύ σύντομα θα τροποποιηθεί.

Παρατηρούμε, επίσης, το φαινόμενο της προστιμολαγνείας και της ποινικοποίησης με την έννοια της επιβολής ποινών απώλειας δικαιωμάτων των διοικουμένων. Μόνο το τρέχον έτος έχετε θεσπίσει πάνω από είκοσι επτά διατάξεις με είκοσι τρεις διαφορετικούς νόμους για κάθε είδους νέα πρόστιμα, πρόστιμα για φορολογικές διατάξεις, πρόστιμα κυβερνοασφάλειας, νέα πρόστιμα του Ποινικού Κώδικα, πρόστιμα για διαδικασίες ΕΟΠΥΥ, πρόστιμα σε τουριστικά καταλύματα, πρόστιμα σε δηλώσεις εκθέσεων ανά χώρα, πρόστιμα από πολεοδομίες, πρόστιμα τελών κυκλοφορίας, πρόστιμα αθέμιτης κερδοφορίας, πρόστιμα εποπτείας ξεναγών, πρόστιμα σε αποκλεισμένους διευθυντές, πρόστιμα ενημέρωσης καταναλωτών, πρόστιμα για τα ζώα συντροφιάς, ων ουκ έστιν αριθμός! Και ποινές! Παντού ποινές! Ποινές απώλειας ουσιαστικών και δικονομικών δικαιωμάτων λόγω παρόδου ασφυκτικών προθεσμιών, απώλειας ιδιοκτησιακών δικαιωμάτων, μία διαρκής τρομοκρατία με επισειόμενες, επαπειλούμενες ποινές!

Πάμε στον προσφιλή σας τρόπο νομοθέτησης. Στο παρόν νομοσχέδιο, εξουσιοδοτικές διατάξεις αμέτρητες, είκοσι έξι στον αριθμό, τρία φύλλα σχεδόν τροπολογίες άσχετες με το αντικείμενο του παρόντος σχεδίου νόμου που κατατέθηκαν χθες τη νύχτα λίγο πριν τις έντεκα, διατάξεις που προστέθηκαν λίγο πριν την κατάθεση του νομοσχεδίου στη Βουλή, ενώ δεν είχαν τεθεί ποτέ σε διαβούλευση. Το έχετε και αυτό.

Με διάταξη, ωστόσο, που καταθέσατε λίγο πριν την οριστική διάθεση στους Βουλευτές για τη συζήτηση του νομοσχεδίου στις επιτροπές, αφαιρέσατε σχετικές αρμοδιότητες από την ΑΔΑΕ. Της στερήσατε το δικαίωμα να ενημερώνεται, να επιβάλλει κυρώσεις και να ενημερώνει τρίτους για τις σχετικές υποθέσεις. Αποψιλώσατε την Αρχή Διασφάλισης του Απορρήτου των Επικοινωνιών από τις αρμοδιότητές της σχετικές με την ασφάλεια δικτύων και υπηρεσιών, η οποία είναι μια συνταγματικά κατοχυρωμένη ανεξάρτητη αρχή, μεταφέροντας αυτές τις αρμοδιότητες σε ένα απλό νομικό πρόσωπο δημοσίου δικαίου, την Εθνική Αρχή Κυβερνοασφάλειας.

Και πώς το πετύχατε αυτό; Με την παράθεση ελαχίστων λέξεων, από την έναρξη ισχύος του παρόντος μέρους κατά άρθρο 32 του σχεδίου νόμου καταργούνται τα άρθρα 148, περί ασφάλειας δικτύων και λοιπά. Με αυτές τις λίγες λέξεις, λοιπόν, λάθρα αποδυναμώσατε περαιτέρω την ΑΔΑΕ συνεχίζοντας την τακτική σας, καθώς ήδη προηγήθηκαν και άλλες αλλαγές στις αρμοδιότητές της ήδη από το 2022, με την κορύφωση φυσικά του σκανδάλου των υποκλοπών.

Στο πλαίσιο, μάλιστα, των πρόσφατων προκηρύξεων, ύψους 4,3 εκατομμυρίων ευρώ, με τις οποίες ζητείται ανάδοχος για υπηρεσίες δημοσιότητας και προβολής, αυτή η αποψιλωμένη ουσιαστικών αρμοδιοτήτων ΑΔΑΕ θα συνεχίσει να υπάρχει ή θα αποσυρθεί; Να σημειώσουμε ότι συνιστούν όρο τον διαγωνισμό και περιεχόμενο του αντικειμένου των συμβάσεων ο σχεδιασμός, η στοχοθεσία, τηλεοπτικά, ραδιοφωνικά σποτ, ηλεκτρονικές και έντυπες καταχωρήσεις.

Το φρέσκο χρήμα που θα δαπανηθεί, το προερχόμενο από τους προϋπολογισμούς των Ανεξάρτητων Αρχών της ΑΔΑΕ και της Εθνικής Αρχής Διαφάνειας ή και από το Ταμείο Ανάκαμψης εις βάρος άλλων δημοσίων υπηρεσιών που θα μπορούσαν να κάνουν καλύτερη τη ζωή των πολιτών, θα συνεχίσει να κατασπαταλάται από αυτές τις ανεξάρτητες αρχές, που η Κυβέρνηση σας έργα εργαλειοποιεί για επικοινωνιακούς και μόνο λόγους και όχι για λόγους ουσίας;

Είναι αυτονόητο ότι η τεχνητή νοημοσύνη, η οποία έχει φέρει την επανάσταση ενισχύει πλέον και τη δράση των κυβερνοεγκληματιών, προσθέτοντας ένα επιπλέον επίπεδο πολυπλοκότητας στις απειλές που αντιμετωπίζουν τόσο οι επιχειρήσεις όσο και οι φορείς του κράτους.

Ζούμε και λειτουργούμε σε ένα εξελισσόμενο τοπίο απειλών, με υψηλή συχνότητα επιθέσεων, με ανεπαρκή υποστήριξη από τα διοικητικά στελέχη των ιδιωτικών επιχειρήσεων, με έλλειψη ευθυγράμμισης στην κανονιστική προετοιμασία, με οργανωτικούς περιορισμούς, λόγω για παράδειγμα της εξ αποστάσεως εργασίας. Ένα ζήτημα μεγάλης σημασίας για την προδιαγεγραμμένη αποτυχία της εφαρμογής της οδηγίας είναι οι μεγάλες ελλείψεις στελεχών με γνώσεις ψηφιακής ασφάλειας που ναρκοθετούν την ίδια τη λειτουργία των επιχειρήσεων, αλλά και των δημόσιων φορέων σε μια χρονική συγκυρία που το ψηφιακό έγκλημα βρίσκεται σε έξαρση.

Έρευνα της γνωστής μεγάλης εταιρείας «KASPERSKY», δείχνει ότι οι μισές εταιρείες διεθνώς, το 48%, χρειάζονται πάνω από μισό χρόνο για να βρουν έναν εξειδικευμένο επαγγελματία στον τομέα της κυβερνοασφάλειας. Σύμφωνα με έρευνα του ΣΕΠΕ η Ελλάδα θα χρειαστεί έως το 2030 περίπου επτά χιλιάδες έως επτάμισι χιλιάδες επιπλέον εργαζόμενους στην ψηφιακή τεχνολογία, εκ των οποίων το 1/3 θα είναι ειδικοί στην κυβερνοασφάλεια. Μάλιστα για συγκεκριμένες ειδικότητες αναμένεται εκτόξευση της ζήτησης έως και 900% την επόμενη πενταετία. Ειδικότερα, τα επόμενα πέντε χρόνια στην Ελλάδα εκτιμάται ότι για cyber threating intelligence specialist θα υπάρχει μεγάλη αύξηση της ζήτησης σε οργανισμούς πολύ μικρού μεγέθους 300%, μεσαίου μεγέθους 350% και περαιτέρω θα σημειωθεί μεγαλύτερη αύξηση σε μικρούς οργανισμούς, ενώ για ασφάλεια θα καταγραφεί σημαντική αύξηση της ζήτησης σε μεγάλους οργανισμούς. Εκεί βεβαίως, έχετε κάνει τις σχετικές συνεννοήσεις με τις τράπεζες, τα πιστωτικά ιδρύματα, τους αγαπημένους σας συνεταίρους.

Από το 2025, όπου αναμένεται να τεθεί σε πλήρη ισχύ και στην Ελλάδα η οδηγία NIS 2 που εισάγει αυξημένες υποχρεώσεις κυβερνοετοιμότητας για δυο χιλιάδες επιχειρήσεις και φορείς του δημοσίου, η κατάσταση με την έλλειψη ειδικών στην κυβερνοασφάλεια αναμένεται να γίνει κάτι παραπάνω από εκρηκτική. Ο Διοικητής της Εθνικής Αρχής Κυβερνοασφάλειας παραδέχθηκε ότι αναζητεί και αυτή δικαίως ειδικούς cyber security. Στον χώρο της κυβερνοασφάλειας, υπάρχει μεγάλο κενό, μας είπε. Υπάρχουν διαθέσιμες θέσεις και ρόλοι που δεν έχουν καλυφθεί. Υπάρχει μεγάλη έλλειψη προσωπικού. Πού οφείλεται αυτό; Ακόμη και αν υπήρχε μεγάλος αριθμός ειδικών, αυτοί προτιμούν τον ιδιωτικό τομέα ή άλλες ανεξάρτητες αρχές, καθόσον οι αμοιβές που προσφέρουν αυτές είναι πολλαπλάσιες από αυτές που προσφέρουν οι δημόσιοι φορείς.

Δεν αντιλέγει κανείς ότι θα πρέπει να αυξηθεί το επίπεδο κυβερνοασφάλειας τόσο για τη δημιουργία του κατάλληλου λειτουργικού πλαισίου όσο και με τη συμμόρφωσή τους σε αυτό. Αυτό που δεν μπορούμε να εμφανίσουμε ωστόσο και που καλά το ξέρετε, είναι αυτό που υπάρχει πίσω από το φαίνεσθαι του συγκεκριμένου σχεδίου νόμου, με τις άπειρες δυνατότητες που δίνετε μέσω εξουσιοδοτικών διατάξεων, σε θέματα που θα έκανε να είναι αντικείμενο νόμου και ρυθμισμένα πολύ ειδικά να ανατίθεται σε διαπιστωτικές πράξεις και σε αποφάσεις διοικητικών συμβουλίων νομικού προσώπου δημοσίου δικαίου.

Ένας συνδυασμός γονατογραφήματος επιβολής κυρώσεων, αλλά και ταυτόχρονα κάλυψης της ανικανότητας της Κυβέρνησης εκδηλούμενη επί θεμάτων του Κτηματολογίου είναι το άρθρο 36. Καλέσαμε το Σωματείο Εργαζομένων του Κτηματολογίου να παραστεί στη σχετική ακρόαση φορέων και τεχνηέντως συνομολογημένα με τον εισηγητή της Πλειοψηφίας αποφασίσατε να μην προσέλθει αυτό το Σωματείο, αλλά στη θέση αυτού να προσέλθει ένα άλλο σωματείο για το οποίο με ανακοίνωσή της η ΑΔΕΔΥ, μόλις χθες, εξηγεί κάποιους λόγους γιατί το κάνατε. Ο κόσμος δεν το γνωρίζει, οι πολίτες δεν το γνωρίζουν.

Σύμφωνα, λοιπόν, με όσα καταγγέλλει η ΑΔΕΔΥ εμφανίζετε συνεχιζόμενες απαράδεκτες διακρίσεις που υφίσταται το Σωματείο Εργαζομένων στο Κτηματολόγιο από τον εποπτεύοντα του νομικού προσώπου του Ελληνικού Κτηματολογίου Υφυπουργό Ψηφιακής Διακυβέρνησης, κ. Κυρακανάκη, που αφορά -να το ξαναπούμε- στην κατάργηση τμημάτων που προΐστανται τα βασικά στελέχη του σωματείου τους και στην αποδυνάμωσή τους ουσιαστικά με την κατάργηση αυτών των τμημάτων όχι μόνο μισθολογικά, αλλά και σε επίπεδο λειτουργίας και εργασίας. Συνεχίζετε τις διακρίσεις που βασίζονται σε σκόπιμη στήριξη ενός άλλου σωματείου που παρά τη σκόπιμη μετονομασία του ΠΑΝΣΕΚΤ ούτε το μεγαλύτερο και αντιπροσωπευτικό σωματείο στον χώρο του Κτηματολογίου είναι, ούτε καλύπτει τους εργαζόμενους δημοσίους υπαλλήλους -κάτι που καταγγείλαμε στη σχετική επιτροπή ακρόασης φορέων, έχει μέλη του μόνο ιδιωτικού δικαίου εργαζόμενους- ούτε ενταγμένος σε ομοσπονδία μέλος της ΑΔΕΔΥ είναι. Ανήκει στο Εργατικό Κέντρο Αθήνας και σε ομοσπονδία μέλος της ΓΣΕΕ. Το μόνο που φαίνεται πως έχει η διοίκηση του σωματείου αυτού είναι η φιλική προς την Κυβέρνηση και τον Υπουργό στάση του. Γι’ αυτό και η προνομιακή μεταχείρισή του.

Αλήθεια, κύριε Υφυπουργέ; Πού είναι ο κύριος Υφυπουργός να μας εξηγήσει πώς γίνεται από 1-1-2024 που υποσχέθηκε μέσα σε μια εργάσιμη ημέρα να συμβαίνει μεταγραφή συμβολαίων, μεταβατικό δικαιοπραξιών και από τότε υπάρχουν άπειρες εκκρεμείς, χιλιάδες εκκρεμείς υποθέσεις, που κρέμονται στη σελίδα του Κτηματολογίου ως εκκρεμείς και μη οριστικοποιημένες, ενώ κάποιων άλλων τα συμβόλαια, που κατατίθενται και λίγες μέρες πριν, μέσα σε μια βδομάδα έχουν καταχωριστεί για κάποιον λόγο; Μήπως τελικά οι συγκεκριμένοι εργαζόμενοι είναι αυτοί που κάνουν τη δουλειά; Λέω μια σκέψη. Μπορείτε να το αντιπαρέλθετε; Μπορείτε να το υπερασπιστείτε γιατί η ΑΔΕΔΥ εμφανίζει ότι έχετε προνομιακή σχέση με τους συγκεκριμένους εργαζόμενους;

Και δεν είναι φυσικά μόνο αυτά τα θέματα του Κτηματολογίου, πολύ πρόσφατα προσπαθήσατε να αναδείξετε την ανάγκη να εμφανίσετε στην επικαιρότητα το θέμα της απάτης, ενημερώνοντας τον Άρειο Πάγο και πλαστογραφία σε τρία νησιά του Σαρωνικού, σε σχέση με τις δηλώσεις ιδιοκτησίας με ένα πιθανό κύκλωμα πολιτών και επαγγελματιών που επιχείρησε να δηλώσει σαράντα πέντε ακίνητα σε Αγκίστρι, Ύδρα, Σπέτσες, συνολικής έκτασης πάνω από πεντακόσιες πενήντα χιλιάδες τετραγωνικά μέτρα. Για τα ακίνητα αυτά, προσκομίστηκαν τροποποιημένες δηλώσεις, εκ των υστέρων, προσκομίστηκαν ένορκες βεβαιώσεις από τα ίδια συγκεκριμένα πρόσωπα που κατοικούν στη βόρεια Ελλάδα και δήλωσαν ενόρκως ότι αυτά τα ακίνητα ανήκουν σε συγκεκριμένο πολίτη.

Αυτές οι δηλώσεις συντάχθηκαν ενώπιον του ειδικού συμβολαιογράφου που έχει έδρα τη βόρεια Ελλάδα. Δημοσιογραφικές πηγές, βέβαια, αναφέρονται σε κύκλωμα που περιλαμβάνει μεγαλομεσίτη του Νομού Αττικής συμβολαιογράφο Πειραιά.

Μόλις χθες ανακοινώσατε ότι εντοπίστηκε δικηγόρος που επιχείρησε να δηλώσει στο Κτηματολόγιο πάνω από εκατό τριάντα οικόπεδα στη Χαλκιδική. Δεν αποκλείσατε δε το ενδεχόμενο οι απάτες που εντοπίζονται, να προέρχονται από εσωτερική πληροφόρηση από τις εταιρείες που έχουν αναλάβει την κτηματογράφηση. Διαχεόμενες πληροφορίες κάνουν λόγο για πολίτη που δήλωσε στο όνομά του τετρακόσια πενήντα δικαιώματα επί ακινήτων στη Χαλκιδική. Δυστυχώς, με πολλές τέτοιες υποθέσεις, θα έρθετε αντιμέτωποι τόσο εσείς όσο και οι πολίτες και η ασφάλεια των συναλλαγών και βεβαίως δεν μπορεί να αναγνωρίσει κάποιος τη συμβολή σας και τη βούλησή σας να ανακαλύψετε και να πατάξετε παραδειγματικά οποιαδήποτε άλλη απάτη-παρανομία έχει λάβει χώρα στη διαδικασία της κτηματογράφησης της χώρας.

Δυστυχώς, έχετε επωμιστεί το έργο της ολοκλήρωσης ενός έργου που από την αρχή είχε αφήσει πολλές ανοιχτές κερκόπορτες. Είναι δε προς τιμήν σας το ότι έχετε την προσωπική και πολιτική βούληση να τη σφραγίσετε και να τιμωρήσετε τους εισβολείς. Κατά τη γνώμη μας, όμως, βασικό πρόβλημα στην ασφάλεια των συναλλαγών της περιουσίας τόσο των ιδιωτών όσο και του δημοσίου, ήταν το γεγονός ότι το Κτηματολόγιο δεν υπάγεται πλέον στο Υπουργείο Δικαιοσύνης. Κατ’ αρχάς υπήχθη στο ΥΠΕΝ, πλέον στο Υπουργείο σας, στο οποίο ηγείσθε και μόνο η απομάκρυνση του Κτηματολογίου από το Υπουργείο Δικαιοσύνης ήταν κακός οιωνός, καθόσον ήταν πρόδηλη η πρόθεση του δημοσίου να υποβιβάσει κατ’ ουσίαν το νομικό μέρος των δικαιοπραξιών, προσδίδοντας βαρύτητα στο τεχνικό κομμάτι και πλέον στο ψηφιακό.

Η εκάστοτε διοίκηση του Κτηματολογίου από οποιαδήποτε μορφή λειτουργούσε στο παρελθόν -ΟΚΧΕ, ΕΚΧΑ με νομική μορφή που τώρα λειτουργεί ως νομικό πρόσωπο δημοσίου δικαίου- επέτρεψε στην αγωνιώδη προσπάθεια να επισπεύσει τις διαδικασίες κτηματογράφησης, απαξιώνοντας βασικές διατάξεις του ουσιαστικού δικαίου για τον τρόπο κτήσης εμπραγμάτων δικαιωμάτων επί ακινήτων θέτοντας «εκποδών» το δίκαιο των συναλλαγών και συνεχίζει να επιτρέπει τη δήλωση εμπραγμάτων δικαιωμάτων επί ακινήτων κατά το στάδιο της κτηματογράφησης, ακόμη και με προσκόμιση Ε9 ενόρκων βεβαιώσεων και κάθε άλλου πρόσφορου μέσου προς θεμελίωση δικαιώματος κυριότητας και λοιπών εμπραγμάτων δικαιωμάτων επί ακινήτων.

Το επέτρεψε. Πώς το επέτρεψε αυτό το Ελληνικό Κτηματολόγιο; Εκδίδοντας και κοινοποιώντας στους συμβολαιογραφικούς συλλόγους σχετικές αποφάσεις του διοικητικού του συμβουλίου. Εσείς το προκαλέσατε!

Ειδικότερα, όσον αφορά στις ένορκες βεβαιώσεις οι οποίες προσκομίστηκαν και προσκομίζονται στα γραφεία κτηματογράφησης καθ’ υπόδειξη –επαναλαμβάνω- της διοίκησης του Κτηματολογίου, συντασσόμενες ενώπιον συμβολαιογράφου ή γραμματείας ειρηνοδικείου, με τις οποίες οι πολίτες ουσιαστικά επαναπαύθηκαν σε δήλωση δικαιωμάτων τους, κτηθέντων με τα προσόντα έκτακτης χρησικτησίας.

Θα ήθελα εδώ -και με ιδιότητα συμβολαιογράφου- να τονίσω τα εξής: Η έκτακτη χρησικτησία είναι νόμιμος πρωτότυπος τίτλος κτήσης κυριότητας. Την επικαλείται κάποιος ως τίτλο. Πώς όμως; Καταβάλλοντας τον οικείο φόρο χρησικτησίας μόνον σε μεταβιβαστική πράξη.

Συνεπώς, αυτή η διαδικασία με τις ένορκες βεβαιώσεις είναι χθες που θα έπρεπε να έχετε λάβει απόφαση με νεότερη εγκύκλιο -αφού έτσι το θέλετε- να ανακαλέσετε την εντολή και την ευθύνη που έχετε δώσει σε δικηγόρους και συμβολαιογράφους να μπορούν να συντάσσουν ένορκες βεβαιώσεις κατοχύρωσης εμπραγμάτων, δικαιωμάτων και ύστερα να είστε σε θέση να μιλάτε για την απάτη στον Άρειο Πάγο ή οπουδήποτε αλλού.

Η πρόθεση είναι καλή, αλλά σας καλούμε να κάνετε και το ακόμα περισσότερο βήμα, να εμποδίσετε τη συνέχιση μιας τέτοιας διαδικασίας, η οποία γνωρίζετε ότι προσκρούει στον νόμο.

Να αναφέρω και κάτι τελευταίο. Η αλγοριθμοποίηση και πλατφορμοποίηση του συνόλου των τομέων της ανθρώπινης δραστηριότητας δεν σας επιτρέπει να θίγετε τον πυρήνα των ανθρωπίνων δικαιωμάτων και μεταξύ άλλων το δικαίωμα στην εργασία και στην ιδιοκτησία. Υπάρχουν ηθικά όρια στη διακυβέρνηση των αλγορίθμων και εκείνα τα στεγανά που δεν θα σας αφήσουμε να προσπεράσετε στο όνομα ανωνύμων εταιρειών, τραπεζικών και μη, τα συμφέροντα των οποίων μεταξύ άλλων ικανοποιείτε, επιβάλλοντας σχέσεις εξουσίας και καταστρατηγώντας αναπαλλοτρίωτα δικαιώματα.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε και εμείς την κ. Καραγεωργοπούλου.

Θα ολοκληρώσουμε τον κύκλο των εισηγητών και ειδικών αγορητών με τον κ. Πέτρο Δημητριάδη, εισηγητή από τους Σπαρτιάτες.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ερχόμαστε σήμερα για να ψηφίσουμε ένα σχέδιο νόμου το οποίο ενσωματώνει την οδηγία 2022/2555 του Ευρωπαϊκού Κοινοβουλίου και του Συμβουλίου η οποία ψηφίστηκε τον Δεκέμβριο του 2022 και σχετίζεται με μέτρα για υψηλό κοινό επίπεδο κυβερνοασφάλειας σε ολόκληρη την Ένωση και παράλληλα τροποποιεί τον Κανονισμό 910/2014 και την οδηγία 2018/1972.

Θέλω να πω το εξής: Πράγματι, χωρίς αμφιβολία, σε μία εποχή στην οποία όλα μας τα δεδομένα έχουν ψηφιοποιηθεί και όλα τα δεδομένα είναι εκτεθειμένα, όντως θα πρέπει να υπάρχει ένα επίπεδο ασφαλείας στα κυβερνητικά μας δεδομένα, να υπάρχει μια κυβερνοασφάλεια, να προστατεύεται, δηλαδή, ο πολίτης για τα προσωπικά του δεδομένα από επιθέσεις.

Δράττομαι της ευκαιρίας εδώ να πω ότι δυστυχώς στην Ελλάδα είμαστε ακόμη πίσω σε αυτόν τον τομέα. Είχαμε επίθεση το καλοκαίρι στο Κτηματολόγιο, μας είχαν πει ότι δεν είναι σοβαρή, είχαμε επιθέσεις σε δήμους, γενικώς έχουμε κυβερνοεπιθέσεις και δυστυχώς τα προσωπικά μας δεδομένα σε πολλά νομικά πρόσωπα δημοσίου είναι εκτεθειμένα. Θα θέλαμε, λοιπόν, και εμείς να υπάρχει ένα μεγαλύτερο επίπεδο ασφαλείας.

Ποιο είναι τώρα το πρόβλημα. Έχω ακούσει πολλές φορές στην Ολομέλεια όταν κάποιος εκφράσει ενστάσεις για ενσωμάτωση κάποιας οδηγίας της Ευρωπαϊκής Ένωσης, η οποία συνιστά παράγωγο δίκαιο και πράγματι έχει έναν δεσμευτικό χαρακτήρα για τη χώρα μας, να λέμε πως είμαστε αντιευρωπαϊστές. Το πρόβλημα είναι ότι δεν είναι μόνο η ενσωμάτωση, αλλά το πώς ενσωματώνεται, με ποιον τρόπο και κυρίως σε ποιο θεσμικό πλαίσιο θα κινηθεί η ενσωμάτωση, ποιος θα είναι ο φορέας που θα δημιουργηθεί για την εποπτεία αυτής της οδηγίας και κυρίως με ποιον τρόπο θα στελεχωθεί και σε ποιο θεσμικό πλαίσιο θα λειτουργήσει. Αυτό είναι το μεγάλο πρόβλημα.

Πρώτα από όλα να δούμε λίγο το εξής: Έχουμε διατυπώσει κάποιες επιφυλάξεις στις επιτροπές για το κατά πόσον η χώρα μας και πολλοί οργανισμοί και οντότητες που περιγράφονται στο άρθρο 3 του άρθρου 4, θα μπορέσουν μέχρι το 2025 να προσαρμοστούν στη νέα οδηγία, δεδομένου ότι είμαστε μία χώρα όπου υπάρχει μεγάλος ψηφιακός αναλφαβητισμός, έχουμε μεγάλη έλλειψη σε τεχνικούς κυβερνοασφάλειας, πάρα πολλοί ειδικοί της πληροφορικής προτιμούν να πάνε στο εξωτερικό και να μην μείνουν στην Ελλάδα, δεν ξέρουμε κατά πόσον οι δήμοι, για παράδειγμα, και οι περιφέρειες, οι ΟΤΑ Α΄ και Β΄ βαθμού, οι οποίοι σε μεγάλο βαθμό είναι υποστελεχωμένοι, έχουν έλλειψη προσωπικού, πώς θα μπορέσουν να προσαρμοστούν στα νέα δεδομένα μέχρι τα τέλη του 2025;

Επίσης, να πω αν διαβάσει κάποιος τις οντότητες, θα διαπιστώσει ότι κατά κύριο λόγο οι οντότητες που θα είναι έτοιμες είναι εταιρείες που έχουν προσωπικό άνω των πενήντα ατόμων. Δυστυχώς, οι μικρότερες και οι μικρομεσαίες επιχειρήσεις, θα έχουν μεγάλη αδυναμία προσαρμογής στα νέα δεδομένα. Αυτό για μας συνιστά μια αδικία και πολύ φοβάμαι ότι έχει γίνει και μια κάποια προσυνεννόηση με τους μεγάλους οργανισμούς. Όμως, οι μικρότερες επιχειρήσεις θα έχουν πρόβλημα προσαρμογής. Αυτό για μας είναι το πρώτο σημαντικό πρόβλημα το οποίο έχουμε εντοπίσει.

Ένα άλλο πρόβλημα που έχουμε εντοπίσει φυσικά είναι ο φορέας κυβερνοασφάλειας, είναι η Εθνική Αρχή Κυβερνοασφάλειας. Εδώ πέρα, λοιπόν, στην Εθνική Αρχή Κυβερνοασφάλειας, συνίσταται με αυτό το νομοσχέδιο, δημιουργείται ένα νομικό πρόσωπο δημοσίου δικαίου, όχι ανεξάρτητη αρχή, αλλά μία αρχή η οποία διορίζεται απευθείας από το Υπουργείο Ψηφιακής Διακυβέρνησης, η οποία αναλαμβάνει την εφαρμογή και την εποπτεία όλης της κυβερνοασφάλειας στην Ελλάδα.

Ποιο είναι το πρόβλημά μας; Εμείς θα θέλαμε να υπάρχει μια ανεξάρτητη αρχή και όχι μια αρχή που θα δίνει λόγο μόνο στο Υπουργείο και στον εκάστοτε Υπουργό και κυρίως, δεν θέλαμε να είναι μία αρχή η οποία θα λειτουργεί δεσμευτικά και θα εποπτεύει όλη την κυβερνοασφάλεια στο διαδίκτυο χωρίς ουσιαστικά να δίνει λόγο σε κάποιον. Εμείς θα θέλαμε να υπάρχει η θεσμική εγγύηση της ανεξάρτητες αρχής και κυρίως, να παρεμβαίνει στον διορισμό η Ελληνική Βουλή και όχι με τον τρόπο που γίνεται σήμερα.

Επίσης, ένα άλλο πράγμα που θα έχει η Εθνική Αρχή Κυβερνοασφάλειας είναι το πώς θα στελεχωθεί. Όπως προείπα σήμερα στην Ελλάδα υπάρχει πολύ μεγάλη έλλειψη ειδικών στην κυβερνοασφάλεια. Πάρα πολλοί Έλληνες και Ελληνίδες που είναι ταλαντούχοι στην πληροφορική, προτιμούν είτε να πάνε στον ιδιωτικό τομέα που έχει πολύ υψηλότερες απολαβές ή να πάνε στο εξωτερικό. Δεν ξέρω τι κίνητρα θα δοθούν για να στελεχωθεί επαρκώς αυτή η αρχή και κυρίως για να επιτελέσει αποτελεσματικά το έργο της. Πολύ φοβάμαι ότι όπως το έχουμε δει και σε άλλες αρχές που συνίστανται με νομοσχέδια, θα έχουμε μια αρχή η οποία, όμως, θα υπολειτουργεί. Δεν θα είναι επαρκώς στελεχωμένη. Δεν θα μπορεί να επιτελεί κατάλληλα το έργο της. Δεν θα μπορεί να εποπτεύει. Περισσότερο θα είναι –και πολύ λυπάμαι που θα το πω- διακοσμητική. Μακάρι να βγω ψεύτης και να λειτουργήσει αποτελεσματικά. Όμως, με τα δεδομένα που έχουμε σήμερα, με την υποστελέχωση, με το γεγονός ότι δεν δίνονται επαρκή κίνητρα να στελεχωθούν οι δημόσιες αρχές από επαρκώς καταρτισμένους πληροφορικάριους, ειδικούς στην πληροφορική, πολύ φοβάμαι ότι η συγκεκριμένη αρχή, περισσότερο θα μείνει ένα κενό γράμμα και δεν θα μπορεί να επιτελεί τα καθήκοντά της.

Αυτό είναι κάτι το οποίο το έχουμε συναντήσει σε πάρα πολλές αρχές, είτε σε νομικά πρόσωπα δημοσίου δικαίου είτε σε ανεξάρτητες αρχές, οι οποίες έχουν μονίμως ένα μεγάλο πρόβλημα υποστελέχωσης και δεν ξέρω κατά πόσον θα λυθεί αποτελεσματικά και επαρκώς μέχρι τον Απρίλιο του 2025. Είναι θέμα πρακτικό. Και ξέρετε, πολλές φορές όταν νομοθετούμε, θα πρέπει να βλέπουμε κατά πόσον αυτά που νομοθετούμε είναι υλοποιήσιμα, εφαρμόσιμα και κυρίως θα μπορέσουν να επιλυθούν σε συγκεκριμένο χρόνο. Είναι πάρα πολύ σημαντικό αυτό. Δεν αρκεί μόνο να ενσωματωθεί μια οδηγία. Πρέπει να δούμε και πώς θα εφαρμοστεί, πώς θα υλοποιηθεί.

Επίσης, ένα σοβαρό θέμα που προκύπτει από το παρόν νομοσχέδιο -το έχουν θίξει και άλλοι συνάδελφοι, το λέμε κι εμείς- είναι ότι πλέον η Εθνική Αρχή Κυβερνοασφάλειας αναλαμβάνει την εποπτεία της ΑΔΑΕ, η οποία με το παρόν νομοσχέδιο, όχι μόνο εποπτεύεται από την Εθνική Αρχή Κυβερνοασφάλειας, αλλά αποψιλώνεται και από σοβαρές αρμοδιότητες που έχει. Δεν ξέρω εάν αυτό σχετίζεται με τη στάση της ΑΔΑΕ στο σκάνδαλο των υποκλοπών. Και δεν ξέρω αν λειτουργεί κατά μία έννοια το νομοσχέδιο «τιμωρητικά» έναντι της αρχής για την όλη στάση της.

Αυτό για μας είναι εξαιρετικά σοβαρό. Και ξέρετε, όταν έχουμε μια ανεξάρτητη αρχή που έχει μια θεσμικά εγγυημένη ανεξαρτησία, για μας αποτελεί πρόβλημα να βλέπουμε να τίθεται υπό την εποπτεία ενός νομικού προσώπου δημοσίου δικαίου η ηγεσία του οποίου διορίζεται από την κυβέρνηση. Ουσιαστικά, κατά την άποψή , εδώ καταστρατηγείται η θεσμικά εγγυημένη ανεξαρτησία της ΑΔΑΕ. Και δεν ξέρουμε κατά πόσο θα λειτουργήσει στην πράξη αυτό. Είναι πάρα πολύ σοβαρό θέμα. Εμείς πάντοτε, όταν γίνεται εποπτεία, ειδικά σε ζητήματα κυβερνοασφάλειας και ειδικά όταν έχουμε και στην πρόσφατη υπόθεση των υποκλοπών, θέλουμε να υπάρχει μια μεγαλύτερη διαφάνεια με τέτοια θεσμική ανεξαρτησία και όχι να τίθεται η αρχή –που αποψιλώνεται από αρμοδιότητες- υπό την ηγεσία ουσιαστικά του Υπουργείου Ψηφιακής Διακυβέρνησης, που θα μπορεί να την εποπτεύει ανά πάσα ώρα και στιγμή. Για μας είναι εξαιρετικά σημαντικά αυτά τα ζητήματα.

Και θέλω μάλιστα να πω και κάτι. Σε γενικές γραμμές, το νομοσχέδιο ναι μεν ενσωματώνει την οδηγία, την ενσωματώνει, όμως, μονόπλευρα και επιδερμικά, δημιουργεί μία αρχή που θα είναι, όπως είπα, εποπτευόμενη άμεσα από την κυβέρνηση –ουσιαστικά δεν θα έχει ανεξαρτησία-, αποψιλώνει την καθ’ ύλην αρμόδια έως και σήμερα αρχή για την εποπτεία στο διαδίκτυο, την ΑΔΑΕ, από σημαντικές αρμοδιότητες.

Κυρίως για μένα προσωπικά δημιουργεί ένα νομικό πλαίσιο που κατά την άποψή μου θα ευνοεί περισσότερο τον έλεγχο της κυβερνήσεως στην εποπτεία του διαδικτύου και της κυβερνοασφάλειας. Και για εμάς αυτά είναι πάρα πολύ σημαντικά. Και θα θέλαμε να κρούσουμε τον κώδωνα του κινδύνου γιατί κατά την άποψή μας -δεν ξέρω καν για ποιον λόγο γίνεται αυτό- καταστρατηγείται η ανεξαρτησία της ΑΔΑΕ. Για μας είναι πάρα πολύ σημαντική σε ένα θέμα όπως είναι η κυβερνοασφάλεια που είναι εξαιρετικά σοβαρό για μας και μάλιστα να σας πω και την αλήθεια σε μια περίοδο που έχουμε ακούσει και πάρα πολλές παραβιάσεις προσωπικών δεδομένων, έχει υπάρξει το σκάνδαλο των υποκλοπών, έχουν υπάρξει πάρα πολλές περιπτώσεις παραβίασης προσωπικών δεδομένων. Είναι για μας εξαιρετικά σημαντικά αυτά τα ζητήματα.

Γι’ αυτούς λοιπόν τους λόγους εμείς δεν θα υπερψηφίσουμε το νομοσχέδιο. Και όπως είπα και στην αρχή -το λέω και τώρα- το πρόβλημα για μας δεν είναι μόνο να ενσωματώσουμε μια οδηγία, αλλά να την ενσωματώσουμε σωστά. Να υπάρξει εναρμόνιση με το ενωσιακό δίκαιο, με τον κατάλληλο όμως τρόπο και κυρίως να μην ανατίθεται η εποπτεία της συγκεκριμένης οδηγίας και η εποπτεία του διαδικτύου και της κυβερνοασφάλειας σε μια συγκεκριμένη αρχή, που είναι ελεγχόμενη πλήρως από το Υπουργείο.

Εμείς λοιπόν ζητάμε από εδώ να υπάρξει μεγαλύτερη θεσμική ανεξαρτησία σε όλες τις αρχές. Να υπάρξει επίσης μεγαλύτερη διαφάνεια και κυρίως να μην υπάρχει ασφυκτικός έλεγχος από μία κρατικώς ελεγχόμενη αρχή.

Για τους παραπάνω λόγους λοιπόν εμείς δεν θα υπερψηφίσουμε το νομοσχέδιο. Τα υπόλοιπα θα τα πω στην δευτερολογία μου.

Ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Δημητριάδη.

Θα συνεχίσουμε με τον κατάλογο των ομιλητών. Θα ξεκινήσουμε με τον κ. Αριστοτέλη Σπάνια από τη Νέα Δημοκρατία.

Ορίστε, κύριε συνάδελφε, έχετε τον λόγο.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, συζητούμε σήμερα το νομοσχέδιο του Υπουργείου Ψηφιακής Διακυβέρνησης στο οποίο περιγράφεται η ενσωμάτωση της οδηγίας του Ευρωπαϊκού Κοινοβουλίου και του Συμβουλίου από τις 14.12.2022 στο Εθνικό Δίκαιο. Για τον λόγο αυτό λαμβάνουμε μια σειρά από μέτρα με αυξημένες υποχρεώσεις προς όλα τα μέλη της Ευρωπαϊκής Ένωσης για την επίτευξη ενός υψηλού επιπέδου κυβερνοασφάλειας. Έτσι δημιουργείται ένα πλαίσιο οριζόντιου χαρακτήρα δημόσιας πολιτικής με στόχο όλες εκείνες οι αρχές που εμπλέκονται να διαλειτουργούν εξασφαλίζοντας ανωτέρου επιπέδου υπηρεσίες για την οικονομική και κοινωνική ζωή.

Δίνεται ιδιαίτερη έμφαση στη διαχείριση κινδύνων κυβερνοασφάλειας στην αναφορά περιστατικών σε όλους τους διευρυμένους τομείς, τους οποίους καλύπτει με στόχο μια κοινή αντιμετώπιση όλων των θεμάτων από όλα τα κράτη μέλη της Ευρωπαϊκής Ένωσης. Στη νέα οδηγία διευρύνεται το πεδίο εφαρμογής με βάση το μέγεθος των επιχειρήσεων καθώς και η υπαγωγή των νέων τομέων, ενισχύονται οι απαιτήσεις ασφάλειας, καθιερώνονται χρονοδιαγράμματα αναφοράς περιστατικών ασφαλείας, υπάρχει λογοδοσία των οργάνων της διοίκησης των επιχειρήσεων, αυστηροποιούνται οι κυρώσεις.

Δίνεται ιδιαίτερη έμφαση στη συμμόρφωση των κοινών μέτρων από όλα τα μέλη μέσω της διευρωπαϊκής συνεργασίας με κάποιες ειδικές τροποποιήσεις. Αναβαθμίζεται η εθνική αρχή κυβερνοασφάλειας, όπως και η εθνική στρατηγική πάνω σε αυτή για τη διαχείριση κυβερνοκρίσεων, ορίζεται ενιαίο σημείο επαφής για αυτήν και των ομάδων απόκρισης, τα περιστατικά ασφάλειας των υπολογιστών. Χωρίζονται δύο κατηγορίες υπόχρεων οντοτήτων βασικών και σημαντικών. Η κατηγοριοποίηση αυτών γίνεται βάσει του μεγέθους και της σπουδαιότητας για την παροχή κρίσιμων υπηρεσιών.

Τα κριτήρια αυτά λαμβάνονται υπ’ όψιν κατά περίπτωση είτε ξεχωριστά είτε συνδυαστικά. Επικαιροποιείται και διευρύνεται σημαντικά ο κατάλογος των τομέων και δραστηριοτήτων που είναι πλέον επιβεβλημένο να λάβουν μέτρα κυβερνοασφάλειας όπως στο πεδίο εφαρμογής της οδηγίας μπήκε η δημόσια διοίκηση, οι τηλεπικοινωνίες, η διαχείριση λυμάτων και πολλά άλλα. Θωρακίζεται έτσι από κυβερνοεπιθέσεις μια σειρά κρίσιμων τομέων του κράτους.

Εφαρμόζεται πλέον μια ολόκληρη στρατηγική, διευρύνονται οι αρμοδιότητες της ΕΑΚ βάσει των ευρωπαϊκών δεδομένων, ορίζονται οι αρμόδιες ομάδες αντιμετώπισης περιστατικών σε υπολογιστές όπως και η δημιουργία στενής συνεργασίας μεταξύ της Εθνικής Αρχής Κυβερνοασφάλειας και άλλων αρμοδίων αρχών. Συγκεκριμένα προσδιορίζονται οι στόχοι και το πλαίσιο διαμόρφωσης της Εθνικής Στρατηγικής Κυβερνοασφάλειας. Η Εθνική Αρχή αποτελεί την αρμόδια αρχή και ενιαίο σημείο επαφής με έναν ρόλο αυξημένων παρεμβάσεων στη διαχείριση περιστατικών μεγάλης κλίμακας και κρίσεων στον κυβερνοχώρο.

Οι αδυναμίες του συστήματος που εντοπίζονται σε προϊόντα και υπηρεσίες γνωστοποιούνται και λαμβάνονται άμεσα μέτρα αποκατάστασης συντονισμένα. Η Εθνική Αρχή ενεργεί σαν ένας ασφαλής ενδιάμεσος φορέας δημιουργώντας την άμεση επαφή των προσώπων και των κατασκευαστών ή παρόχων προϊόντων και υπηρεσιών του και τη γρήγορη επίλυση του προβλήματος. Δημιουργείται μητρώο οντοτήτων και βάσεις δεδομένων καταχώρησης ονομάτων τομέα, διευθετούνται θέματα δικαιοδοσίας και εδαφικότητας, όπως και θέματα που αφορούν την ανταλλαγή πληροφοριών στον τομέα της κυβερνοασφάλειας.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Δίνεται η δυνατότητα αμοιβαίας συνδρομής στην εποπτεία και τις κυρώσεις όταν η οντότητα παρέχει υπηρεσίες σε περισσότερες από μία ευρωπαϊκές χώρες. Προβλέπεται ειδική ρύθμιση η οποία αναφέρεται στις υποχρεώσεις των οντοτήτων έναντι των ανεξάρτητων αρχών όπως η Αρχή Διασφάλισης του Απορρήτου των Επικοινωνιών, η Εθνική Επιτροπή Τηλεπικοινωνιών και Ταχυδρομείων, προστασία προσωπικών δεδομένων, που παρέχουν υπηρεσίες σε δημόσια δίκτυα, σε κοινό ηλεκτρονικών επικοινωνιών.

Στόχος όλων αυτών είναι η αυστηρή τήρηση των μέτρων και σε περίπτωση παράβασης των οικείων κανόνων, να τηρούνται με σεβασμό οι αρχές της ισότητας και της αναλογικότητας. Για την κρίσιμη θέση του υπεύθυνου ασφαλείας συστημάτων πληροφορικής και επικοινωνιών ορίζεται υπάλληλος οποιουδήποτε κλάδου ΠΕ ή ΤΕ. Η καθολική χρήση τεχνολογιών πληροφορικής και επικοινωνιών για τον ιδιωτικό τομέα αλλά και του ψηφιακού μετασχηματισμού για τον δημόσιο τομέα σε σημαντικούς τομείς επιβάλλει την προστασία των ατομικών δικαιωμάτων στον κυβερνοχώρο και την καλλιέργεια κλίματος εμπιστοσύνης στις ψηφιακές τεχνολογίες.

Για την επίτευξη αυτού του στόχου είναι αναγκαίο να ακολουθούμε όλα τα προτεινόμενα μέτρα όπως και μια σειρά πρωτοκόλλων ασφάλειας που δίνουν τη δυνατότητα για την αντιμετώπιση πολλών προβληματικών καταστάσεων.

Εκτός αυτών στο σχέδιο νόμου αναφέρεται και ρύθμιση με την οποία προβλέπεται νέα καταληκτική προθεσμία διόρθωσης των αρχικών εγγράφων για συγκεκριμένες περιοχές και προϋποθέσεις που κηρύχθηκαν υπό κτηματογράφηση, όπως αυτή δίνεται η δυνατότητα αμφισβήτησης και διόρθωση ανακριβούς εγγραφής σε ακίνητο με την ένδειξη αγνώστου ιδιοκτήτη είτε εξωδικαστικά, εφόσον συντρέχουν συγκεκριμένες προϋποθέσεις οι οποίες αναλύονται.

Κυρίες και κύριοι συνάδελφοι, η Κυβέρνηση ακολουθώντας και εφαρμόζοντας την ευρωπαϊκή πρακτική στοχεύει στην εξασφάλιση ενός κυβερνοχώρου θωρακισμένου, πρόσφορου για υψηλού επιπέδου επενδύσεις και παροχές συμβάλλοντας στην ανάπτυξη της επιστήμης της πληροφορίας, κάνοντας τη χώρα μας πλήρως ανταγωνιστική στην ευρύτερη περιοχή.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Τετάρτης 27 Νοεμβρίου 2024.

Α. Επίκαιρες Ερωτήσεις πρώτου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 229/19-11-2024 επίκαιρη ερώτηση του Βουλευτή Δράμας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Αναστασίου Νικολαΐδη προς τον Υπουργό Υγείας με θέμα: «Στοχευμένες πρωτοβουλίες για την πλήρωση θέσεων ιατρών στην Παθολογική κλινική του Γενικού Νοσοκομείου Δράμας».

2. Η με αριθμό 238/22-11-2024 επίκαιρη ερώτηση του Βουλευτή Πρεβέζης της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Κωνσταντίνου Μπάρκα προς τον Υπουργό Προστασίας του Πολίτη με θέμα: «Αδυναμία της κυβέρνησης να παρέχει ασφάλεια στους πολίτες της χώρας».

Β. Επίκαιρες Ερωτήσεις δεύτερου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 236/19-11-2024 επίκαιρη ερώτηση του Βουλευτή Χαλκιδικής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Απόστολου Πάνα προς τον Υπουργό Υγείας με θέμα: «Ελλείψεις σε υγειονομικό προσωπικό στο Γενικό Νοσοκομείο της Π.Ε. Χαλκιδικής».

2. Η με αριθμό 237/21-11-2024 επίκαιρη ερώτηση του Βουλευτή Ρεθύμνου της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Εμμανουήλ Χνάρη, προς τον Υπουργό Ναυτιλίας και Νησιωτικής Πολιτικής με θέμα: «Χωρίς προηγούμενο ο εμπαιγμός της Κυβέρνησης για την καταβολή της οικονομικής ενίσχυσης «ΑΜΑΛΘΕΙΑ» προς τους κτηνοτρόφους παραγωγούς στην Κρήτη και στην υπόλοιπη νησιωτική Ελλάδα».

Οι επίκαιρες ερωτήσεις που θα απαντηθούν από τον ίδιο Υπουργό ή Υφυπουργό θα συζητηθούν η μία μετά την άλλη.

Κύριε Παπαηλιού, δεν είναι η σειρά σας, αλλά έχει μπλέξει στην κίνηση η κ. Σπυριδάκη. Αν θέλετε, παρακαλώ, ελάτε στο Βήμα.

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, χωρίς αμφιβολία οι νέες τεχνολογίες με το διαδίκτυο, τις ψηφιακές υπηρεσίες και την κοινωνική δικτύωση ανοίγουν νέους ορίζοντες. Η καθημερινότητα όλων βασίζεται πλέον σε δίκτυα πληροφορικής και συστήματα ψηφιακής διαχείρισης. Ταυτόχρονα βέβαια δημιουργείται και κοινωνική εξάρτηση, αλλά και εμφανίζονται άλλες, νέες πρωτόγνωρες προκλήσεις.

Με το υπό κρίση νομοσχέδιο για την κυβερνοασφάλεια ενσωματώνεται κοινοτική οδηγία στην ελληνική έννομη τάξη. Το νομοσχέδιο συνιστά μια σημαντική, αλλά θα έλεγα ελλιπή και, με τον τρόπο που εισάγεται, στρεβλή προσπάθεια προσαρμογής του ισχύοντος θεσμικού πλαισίου στις απαιτήσεις της ψηφιακής εποχής.

Μάλιστα έρχεται ως ουρά ενός αντίστοιχου νομοθετήματος που ψηφίστηκε πριν από μερικούς μήνες με το οποίο προβλέπονταν η σύσταση νομικού προσώπου δημοσίου δικαίου, η Εθνική Αρχή Κυβερνοασφάλειας, που βέβαια ελέγχεται απολύτως από την Κυβέρνηση.

Σε αυτό το πλαίσιο αναγνωρίζεται, ότι οι αυξανόμενες κυβερνοαπειλές και κυβερνοεπιθέσεις κατά κρίσιμων υποδομών, απαιτούν την ενίσχυση των δομών, των μηχανισμών προστασίας, την καλύτερη συντονιστική ικανότητα και την εκπαίδευση εξειδικευμένου προσωπικού.

Δεν είναι λίγες οι δημόσιες υπηρεσίες που έχουν γίνει στόχος κυβερνοεπιθέσεων, με συνέπεια να τίθενται εκτός λειτουργίας σημαντικές υπηρεσίες ζωτικής σημασίας για τους πολίτες, όπως ενδεικτικά το Κτηματολόγιο, η Τράπεζα Θεμάτων αλλά και πολλές άλλες και να τίθενται σε κίνδυνο προσωπικά δεδομένα των πολιτών.

Οι κίνδυνοι από τέτοιες επιθέσεις στον δημόσιο αλλά και στον ιδιωτικό τομέα είναι υπαρκτοί, μεγάλοι, ενεργοί και μπορούν να επηρεάσουν σοβαρά τη ζωή και τις συναλλαγές των πολιτών. Χαρακτηριστικό είναι ότι οι κυβερνοεπιθέσεις έχουν διπλασιαστεί στον ενεργειακό τομέα από το 2020 έως το 2022, αυξάνοντας τον κίνδυνο για διακοπές ρεύματος, όπως προκύπτει από την τελευταία έκθεση της EURELECTRIC για την ασφάλεια στον κυβερνοχώρο.

Η κυβερνοασφάλεια είναι ζήτημα εθνικής σημασίας, που δεν αφορά μόνο την προστασία κρίσιμων υποδομών αλλά και την αξιοπιστία των βάσει αυτών παρεχόμενων υπηρεσιών μέσω της διασφάλισης της εμπιστοσύνης των πολιτών προς τους αρμόδιους φορείς.

Ωστόσο, το νομοσχέδιο αφήνει αναπάντητα ερωτήματα, ενώ οι επιλογές της Κυβέρνησης ενισχύουν την ανησυχία για αδιαφάνεια, συγκεντρωτισμό και ανεπαρκή προστασία των δικαιωμάτων. Η οδηγία NIS 2 αποτελεί ένα πλαίσιο για τη διασφάλιση κοινού επιπέδου κυβερνοασφάλειας στην Ευρωπαϊκή Ένωση με την ενίσχυση της συνεργασίας μεταξύ των κρατών μελών.

Με το νομοσχέδιο μεταφέρονται πολλές εξουσίες στην Εθνική ΑρχήςΚυβερνοασφάλειας, η οποία υπάγεται, όπως είπα και προηγουμένως, απευθείας στην Κυβέρνηση. Αυτό δημιουργεί ερωτήματα για την ανεξαρτησία της συγκεκριμένης αρχής και αυτό διότι φορείς αυτού του είδους και αυτού του χαρακτήρα με κρίσιμο ρόλο χρειάζονται αυτονομία και θεσμική προστασία για να λειτουργούν αμερόληπτα.

Κυρίες και κύριοι συνάδελφοι, οι φορείς που εμπίπτουν στο πεδίο της οδηγίας NIS 1 ήταν περίπου εβδομήντα. Με την ενσωμάτωση στο ελληνικό δίκαιο της κοινοτικής οδηγίας NIS 2, οι φορείς θα υπερβούν τους δύο χιλιάδες.

Παράλληλα, η αρχή θα λειτουργεί ως Εθνική Αρχή Πιστοποίησης και Εθνικό Κέντρου Συντονισμού για την κυβερνοασφάλεια. Η ευρωπαϊκή οδηγία δεν αναφέρεται σε κανένα σημείο της στην αρχή κυβερνοασφάλειας, αλλά μόνον σε φορέα ή αρμόδια αρχή της χώρας κράτους μέλους.

Η Κυβέρνηση ενεργεί με σκοπό την απογύμνωση, την αποψίλωση της ανεξάρτητης αρχής ΑΔΑΕ από αρμοδιότητες ενημέρωσης, επιβολής κυρώσεων και ενημέρωσης τρίτων για σχετικές υποθέσεις και συνεπώς έχει σκοπό τον περιορισμό των αρμοδιοτήτων της ΑΔΑΕ, την αφαίρεση της εποπτικής, κανονιστικής και δικαιοδοτικής, ελεγκτικής αποστολής της, συμπεριλαμβανομένων των μέτρων προστασίας του απορρήτου. Ουσιαστικά την υπάγει στην υπαγόμενη στην Κυβέρνηση Εθνική Αρχή Κυβερνοασφάλειας

Αρκετά από τα άρθρα του νομοσχεδίου χαρακτηρίζονται από γενικότητες και ασάφειες. Ενδεικτικά, μέχρι σήμερα την ασφάλεια και τον έλεγχο στις τηλεπικοινωνίες -το είδαμε αυτό να συμβαίνει με το σκάνδαλο των υποκλοπών- τον είχε η ΑΔΑΕ Η οποία επιχείρησε να προωθήσει και σχετικούς ελέγχους, όπως την επιβολή κυρώσεων. Αυτό συνέβη ενδεικτικά στην περίπτωση του σκανδάλου των υποκλοπών με την «INTELLEXA». Βέβαια όλα αυτά δεν ευοδώθηκαν λόγω των κυβερνητικών παρεμβάσεων.

Το νομοσχέδιο περιορίζει το πεδίο εφαρμογής της οδηγίας, αποκλείοντας μικρότερες οντότητες ή ορισμένες κατηγορίες οργανισμών. Με αυτόν τον τρόπο το νομοσχέδιο αποδυναμώνει την ασφάλεια και τη συλλογική προστασία, αφήνοντας κενά που μπορούν να αποτελέσουν ευάλωτα σημεία για ολόκληρη τη χώρα.

Σε αυτό το περιορισμένο πλαίσιο ελλείπει η στήριξη σε δήμους και μικρές επιχειρήσεις. Εκφράζεται ανησυχία για την πρόκληση που αντιμετωπίζουν οι δήμοι και οι μικρότερες επιχειρήσεις στην προσπάθειά τους να συμμορφωθούν με την οδηγία. Δεν προβλέπεται ουσιαστική στήριξη γι’ αυτούς, που είναι γνωστό ότι υποχρηματοδοτούνται και έτσι δεν διαθέτουν τους οικονομικούς και ανθρώπινους πόρους για να εφαρμόσουν μέτρα κυβερνοασφάλειας. Η απουσία κατάλληλης στήριξης αυξάνει τον κίνδυνο για την κυβερνοασφάλεια στους αντίστοιχους χώρους και τομείς, παρ’ ότι είναι εξίσου σημαντικοί για τη συλλογική ασφάλεια της χώρας.

Κυρίες και κύριοι συνάδελφοι, η κυβερνοασφάλεια δεν είναι μόνο ζήτημα τεχνικό και δεν πρέπει να αντιμετωπίζεται ως τέτοιο. Είναι θέμα δημοκρατίας, δικαιωμάτων και εθνικής ασφάλειας. Πρέπει να στηριχθεί η δημιουργία ενός ανθεκτικού πλαισίου κυβερνοασφάλειας, αλλά με όρους διαφάνειας, ανεξαρτησίας και λογοδοσίας.

Το παρόν νομοσχέδιο δεν ανταποκρίνεται επαρκώς στις προκλήσεις. Γι’ αυτό χρειάζονται και άλλες βελτιώσεις, αναθεώρηση, που θα προστατεύουν πραγματικά τους πολίτες και τις υποδομές της χώρας.

Κύριε Υπουργέ, τα πεπραγμένα της Κυβέρνησής σας και στον τομέα του κυβερνοχώρου έχουν αφήσει αρνητικό αποτύπωμα, με αποκορύφωμα το σκάνδαλο των υποκλοπών από την ΕΥΠ και το παράνομο λογισμικό «Predator» και αυτό της συγκάλυψής τους, αλλά και πολλά άλλα, που συνδέονται τόσο με τις εκ μέρους της Κυβέρνησης της Νέας Δημοκρατίας ασκούμενες πολιτικές καταστολής όσο και με τη διασπάθιση δημοσίου χρήματος, με τις απευθείας αναθέσεις και όχι μόνο.

Πράγματι λοιπόν ως προς αυτά, δηλαδή ως προς την καταστολή και ως προς τη διασπάθιση δημοσίου χρήματος, κύριοι της Κυβέρνησης, είστε πρωτοπόροι. Δεν σας πιάνει κανείς.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει η Κοινοβουλευτική Εκπρόσωπος της Νίκης κ. Ασπασία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, σήμερα μεταβαίνει στην Αθήνα ο Γενικός Γραμματέας του ΝΑΤΟ Μαρκ Ρούτε και αξίζει να επισημανθούν κάποια πράγματα που αφορούν την αδυναμία της εξωτερικής μας πολιτικής που συμβολίζει αυτή η επίσκεψη.

Ο κ. Ρούτε πριν έρθει στην Ελλάδα επισκέφθηκε πρώτα την Τουρκία. Έχει και αυτό τον συμβολισμό του. Σύμφωνα με δημοσιεύματα ο κ. Ρούτε αφ’ ενός εξέτασε τον διαμεσολαβητικό ρόλο της Τουρκίας στη ρωσοουκρανική κρίση και αφ’ ετέρου συνομίλησε με εκπροσώπους της τουρκικής αμυντικής βιομηχανίας και επισκέφθηκε τις εγκαταστάσεις των τουρκικών βιομηχανιών εναερίου χώρου.

Από την άλλη πλευρά, η εικόνα της Ελλάδας σε θέματα διπλωματίας και στρατιωτικών εξοπλισμών είναι εξαιρετικά υποβαθμισμένη, αφού επιλέγει τις εύκολες λύσεις της μονομερούς ταύτισης με τη μία μόνο πλευρά της ιστορίας και της εισαγωγής στρατιωτικού εξοπλισμού.

Όμως μπροστά σε αυτήν την κατάσταση ο λαός έχει κάποιες εύλογες απορίες που πρέπει να απαντηθούν. Για ποιον λόγο να μην έχει και η ομόδοξη Ελλάδα τον ρόλο του διαμεσολαβητή στις διαπραγματεύσεις για την ειρήνευση στο ρωσοουκρανικό μέτωπο και να τον έχει μόνο η Τουρκία; Για ποιον λόγο συμμετέχουμε σε βεβιασμένες κινήσεις, που μπορούν να φέρουν πιο κοντά τον παγκόσμιο πόλεμο; Γιατί εγκαταλείψαμε το δόγμα της πολυδιάστατης εξωτερικής πολιτικής στην Τουρκία, τη στιγμή που εμείς έχουμε θρησκευτική και πολιτισμική συγγένεια με τους εμπόλεμους; Για ποιον λόγο να μην έχει και η Ελλάδα την αντίστοιχη δική της αμυντική βιομηχανία όπως έχει και η Τουρκία;

Η απάντηση σε όλα αυτά τα ερωτήματα μπορεί να συνοψιστεί σε μία λέξη: ανεπάρκεια. Η εξωτερική και αμυντική πολιτική της χώρας μας πάσχει από πολλές πλευρές. Το πρόβλημα, κύριοι της Νέας Δημοκρατίας, είναι ότι δεν θέλετε να σηκώσετε τα μανίκια και να εργαστείτε προς τη δύσκολη κατεύθυνση της πολυδιάστατης εξωτερικής πολιτικής και της επαναβιομηχάνισης της χώρας . Και ο λόγος είναι απλός. Δεν θέλετε να ξεφύγετε από τις έτοιμες λύσεις του ΕΛΙΑΜΕΠ και των λοιπών κηρύκων του εθνομηδενισμού. Δεν θέλετε να γίνετε υποκείμενα της παγκόσμιας ιστορίας, αλλά επιλέγετε να παραμείνετε αντικείμενα της ιστορίας που θα γράψουν άλλοι. Θέλετε να κρυφτείτε πίσω από τις έτοιμες λύσεις των γραφειοκρατιών του ΝΑΤΟ και των Βρυξελλών και να αφήσετε άλλους να καθορίσουν την τύχη μας. Δεν θέλετε να συγκρουστείτε με τις Βρυξέλλες και να κάνετε ξανά τη χώρα μας μία βιομηχανική δύναμη, μία Κορέα της Μεσογείου, όπως ήταν τη δεκαετία του ’60.

Δεν σας νοιάζει να αναπτυχθεί η εγχώρια αμυντική βιομηχανία. Ακόμη και το πρόγραμμα εξοπλισμών για το οποίο επαίρεστε ότι είναι πάνω από το 2% του προϋπολογισμού, όπως ζητάει το ΝΑΤΟ, στηρίζεται κυρίως στις εισαγωγές, αφού, σε αντίθεση με την Τουρκία, εμείς δεν παράγουμε μαζικά σχεδόν τίποτα. Έχετε επιλέξει την αδράνεια και δεν αντιλαμβάνεστε πόσο πίσω έχουμε μείνει στην ανάπτυξη της αμυντικής βιομηχανίας, υπονομεύοντας την ασφάλεια των επόμενων γενεών. Και αυτός είναι και ο μεγάλος εθνικός κίνδυνος, το γεγονός ότι έχετε αφεθεί και ακολουθείτε τυφλά τα κελεύσματα της Ευρωπαϊκής Ένωσης και του ΝΑΤΟ. Αρνείστε να αμφισβητήσετε όπου χρειάζεται τη γραφειοκρατία του ΝΑΤΟ για να υποστηρίξετε τα εθνικά συμφέροντα, υποδυόμενοι το πλήρως υποταγμένο και καλό παιδί της Δύσης, το οποίο όμως έτσι κινδυνεύει να θυσιαστεί σαν Ιφιγένεια στον βωμό των ορέξεων της Τουρκίας για να κρατηθεί η συμμαχία ζωντανή.

Συνεχίζω με το υπό ψήφιση νομοσχέδιο, με το οποίο η Κυβέρνηση επιχειρεί να ενσωματώσει την κοινοτική οδηγία 2022/2555 σχετικά με μέτρα για υψηλό κοινό επίπεδο κυβερνοασφάλειας σε ολόκληρη την Ένωση, αλλά αυτό το κάνει με έναν εξαιρετικά στρεβλό τρόπο, αφού το μείγμα πολιτικής που επέλεξε η Κυβέρνηση είναι κατάλληλο μόνο για πρόκληση τερατογενέσεων. Και αυτό γιατί η Εθνική Αρχή Κυβερνοασφάλειας μετά την 31η Δεκεμβρίου 2026 θα στηρίζεται σε πολύ μεγάλο βαθμό στα διοικητικά πρόστιμα για να καλύψει τις ανάγκες του προϋπολογισμού λειτουργίας της.

Με αυτήν την πολιτική επιλογή, όμως, η επιβολή προστίμων γίνεται αυτοσκοπός. Δεν θέλει πολλή φαντασία για να σκεφτεί κανείς τι θα γίνει τότε. Η Εθνική Αρχή Κυβερνοασφάλειας θα αναγκαστεί ακόμη και να επινοεί διοικητικές παραβάσεις, αφού η είσπραξη των αντίστοιχων προστίμων θα είναι ζήτημα επιβίωσης του νέου φορέα. Αυτή η επιλογή είναι μη ορθολογική και έντονα αντιαναπτυξιακή. Οι ελληνικές επιχειρήσεις πληροφορικής, από τις οποίες περιμένουμε να αναπτυχθούν και να ανεβάσουν το βιοτικό επίπεδο της χώρας για να προσφέρουν μεγαλύτερους και καλύτερους μισθούς, θα έχουν να αντιμετωπίσουν έναν επιθετικό ελεγκτικό μηχανισμό, του οποίου η οικονομική επιβίωση θα εξαρτάται από την επιβολή διοικητικών προστίμων επί δικαίων και αδίκων.

Τα προβλήματα, όμως, δεν σταματάνε εδώ. Όταν ερχόμαστε στα θέματα στελέχωσης, η εικόνα γίνεται ακόμη πιο ζοφερή εξαιτίας του γεγονότος ότι το δημόσιο έχει να ανταγωνιστεί τον ιδιωτικό τομέα, όπου οι εργαζόμενοι στον χώρο πληροφορικής λαμβάνουν αρκετά μεγαλύτερους μισθούς. Αυτό έχει σαν αποτέλεσμα την αριθμητική, αλλά και ποιοτική υποστελέχωση του δημοσίου και κατά συνέπεια την αποδυνάμωση των δομών κυβερνοασφάλειας. Παράλληλα, επισημαίνεται ότι ο εξοπλισμός πρόσβασης των φορέων του δημοσίου είναι απαρχαιωμένος, αφού αποκτήθηκε στα πλαίσια του Γ΄ Κοινοτικού Πλαισίου Στήριξης, όπως ανέφερε στην ακρόαση των φορέων η εκπρόσωπος του Συνδέσμου Επιχειρήσεων Πληροφορικής και Επικοινωνιών Ελλάδας.

Οπότε για ποια κυβερνοασφάλεια μπορεί να μιλήσει κανείς; Χωρίς καταρτισμένο προσωπικό και χωρίς σύγχρονο εξοπλισμό το μόνο που μπορεί να εμπεδωθεί στην κοινωνία είναι ένα αίσθημα γενικευμένης κυβερνοανασφάλειας. Οι ανεξιχνίαστες υποθέσεις παρακολουθήσεων με τη χρήση ειδικού λογισμικού καθώς και οι πρόσφατες κυβερνοεπιθέσεις στο Εθνικό Κτηματολόγιο, για τις οποίες δεν μάθαμε τι πραγματικά συνέβη, το αποδεικνύουν.

Η υιοθέτηση κανόνων της Ευρωπαϊκής Ένωσης και η πρόβλεψη διαδικασιών δεν προστατεύουν στην ουσία από παραβιάσεις ιδιωτικότητας, στις οποίες μάλιστα πολιτικά πρόσωπα που δεν είναι αρεστά στην ηγεσία του κόμματός τους είναι ακόμη περισσότερο εκτεθειμένα. Ποιος μπορεί να εξασφαλίσει ότι η υπόθεση των παρακολουθήσεων που συντάραξε το πανελλήνιο και οδήγησε στην απομάκρυνση κοντινών συνεργατών από το Γραφείο του Πρωθυπουργού είναι απλά μία εξαίρεση; Ποιος μπορεί να εξασφαλίσει ότι οι πρακτικές αυτές έχουν σταματήσει; Πώς μπορεί κάποιος να είναι σίγουρος ότι δεν παρακολουθείται ακόμη και σήμερα από τους κομματικούς ή και τους εσωκομματικούς του αντιπάλους; Ποιος μπορεί να μας διαβεβαιώσει ότι η κυβερνητική ανασφάλεια δεν υπονομεύει κάθε έννοια κυβερνοασφάλειας;

Οι ανεπτυγμένες τεχνολογικές δυνατότητες παρακολούθησης και επιτήρησης από τη μία πλευρά και το γεγονός ότι με το παρόν νομοσχέδιο η Κυβέρνηση αγνοεί επιδεικτικά την ΑΔΑΕ, την αρχή που είχε το ηθικό σθένος να ξεσκεπάσει το σκάνδαλο των παρακολουθήσεων, δημιουργεί ακόμα περισσότερα ερωτηματικά για τις πραγματικές προθέσεις της Κυβέρνησης. Αν η Κυβέρνηση ήθελε να είναι έντιμη απέναντι στους πολίτες και στους πολιτικούς της αντιπάλους, θα ανέθετε τη ρύθμιση όλων των ζητημάτων κυβερνοασφάλειας σε μία συνταγματικά κατοχυρωμένη ανεξάρτητη αρχή που ελέγχεται από τη Βουλή. Έτσι θα μπορούσαμε όλοι οι Βουλευτές να έχουμε μια πιο αντικειμενική και πληρέστερη εποπτεία στα περιστατικά κυβερνοεπιθέσεων και ηλεκτρονικών παρακολουθήσεων.

Αντ’ αυτού, η Κυβέρνηση επέλεξε να αναθέσει ένα έργο που θα έπρεπε να αναλάβει η Ανεξάρτητη Αρχή Διασφάλισης του Απορρήτου των Επικοινωνιών σε μία υποστελεχωμένη, υποχρηματοδοτούμενη και πλήρως ελεγχόμενη δημόσια υπηρεσία, την Εθνική Αρχή Κυβερνοασφάλειας. Γιατί, λοιπόν, να μην σκεφτεί ο πολίτης που μας παρακολουθεί ότι υπάρχει μία σκοπιμότητα πίσω από όλα αυτά; Ένα είναι σίγουρο πάντως: Με τη θεσμική απαξίωση που επιχειρεί η Κυβέρνηση στον τομέα της κυβερνοασφάλειας διευκολύνονται οι παράνομες παρακολουθήσεις από τον καθένα που έχει τη δυνατότητα πρόσβασης και υπονομεύεται αισθητά η ποιότητα της δημοκρατίας στη χώρα μας.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Κεφαλά από την Πλεύση Ελευθερίας απούσα. Η κ. Λινού απούσα. Ο κ. Καππάτος κατεβαίνει. Ο κ. Μαρκογιαννάκης απών. Η κ. Αποστολάκη απούσα.

Υπάρχει κάποιος που ενδιαφέρεται να μιλήσει;

**ΧΡΗΣΤΟΣ ΓΙΑΝΝΟΥΛΗΣ:** Να ξεκινήσουμε με τους Κοινοβουλευτικούς Εκπροσώπους, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αν θέλετε, ελάτε.

Τον λόγο έχει ο κ. Γιαννούλης. Τον ευχαριστούμε θερμά.

**ΧΡΗΣΤΟΣ ΓΙΑΝΝΟΥΛΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, η έννοια της ασφάλειας δεν έχει μόνο σχέση με τον κυβερνοχώρο, έχει σχέση και με την πολιτική ή τις πολιτικές που ασκούνται σχεδόν καθημερινά με επιμονή από την Κυβέρνηση της Νέας Δημοκρατίας από το 2019 και μετά.

Πριν μπούμε στα ζητήματα του νομοσχεδίου, κύριε Παπαστεργίου, επειδή προέρχεστε από τον πυρήνα, η πολιτική σας μήτρα είναι η αυτοδιοίκηση, έχω την εντύπωση ότι εκεί τις περισσότερες φορές κυριαρχεί το στοιχείο της εντιμότητας, της αμεσότητας, της ειλικρίνειας και της γενναιότητας να λέμε τα πράγματα με το όνομά τους.

Θα ξεκινήσω από μία παρατήρηση. Θεωρείται κοινοβουλευτικά ορθό σε νομοσχέδιο που έχει σχέση με ένα πολύ σημαντικό ζήτημα και μια σημαντική αλλαγή για τη χώρα να έρχονται τροπολογίες που αφορούν τις κατασκευαστικές διαδικασίες ή τις αδειοδοτικές διαδικασίες του μετρό; Εάν αυτό θεωρείται θεμιτή κοινοβουλευτική πρακτική, με συγχωρείτε πάρα πολύ, μάλλον οι έννοιες αρχίζουν και χάνουν το νόημά τους.

Όπως επίσης η κυβέρνηση των αρίστων αποφάσισε ότι η παράταση του εργασιακού βίου εκατόν ενενήντα οδηγών του ΟΑΣΘ εντάσσονται στο νομοσχέδιο για την κυβερνοασφάλεια και η απόδοση αρμοδιοτήτων στον ΟΣΕΘ;

Το Σάββατο ετοιμάζεται ο Πρωθυπουργός της χώρας να επισημοποιήσει τη λειτουργία του μετρό της Θεσσαλονίκης -φαντάζομαι με φαντασμαγορικό τρόπο- και την ίδια ώρα το αρμόδιο Υπουργείο νομοθετεί μέσω μιας τροπολογίας παρένθετης σε ένα άσχετο νομοσχέδιο για το πώς θα καθορίζεται και με ποιον τρόπο θα ορίζεται η τιμολογιακή πολιτική στις συγκοινωνίες.

Με συγχωρείτε πάρα πολύ -και δεν αποτελεί αντιπολιτευτικό πατριωτισμό ούτε εμμονή- ναι, το έκαναν κι άλλες κυβερνήσεις παλιότερα, βάλτε ένα φρένο. Η νομοθέτηση «σουπερμάρκετ», «κλαμπ σάντουιτς» πλέον πρέπει να έχει και ένα μέτρο, προφυλάσσει και εσάς και την πολιτική σας αξιοπιστία και την κοινοβουλευτική δράση και λειτουργία, σε βαθμό που προφανώς δεν έχετε αντιληφθεί πόσο έχετε αλλοιώσει.

Δεύτερον, μονοπωλεί το ενδιαφέρον το κομμάτι του νομοσχεδίου που στην ουσία αποψιλώνει, αποδυναμώνει, εκδικείται, τιμωρεί την ΑΔΑΕ για τη στάση της στο ζήτημα παγκόσμιας εμβέλειας που είναι οι υποκλοπές και κυρίως, ενός πολιτικού αρχηγού, σήμερα επικεφαλής της Αξιωματικής Αντιπολίτευσης, με τρόπο που ας μη το συζητήσουμε από το Βήμα της Βουλής για το πόσο πολιτικά ορθά δεοντολογικώς και ηθικώς, αλλά εν πάση περιπτώσει συμβαίνουν και αυτά. Η λαϊκή ετυμηγορία είναι κάτι που δεν μπορεί να παραβιαστεί από καμμία σκοπιμότητα. Εν πάση περιπτώσει, ένας εξ αυτών είναι ο Πρόεδρος του ΠΑΣΟΚ, ο κ. Ανδρουλάκης, και πρώην υπουργοί. Δεν ξέρω, μπορεί να ήσασταν και εσείς μέσα σε αυτούς. Είναι το θέμα των υποκλοπών.

Θέλω σας παρακαλώ με την ετοιμότητα που σας διακρίνει -και γι’ αυτό δεν αλλάζω άποψη παρ’ ότι συμμετέχετε στην πιο αδιαφανή Κυβέρνηση των τελευταίων ετών με επικεφαλής τον Κυριάκο Μητσοτάκη- να ανατρέξετε στο δημοσίευμα -δεν είναι ούτε η «ΑΥΓΗ» ούτε ο «ΡΙΖΟΣΠΑΣΤΗΣ» ούτε το «DOCUMENTO»- σε ένα περιοδικό, σε ένα έντυπο παγκόσμιας εμβέλειας και κύρους, το «New Yorker», όπου στις 20 Νοεμβρίου ένας από τους πλέον έγκριτους αρθρογράφους του περιοδικού δίνει το περίγραμμα ότι αν σε μια δυτική δημοκρατία, μήτρα του πολιτισμού και της δημοκρατίας, όπως η Ελλάδα, ανοίγει ο δρόμος μέσα από την αποδυνάμωση των αρχών ελέγχου και μέσα από τη νομιμοποίηση των παρακολουθήσεων τύπου «Predator», στην ουσία ανοίγετε τον δρόμο –είναι, φαντάζομαι, φώτα που δεν θέλετε να εκπέμψετε ως χώρα προς το εξωτερικό, αλλά οι άνθρωποι που έχουν λογική το αναλύουν και ορθώς το αναλύουν έτσι- μια χώρα της δύσης, μια δυτική δημοκρατία όπως η Ελλάδα με πρωθυπουργό τον Κυριάκο Μητσοτάκη στην ουσία να παρέχει τεχνογνωσία και δρόμους πολιτικής πρακτικής στην νέα κυβέρνηση Ντόναλντ Τραμπ και ό,τι αυτό συνεπάγεται. Αυτό γράφεται στο «New Yorker» στις 20 Νοεμβρίου. Ο σύνδεσμος είναι διαθέσιμος, μπορείτε να το διαβάσετε, θα σας ωφελήσει.

Και το δεύτερο που θέλω να κάνω είναι να καταθέσω τα σχόλια της ίδιας της ΑΔΑΕ από τη διαβούλευση που έγινε, τη δημόσια διαβούλευση για το συγκεκριμένο νομοθέτημα. Τα έχετε παρακολουθήσει; Τα έχετε διαβάσει; Λαμβάνετε κάτι από αυτά υπ’ όψιν; Θεωρείτε ότι θα υπάρξει τρόπος κάποτε να συνεννοηθούμε σε αυτόν τον τόπο ότι προέχει το εθνικό συμφέρον και όχι η μικροκομματική, μικρόνοη αντίληψη και πρακτική κομματαρχών και όχι ηγετών.

Το καταθέτω στα Πρακτικά.

(Στο σημείο αυτό ο Βουλευτής κ. Χρήστος Γιαννούλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εφόσον δεσμευτήκαμε ότι το έχετε δει, φαντάζομαι στην ομιλία σας θα έχουμε και κάτι συγκεκριμένο επί των αλλαγών ή πώς προτίθεστε να απαντήσετε σε αυτούς τους ανθρώπους που, πέρα από τις εμμονές και την κανιβαλική συμπεριφορά που έχουν υποστεί -καλή ώρα όπως ο κ. Ράμμος-, υπερασπίζονται την ασφάλεια, τη δημοκρατία, την ισονομία των πολιτών και προσπαθούν να εμποδίσουν τον αυταρχισμό κάποιων πολύ μικρών ομάδων πολιτικής επιρροής και εξουσίας. Εσείς τους βαφτίσατε αρίστους, εμείς τους βαφτίζουμε μάλλον μια ομάδα αποδιοργάνωσης της σταθερότητας του πολιτικού μας βίου.

Μην πάει το μυαλό σας σε τίποτα εξαιρετικά κινδυνολογικό. Αλλά δεν είναι κανονικότητα σε μια χώρα να παρακολουθείται ούτε Υπουργός Οικονομικών ούτε αρχηγός Στρατού ούτε ο πρόεδρος της ελάσσονος τότε αντιπολίτευσης, ακόμα και με την ιδιότητα του Ευρωβουλευτή. Αυτά, με συγχωρείτε πάρα πολύ, δεν ξεπερνιούνται τόσο εύκολα.

Κύριε Χατζηβασιλείου, ξέρω ότι είστε πολιτικός πολύ ευγενής.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Χατζηβασιλείου είναι για τα εθνικά ζητήματα.

**ΧΡΗΣΤΟΣ ΓΙΑΝΝΟΥΛΗΣ:** Δεν έχει σχέση. Η ευγένεια, κύριε Πρόεδρε, ξεπερνάει…

Λοιπόν σε τόσο σοβαρά ζητήματα, κύριε Υπουργέ, η νομοθετική πρόνοια δεν αρκεί, χρειάζεται και η απαραίτητη πολιτική βούληση για να εφαρμοστούν οι νόμοι ή να θεσμοθετηθούν νέοι, γιατί η παρεχόμενη ασφάλεια για την οποία συζητούμε μετατρέπεται σε ένα γράμμα κενό περιεχομένου.

Για την οικονομία της συζήτησης, θέλω να σας πω ότι δεν μας απασχολεί τόσο η επανάληψη του μοτίβου με το οποίο νομοθετείτε ή οι συγκεκριμένες και στοχευμένες πρακτικές τις οποίες χρησιμοποιείτε για να αλλοιώσετε το νόημα της έννοιας μεταρρύθμιση στην ουσία σε μια κομματική διευθέτηση. Αυτό που μας ανησυχούν είναι και οι μελλοντικές προκλήσεις.

Γνωρίζετε ότι τα στοιχεία που προκύπτουν από τις σχετικές έρευνες έχουν επιβεβαιώσει ότι υπάρχει και έλλειψη εξειδικευμένου δυναμικού, υπάρχουν μελέτες που έγιναν από τον Σύνδεσμο Επιχειρήσεων Πληροφορικής Επικοινωνιών Ελλάδας -αναφέρομαι στο θέμα της πληροφορικής-, υπάρχει έντονη ζήτηση για ανθρώπους με τεχνογνωσία στα ζητήματα κυβερνοασφάλειας, αυξάνονται ραγδαία οι επιθέσεις και οι απειλές.

Εδώ όμως την ώρα που έχετε ιδιαίτερα μεγάλη σπουδή να συστήσετε πανεπιστημιακή αστυνομία, την ίδια ώρα που έχετε σπουδή να καταργήσετε μια εξαγγελία για την Νομική της Πάτρας από τις πρώτες παρεμβάσεις της κυβέρνησης Μητσοτάκη το 2019, στη χώρα μας παρατηρείται σημαντική έλλειψη ακαδημαϊκών προγραμμάτων, κυρίως σε προπτυχιακό επίπεδο, που έρχεται σε αντίφαση με τις δηλωμένες προθέσεις σας ότι θέλετε να στηρίξετε προγράμματα κυβερνοασφάλειας με εξειδικευμένο προσωπικό, με ανθρώπους, με νέα παιδιά από την ελληνική ακαδημαϊκή κοινότητα, αλλά αυτό δεν το περιέχετε πουθενά μέσα σε αυτά που νομοθετείτε.

Αντιθέτως, έχετε ό,τι μπορεί να φανταστεί κανείς για διευθετήσεις άγνωστες οι πτυχές της δεύτερης ή τρίτης ανάγνωσης αυτών των πρωτοβουλιών.

Η επιφύλαξή μας -και θα κλείσω με αυτό, κύριε Πρόεδρε- ξαναλέω ότι δεν είναι άσκηση κομματικού πατριωτισμού. Τα άρθρα 32 και 29 συνοδεύουν ως στίγμα πολιτικό και κοινοβουλευτικό την ίδια δυσανεξία που, όπως είπε και η εισηγήτριά μας η κ. Τσαπανίδου, μια Κυβέρνηση -επειδή βλέπω ότι ετοιμάζεται να πάρει τον λόγο και επικεφαλής Κοινοβουλευτικής Ομάδας- που στις υποκλοπές φάνηκε κατώτερη των περιστάσεων, στη χρηματοδότηση κομμάτων κατώτερη των περιστάσεων σε σχέση με την πρόταση του ΠΑΣΟΚ για να μην υπάρχει χρηματοδότηση η οποία καταλήγει να στέλνουν κατάδικοι ή υπόδικοι sms από τη φυλακή, σε ζητήματα κράτους δικαίου, ενίσχυσης αρχών.

Είναι κάτι που σας συνοδεύει πλέον. Όταν θέλει να κρύψει κάτι ο Άδωνις Γεωργιάδης από αυτά που συμβαίνουν στην υγεία, λέει «είναι ένα μεμονωμένο περιστατικό». Έπεσε ένα ταβάνι σε ένα νοσοκομείο: «είναι μεμονωμένο περιστατικό». Κατά τα άλλα η εικόνα είναι μια χαρά.

Θέλω να πω ότι είναι τακτική. Δεν είναι τυχαία ή αποσπασματική η δυσανεξία που έχετε να προωθήσετε τη σύνθεση, τη συνεννόηση σε βασικά αξιακά ζητήματα και με τον χώρο της Αντιπολίτευσης του δημοκρατικού τόξου αλλά κυρίως να θέτετε πρώτα το συμφέρον των πολιτών και όχι το συμφέρον είτε κάποιων κομματικών, είτε κάποιων αδιαφανών σχέσεων που μπορεί να υποκρύπτονται γύρω από τα νομοθετήματά σας.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», σαράντα εννέα μαθήτριες και μαθητές και τρεις συνοδοί εκπαιδευτικοί από το 2ο Γενικό Λύκειο Αιγίου.

Σας καλωσορίζουμε στη Βουλή.

(Χειροκροτήματα από όλες τις πτέρυγες της Βουλής)

Έχει ζητήσει τον λόγο ο Πρόεδρος της Κοινοβουλευτικής Ομάδας του κόμματος Σπαρτιάτες κ. Στίγκας. Αμέσως μετά θα μιλήσει ο κ. Κατσαφάδος που έχει ζητήσει τον λόγο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ευχαριστώ, κύριε Πρόεδρε.

Κυρίες και κύριοι συνάδελφοι, εδώ και πάρα πολλά χρόνια ζούμε τον λεγόμενο ανάποδο κόσμο και το μαύρο το βαφτίζουν άσπρο. Έτσι και εδώ μέσα στο ελληνικό Κοινοβούλιο για πρώτη φορά θα έλεγα στα κοινοβουλευτικά χρονικά της χώρας έχουμε ανατροπή της λαϊκής εντολής με την αλλαγή του ρόλου της Αξιωματικής Αντιπολίτευσης. Είναι μια θέση ευθύνης, μια θέση που συνεπάγεται επιπλέον δικαιώματα στο Κοινοβούλιο αλλά κυρίως επιπλέον υποχρεώσεις απέναντι στον θεσμό και προπάντων απέναντι στον ελληνικό λαό. Το ψέμα ωστόσο είναι η ρίζα της παρακμής και η αλήθεια είναι το θεμέλιο της αντίστασης. Όσο μένουμε σιωπηλοί, η Ελλάδα μαραζώνει. Όσο φωνάζουμε την αλήθεια η Ελλάδα μεγαλώνει. Και σήμερα θα πούμε για μία ακόμα φορά αλήθειες.

Η ανάδειξη του ΠΑΣΟΚ ως Αξιωματική Αντιπολίτευση είναι μια θλιβερή υπενθύμιση ότι το παλιό πολιτικό σύστημα, αυτό το σύστημα γεμάτο διαφθορά και αστοχίες, εξακολουθεί να κυριαρχεί. Είναι το κόμμα που διέλυσε την Ελλάδα και υπονόμευσε στρατηγικά το έθνος. Τώρα όμως ανέβηκε κατηγορία προς τέρψη των πρασινοφρουρών που ονειρεύονται εξουσία και νέες επιδρομές στο δημόσιο χρήμα για ακόμα καλύτερες ημέρες ή κονόμες. Επί της ουσίας δεν πρόκειται να αλλάξει τίποτα. Τις ίδιες ανοησίες θα λέει το ΠΑΣΟΚ, όπως τις ίδιες ανοησίες έλεγε και ο ΣΥΡΙΖΑ. Φύκια για μεταξωτές κορδέλες θα πουλάει το ΠΑΣΟΚ, φύκια για μεταξωτές κορδέλες πουλούσε και ο ΣΥΡΙΖΑ. Μετά την αποσύνδεση βεβαίως του ΣΥΡΙΖΑ, το ΠΑΣΟΚ επιστρέφει σε έναν ρόλο που ιστορικά απέτυχε να υπηρετήσει. Θα προσπαθήσουν τώρα οι πασόκοι να παγιδεύσουν όσους περισσότερους απελπισμένους Έλληνες μπορούν ψελλίζοντας ο αποτυχημένος Πρόεδρός τους κάτι για εξουσία, κάτι για πορεία προς τον λαό, κάτι για μια Ελλάδα νέα, κάτι αρλούμπες για συμβόλαια για τον λαό και άλλες πασοκικές αστοχίες χωρίς αντίκρισμα.

Το ΠΑΣΟΚ είναι το κόμμα που έφερε την Ελλάδα στο χείλος της καταστροφής. Και αυτό κανένας νοήμων άνθρωπος δεν μπορεί να το αρνηθεί. Είναι το κόμμα που δεν έχει παραδεχθεί πως συνέβαλε στα μέγιστα στην οικονομική καταστροφή της Ελλάδας. Είναι το κόμμα που υποσχέθηκε «λεφτά υπάρχουν» ενώ γνώριζαν εξ αρχής ότι δεν υπήρχαν. Είναι το κόμμα που γνώριζε ότι δεν ήταν δυνατόν να υπάρχουν αυτά τα χρήματα αφού οι προκομμένοι «μαζί τα έφαγαν».

Το ΠΑΣΟΚ βέβαια πάνω στη χαρά του που ανέβηκε κατηγορία καμαρώνει που έχει στις τάξεις του τον αμετανόητο ολετήρα Γεώργιο Παπανδρέου που μιλώντας πρόσφατα στο 27ο Forum ανάπτυξης στην Πάτρα τόλμησε να πει την περίφημη φράση «λεφτά υπάρχουν». Τον άκουγε κόσμος αυτόν τον άνθρωπο. Και βεβαίως αναρωτήθηκε πού πάνε αυτά τα λεφτά. Μας δουλεύουν κανονικά ή, για να το πω διαφορετικά, σαν να μην έχουν καταλάβει τίποτα. Μία φράση που προκαλεί ανατριχίλα στους Έλληνες από έναν ανίκανο πρώην Πρωθυπουργό που έφερε τα εθνοκτόνα μνημόνια και κατέστρεψαν ολοκληρωτικά τη χώρα μας. Γι’ αυτό και το ΠΑΣΟΚ δεν μπορεί να προσφέρει μια ουσιαστική εναλλακτική για το μέλλον, ούτε οι πολίτες έχουν ανάγκη από πολιτικές ελίτ που αλλάζουν καρέκλες και ονόματα και βεβαίως συνεχίζουν τις ίδιες αποτυχημένες τακτικές.

Εμείς οι Σπαρτιάτες τονίζουμε ότι η Ελλάδα χρειάζεται νέα καθαρή πατριωτική φωνή. Όχι στην επιστροφή εκείνων που την κατέστρεψαν, στα ζόμπι της διαπλοκής και της ρεμούλας. Το ΠΑΣΟΚ δεν μπορεί να εμπνεύσει τον λαό. Είναι μέρος αυτού του προβλήματος, όχι της λύσης. Η χώρα μας αξίζει μια καλύτερη και σωστή αντιπολίτευση. Αντιπολίτευση με θάρρος, με ακεραιότητα, με αληθινή αφοσίωση στον ελληνικό λαό και να έχει έναν μεστό αντιπολιτευτικό λόγο. Διότι, κυρίες και κύριοι, τις αποφάσεις τις παίρνει ο λαός. Ο ίδιος ο λαός που αποφάσισε το 2023 να δώσει στον ΣΥΡΙΖΑ τη θέση της Αξιωματικής Αντιπολίτευσης. Ναι, ο ΣΥΡΙΖΑ που αυτοκαταστροφικά απεμπόλησε τη λαϊκή εντολή και την παραχωρεί στον επόμενο στη σειρά και μάλιστα σε ένα κόμμα που μεταξύ τους πολεμήθηκαν πάρα πολύ σκληρά. Από τη μία η ανάδειξη του ΠΑΣΟΚ ως Αξιωματική Αντιπολίτευση είναι η μέγιστη προσβολή για τον κάθε Έλληνα που θυμάται τις καταστροφικές του πολιτικές και τα σκάνδαλα που τον χαρακτήρισαν, που βύθισε τη χώρα στο χρέος, που εκχώρησε την εθνική μας κυριαρχία, που καλλιέργησε την πολιτική διαφθορά και που προσπαθεί να αναστηθεί μέσα από την αποτυχία του θεσμικού προκατόχου του. Το ΠΑΣΟΚ είναι η ενσάρκωση της πολιτικής προδοσίας και της παρακμής αλλά ταυτόχρονα αναλαμβάνει τον θεσμικό ρόλο να κάνει ουσιαστική Αντιπολίτευση και όχι επιθέσεις σε άλλα δημοκρατικά εκλεγμένα κόμματα. Τονίζουμε το «δημοκρατικά εκλεγμένα» διότι το ΠΑΣΟΚ ξεχνά συχνά-πυκνά τι σημαίνει δημοκρατία και βεβαίως τι σημαίνει λαϊκή ετυμηγορία.

Ήταν η λαϊκή ετυμηγορία που έστειλε εμάς τους Σπαρτιάτες εδώ μέσα στο ελληνικό Κοινοβούλιο ως πέμπτο κόμμα με 4,68%. Ήταν η λαϊκή ετυμηγορία που μ’ έφερε σήμερα στο Βήμα της Βουλής να υπενθυμίσω στο καταστροφικό ΠΑΣΟΚ τι σημαίνει ψήφος και τι σημαίνει λαϊκή απόφαση. Είναι παράσημο, λοιπόν, για εμάς τους Σπαρτιάτες οι διώξεις εναντίον μας. Κάθε δίωξη είναι και δίωξη ενάντια στη λαϊκή ετυμηγορία.

Οι Σπαρτιάτες δηλώνουν ξεκάθαρα ότι η Ελλάδα δεν χρειάζεται αυτούς που την πρόδωσαν. Χρειάζεται μια νέα αληθινά πατριωτική δύναμη που θα βάλει τέλος σε αυτόν τον φαύλο κύκλο της διαφθοράς και της καταστροφής τής χώρας μας που συντελείται από το 1974 μέχρι και σήμερα. Το ΠΑΣΟΚ δεν είναι απλώς ανίκανο να προτείνει λύσεις. Είναι μέρος της ίδιας ασθένειας που υποφέρει η χώρα. Η Ελλάδα αξίζει μια αντιπολίτευση να υπηρετεί τον λαό και όχι τις τσέπες, ως είθισται. Μια αντιπολίτευση που να αγωνίζεται με θάρρος, ακεραιότητα και αυθεντική πίστη στην ελληνική ψυχή. Οι Σπαρτιάτες δεσμευόμαστε ότι είμαστε αυτή η αυθεντική δύναμη.

Οι Σπαρτιάτες είμαστε η φωνή των Ελλήνων που κουράστηκαν να βλέπουν την πατρίδα μας να καταστρέφεται από τα ίδια εγκληματικά πρόσωπα. Έχουμε κουραστεί να βλέπουμε να ανακυκλώνονται στην εξουσία αυτοί που κατέστρεψαν την Ελλάδα. Δεν έχουν κανέναν λόγο παρουσίας εδώ μέσα. Τελεία και παύλα. Και νομίζετε πως η άνοδος αυτού που αποκαλείται ανερυθρίαστα Ακροδεξιά είναι παρακμή;

Νομίζετε πως είναι τυχαία η άνοδος του Ντόναλντ Τραμπ; Νομίζετε πως είναι τυχαία η άνοδος ανάλογων κινημάτων σε ολόκληρη την Ευρώπη; Είναι δείγμα πολιτικής και κοινωνικής κόπωσης του παλαιού συστήματος. Η άνοδος του Ντόναλντ Τραμπ και των δεξιών κινημάτων στην Ευρώπη είναι ηχηρές αντιδράσεις λαών που αισθάνονται προδομένοι από τα παλιά πολιτικά συστήματα. Είναι δήλωση απέχθειας των λαών απέναντι σε όσους στα λόγια λένε πως σέβονται τη δημοκρατία, αλλά στην πράξη την καταπατούν σε κάθε ευκαιρία. Όπως έκανε το ΠΑΣΟΚ στα χρόνια της κυριαρχίας του, για παράδειγμα, που καταπάτησε το καθετί, που έχει ρεκόρ καταγεγραμμένων μεγάλων σκανδάλων.

Αν είχατε το «γνώθι σαυτόν», δεν θα χασκογελάγατε, αλλά δεν πειράζει, σας ξέρουμε και πρέπει να θυμηθεί ξανά ο ελληνικός λαός ποιοι πραγματικά είσαστε, που έχει τα θλιβερά προνόμια να έχει Πρωθυπουργό που έχει συρθεί σε δίκη και Πρωθυπουργό που ανακοίνωσε τη χρεοκοπία της Ελλάδας και την είσοδό μας στα μνημόνια, εξαπατώντας ξεδιάντροπα έναν υπερήφανο λαό. Γι’ αυτό εξελέγη ο Τραμπ στις ΗΠΑ. Έχει κουραστεί ο Αμερικανός πολίτης να μη τον σέβονται και τα είδαμε και τα ζήσαμε, την τελευταία τετραετία τουλάχιστον. Έχει κουραστεί να μη λαμβάνουν υπ’ όψιν τη γνώμη του. Αλλά έχει κουραστεί ο πολίτης και στην Ευρώπη. Έχει κουραστεί να διεκδικεί σταθερή εργασία και κοινωνική σταθερότητα και οι πολιτικοί, όχι μόνο να μην υλοποιούν τα αιτήματα των πολιτών, αλλά να τα απορρίπτουν αμέσως μόλις εκλεγούν. Κάτι που, κατά κόρον, το βλέπουμε εδώ στην Ελλάδα. Αυτό κι αν είναι εξαπάτηση των Ελλήνων πολιτών κατ’ εξακολούθηση.

Δεν είναι ακροδεξιά αυτό, κυρίες και κύριοι, αυτό λέγεται δυσφορία, μεγάλης έντασης και ευρείας διασποράς κοινωνική δυσφορία. Η ίδια δυσφορία, η ίδια ανάγκη για πατριωτική αναγέννηση φέρνει τους Σπαρτιάτες εδώ μέσα στο ελληνικό Κοινοβούλιο. Όταν ο Έλληνας βλέπει να εισέρχονται στη χώρα του εκατοντάδες, χιλιάδες λαθρομετανάστες, που δεν έχουν καμμία διάθεση να ενσωματωθούν και να γίνουν χρήσιμα μέλη της κοινωνίας, επόμενο είναι να αντιδράσει, όπως ακριβώς αντιδρούν οι Γερμανοί, οι Γάλλοι, οι Ιταλοί, όλοι σχεδόν στην Ευρώπη, που βλέπουν εκατομμύρια από αυτούς να εισβάλλουν παντού και από παντού.

Βέβαια, υπάρχουν πολιτικοί χαμαιλέοντες που δεν συμμερίζονται τις ανησυχίες του ελληνικού λαού, για την αθρόα λαθροεισβολή. Υπάρχουν πολλοί εδώ μέσα στο Κοινοβούλιο, γιατί σχεδόν όλοι, από όλες τις πτέρυγες -πλην ελαχίστων εξαιρέσεων- θέλετε τους λαθρομετανάστες. Θέλετε τους λαθρομετανάστες και δεν λέτε την αλήθεια στον ελληνικό λαό, ότι είναι κάτι άλλο. Όπως παράδειγμα ο γνωστός και μη εξαιρετέος Ανδρουλάκης που άκουσον-άκουσον λέει κάτι αστοχίες ότι θέλει -λέει- να κυβερνήσει. Όνειρα θερινής νυκτός. Δεν θα το δείτε ούτε στον ύπνο σας αυτό.

Τι είπε ο εν λόγω πολιτικός γίγαντας, ο ογκόλιθος της πολιτικής, για το θέμα της λαθρομετανάστευσης, μόλις πέρυσι την 1-6-2023 πριν από τις εκλογές στην Απλωταριά της Χίου; Καμαρώστε! Είπε: «Η Ελλάδα έχει ανάγκη από λαθρομετανάστες». Το καταθέτω στα Πρακτικά αυτό, έτσι για να θυμόμαστε.

(Στο σημείο αυτό ο Πρόεδρος των Σπαρτιατών, κ. Βασίλειος Στίγκας, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είπε επί λέξει, προσέξτε, και αυτά πρέπει να τα ακούει ο ελληνικός λαός, για να μην ξαναπέσει πάλι στις ίδιες παγίδες που του στήνουν: «Η Ελλάδα» λέει «έχει ανάγκη από μετανάστες. Εμείς δεν θέλουμε μόνο οικονομική στήριξη. Θέλουμε ευρωπαϊκή μεταρρύθμιση στα θέματα του προσφυγικού, μεταναστευτικού. Επειδή δεν είμαστε» λέει «λαϊκιστές, θα πούμε και την αλήθεια». Λέει τώρα και την αλήθεια. Καινούργιο αυτό. «Έχει ανάγκη η χώρα από μετανάστες». Τελείωσε, λοιπόν. Αφού το είπε.

«Στην Κρήτη, στην Πελοπόννησο, στη Θεσσαλία, στη Μακεδονία, στα δέντρα» λέει «σαπίζουν οι καρποί και δεν υπάρχουν εργάτες γης». Το γνωστό κόλπο, διώχνουν τους Έλληνες να πάνε στο εξωτερικό άρον-άρον αβοήθητοι, καταχρεωμένοι, ρίχνουν μαύρη πέτρα πίσω στην πατρίδα μας, αλλά θέλουν αυτοί που παριστάνουν τους πολιτικούς αρχηγούς, να φέρουν τους λαθρομετανάστες εδώ πέρα. Και συνεχίζει: «Δεν έχουμε χρέος» -αναρωτιέται, βέβαια- «να έχουμε προγράμματα για να έρχονται άνθρωποι εδώ να εργάζονται στην ελληνική γη, για να έχουμε ανταγωνιστική οικονομία του πρωτογενούς τομέα;». Μιλάει το ΠΑΣΟΚ για πρωτογενή τομέα, που τα ρήμαξε όλα στην Ελλάδα; Δεν άφησε λίθο επί λίθο. «Τι να περιμένει αυτή η Κυβέρνηση» λέει «για να υλοποιήσει ένα στρατηγικό σχέδιο, που αφορά την ανταγωνιστικότητα της ελληνικής οικονομίας». Αν ένας πολιτικός αρχηγός δεν ξέρει έτσι κάποια στοιχειώδη οικονομικά και ξέρει μόνο ότι ένα και ένα κάνουν δύο, δεν μπορεί να ανταπεξέλθει στον ρόλο του. Κοροϊδεύει για μια φορά τον κόσμο, όπως έκαναν και οι προκάτοχοί του. Και αυτό το κόμμα λέγεται Αξιωματική Αντιπολίτευση, έχει γίνει μεγάλο θέμα στην επιθεώρηση το επόμενο καλοκαίρι.

Αυτό όμως που δεν ανέχεται ο Ευρωπαίος, αλλά και ο Αμερικανός πολίτης, είναι να αλλάξει ο τρόπος ζωής του, να χάσει τα κεκτημένα του, να χάσει την αξιοπρέπειά του, κάτι το οποίο, δυστυχώς, το ανεχόμαστε εμείς οι Έλληνες. Αυτή η αξιοπρέπεια, δηλαδή, που κέρδισε με πολύ αίμα και με πολύ πόνο μετά από δύο παγκόσμιους πολέμους μάλιστα. Και να μην ξεχνάμε πως η Ελλάδα πλήρωσε βαρύ τίμημα μεταξύ 1940 - 1949 σε αίμα και μείωση πληθυσμού.

Όπως οι λαοί της Ευρώπης αντιδρούν στην υπονόμευση των κυριαρχικών τους δικαιωμάτων και της αξιοπρέπειας τους, έτσι και οι Έλληνες αναζητούν λύσεις έξω από τα φθαρμένα κόμματα του παρελθόντος. Οι Σπαρτιάτες είμαστε η απάντηση σε αυτήν την αναζήτηση. Αυτό, εσείς οι αναιδέστατοι, το αποκαλείτε Ακροδεξιά. Εμείς οι Σπαρτιάτες το αποκαλούμε πατριωτισμό, ανθρωποκεντρικό πατριωτισμό. Πάνω από όλα βάζουμε τον άνθρωπο, τον Έλληνα και τον ευρωπαίο πολίτη που πρέπει και επιβάλλεται να διατηρήσει και να βελτιώσει το δικό του επίπεδο ζωής, ό,τι δηλαδή ισχύει σε ατομικό επίπεδο, ισχύει και σε επίπεδο κοινωνίας και κρατικής οργάνωσης, κάτι που δεν το έχουμε εδώ στην Ελλάδα. Για να βοηθήσεις τον διπλανό σου πρέπει απλά να μπορείς να το κάνεις. Πρέπει να έχεις τις δυνάμεις και τους πόρους για να το πετύχεις, όχι να είμαστε αδύναμοι και άποροι, επειδή τότε δεν θα μπορούμε να βοηθήσουμε ούτε τους εαυτούς μας.

Στην Ελλάδα πάντα θέλαμε εργατικούς ανθρώπους να βοηθήσουν, έντιμους και νοικοκυραίους, πρόθυμους να ενταχθούν και να λειτουργήσουν ως μέλη μιας ευρωπαϊκής κοινωνίας με αρχαιοελληνικές και χριστιανικές καταβολές και επιρροές. Αυτό που δεν θέλαμε και δεν θέλουμε είναι κακοποιά στοιχεία που θέλουν να επιβάλλουν στην Ελλάδα και στις ευρωπαϊκές χώρες τη θρησκεία τους και την κουλτούρα των χωρών τους από τις οποίες προέρχονται, χώρες από τις οποίες έφυγαν επειδή η κουλτούρα τους και η θρησκεία τους τούς καταπίεζε. Ω ποια ειρωνεία! Να επιβάλλουν, δηλαδή, στην Ελλάδα τις συνθήκες καταπίεσης από τις οποίες οι ίδιοι τρέχουν μακριά. Είναι αυτό Ακροδεξιά; Είναι αυτό φασισμός; Είναι αυτό αντίθετο με κάποιον νόμο ή δικαίωμα, όπως είναι καταχωρημένο στη χάρτα των ανθρωπίνων δικαιωμάτων του ΟΗΕ και στο δίκαιο και στο Σύνταγμα της χώρας μας; Είναι αυτό αντίθετο με κάποια -οποιαδήποτε- διεθνή συνθήκη ή συμφωνία;

Η φωνή της Ελλάδας πρέπει να ενταχθεί στη διεθνή συζήτηση, όχι ως εξαρτώμενη χώρα, αλλά ως ένα έθνος που εμπνέεται από την ιστορία του και παλεύει για το μέλλον του. Όπως ο Ντόναλντ Τραμπ στις Ηνωμένες Πολιτείες έδωσε φωνή στους ξεχασμένους πολίτες, έτσι και εμείς οι Σπαρτιάτες αγωνιζόμαστε για τους Έλληνες που έχουν παραμεληθεί από τα πολιτικά κόμματα.

Η άνοδος των δεξιών κομμάτων δεν είναι απειλή, είναι η ευκαιρία να επανεφεύρουμε την εθνική μας ταυτότητα, όπως κάναμε και στο παρελθόν. Απλά πράγματα.

Και, κλείνοντας, κυρίες και κύριοι, θα ήθελα να κάνω μια ευχή: Να δώσω μια συμβουλή στην Κυβέρνηση. Στο μέτωπο της Ουκρανίας η κατάσταση δείχνει να ξεφεύγει από το πλαίσιο μιας περιφερειακής σύγκρουσης με διεθνείς προεκτάσεις και να γίνεται πλήρως διεθνής σύγκρουση, με παγκόσμιες επιπτώσεις και τεράστια οικονομικά συμφέροντα γύρω γύρω από την Ανατολική Μεσόγειο, τον EastMed και τον οικονομικό διάδρομο Ινδίας, Μέσης Ανατολής και Ευρώπης και την πρωτοβουλία ζώνης και του δρόμου της Κίνας. Η Ελλάδα σε αυτό βρίσκεται στη μέση της ζώνης και των δύο αυτών τεράστιων οικονομικών συμφωνιών, που έχουν ως έπαθλο τις αγορές της Ευρωπαϊκής Ένωσης.

Σε έναν κόσμο που αναδιαμορφώνεται από γεωπολιτικές συγκρούσεις και οικονομικούς ανταγωνισμούς, η Ελλάδα πρέπει να έχει μία πατριωτική φωνή που θα διασφαλίζει ότι δεν θα γίνει το πιόνι των ισχυρών. Οι Σπαρτιάτες δεσμευόμαστε να βάλουμε την Ελλάδα στο κέντρο της ιστορίας, όχι στο περιθώριο. Οι Σπαρτιάτες με κανέναν τρόπο δεν πρόκειται να βλάψουν αυτήν την πατρίδα.

Σκεφτείτε καλά, κύριε Πρωθυπουργέ, ποια είναι η σωστή πλευρά της ιστορίας και με ποια πρέπει να συνταχθεί η Ελλάδα. Ανταγωνισμό δεν έχετε, αν και θα έπρεπε να έχετε. Για το δικό σας καλό το λέω. Για να πετύχουμε, επιτέλους, ειρήνη σε αυτήν τη γωνιά του πλανήτη.

Ο ΣΥΡΙΖΑ απέθανε. Διαλύθηκε εις τα εξ ων συνετέθη. Είναι ένα γεγονός. Το δε ΠΑΣΟΚ δεν κάνει τίποτα και απλά εισπράττει τη δυσαρέσκεια των οπαδών του ΣΥΡΙΖΑ. Η αντιπολίτευσή του ξεκινάει και τελειώνει με το αυτοαποκαλούμενο «ένδοξο παρελθόν». Κατά πόσο είναι ένδοξο παρελθόν εσείς το ξέρετε, αλλά και ο ελληνικός λαός το ξέρει πάρα πολύ καλά. Μόνο που αυτό το αυτοαποκαλούμενο ένδοξο παρελθόν έχει φέρει την Ελλάδα σε τραγική τελική κατάσταση και κυρίως από το 2010 και μετά στην απόλυτη καταστροφή.

Και πάλι, όμως, συγχαρητήρια για την άνευ λαϊκής ετυμηγορίας κατάκτηση της θέσης της Αξιωματικής Αντιπολίτευσης και με την ελπίδα ότι οι Έλληνες θα ξυπνήσουν, θα δουν κατάματα το τρένο της καταστροφής που έρχεται που ακούει στο όνομα ΠΑΣΟΚ ή αλλιώς πράσινος ΣΥΡΙΖΑ. Περαστικά σας.

Ευχαριστώ.

(Χειροκροτήματα από την πτέρυγα των Σπαρτιατών)

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Βεβαίως, κύριε Μαντζο.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, ευχαριστώ πολύ.

Μια παρατήρηση μόνο. Δεν υπάρχει καμμία πρόθεση να απαντήσουμε προφανώς λέξη προς λέξη σε όλους τους ισχυρισμούς του επικεφαλής του ακροδεξιού μορφώματος που έχει αυτή τη στιγμή ανοιχτές εκκρεμότητες με τη δικαιοσύνη. Ο κ. Στίγκας είπε πολύ χαρακτηριστικά ότι τον έστειλε ο λαός με τη νομιμοποίησή του να μιλήσει σε αυτό εδώ το Βήμα και να ασχημονεί κατά κοινοβουλευτικών ομάδων και κατά του δημοκρατικού πολιτεύματος.

Εκτός, όμως, από τον λαό που τον έστειλε εδώ, τον έχει στείλει και ο εισαγγελέας στο ακροατήριο να καταθέσει ως βασικός μάρτυρας για το «greek mafia» το οποίο ίδιος καταλόγισε στο κόμμα του και για τρίτη συνεχή φορά η δίκη διακόπηκε εξαιτίας δικού του κωλύματος. Ο κ. Στίγκας προχθές στις 22 Νοεμβρίου έλεγε πως τον πονούσε η μέση του αλλά σήμερα μπόρεσε να έρθει εδώ να βρίσει το ΠΑΣΟΚ σε αυτήν εδώ την Αίθουσα.

Ξέρετε είπε και κάτι το οποίο είναι αληθές, ότι λεφτά υπάρχουν. Τελικά, αυτά τα λεφτά όχι μόνο υπάρχουν, αλλά πάνε και στον Δομοκό, κέρασμα, κρατική χρηματοδότηση από μια Κυβέρνηση η οποία αρνήθηκε μια και δύο φορές να δεχτεί την τροπολογία μας που θα εμπόδιζε ακριβώς την κρατική χρηματοδότηση ελεγχόμενων από τη δικαιοσύνη ως απευθείας διαδόχων της Χρυσής Αυγής, δήθεν κομμάτων και στην πραγματικότητα μορφωμάτων.

Θα απαντήσω, όμως, και να παρατηρήσω, κύριε Πρόεδρε, με την άδειά σας κάτι το οποίο μου έκανε προσωπικά πολύ μεγάλη εντύπωση. Ό,τι είπε ο κ. Στίγκας, ο επικεφαλής των Σπαρτιατών, από αυτό το ιερό Βήμα είναι ό,τι ακριβώς καταμαρτυρεί η Νέα Δημοκρατία και τα στελέχη της τις τελευταίες ημέρες σε όλα τα media, στη Βουλή, όπου υπάρχει δημόσιος λόγος, για το ΠΑΣΟΚ και τις δήθεν ευθύνες του για τη χρεοκοπία της χώρας και τα μνημόνια. Βρήκε, λοιπόν, η Νέα Δημοκρατία τον «ακροδεξιό ψάλτη» που έψαχνε και προκύπτει και αποδεικνύεται ότι το γεγονός ότι το ΠΑΣΟΚ σήμερα είναι Αξιωματική Αντιπολίτευση ενοχλεί ολόκληρη τη Δεξιά πολυκατοικία και τη Νέα Δημοκρατία στον βασικό σκελετό και τις ακροδεξιές της επεκτάσεις. Αυτό είναι κάτι που πρέπει να σας απασχολήσει πάρα πολύ σοβαρά, κυρίες και κύριοι της Νέας Δημοκρατίας και της Κυβέρνησης που στηρίζετε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Πρόεδρε, θα ήθελα τον λόγο. Θα είμαι γρήγορος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ελάτε. Θα κλείσουμε τη διαδικασία εδώ όμως.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Τώρα τι ακριβώς θα μπορούσα να πω για το ΠΑΣΟΚ. Λέει ότι ασχημονώ από το Βήμα της Βουλής. Είπα την αλήθεια. Δεν είπα κάτι άλλο. Όλος ο ελληνικός λαός ξέρει ότι το ΠΑΣΟΚ είναι ο ολετήρας του έθνους. Αυτοί έφεραν τη μεγάλη καταστροφή από το 1981 και έπειτα. Φταίμε εμείς που λέμε την αλήθεια; Φταίμε εμείς για κάτι που έχει κάνει το ΠΑΣΟΚ; Δεν το έχω καταλάβει αυτό το πράγμα. Θα μας κάνει και υποδείξεις πότε πρέπει να πάμε στο δικαστήριο;

**ΔΗΜΗΤΡΙΟΣ ΜΑΝΤΖΟΣ:** Ο εισαγγελέας!

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Και αυτό το λέει ένας δικηγόρος ο οποίος δούλευε σε δικηγορικό γραφείο που άρπαζαν τις περιουσίες των φτωχών ανθρώπων και βγήκε ανερυθρίαστα και είπε ότι «εγώ δεν γνώριζα τίποτα»; Σοβαρά μιλάτε τώρα;

Να σας πω και κάτι; Εάν κερδίζατε με την αξία σας και με την βοήθεια της λαϊκής βούλησης τον θεσμικό σας ρόλο ως Αξιωματική Αντιπολίτευση, τότε θα σας δίναμε και συγχαρητήρια. Κατά λάθος έγινε αυτό. Κατέρρευσε ο ΣΥΡΙΖΑ και πήρατε αυτή τη θέση. Δεν μπορείτε εσείς να εγκαλείτε εμάς και να λέτε ότι δίνουμε τα λεφτά στον Δομοκό.

Αυτό που πρέπει να πω τώρα και δεν το ξέρετε, κύριοι του ΠΑΣΟΚ, είναι ότι καταθέσαμε μήνυση κατά του συναδέλφου σας του Δουδωνή και τώρα θα καταθέσουμε και σε εσάς. Να φέρετε εδώ στο ελληνικό Κοινοβούλιο τις αποδείξεις. Γιατί είστε ψεύτες και υποκριτές! Να φέρετε τις αποδείξεις, αλλιώς θα δικαστείτε και θα καταδικαστείτε γι’ αυτά τα ψεύδη που λέτε. Ο ελληνικός λαός γνωρίζει πάρα πολύ καλά ποιοι είναι, ποιοι είναι απατεώνες, οι εγκληματίες που τον έφεραν σε αυτό το χάλι.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα ήθελα τον λόγο για είκοσι δευτερόλεπτα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Φοβάμαι ότι δεν θα είναι είκοσι. Τέτοια δέσμευση είχα καιρό να την ακούσω.

**ΧΡΗΣΤΟΣ ΓΙΑΝΝΟΥΛΗΣ:** Επειδή γίνεται πολύ μεγάλη συζήτηση για την ιερότητα αυτού του χώρου. Σε αυτόν τον χώρο έχει καταγραφεί τα παλαιότερα χρόνια: «Ποιος είναι αυτός που το λέει; Ο τάδε. Δεν έχει καμμία σημασία».

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υπουργός για να υποστηρίξει την τροπολογία.

Αμέσως μετά θα μιλήσει ο κ. Κατσαφάδος και η κ. Αποστολάκη.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Ευχαριστώ πολύ, κύριε Πρόεδρε.

Θέλω να υποστηρίξω την τροπολογία την οποία καταθέσαμε και η όποια αφορά κι έχει μια συγκεκριμένη κατεύθυνση, την εύρυθμη και αποτελεσματική λειτουργία και εκτέλεση του συνολικού συγκοινωνιακού έργου στη Θεσσαλονίκη, ενός διευρυμένου από το Σάββατο και αναβαθμισμένου συγκοινωνιακού έργου, με την έναρξη λειτουργίας της βασικής γραμμής του μετρό. Σταθεροί στη δέσμευσή μας, αυτό το πολύπαθο έργο για πολλά χρόνια εγκαινιάζεται και δίνεται στους πολίτες το Σάββατο 30 Νοεμβρίου. Παραδίδεται στους Θεσσαλονικείς και αποτελεί κομμάτι της καθημερινής ζωής της συμπρωτεύουσας.

Οι προτεινόμενες, συνεπώς, διατάξεις έρχονται ακριβώς να ανταποκριθούν και να προσαρμόσουν τους αρμόδιους φορείς για την επόμενη μέρα του συγκοινωνιακού χάρτη.

Συγκεκριμένα, με το πρώτο άρθρο διευρύνονται και εμπλουτίζονται οι αρμοδιότητες και η αποστολή του Οργανισμού Συγκοινωνιακού Έργου Θεσσαλονίκης, δηλαδή του ΟΣΕΘ, προκειμένου να αποκτήσει τον ενοποιητικό ρόλο που είναι αναγκαίος για να εκτελέσουμε το συγκοινωνιακό έργο στη Θεσσαλονίκη και με λεωφορεία και με το μετρό. Άρα, ο ΟΣΕΘ εξελίσσεται στον αρμόδιο φορέα για τη χάραξη και την άσκηση συγκοινωνιακή πολιτικής.

Για να το κάνω πιο εύληπτο, με βάση τον νόμο του 2017 δεν υπάρχει ούτε έχει προβλεφθεί εξουσιοδοτικό πλαίσιο για την έκδοση κοινής υπουργικής απόφασης διαμοιρασμού του κομίστρου και των εσόδων ως ενιαίους πόρους αφ’ ενός για εμπλεκόμενους φορείς όπως είναι ο ΟΑΣΘ, όπως είναι το μετρό, αλλά και για το ελληνικό δημόσιο. Αυτό επιδιώκουμε να θεραπεύσουμε με το πρώτο άρθρο.

Με το δεύτερο άρθρο ανανεώνεται η αποστολή του ΟΑΣΘ, δηλαδή του Οργανισμού Αστικών Συγκοινωνιών Θεσσαλονίκης, ως βασικού παρόχου των δημόσιων αστικών μεταφορών με λεωφορεία στη Θεσσαλονίκη. Έτσι παρατείνεται ως το τέλος του 2025 η εκτέλεση του συγκοινωνιακού έργου του οργανισμού, ενώ για το έργο αυτό θα συνεχίσει να έχει στο δυναμικό του τους εκατόν ενενήντα εργαζόμενους που προλάβαμε το 2024 μέχρι και τον Ιούνιο του 2025. Γι’ αυτό και σήμερα στη Θεσσαλονίκη κυκλοφορούν και νέα λεωφορεία -το 50% του στόλου στη Θεσσαλονίκη και έχει ανανεωθεί- και περισσότερα δρομολόγια γιατί έχουμε συν εκατόν ενενήντα οδηγούς. Πόσα περισσότερα λεωφορεία; Έχουμε περίπου τριακόσια φέτος από πολύ λιγότερα, περίπου στα διακόσια πενήντα πέρυσι. Συνεπώς και με τη συνέχιση της απασχόλησης αυτών των οδηγών περισσότερα λεωφορεία θα συνεχίσουν να βγαίνουν στους δρόμους της Θεσσαλονίκης, περισσότερα δρομολόγια να εκτελούνται, βοηθώντας τις μετακινήσεις των πολιτών.

Στο τρίτο άρθρο επανερχόμαστε στο θέμα του μετρό. Ουσιαστικά τι κάνουμε; Θεσπίζουμε ένα στέρεο θεσμικό πλαίσιο για την αδειοδότηση τόσο της υποδομής όσο και της λειτουργίας τού μετρό. Δεν θα μπορούσε, άλλωστε, ένα τόσο σύγχρονο μέσο όπως το μετρό να συνδεθεί με γραφειοκρατικές αμφισημίες, με παρωχημένες νομοθετικές και διοικητικές προβλέψεις που ενίοτε στο μεσοδιάστημα μπορεί και να έχουν καταργηθεί.

Και τέλος, με το τέταρτο άρθρο επιδιώκεται η διευκόλυνση της υποβολής αιτήσεων εκθέσεων δραστηριότητας των εργοληπτικών επιχειρήσεων προς τις αρμόδιες υπηρεσίες του Υπουργείου μέσω του ολοκληρωμένου πληροφοριακού συστήματος, με τη μετάθεση της προθεσμίας από 19-11-2024 στις 19-2-2025, δεδομένης της εξοικείωσης που απαιτείται για μεγάλο αριθμό εργοληπτικών επιχειρήσεων.

Σας ευχαριστώ πάρα πολύ.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σχετικά με την τροπολογία;

**ΔΗΜΗΤΡΙΟΣ ΜΑΝΤΖΟΣ:** Ναι, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ.

Επί της τροπολογίας και μόνο, κύριε Υπουργέ, το ότι έρχεται τελευταία στιγμή, κυριολεκτικά λίγες ημέρες πριν από τη φιέστα -την επικοινωνιακή- παρουσίασης του έργου του μετρό Θεσσαλονίκης το Υπουργείο και φέρνει σήμερα αυτές τις ρυθμίσεις, είναι πραγματικά εντυπωσιακό. Το λέμε αυτό διότι για παράδειγμα στο άρθρο 3 το οποίο αναλύσατε, μιλάτε για την αδειοδότηση του αστικού σιδηροδρόμου. Και αναρωτιόμαστε: Υπάρχει μετρό το οποίο σε λίγο θα δοθεί στη λειτουργία και δεν υπήρχε πρόβλεψη της πολιτείας για αδειοδότηση του αστικού σιδηροδρόμου και αυτό συμβαίνει τρεις μέρες πριν από τη μεγάλη επικοινωνιακή αυτή εκδήλωση; Δεν το λέμε επειδή θέλουμε να κάνουμε στείρα αντιπολίτευση.

Στις 29 Οκτωβρίου συνάδελφοι από την αρμόδια επιτροπή σας απηύθυναν συγκεκριμένη γραπτή ερώτηση με μια πληθώρα ερωτημάτων που αφορούν σε όλη την πορεία του έργου, όχι μόνο επί θητείας σας, για τις υπερβάσεις των χρονοδιαγραμμάτων, για τα κόστη, για τα επιμέρους κονδύλια, για τις αδειοδοτήσεις, τις πιστοποιήσεις ασφαλείας των συρμών, των σταθμών, για τα πάντα. Αυτή η ερώτηση παραμένει δυστυχώς αναπάντητη, κύριε Υπουργέ. Έπρεπε να κατατεθεί αυτή η ερώτηση για να υπάρξει σήμερα, τρεις ημέρες πριν από τα εγκαίνια -τέσσερις για την ακρίβεια- αυτή ακριβώς η τροπολογία; Επαναλαμβάνω -και κλείνω- ότι μας εντυπωσιάζει ότι έρχεται σήμερα με τέτοια καθυστέρηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Να ξεκαθαρίσουμε πρώτα από όλα ότι δεν πρόκειται για φιέστα. Πρόκειται για την αυτονόητη πρόβλεψη της πολιτείας να παραδώσει στους πολίτες, στην κοινωνία, στη συμπρωτεύουσα αυτό που έπρεπε να είχε κάνει εδώ και πάρα πολλά χρόνια.

Για το κόστος του έργου έχω προσωπικά τοποθετηθεί με ευθύτητα. Το κόστος του έργου, εξαιτίας των καθυστερήσεων, των απρόβλεπτων, των αρχαιολογικών, των δανείων και των τόκων και της επέκτασης στην Καλαμαριά με πέντε επιπλέον σταθμούς που θα παραδοθούν μέχρι το τέλος του 2025, ανέρχεται στα 3 δισεκατομμύρια ευρώ.

Δεύτερον, στα θέματα ασφάλειας έχουμε τοποθετηθεί με πληρότητα, όχι μόνο εμείς, αλλά και η εταιρεία η οποία έχει αναλάβει τη λειτουργία και τη συντήρηση. Η παρουσίαση είναι δημόσια διαθέσιμη εδώ και δέκα ημέρες.

Τρίτον, επί του πυρήνα του ερωτήματος -του εύλογου ερωτήματος το οποίο θέσατε- θέλω να σας πω, ανατρέχοντας στο παρελθόν -και θα καταλάβετε ημερομηνίες, γιατί θα έπρεπε ως πολιτεία να έχουμε αντιμετωπίσει αυτό το θέμα όλες οι κυβερνήσεις-, ότι οι χορηγηθείσες άδειες και οι επεκτάσεις αυτών εκδίδονταν στο πλαίσιο των προβλέψεων για τη χορήγηση άδειας βιομηχανικής εγκατάστασης, όπως προβλεπόταν από τον ν.2516/1997, ο οποίος σε κάθε περίπτωση έχει καταργηθεί. Με βάση αυτόν τον νόμο έπρεπε να έχουμε και δικαιολογητικά για διαχείριση αποβλήτων. Άρα ερχόμαστε και θέτουμε το σωστό πλαίσιο, έτσι ώστε με τα απαραίτητα έγγραφα να αδειοδοτηθεί και η υποδομή και η λειτουργία. Γι’ αυτό και θα δείτε ότι υπάρχουν και οι υπηρεσίες του Υπουργείου Υποδομών και Μεταφορών από τις οποίες θα περάσουν οι φάκελοι και για τις υποδομές και για τις μεταφορές.

Και κάτι ακόμα, πιστοποιητικό πυρασφάλειας. Θέλω να σας ενημερώσω ότι με τις αλλεπάλληλες τροποποιήσεις οι οποίες επήλθαν στη νομοθεσία που αφορούν τον έλεγχο και την πιστοποίηση της πυρασφάλειας, αλλά και τους σχετικούς κανονισμούς, αλλά και κανονισμούς και διαταγές του Πυροσβεστικού Σώματος, όχι μόνο αυτές δεν διευκολύνουν, αλλά κατ’ ουσία δεν επιτρέπουν την αίτηση και τη χορήγηση πιστοποιητικού πυρασφάλειας για την εγκατάσταση του μετρό.

Επομένως, με την πρόβλεψη στη διάταξη ως αναγκαίου δικαιολογητικού θεμελιώνεται υποχρέωση και αρμοδιότητα έκδοσης και χορήγησης πιστοποιητικού πυρασφάλειας για την εγκατάσταση του μετρό.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Κατσαφάδος και η κ. Αποστολάκη αμέσως μετά.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Κύριοι Υπουργοί, κυρίες και κύριοι συνάδελφοι, δεν θα μπορούσα να αφήσω αναπάντητη την τοποθέτηση του κ. Μάντζου όσον αφορά τη σχέση την οποία έχει η Νέα Δημοκρατία με τους Σπαρτιάτες. Παραλίγο να μας πείτε, κύριε Μάντζο, ότι εμείς βάζουμε τους Σπαρτιάτες να κατηγορούν και να καταγγέλλουν το ΠΑΣΟΚ, γιατί θέλουμε να γλιτώσουμε ή θέλουμε να σας κοντύνουμε εκλογικά.

Κοιτάξτε, καταλαβαίνω την ανάγκη σας να προσπαθήσετε να διαστρεβλώσετε την ιστορία και να απαλλαγείτε από το ότι ΠΑΣΟΚ ήταν η κυβέρνηση και ο Γιώργος Παπανδρέου που έβαλε τη χώρα στα μνημόνια.

**ΔΗΜΗΤΡΙΟΣ ΜΑΝΤΖΟΣ:** Επιμένετε.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Αυτή είναι η ιστορία κι αυτή είναι η πραγματικότητα. Δεν επιμένω εγώ. Ξέρετε κάτι; Μέσα σε αυτήν εδώ την Αίθουσα ήταν που έγιναν όλες εκείνες οι συζητήσεις και μέσα σε αυτήν εδώ την Αίθουσα ζήσανε -γιατί εμείς δεν ήμασταν εδώ, ούτε εγώ, ούτε εσείς, κύριε Μάντζο- κωμικοτραγικές καταστάσεις γύρω από το «λεφτά υπάρχουν», όπου σε εκείνον τον ιστορικό προϋπολογισμό, τον πρώτο προϋπολογισμό του Γιώργου Παπανδρέου, είπε «να πού υπάρχουν τα λεφτά» και «εδώ υπάρχουν λεφτά» και «δίνουμε παροχές» και τέσσερις μήνες μετά από το Καστελόριζο είπε «δυστυχώς επτωχεύσαμε», αφού πρώτα από το καλοκαίρι είχε κάνει τις συνομιλίες του με τον κ. Στρος Καν για το πώς θα μπει η χώρα στο Διεθνές Νομισματικό Ταμείο, πράγματα τα οποία είναι αδιαμφισβήτητα. Δεν τα έχει διαψεύσει ούτε ο ίδιος ο κ. Παπανδρέου.

Αντιθέτως, κύριε Μάντζο -γιατί εγώ δεν θέλω να μιλάω για το παρελθόν, με αναγκάζετε-, να σας θυμίσω ότι πάλι μέσα σε αυτήν την Αίθουσα οι συνάδελφοί σας τότε του ΠΑΣΟΚ ήταν που έκαναν το κοινοβουλευτικό πραξικόπημα και διώξατε τον κ. Παπανδρέου από Πρωθυπουργό και Αρχηγό της Κοινοβουλευτικής σας Ομάδας -εσείς το κάνατε-, για να του δώσετε και να περάσετε στον ελληνικό λαό τότε την καταστρεπτική πολιτική την οποία ακολούθησε ο ίδιος. Αυτή είναι η πραγματικότητα. Δεν διώξαμε εμείς τον κ. Παπανδρέου από την Κοινοβουλευτική μας Ομάδα. Στη δικιά σας κοινοβουλευτική ομάδα ήταν επικεφαλής, δικός σας Πρωθυπουργός ήταν και εσείς τον εκπαραθυρώσατε μέσα σε ένα βράδυ μέσα από εδώ, για να μην πούμε για τα άλλα κωμικοτραγικά περί δημοψηφισμάτων και όλα αυτά. Τα θυμάστε.

**ΧΡΗΣΤΟΣ ΓΙΑΝΝΟΥΛΗΣ:** To «Ζάππειο» το θυμάστε;

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Βεβαίως και θυμάμαι. Αν θέλετε να μιλήσουμε για το «Ζάππειο», βεβαίως και θυμάμαι το «Ζάππειο». Επιβεβαιώθηκε η πολιτική και οι διαφορές τις οποίες είχε αναδείξει τότε η Νέα Δημοκρατία σε σχέση με τα μέτρα και την αδυναμία να μπορέσουν αυτά τα μέτρα να υλοποιηθούν και να φέρουν σοβαρά αποτελέσματα και γι’ αυτό ήρθε η κυβέρνηση Σαμαρά-Βενιζέλου όπου με το επόμενο μνημόνιο τροποποίησε όλα αυτά τα μέτρα. Τότε μαζί συγκυβερνούσαμε βέβαια και δεν εκφράζατε αυτές τις διαφορές και αυτές τις ανησυχίες.

**ΔΗΜΗΤΡΙΟΣ ΜΑΝΤΖΟΣ:** Όχι στο «Ζάππειο».

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Μετά λέω. Γιατί το «Ζάππειο», σας ξαναλέω, ήταν αυτό το οποίο έλεγε ότι αυτά τα μέτρα τα οποία έφερε η κυβέρνηση του ΠΑΣΟΚ, αυτό το μνημόνιο το οποίο υπέγραψε η κυβέρνηση του ΠΑΣΟΚ με κατεβασμένα τα χέρια με την Ευρωπαϊκή Ένωση και το Διεθνές Νομισματικό Ταμείο, αυτά δηλαδή που μετά κατηγορούσατε και καταγγέλλατε εσείς τον Πρωθυπουργό και Αρχηγό σας, ήρθαμε να τα διορθώσουμε με το επόμενο μνημόνιο το οποίο συγκυβερνούσαμε εμείς, το ΠΑΣΟΚ -εσείς δηλαδή- και η ΔΗΜΑΡ. Αυτή είναι η ιστορική πραγματικότητα για τον τόπο, το οποίο δεν μπορείτε να το αλλάξετε. Τώρα εάν ο κ. Στίγκας χρησιμοποιεί το παρελθόν, αυτό είναι δικό του θέμα και φυσικά δεν τον βάζει σε καμμία περίπτωση η Νέα Δημοκρατία, ούτε επικροτεί τακτικές και πολιτικές τις οποίες έχουν εφαρμόσει οι Σπαρτιάτες.

Σε σχέση με τη χρηματοδότηση -το ζήτημα το οποίο βάζετε-, να σας ξαναπώ ότι το πλαίσιο είναι συγκεκριμένο. Εμείς είμαστε εδώ για να διαμορφώσουμε και να τροποποιήσουμε το πλαίσιο, κάτι το οποίο θα έρθει οσονούπω, ούτως ώστε να μπορέσουμε να διορθώσουμε και να επιλύσουμε και αυτήν την στρέβλωση.

Επίσης, ήταν λίγο άκομψο αυτό το οποίο είπατε, για ένα έργο το οποίο βέβαια είχε εγκαινιαστεί και είχε και κάτι μουσαμάδες και κάποιος έκοβε εισιτήρια. Η συμπρωτεύουσα, όπως πολύ σωστά είπε ο κύριος Υπουργός, έρχεται να υλοποιήσει μια βασική της υποχρέωση, όπως έγινε και με το λιμάνι του Πειραιά και τον Πειραιά, όπου το κεντρικό λιμάνι της χώρας επί Νέας Δημοκρατίας απέκτησε επιτέλους μετρό. Έτσι και η συμπρωτεύουσα αποκτά επιτέλους μετρό. Μην το μικραίνετε τόσο πολύ, λέγοντας ότι κάνει η Κυβέρνηση επικοινωνιακή φιέστα το Σάββατο. Θέλετε να μην πάει ο Πρωθυπουργός να το εγκαινιάσει; Θέλετε να μη γίνουν εγκαίνια; Τι θέλετε να γίνει; Θέλετε να πούμε ότι το έκανε και αυτό το ΠΑΣΟΚ; Αν θέλετε να το πούμε.

Όφειλα να δώσω αυτές τις δύο απαντήσεις, αλλά νομίζω ότι αδίκησα τη συγκεκριμένη οδηγία την οποία ερχόμαστε να ψηφίσουμε σήμερα της Ευρωπαϊκής Ένωσης, το NIS2, το οποίο πραγματικά είναι πάρα πολύ σημαντικό και θεωρώ ότι και η Ευρώπη και η Ευρωπαϊκή Ένωση δείχνουν τα αντανακλαστικά τους σε ένα πολύ σημαντικό ζήτημα.

Για μένα αυτό είναι εξόχως σημαντικό, κυρίες και κύριοι συνάδελφοι, γιατί ζούμε στην εποχή της τέταρτης Βιομηχανικής Επανάστασης, τεχνολογίας, αιχμής έχουν ενσωματωθεί στην καθημερινότητά μας και στη ζωή μας και τρέχουν με ραγδαία ταχύτητα και οφείλουμε και πρέπει και ως χώρα αλλά και ως σύνολο, η Ευρώπη και η Ευρωπαϊκή Ένωση, σε μία εποχή όπου βλέπετε ότι τα πάντα αλλάζουν και βρισκόμαστε σε ένα ασταθές γεωπολιτικό περιβάλλον, να μπορέσουμε και να θωρακίσουμε τα κράτη μας, την κοινωνία μας και τις οικονομίες μας. Και νομίζω ότι αυτή η οδηγία η οποία έρχεται να διορθώσει την πρώτη οδηγία την NSI1, βλέποντας διάφορα κενά αλλά και βλέποντας και τις προκλήσεις οι οποίες ανοίγονται για το μέλλον βρίσκεται προς τη σωστή κατεύθυνση.

Ενδεικτικά εγώ μπορώ να σας αναφέρω ότι το κόστος από διάφορες κυβερνοεγκληματικές πράξεις για το 2023 παγκοσμίως, για να καταλάβουμε το μέγεθος και τη ζημιά που γίνεται στην οικονομία, ανήλθε σε 10 δισεκατομμύρια ευρώ. Καταλαβαίνετε, λοιπόν, πόσες πολλές είναι οι κυβερνοεπιθέσεις, οι οποίες γίνονται, πόσο μεγάλη ζημιά κάνουν στην οικονομία και πόσο μεγάλη αναταραχή φέρνουν στις κοινωνίες.

Επίσης κυρίες και κύριοι συνάδελφοι, αυτό το οποίο θα ήθελα να καταθέσω σε μία πρόσφατη έρευνα, είναι ότι το κόστος το οποίο θα υποστεί μια επιχείρηση αν δεχθεί μια κυβερνοεπίθεση ανέρχεται στην τάξη του 5% του ετήσιου τζίρου της, ενώ τα οφέλη από διαδικασίες που μπορούν να διασφαλίσουν την επιχείρηση απέναντι σε διάφορες κυβερνοεπιθέσεις, δείχνουν ότι μπορεί να αυξήσει την οικονομία της η επιχείρηση κατά 3%. Άρα είναι πάρα πολύ σημαντικό μετά από την διαδικασία να μπορέσουμε και να θωρακίσουμε τις κρατικές υπηρεσίες και τις κρατικές δομές, να μπορέσουν και αυτές οι μικρομεσαίες και μεσαίες επιχειρήσεις να ακολουθήσουν ένα περιβάλλον και μια συγκεκριμένη στρατηγική γύρω από την προστασία από διάφορες κυβερνοεπιθέσεις, οι οποίες και θα λειτουργήσουν επ’ ωφελείας του κοινωνικού συνόλου και του κράτους, αλλά θα λειτουργήσουν επ’ ωφελείας και της ίδιας της επιχείρησης, εφόσον θα αυξήσουν το τζίρο και τα έσοδά της.

Θα ήθελα να σταθώ αν μου επιτρέπετε στο περίφημο άρθρο 32. Εγώ περίμενα ότι θα σηκωνόταν ακόμα μεγαλύτερη σκόνη, γιατί αυτό είναι κάτι από τα ζητήματα τα οποία σας αρέσει να το χρησιμοποιείτε, χωρίς να υποτιμώ ό,τι έχει να κάνει σε θέματα τα οποία έχουν να κάνουν με τις υποκλοπές. Αλλά κοιτάξτε, το συγκεκριμένο νομοθέτημα το οποίο συζητάμε σήμερα έχει να κάνει γύρω από την κυβερνοασφάλεια, γύρω από τα δίκτυα. Δεν έχει να κάνει γύρω από το απόρρητο των συνομιλιών. Δεν έχει να κάνει γύρω από το απόρρητο των επικοινωνιών είτε αυτό είναι τηλεφωνήματα είτε είναι email είτε οτιδήποτε άλλο. Αυτό το οποίο γίνεται σε σχέση με την Εθνική Αρχή Κυβερνοασφάλειας, που -ανοίγω μια παρένθεση- η χώρα μας από τον Φλεβάρη έχει την Εθνική Αρχή Κυβερνοασφάλειας, είναι πως τρέχουμε με πάρα πολύ σημαντικούς ρυθμούς. Ο κ. Παπαστεργίου προσπαθεί να ενισχύσει τη συγκεκριμένη αρχή με ένα συγκεκριμένο πρόγραμμα και με πάρα πολύ γρήγορους ρυθμούς. Ενδεικτικά θα σας αναφέρω ότι σε ένα οργανόγραμμα εκατόν σαράντα πέντε ατόμων, ήδη έχει στελεχωθεί με ενενήντα πέντε άτομα, κάτι το οποίο είναι πρωτοφανές γιατί όλοι ξέρουμε πώς λειτουργεί η δημόσια διοίκηση και τα κενά τα οποία υπάρχουν. Αυτό δείχνει και τη διάθεση και τη σπουδή την οποία έχουμε για να στελεχώσουμε και να θωρακίσουμε τη συγκεκριμένη υπηρεσία γιατί θεωρούμε ότι επιτελεί πολύτιμο έργο αλλά και για να μπορέσουμε να ξεπεράσουμε αγκυλώσεις και στρεβλώσεις, οι οποίες υπήρξαν κατά το παρελθόν.

Είναι νομίζω ξεκάθαρο αυτό το οποίο γίνεται σήμερα. Η Εθνική Αρχή Κυβερνοασφάλειας, κυρίες και κύριοι συνάδελφοι -και γι’ αυτό καταργούνται τα δύο άρθρα για τα οποία γίνεται τόση μεγάλη συζήτηση- έχει να κάνει μόνο γύρω από την ασφάλεια των δικτύων από ενδεχόμενες κυβερνοεπιθέσεις. Τίποτα διαφορετικό. Και δεν αλλάζει απολύτως τίποτα. Και σε ό,τι έχει να κάνει με την ΑΔΑΕ, ίσα-ίσα που ενισχύεται περαιτέρω ο ρόλος της, γιατί μπορεί στις εταιρείες τηλεπικοινωνίας με βάση τα μέτρα τα οποία περνούν λίγο από την ασφάλεια των δικτύων τους να κάνει προτάσεις και συστάσεις, ούτως ώστε να ενισχυθούν ακόμα περισσότερο. Οπότε δεν υπάρχει κανένα θέμα γύρω από τις υποκλοπές.

Αντιθέτως, θα ήθελα να συγχαρώ τον κύριο Υπουργό γύρω από ένα συγκεκριμένο άρθρο το οποίο έχει να κάνει με τις ακριτικές περιοχές και γενικότερα με απομακρυσμένες περιοχές, οι οποίες δεν έχουν καλό τηλεοπτικό σήμα. Νομίζω ότι αυτό δείχνει αν θέλετε και μία ακόμα κοινωνική διάσταση, την οποία έχει το συγκεκριμένο Υπουργείο και πόσο ενδιαφέρει την Κυβέρνηση ούτως ώστε να σταματήσουμε να έχουμε αυτό το απαράδεκτο φαινόμενο σε ακριτικές περιοχές να μην πιάνονται τα κανάλια της δικιάς μας εθνικής εμβέλειας και να παρακολουθούν τηλεοπτικούς σταθμούς από τις άλλες γειτονικές χώρες. Νομίζω ότι αυτό ήταν μια εκκρεμότητα, η οποία όφειλε και πρέπει να γίνει.

Όπως επίσης και το άρθρο γύρω από το κτηματολόγιο και την επέκταση την οποία παίρνει, το οποίο ήταν ένα πάγιο αίτημα του συνόλου των δικηγορικών συλλόγων της χώρας.

Οπότε, κυρίες και κύριοι συνάδελφοι, στο συγκεκριμένο νομοσχέδιο αυτό το οποίο οφείλουμε και πρέπει να κάνουμε είναι να στηρίξουμε τη συγκεκριμένη κοινοτική οδηγία. Είναι μία κοινοτική οδηγία η οποία βλέπει μακριά, βλέπει τους μεγάλους κινδύνους τούς οποίους μπορεί να έχει μία κοινωνία, μια οικονομία και τα κράτη ολόκληρα από διάφορες κυβερνοεπιθέσεις. Βλέπει μια πάρα πολύ δύσκολη άσκηση η οποία μπορεί να δημιουργηθεί και έχει να κάνει με ένα ντόμινο κυβερνοεπιθέσεων οι οποίες μπορεί να δημιουργήσουν προβλήματα αλλεπάλληλα σε πάρα πολλές χώρες της Ευρωπαϊκής Ένωσης. Και με αυτό το συνεκτικό σχέδιο το οποίο έρχεται εδώ και φέρνει η Κυβέρνηση κάτω από τη συγκεκριμένη οδηγία, είμαστε ακόμα πιο οργανωμένοι, ακόμα πιο θωρακισμένοι για να μπορέσουμε να αντιμετωπίσουμε και να ανταπεξέλθουμε σε αυτές τις δύσκολες καταστάσεις.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Γίνεται γνωστό το Σώμα από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», σαράντα δύο μαθήτριες και μαθητές και επτά συνοδοί εκπαιδευτικοί από το 22ο, 23ο και 13ο Δημοτικό Σχολείο Λαμίας.

Σας καλωσορίζουμε.

(Χειροκροτήματα από όλες τις πτέρυγες της Βουλής)

Ελπίζω ο Υπουργός που είναι από τη Λαμία να μην έχει αφήσει προβλήματα στα σχολεία και ο οποίος είναι και εδώ.

Τον λόγο έχει η κ. Αποστολάκη.

**ΕΛΕΝΗ - ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ:** Ευχαριστώ, κύριε Πρόεδρε.

Αφού ευχαριστήσω τη συνάδελφο κ. Σπυριδάκη και τον Πρόεδρο της Κοινοβουλευτικής Ομάδας της Νίκης τον κ. Νατσιό, που με καλοσύνη μου παραχώρησαν τη θέση τους, απευθυνόμενη στους συναδέλφους της πλειοψηφίας και στον παρευρισκόμενο Υπουργό, θέλω να πω ότι με αφορμή τη συζήτηση του νομοσχεδίου με αντικείμενο το κοινό πλαίσιο κυβερνοασφάλειας στην Ευρώπη, οφείλω να υπογραμμίσω δύο σημαντικά ζητήματα, που στιγματίζουν κατά την κρίση μου πολιτικά και θεσμικά τη διαδικασία ενσωμάτωσης μιας οδηγίας του Ευρωπαϊκού Κοινοβουλίου.

Και ποια είναι αυτά τα δύο ζητήματα; Είναι δύο. Το πρώτο είναι το μείζον, η επίθεση στους θεσμούς και το κράτος δικαίου από την Κυβέρνηση συνεχίζεται. Δεν αποτελεί την εξαίρεση. Αποτελεί κανόνα και συνειδητή επιλογή. Η Κυβέρνηση συστηματικά χρησιμοποιεί την τρέχουσα νομοθετική διαδικασία για να παρακάμψει και μερικές φορές για να ανατρέψει τη νομιμότητα. Και δεύτερον, η Κυβέρνηση έχει αλλεργία στον διάλογο και στη διαβούλευση.

Εξηγούμαι, ξεκινώντας από το πρώτο που είναι το μείζον. Η πρώτη νομοθετική πρωτοβουλία της νεοεκλεγείσας κυβέρνησης το 2019 ήταν η αλλαγή των προϋποθέσεων και των τυπικών προσόντων που ο νόμος έθετε για την κατάληψη της θέσης του διοικητή της ΕΥΠ. Ο κ. Κοντολέων δεν είχε τα απαιτούμενα προσόντα, δεν ήταν αναγνωρισμένα ως επικαλείτο από το ΔΟΑΤΑΠ. Μιλούσαν για ένα πτυχίο μουσικών σπουδών, το οποίο κατείχε, αλλά αυτά είναι λεπτομέρειες. Σημασία έχει ότι η Κυβέρνηση έκανε τη δουλειά, άλλαξε τον νόμο και ανέθεσε στον κ. Κοντολέοντα τη διοίκηση της ΕΥΠ. Είναι γνωστά τα όσα ακολούθησαν. Ο κ. Κοντολέων ήταν ο εκλεκτός τού Πρωθυπουργού, ο λόγος για τον οποίο ο Πρωθυπουργός άλλαξε τον νόμο. Ο κ. Κοντολέων ήταν ο άνθρωπος που επελέγη από τον κ. Μητσοτάκη προκειμένου να ενορχηστρωθεί το σκάνδαλο των υποκλοπών. Είναι η παράκαμψη της νομιμότητας με νομιμοφάνεια.

Πριν περίπου δύο μήνες, για να δώσω ένα δεύτερο παράδειγμα, με τον ν.5143/2024 για τις ρυθμίσεις που αφορούσαν τους Οργανισμούς Τοπικής Αυτοδιοίκησης και πάλι η Κυβέρνηση αλλάζει τον νόμο, τις προϋποθέσεις και τα προσόντα τα οποία μέχρι τότε απαιτούντο για την πλήρωση της θέσης του επικεφαλής της Εθνικής Αρχής Διαφάνειας. Μέχρι τότε ο νόμος όριζε ότι απαιτείται πτυχίο νομικής ή οικονομικής κατεύθυνσης ή διοίκησης επιχειρήσεων ή δημόσιας διοίκησης ή διεθνών σπουδών.

Προσέξτε, δεν υπήρχε κανένα στενό πλαίσιο, αλλά ο εκλεκτός ή η εκλεκτή της Κυβέρνησης δεν είχε ένα τέτοιο πτυχίο. Είχε πτυχίο μουσικού, είχε πτυχίο ψυχολόγου. Δεν θέλω τώρα να κάνω τον ντετέκτιβ. Γνωρίζουν οι παροικούντες την Ιερουσαλήμ τι πτυχίο κατείχε. Δεν μπορούσε να διοριστεί. Η Κυβέρνηση άλλαξε τον νόμο. Άρα έχουμε φωτογραφικές διατάξεις ενδεικτικές για το πώς η Κυβέρνηση αντιλαμβάνεται τις αρμοδιότητες μιας αρχής, πώς η Κυβέρνηση επιδεικνύει μια διαρκή δυσανεξία σε θεσμικά αντίβαρα και προσαρμόζει τον νόμο ανάλογα με τις εκάστοτε επιδιώξεις της.

Κυρίες και κύριοι συνάδελφοι, κύριε Υπουργέ, οι συνταγματικά κατοχυρωμένες ανεξάρτητες αρχές λειτουργούν ως θεσμικές εγγυήσεις του πλουραλιστικού χαρακτήρα του πολιτεύματος. Σχετίζονται με τον δικαιοκρατικό χαρακτήρα του πολιτεύματος και τον δημοκρατικό χαρακτήρα του έναντι της υπερσυγκέντρωσης της πολιτικής επιρροής, η οποία εκδηλώνεται συχνά με αθέμιτες ή ακόμα και με αδιαφανείς πρακτικές.

Η Κυβέρνηση Μητσοτάκη εδώ και δύο χρόνια έχει εξαπολύσει μια πρωτοφανή επίθεση στην ΑΔΑΕ και ειδικώς στον Πρόεδρό της κ. Ράμμο, με αφορμή το σκάνδαλο των υποκλοπών. Στην αρχή με τον ν.5002/2022 αφαιρέσατε από την ΑΔΑΕ το δικαίωμα γνωστοποίησης, να ενημερώνει δηλαδή τον παρακολουθούμενο, αφού πριν είχατε φροντίσει να απαγορεύσετε την ενημέρωση για τρία χρόνια. Και το κάνατε κόντρα στη νομολογία του ΕΔΔΑ, το οποίο έχει αποφανθεί ότι αυτοί που αποφασίζουν για τη γνωστοποίηση δεν μπορεί να είναι οι ίδιοι που αποφασίζουν για την επιβολή του μέτρου. Στη συνέχεια αλλάξατε τη σύνθεση της ΑΔΑΕ, σε αγαστή συνεργασία με τον κ. Βελόπουλο και, βέβαια, επιδοθήκατε σε μια αήθη εκστρατεία σπίλωσης του κ. Ράμμου, ενός έντιμου και ανεπίληπτου ανώτατου δικαστή.

Η στρατηγική της επίθεσης στους θεσμούς, της παρέμβασης στο έργο της ανεξάρτητης αρχής, συνεχίζει και διευρύνεται. Με το συζητούμενο σχέδιο νόμου θέτετε μια συνταγματικώς κατοχυρωμένη ανεξάρτητη αρχή υπό εποπτεία και, μάλιστα, υπό την εποπτεία ενός νομικού προσώπου δημοσίου δικαίου, τον διοικητή του οποίου διορίσατε εσείς.

Όμως, κύριε Υπουργέ, όπως και ένας πρωτοετής φοιτητής της Νομικής θα σας έλεγε, μια συνταγματικά κατοχυρωμένη ανεξάρτητη αρχή υπόκειται μόνο σε κοινοβουλευτικό έλεγχο, σύμφωνα με τα οριζόμενα στο άρθρο 66 επόμενα του Συντάγματος και του Κανονισμού της Βουλής και επιπλέον τελεί εκ του Συντάγματος σε ειδική σχέση με τη Βουλή, υπερβαίνοντας τα κλασικά μέσα του κοινοβουλευτικού ελέγχου.

Ασφαλώς, λοιπόν, δεν πρόκειται για αβλεψία. Δεν πρόκειται ούτε καν για θεσμική απρέπεια. Πρόκειται για την επόμενη πράξη στην προσπάθεια χειραγώγησης ελέγχου της αρχής και αποψίλωσης των αρμοδιοτήτων της.

(Στο σημείο αυτό κτυπά προειδοποιητικά το κουδούνι λήξης του χρόνου ομιλίας της κυρίας Βουλευτού)

Πέραν της αδιανόητης εποπτείας μιας συνταγματικά ανεξάρτητης αρχής από ένα νομικό πρόσωπο δημοσίου δικαίου, αφαιρείτε από την ΑΔΑΕ την αρμοδιότητα για την ακεραιότητα και την ασφάλεια των δικτύων και υπηρεσιών, την οποία ασκεί από το 2012, και πάντως βάσει των διατάξεων του νόμου από το 2020, για το σύνολο των πτυχών της ασφάλειας δικτύων και όχι μόνο για το απόρρητο, έχοντας σχετικές κανονιστικές, ελεγκτικές και κυρωτικές αρμοδιότητες.

Η οδηγία δεν επιβάλλει κάτι τέτοιο. Αυτό είναι δική σας επιλογή. Η οδηγία δεν μπορεί να θίξει και να περιορίσει τις αρμοδιότητες της ΑΔΑΕ που σχετίζονται με τη συνταγματική της αποστολή ως προς τη διασφάλιση του απορρήτου των επικοινωνιών, το οποίο, κυρίες και κύριοι, δεν είναι ανεξάρτητο από την έννοια της ασφάλειας των δικτύων.

(Στο σημείο αυτό κτυπά το κουδούνι λήξης του χρόνου ομιλίας της κυρίας Βουλευτού)

Δεν θα χρειαστώ πάνω από ένα λεπτό, κύριε Πρόεδρε.

Το νομοσχέδιο σκοπίμως αγνοεί την ΑΔΑΕ από εξαιρέσεις μεταξύ φορέων της γενικής κυβέρνησης, παραπέμπει, δε, στην έκδοση μιας υπουργικής απόφασης για κρίσιμα ζητήματα, ενώ είναι βέβαιο ότι θα οδηγήσει σε σύγχυση αρμοδιοτήτων και διπλές επιβολές κυρώσεων και από την Εθνική Αρχή Κυβερνοασφάλειας και από την ΑΔΑΕ, συνεχίζοντας την πάγια παράδοση της διοικητικής κακοδαιμονίας με τη σύγχυση των αρμοδιοτήτων και την αλληλοεπικάλυψη.

Όλα αυτά τα γνωρίζετε. Είναι περισσότερο από πρόδηλα. Όμως, πρυτανεύει ο μείζων στόχος, αυτός του ακρωτηριασμού της ενοχλητικής ΑΔΑΕ, της προσηλωμένης στη νομιμότητα χωρίς εκπτώσεις και οσφυοκαμψία απέναντι στις παρακρατικές μεθοδεύσεις των υποκλοπών. Βέβαια, έχετε και αλλεργία στη διαβούλευση. Δεν την καλέσατε για να υπάρξει διάλογος για να ακούσετε τις απόψεις της.

Κλείνοντας, κύριε Υπουργέ, η Αντιπολίτευση -και η κοινωνία- νομιμοποιείται να είναι και υποψιασμένη και καχύποπτη. Επί των ημερών σας οργανώθηκε ένα σκοτεινό παρακρατικό δίκτυο παρακολούθησης φίλων και αντιπάλων, πολιτικών και στρατιωτικών, επιχειρηματιών και δημοσιογράφων. Οι προτάσεις μας είναι σαφείς και διατυπώθηκαν από τον εισηγητή μας κ. Πάνα με τόση σαφήνεια που δεν θα μπορούσε κάποιος άλλος να το κάνει. Δεν έχετε, λοιπόν, παρά να τις υιοθετήσετε και να καταρρίψετε τις βάσιμες και νομιμοποιημένες επιφυλάξεις μας. Σε κάθε άλλη περίπτωση, κανένας δεν μπορεί και δεν πρέπει να σας εμπιστευτεί.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο Πρόεδρος της Κοινοβουλευτικής Ομάδας Νίκη κ. Νατσιός, τον οποίο ευχαριστούμε γιατί παραχώρησε τη θέση του στους δύο συναδέλφους.

Ορίστε, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρίες και κύριοι Βουλευτές, κύριε Υπουργέ Ψηφιακής Διακυβέρνησης, κύριε Παπαστεργίου, υποτίθεται ότι διοριστήκατε στο Υπουργικό Συμβούλιο για να φέρετε άνεμο ανανέωσης στην πολιτική. Πριν πω οτιδήποτε διάβασα το βιογραφικό σας και μεταξύ άλλων εντόπισα τη φράση ότι σας αρέσει να κινείστε με ποδήλατο. Καλά κάνετε, αλλά μπήκατε σε μια Κυβέρνηση που της αρέσει να κινείται πάνω σε καλάμι, που «έχει καβαλήσει καλάμι» κατά το κοινώς λεγόμενο, κάνοντας όμως τη ζωή των πολιτών ποδήλατο. Ακούγαμε και διαβάζαμε αυτές τις μέρες για διθυράμβους για τον κατώτατο μισθό, με χρυσά κουτάλια θα τρώει σε λίγα χρόνια ο λαός, θα εξισωθούμε με την Ευρώπη και άλλα ηχηρά παρόμοια που λέει ο ποιητής. Για βγείτε έξω στην αχανή πόλη μας και ψάξτε για σπίτι να δείτε πού πηγαίνει ο κατώτατος μισθός! Όντως είστε κατώτατοι στους μισθούς και ανώτατοι στη φτώχεια, στην ακρίβεια και στη δυστυχία των πολιτών!

Θέλω να σας πω με συμπάθεια για το πρόσωπό σας ότι και εσείς, όπως και εγώ, είστε πολύ νεαρός -μικρός χρονικά εννοώ, μην παρεξηγηθώ- σε αυτήν την Αίθουσα, όπως είστε -εντός εισαγωγικών η λέξη- «μικρός» και για τόσο μεγάλες ατιμίες. Όταν ορκιστήκατε μέλος της Κυβέρνησης, ορκιστήκατε πίστη στο Σύνταγμα και τους νόμους. Το Σύνταγμα προβλέπει μεταξύ άλλων την προστασία των ανεξάρτητων αρχών, την προστασία των ατομικών ελευθεριών και την προστασία των ανθρωπίνων δικαιωμάτων. Τι κάνετε, όμως, εσείς εδώ σήμερα; Όλα τα κόμματα σας πυροβολούν εξάλλου γι’ αυτό το θέμα και οι δικοί μας Βουλευτές και ο κ. Ρούντας και η κ. Κουρουπάκη. Μας εισηγείστε να εγκρίνουμε την υιοθέτηση ενός ευρωπαϊκού νόμου, για την ακρίβεια την υιοθέτηση μιας κοινοτικής οδηγίας και προσθέτετε και αυτή με τις άλλες διατάξεις και ρυθμίσεις που αντιβαίνουν σαφώς και στο ευρωπαϊκό δίκαιο και στο ελληνικό δίκαιο. Πάτε να αφαιρέσετε και πάλι αρμοδιότητες από την Ανεξάρτητη Αρχή Απορρήτου Επικοινωνιών, για να μην μπορέσει να προστατεύσει ξανά στο μέλλον τα δικαιώματα πολιτών που η Κυβέρνησή σας παρακολουθούσε και να αναθέσετε, βέβαια, αυτές τις αρμοδιότητες στην Επιτροπή Κυβερνοασφάλειας, ο Πρόεδρος της οποίας θα ορίζεται από το Υπουργικό Συμβούλιο, δηλαδή από τον Πρωθυπουργό. Μετατρέπετε μια ανεξάρτητη αρχή σε εξάρτημα του Πρωθυπουργού.

Μυαλό δεν βάλατε, παρά το γεγονός ότι ακόμη και σήμερα ο διεθνής Τύπος ασχολείται με τον απαράδεκτο τρόπο που διαχειριστήκατε αυτό το σκάνδαλο.

Γνωρίζουμε καλά γιατί αναλαμβάνετε εσείς την πολιτική ευθύνη για να το εισηγηθείτε, κύριε Παπαστεργίου. Ενόχλησε σφόδρα την Κυβέρνηση το γεγονός ότι η Αρχή Προστασίας ζήτησε από τις εταιρείες κινητής τηλεφωνίας τα τηλέφωνα των Υπουργών, των στρατιωτικών, των δημοσιογράφων και άλλων παραγόντων που παρακολουθούσατε.

Τους τα ζήτησε υπό την απειλή επιβολής προστίμου και εκείνες τα έδωσαν και έτσι μάθαμε ποιους παρακολουθούσατε. Σήμερα, λοιπόν, έρχεστε με τις τροπολογίες σας να βάλετε φίμωτρο σε μια ανεξάρτητη αρχή, για να μην μπορεί να ζητά από τις εταιρείες στοιχεία και να μην μπορεί να τους επιβάλλει πρόστιμα. Και μας παριστάνετε και από πάνω τους προστάτες της δημοκρατίας. Λυπούμαστε πάρα πολύ, κύριε Υπουργέ, αλλά δεν είστε προστάτες της δημοκρατίας.

Ρωτώ: Έχετε δει την ταινία «Οι ζωές των άλλων»; Με αυτούς μοιάζετε, με την μυστική αστυνομία της τέως Ανατολικής Γερμανίας, τη διαβόητη Στάζι. Για να χρησιμοποιήσω έναν νεολαιίστικο όρο, μια κυριλέ Στάζι είστε. Μια Στάζι που παρακολουθεί, ακόμη και τώρα, ατιμώρητα τα τηλέφωνα των Ελλήνων και αμνηστεύει προκαταβολικώς τον εαυτό της. Σε αυτό, ίσως, είχε δίκιο κι ο διαγραφείς κ. Σαμαράς, όταν σας έλεγε ότι «αυτή η Νέα Δημοκρατία πολύ λίγο μου μοιάζει με αυτή που ξέραμε» -που ξέρατε, βέβαια- «κάποτε». Κάθονται, εδώ, στα έδρανα Υπουργοί σας που παρακολουθούνταν αμέριμνοι. Βεβαίως, ηπολύφερνη καρέκλα της εξουσίας κλείνει τα στόματα.

Μέσα σε αυτήν την Αίθουσα κάθεται πολλές φορές κι ο Αρχηγός της Αξιωματικής Αντιπολιτεύσεως -ο νυν εννοώ- τον οποίον και αυτόν παρακολουθούσατε. Ο Αρχηγός των Ενόπλων Δυνάμεων, επίσης, δεν είπε τίποτε ποτέ για τη βάναυση παρακολούθησή του. Και έρχεστε εσείς κάθε τρεις και λίγο και μας κάνετε μαθήματα περί δημοκρατίας και περί άκρας δεξιάς. Μας παριστάνετε τους ταγούς της νομιμότητας.

Στην πραγματικότητα, μεγαλύτερο άκρο από εσάς δεν υπάρχει. Ακρωτηριάζετε τη δημοκρατία και τα δικαιώματα των πολιτών κάθε μέρα λίγο-λίγο. Και για να μη σας κυνηγούν τα σκάνδαλα, τι κάνετε; Νομοθετείτε τα σκάνδαλα. Τα νομιμοποιείτε και έτσι δένετε τα χέρια της δικαιοσύνης και των ανεξάρτητων αρχών, αν ποτέ αυτές ήθελαν να προστατέψουν τα δικαιώματα των πολιτών.

Θέλω να σας πω και κάτι ακόμη. Επειδή οι πολίτες μόνο ασφάλεια δεν θα νιώσουν από αυτόν τον νόμο για την κυβερνοασφάλεια και επειδή αυτός ο νόμος αλλοιώνει την ευρωπαϊκή νομοθεσία που καλούμαστε σήμερα να εγκρίνουμε, η Νίκη θα φέρει το θέμα και στο Ευρωπαϊκό Κοινοβούλιο. Αυτό που ψηφίζουμε σήμερα έχει εγκριθεί από το Ευρωπαϊκό Κοινοβούλιο και εσείς το αλλοιώνετε, σβήνοντας και βάζοντας τα δικά σας πονηρεύματα. Μην τολμήσετε, όμως, να έρθετε να μας πείτε ότι διασύρουμε τη χώρα στο εξωτερικό. Εσείς τη διασύρετε. Εμείς, τα δικαιώματα των Ελλήνων πολιτών θέλουμε και προσπαθούμε μόνο να τα προστατεύσουμε. Δεν θα σας αφήσουμε σε χλωρό κλαρί, θα αποκαλύπτουμε με θάρρος τις ανομίες τους.

Και κάτι τελευταίο. Διαβάζουμε σήμερα ότι προτίθεστε να θεσπίσετε εκλογικό όριο 5%. Αυτό ξέρετε τι είναι; Δείχνει τον πανικό σας. Τον δρόμο τον ξέρετε για το τι θα κάνετε, όπως και με τις ανεξάρτητες αρχές. Νομιμοποιείτε, ως συνήθως κάνετε, την αυθαιρεσία. Βάλτε το 7% και 8%, όπως έχει ο Ερντογάν στην Τουρκία. Να ξέρετε, όμως, ότι όσο ψηλότερα πηγαίνει το εκλογικό όριο, αγαπητοί συνάδελφοι, τόσο χαμηλότερα πέφτει η δημοκρατία μας. Επαναλαμβάνω: Είναι δείγμα πανικού και ο λαός θα σας τιμωρήσει γι’ αυτήν την αυθαιρεσία.

Να πω και κάτι άλλο για τη συζήτηση για τα μνημόνια πριν. Εκδόθηκαν τα απομνημονεύματα της κ. Μέρκελ αυτές τις μέρες και όπως διαβάζουμε, δεν υπήρχε περίπτωση -έτσι λέει- να βγάλει ποτέ την χώρα μας, το λίκνο της δημοκρατίας, από την Ευρωπαϊκή Ένωση. Άρα, όλοι σας όσοι υπογράψατε τα εγκληματικά για μας μνημόνια, υποκύψατε στις απειλές, βάζοντας τον δυστυχή λαό μας εδώ και πολλά χρόνια σε μια οικονομική φρίκη, σε μια κοινωνική κρίση και φρίκη και βέβαια -το χειρότερο όλων- σε μια δημογραφική κατάρρευση, πράγματα για τα οποία θα έρθει η ώρα να λογοδοτήσετε

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τώρα, η κ. Κεφαλά δεν είναι εδώ. Η κ. Λινού; Ο κ. Καππάτος;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε …

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη, κύριε Τζανακόπουλε, ανάμεσα στους Κοινοβουλευτικούς Εκπροσώπους θα βάλουμε και Βουλευτές. Έχει και Βουλευτές η Βουλή. Κοιτάζω να δω μήπως είναι κάποιος. Ψάχνω να δω μήπως είναι κάποιος εδώ.

Κυρία Παπαϊωάννου, μήπως θέλετε να μιλήσετε τώρα; Όχι.

Άρα, ήρθε η σειρά σας, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Αναγκαστικά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι αναγκαστικά. Προς Θεού, κύριε Παφίλη, να μιλήσετε εσείς τώρα αναγκαστικά γίνονται αυτά; Με χαρά είναι αυτό.

Ο κ. Παφίλης έχει τον λόγο.

**ΑΘΑΝΑΣΙΟΣ ΠΑΦΙΛΗΣ:** Μεγάλο το ενδιαφέρον! Άλλωστε, τι πρόβλημα έχετε; Αφού συμφωνείτε όλοι. Κανένας δεν βγάζει κουβέντα και θα το αποδείξει.

Η συζήτηση, λοιπόν, αυτής της αντιδραστικής οδηγίας που δεν είναι απαλή, όπως τον παρουσιάζουν οι υπόλοιποι και κάνουν τεχνικές διορθώσεις, κυρίως, συμπίπτει με την επίσκεψη του κ. Ρούτε στη χώρα μας. Επίσκεψη, υποτίθεται, που όπως ανακοινώθηκε είναι εθιμοτυπική. Οι δηλώσεις, όμως, του κ. Μητσοτάκη και του κ. Ρούτε αποδεικνύουν εντελώς το αντίθετο.

Αλήθεια, μήπως φαντάζεται η Κυβέρνηση και τα άλλα νατοϊκά κόμματα -όλα- ότι ο κ. Ρούτε ήρθε να καταγγείλει τις παραβιάσεις της Τουρκίας; Να αποτρέψει την Τουρκία από τις διεκδικήσεις στο Αιγαίο; Ματαιοπονείτε. Γιατί με την επίσκεψη και το πέρασμα από την Άγκυρα, πού πήγε ο κ. Ρούτε; Επιθεώρησε τη ναυαρχίδα της πολεμικής βιομηχανίας της Τουρκίας. Και τι άλλο είπε; Εκθείασε τον τουρκικό στρατό ως τον δεύτερο μεγαλύτερο νατοϊκό και την Τουρκία ως σύμμαχο ανεκτίμητης αξίας. Αυτό είναι το ΝΑΤΟ για το οποίο κάνετε μερικοί μια ψιλή κριτική, αλλά υπερασπίζεστε.

Είναι φανερό ότι την ώρα που ο ιμπεριαλιστικός πόλεμος στην Ουκρανία κλιμακώνεται κι απειλεί να πάρει παγκόσμια χαρακτηριστικά, αυτό που είναι υπόθεση του ΝΑΤΟ και που θέλει το ΝΑΤΟ στην περιοχή, πέρα των άλλων, είναι να σταθεροποιήσει τη νοτιοανατολική πτέρυγα και φαντάζομαι ότι όσοι μελετούν και δεν είναι άσχετοι καταλαβαίνουν πολύ καλά τι σημαίνει αυτό.

Το δεύτερο είναι να επιθεωρήσει, δυστυχώς, την πολεμική προετοιμασία της Ελλάδας που η Ελλάδα συμμετέχει -είναι μέρος του πολέμου- ενεργά στο πολιτικό μέτωπο της Ουκρανίας και μετατρέπει τη χώρα μας σε μια επιθετική δύναμη.

Τι γυρεύει, λοιπόν, το γεράκι ο Ρούτε -για να μην πω τι γυρεύει η αλεπού στο παζάρι, γιατί θα προσβάλω την αλεπού που είναι ένα ζώο, πέρα από τα υπόλοιπα, αρκετά συμπαθές, διότι εδώ δεν μιλάμε για τέτοιο μιλάμε για τέρας- τί θέλει, τί συζητάει;

Πρώτον, την παράδοση και άλλου πολεμικού υλικού, όπως είναι οι S300 -εκτός από το γεγονός ότι έχετε παραδώσει και δεν ντρέπεστε ούτε να το πείτε αναγκαίο εξοπλισμό για την άμυνα της χώρας- από τα νησιά. Δέκα χιλιάδες βλήματα από τη Λήμνο. Θέλετε να πω στοιχεία; Από την ηπειρωτική χώρα, συνολικά, τα οποία τα έχει χρυσοπληρώσει ο ελληνικός λαός και τα κάνετε και με κομπίνες, μέσω τρίτων χωρών.

Τι άλλο θέλει; Να ελέγξει την αύξηση του πολεμικού προϋπολογισμού, που «κοκορεύτηκε» ο Πρωθυπουργός ότι έχει φτάσει 3%. Αλήθεια, αφού λέτε ότι είναι για την άμυνα της χώρας, γιατί λέει ότι εμείς ανταποκρινόμαστε στις ανάγκες και στις αποφάσεις του ΝΑΤΟ και είμαστε στο 3% και όχι στο 2% που λέτε; Γιατί, κυρίως, είναι νατοϊκές δαπάνες και στην επιθεώρηση των νατοϊκών υποδομών εν όψει του φόβου για τη γενίκευση του πολέμου.

Η κατάσταση είναι πολύ δύσκολη και δεν ξέρουμε αν το συνειδητοποιούν ορισμένοι μπροστά στην «τύφλα» τους να υπηρετήσουν τα συμφέροντα του κεφαλαίου.

Οι τελευταίες εξελίξεις, με την απόφαση των Αμερικάνων, των Βρετανών, των Γάλλων και άλλων νατοϊκών χωρών να δώσουν άδεια για χρησιμοποίηση πυραύλων μεγάλου βεληνεκούς, η απάντηση της Ρωσίας με την αναθεώρηση του πυρηνικού δόγματος και η εκτόξευση αυτού του πυραύλου που προκάλεσε παγωμάρα σε όλη τη Δύση -άσχετα του τι γράφουν και του τι λένε τα «παπαγαλάκια»- σημαίνει ότι υπάρχει κίνδυνος γενίκευσης του πολέμου και ανοίγονται οι πύλες της κολάσεως για τους λαούς μαζί και τον ελληνικό. Γιατί, πέρα από όλα τα υπόλοιπα -το ότι είναι η Ελλάδα μέρος του πολέμου- υπάρχουν και βάσεις στρατηγικές, όπως είναι η αμερικάνικη βάση της Σούδας, όπως είναι η Αλεξανδρούπολη, που έχει μετατραπεί σε κέντρο μεταφοράς οπλισμού στην Ουκρανία, και αυτές, όπως έχουν πει οι Ρώσοι, είναι μέσα στον σχεδιασμό τους. Όσοι μελετούν, λοιπόν, τα στρατιωτικά θέματα, καταλαβαίνουν ότι είναι πολύ εύκολο, περισσότερο από άλλες χώρες, να τα χτυπήσουν.

Σήμερα, λοιπόν, στην Αθήνα και σε όλη την Ελλάδα διαδηλώσεις του ΚΚΕ, στις οποίες συμμετείχε πολύς κόσμος διατράνωσαν τη θέληση του λαού που είναι αντίθετη με την πολιτική της Κυβέρνησης και όλων των υπολοίπων που κάνουν την «πάπια» στην καλύτερη περίπτωση. Έχουν στηρίξει και στο Ευρωπαϊκό Κοινοβούλιο και παντού όλη αυτή την κατάσταση. Και λένε: «Έξω από το σφαγείο του πολέμου. Δεν θα χύσουμε το αίμα μας για τα συμφέροντα του κεφαλαίου και για τα συμφέροντα του ιμπεριαλισμού. Να σταματήσουν άμεσα οι στρατιωτικές αποστολές». Μισό εκατομμύριο την ημέρα κοστίζει η φρεγάτα και έχετε το θράσος, τον κυνισμό, τη χυδαιότητα, να λέτε ότι δεν υπάρχουν λεφτά για την παιδεία και την υγεία; Πόσα χρήματα ξοδεύονται για νατοϊκούς εξοπλισμούς;

Λένε, λοιπόν, να διακοπεί η στρατιωτική βοήθεια στο καθεστώς Ζελένσκι. Δεν έχετε κανένα δικαίωμα να χρησιμοποιείτε τα χρήματα από το αίμα του ελληνικού λαού για να στηρίζετε αυτό το κάθαρμα. Αλήθεια, ποιον στηρίζετε; Το καθεστώς Ζελένσκι; Των φασιστών του τάγματος Αζόφ; Της διαφθοράς που έδιναν το 70% των όπλων στα πρώτα χρόνια σε λαθρεμπόριο και τώρα δίνουν το 30% που έστειλε τριάντα χιλιάδες στρατιώτες στον θάνατο στο Κουρσκ; Που είναι εκατομμυριούχος; Αλλά αυτός είναι υπάλληλος των Αμερικάνων και του ΝΑΤΟ.

Για το νομοσχέδιο, λοιπόν. Είναι, λοιπόν, άσχετο αυτό το νομοσχέδιο με όλη αυτή την κατάσταση που περιγράψαμε πριν; Να ξέρετε, όμως, πριν μπω στο νομοσχέδιο, ότι η συντριπτική πλειοψηφία του λαού είναι αντίθετη με την πολιτική σας και για τους υπόλοιπους θα το καταλάβει. Δεν βγάζετε κουβέντα τα υπόλοιπα κόμματα. Θα το καταλάβει και θα την πληρώσετε ακριβά.

Δεν είναι άσχετο, λοιπόν. Είναι νομοσχέδιο-κρίκος στη μεγάλη αλυσίδα των μέτρων πολεμικής προετοιμασίας της Ευρωπαϊκής Ένωσης. Κανένας δεν μιλάει γι’ αυτό. Όλα τα κόμματα δεν είπαν κουβέντα. Δεν το ξέρετε; Τι είστε; Άσχετοι; Δεν διαβάζετε; Δεν καταλαβαίνετε; Δεν έχετε ένστικτο πολιτικό για το τι είναι όλη αυτή η ιστορία με την κυβερνοασφάλεια; Τι είναι; Τι θέλετε; Να ασφαλίσει τις επιχειρήσεις και τον κόσμο κ.λπ.; Δεν νιώθετε ότι η πίεση είναι γιατί η γενίκευση του πολέμου, η ενεργή εμπλοκή της Ευρωπαϊκής Ένωσης στα πολεμικά μέτωπα στην Ουκρανία, στη Μέση Ανατολή, που απαιτούν τα σχέδια για τα κέρδη των ευρωπαϊκών μονοπωλίων, εκθέτει τους λαούς όλης της Ευρώπης σε τεράστιους κινδύνους; Και σε αυτή τη σύγκρουση αξιοποιούνται όλα μα όλα τα μέσα.

Ο πόλεμος -δεν το είπε κανένας- περιλαμβάνει και τον κυβερνοπόλεμο. Τι σημαίνει αυτό; Αντικειμενικά ότι η χώρα μας, ευθυγραμμιζόμενη με την Ευρωπαϊκή Ένωση και με τους ιμπεριαλιστές, εκτίθεται σε πολλαπλούς κινδύνους για κυβερνοεπιθέσεις, για επίθεση στα δίκτυα, για επίθεση στις τηλεπικοινωνίες τους, για επίθεση σε κάθε είδους σημαντικές υποδομές της, από λιμάνια, αεροδρόμια φαρμακαποθήκες ή το δίκτυο νερού και ηλεκτρικού.

Ποιος γεννά αυτούς τους κινδύνους; Είναι αντικειμενικοί; Όχι. Η πολιτική που υπηρετεί το κέρδος και τον πόλεμο. Σέρνει αυτή την πολιτική πρώτη η Νέα Δημοκρατία με την έμμεση ή άμεση στήριξη και των υπολοίπων κομμάτων. Τι μέτρα παίρνετε, με βάση και τις οδηγίες της Ευρωπαϊκής Ένωσης; Μέτρα προστασίας; Ασφάλειας; Κυβερνοασφάλειας; Για ποιον; Εδώ είναι το ερώτημα: Τι θα κερδίσει ο λαός, δηλαδή, από αυτά τα μέτρα; Μα, για τον λαό δεν διαφυλάσσετε τα δικαιώματά του, αλλά παίρνετε μέτρα για να γίνει το κράτος αποτελεσματικό και να επιτίθεται στα λαϊκά δικαιώματα, για να γίνει πιο ικανό να χωθεί ακόμα πιο βαθιά στον πόλεμο και στους ανταγωνισμούς.

Σε αυτή τη βασική κατεύθυνση που υπηρετεί το νομοσχέδιο, στη στρατηγική της Ευρωπαϊκής Ένωσης να ενισχύσει τις δυνάμεις της στη σφοδρή ιμπεριαλιστική σύγκρουση, σε αυτά υπάρχει ομόνοια μέσα στην Αίθουσα. Είπα και πριν κανένας δεν καταλαβαίνει γιατί επιταχύνεται όλη αυτή η κυβερνοασφάλεια; Καμμία ουσιαστική αντιπαράθεση. Τεχνικά μόνο απαντάται. Και μάλιστα υπάρχουν και ορισμένοι που εμφανίζονται κάπως.

Τι μας είπατε πριν, κύριε Νατσιέ; Ότι δεν είναι η ευρωπαϊκή οδηγία που φταίει, είναι που την έχετε παραποιήσει. Ξαναδιαβάστε τη και την οδηγία και αυτό που κατεβάζει η Νέα Δημοκρατία.

Σε τι ομονοείτε; Πρώτον, για να υπάρξει σε όλη την Ευρωπαϊκή Ένωση ένα κοινό, ενιαίο, πιο αυστηρό πλαίσιο για την κυβερνοασφάλεια, κοινοί κανόνες, κοινές διαδικασίες, με μια αρχή κυβερνοασφάλειας σε κάθε κράτος- μέλος, με αναβαθμισμένη συνεργασία ανάμεσα στις αρχές και τους φορείς της Ευρωπαϊκής Ένωσης, με στόχο την ενίσχυση της ίδιας της Ευρωπαϊκής Ένωσης μέσα από τα δικά της αυτοτελή όργανα, και βέβαια την αναβάθμιση της συνεργασίας και με τρίτες χώρες. Ποιες τρίτες χώρες; Ηνωμένες Πολιτείες Αμερικής, Ισραήλ και συμμάχους της Ευρωπαϊκής Ένωσης στην αναμέτρηση με ανταγωνιστικά ιμπεριαλιστικά στρατόπεδα.

Δεύτερον, ομονοείτε ώστε όλες οι σημαντικές υποδομές που χαρακτηρίζονται κρίσιμες και στον ιδιωτικό και στον δημόσιο τομέα, να τηρούν σειρά υποχρεώσεις, να συμμορφώνονται με απαιτήσεις κυβερνοασφάλειας, να αναφέρουν περιστατικά κλπ.. Γιατί, βέβαια, όλες οι κρίσιμες υποδομές και δραστηριότητες της χώρας, όπως και όλης της Ευρώπης, βρίσκονται στα χέρια είτε των μεγάλων ομίλων είτε του κράτους που λειτουργεί για τα κέρδη των ομίλων. Μπορεί να υπάρξει ασφάλεια για τους εργαζόμενους και τον λαό όσο ισχύει αυτό; Μόνο περισσότερα προβλήματα, βάρη και νέους κινδύνους φέρνει στον λαό αυτή τη βαρβαρότητα.

Για να μην πούμε το πιο σύγχρονο ανέκδοτο: Την προστασία των προσωπικών δεδομένων του λαού και της νεολαίας! Πού ζούμε; Πού ζούμε; Και ο τελευταίος ξέρει το τι γίνεται σε αυτόν τον τομέα. Ξέρουν και τα μικρά παιδιά ότι όλα τα στοιχεία, τα δεδομένα, οι συνομιλίες, οι δραστηριότητες των εργαζομένων και των νέων βρίσκονται στα χέρια μεγάλων εταιρειών και του κράτους. Και γι’ αυτόν τον λόγο μόνο προστατευόμενα δεν είναι. Γίνεται φύλλο και φτερό η επικοινωνία των εργαζομένων και των νέων και με την έκθεση των προσωπικών δεδομένων και στοιχείων.

Και με αυτή την οδηγία, τον νόμο που τον ενσωματώνει, ενισχύεται περισσότερο το σύγχρονο ψηφιακό κράτος. Δηλαδή ενισχύεται τι; Το κράτος που νόμιμα αναβαθμίζει το ψηφιακό φακέλωμα, το κράτος που καταγράφει για να κυνηγά τον φτωχό αυτοαπασχολούμενο για τα χρέη του. Εκεί δεν γλιτώνει κανένας. Ενισχύεται το κράτος που βάζει στο στόχαστρο τον αγωνιστή, τον συνδικαλιστή και τον φακελώνει. Είναι το κράτος που με το ένα μάτι στοχεύει στους έξωθεν ανταγωνιστές και εχθρούς του αλλά το άλλο μάτι έχει σταθερά βασικότερο εχθρό τον εχθρό λαό.

Δεν είμαστε χαζοί. Αντιλαμβανόμαστε. Οχυρώνεται, όχι μόνο εσείς ως Κυβέρνηση, το κράτος και για τις ειδικές καταστάσεις που αορίστως πλην σαφώς γράφετε και στο νομοσχέδιο. Γράφετε για τον ρόλο της ΕΥΠ στην κυβερνοασφάλεια των κρατικών υποδομών. Γράφετε για την ανάγκη συνεργασίας με την αντίστοιχη μονάδα του ΓΕΕΘΑ. Και πλέον φανερώνεται αυτό που μόνο εμείς έχουμε καταγγείλει και εδώ για την Ευρωπαϊκή Ένωση, για τις κυβερνήσεις και για το κράτος, ότι για τα συμφέροντα των λίγων πάνε κατά διαόλου –να το πω έτσι- και τα προσωπικά δεδομένα και η δήθεν προστασία και τα στοιχειώδη δικαιώματα του λαού και της νεολαίας.

Έτσι και στο νομοσχέδιο στην ουσία παραδέχεστε ότι πάνω απ’ όλα είναι ανταλλαγή πληροφοριών με την Ευρωπαϊκή Ένωση, με το ΝΑΤΟ, με τους συμμάχους σας και όχι η προστασία των προσωπικών στοιχείων του λαού.

Σχετικά με την συζήτηση που άνοιξε με την ΑΔΑΕ, δεν υπάρχει μόνο το ζήτημα των αρμοδιοτήτων της. Θα πω παρακάτω. Και σε αυτό υπάρχει ζήτημα. Γιατί; Γιατί όταν φέρνετε τέτοια μέτρα, όταν συγκεντρώνετε αρμοδιότητες σε μία αρχή, στην Εθνική Αρχή Κυβερνοασφάλειας, όταν πρέπει να αναβαθμίσετε τις δυνατότητες και αρμοδιότητες σε έναν τομέα που καλύπτει χιλιάδες δημόσιους και ιδιωτικούς φορείς, όταν γενικά υπηρετείτε τη στρατηγική αυτονομία της Ευρωπαϊκής Ένωσης σε συγκρούσεις πολιτικές, είναι αναμενόμενα αυτά τα προβλήματα. Και συγκρούσεις αρμοδιοτήτων έρχονται και αντιπαραθέσεις και ανακατατάξεις.

Και αποδεικνύεται για άλλη μια φορά η αλήθεια που μόνο το ΚΚΕ εκθέτει ευθέως για τις ανεξάρτητες αρχές. Αλήθεια, -ρωτάμε, την ξέρουμε την απάντηση, αλλά να ακούει ο κόσμος- πιστεύετε και υπερασπίζεστε τις λεγόμενες ανεξάρτητες αρχές; Μας δουλεύετε; Τι είναι οι ανεξάρτητες αρχές, ανεξάρτητες από τι; Πρώτον ποιος τους διορίζει; Η κυβερνητική πλειοψηφία. Δεύτερον, τι καλούνται να εφαρμόσουν; Τη νομοθεσία που ψηφίζει η κάθε κυβέρνηση. Τι ανεξάρτητες, λοιπόν, αρχές είναι; Οι ανεξάρτητες είναι να δώσουμε τη δυνατότητα και σε κάποιες επιτροπές για να απαλλαγεί σε ένα βαθμό η πολιτική ευθύνη και να συγκεντρωθεί εκεί η εποπτεία και ο έλεγχος. Και φυσικά όταν σφίγγουν τα πράγματα παραγνωρίζονται και συνταγματικά -που υποτίθεται ότι υπάρχουν- δικαιώματα των αρχών των ανεξάρτητων αρχών της ασφάλειας.

Και ρωτάμε: Κύριε Υπουργέ, ψάξαμε και ρωτήσαμε. Τι είπατε για να απαντήσετε στις ενστάσεις για την ΑΔΑΕ; Ότι είναι άλλο πράγμα το απόρρητο. Σοβαρά; Είναι τελείως άλλο πράγμα το απόρρητο από τα δίκτυα και την ασφάλειά τους; Δεν συνδέονται; Είναι άλλο πράγμα, γιατί το απόρρητο είναι το να μην μπαίνει κάποιος μέσα σε μια επικοινωνία, στα μηνύματα και στα email που στέλνω; Έτσι είπατε. Πρόκειται για επικίνδυνη θέση. Να διευκρινίσετε και να ανακαλέσετε, λέμε εμείς. Αλλιώς παραδέχεστε ότι κάνετε πίσω ακόμα και από την κάλυψη που δίνει το Σύνταγμα ακόμη και από στοιχειώδη υποτιθέμενα ευρωπαϊκά νομοθετήματα και τη νομολογία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν θα ξαναμιλήσω, κύριε Πρόεδρε. Είμαι μέσα στον χρόνο μου.

Από το απόρρητο της επικοινωνίας σήμερα δεν προστατεύεται μόνο το καθαρό περιεχόμενο της επικοινωνίας, μόνο το τι λέγεται και γράφεται. Αλλά έστω τυπικά προστατεύονται και τα στοιχεία γύρω από την επικοινωνία, το ποιος επικοινωνεί με ποιον, πότε, από ποιες τοποθεσίες κ.λπ.. Μη μας πείτε ότι αυτό δεν γίνεται. Τουλάχιστον μην το νομοθετείτε. Έτσι καταρτίζονται τα προφίλ του καθενός, με τη συλλογή όλων αυτών των στοιχείων από γιγάντιους μηχανισμούς.

Τέλος πάντων για να μην παραβιάσω το χρόνο, εμείς θεωρούμε ότι αυτή η οδηγία έχει δύο στόχους κεντρικούς. Πρώτον, είναι με την κυβερνοασφάλεια να προστατεύσει τα συμφέροντα αυτών που κατέχουν αμύθητο πλούτο και δεύτερο και σημαντικότερο, σε αυτή τη συγκυρία να ευθυγραμμιστεί με την κυβερνοασφάλεια με τις πολεμικές προετοιμασίες εν όψει και αν υπάρξει γενικευμένη κρίση.

Υπάρχει όμως κι ένα τρίτο, που ίσως δεν φαίνεται, να χτυπήσει το λαϊκό κίνημα, να δημιουργήσει -και δημιουργεί- ένα γιγάντιο σύστημα παρακολούθησης όλων, για να μπορεί αύριο να τους φορτώνει και με κάποια κατηγορία.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής, κ. **ΓΕΩΡΓΙΟΣ ΓΕΩΡΓΑΝΤΑΣ)**

Εμείς, λοιπόν, λέμε ότι ασφάλεια για τον λαό δεν μπορεί να υπάρξει με όλα αυτά. Δεν έχουν σχέση με την ασφάλεια. Με την ανασφάλεια έχουν σχέση, πέρα από τη γενικότερη πολιτική. Ασφάλεια μπορεί να εγγυηθεί για τον λαό μόνο ο ίδιος ο λαός με τη δική του εξουσία, όταν σημαντικές, κρίσιμες υποδομές της χώρας που τις δουλεύει ο ίδιος ο εργαζόμενος λαός, όταν περάσουν στα δικά του χέρια, αντί να τις λυμαίνονται για τα κέρδη και τους πολέμους τους μια χούφτα παράσιτα και το κράτος τους.

Και θα κάνουμε ως ΚΚΕ τα πάντα γι’ αυτό μπροστά στη σιωπή των αμνών που είναι όλοι οι υπόλοιποι. Γιατί η Νέα Δημοκρατία αυτά τα κάνει, η Ευρωπαϊκή Ένωση αυτά τα κάνει, γιατί ξέρει ότι έχει και εξαπτέρυγα ευρωλιγούρια -θα έλεγα- που υπερασπίζονται τη σημερινή βαρβαρότητα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει τώρα από τη Νέα Δημοκρατία ο κ. Παναγής Καππάτος.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, Κυρίες και κύριοι συνάδελφοι, η κυβερνοασφάλεια αποτελεί τον θεμέλιο λίθο της σταθερότητας και της προόδου στην ψηφιακή εποχή που διανύουμε. Τα πληροφοριακά συστήματα και τα δίκτυα τα οποία αποτελούν την αόρατη σπονδυλική στήλη της δημόσιας διοίκησης, της οικονομίας και της κοινωνικής ζωής, δεν είναι πλέον απλώς τεχνολογικά εργαλεία. Έχουν εξελιχθεί σε βασικές υποδομές των οποίων η προστασία συνιστά απαραίτητη προϋπόθεση για την εθνική κυριαρχία, την κοινωνική συνοχή και την ομαλή λειτουργία της δημοκρατίας μας.

Τα τελευταία χρόνια οι κυβερνοεπιθέσεις αυξάνονται με ανησυχητικούς ρυθμούς και παρουσιάζουν διαρκώς αυξανόμενη πολυπλοκότητα. Δεν περιορίζεται πια στη διαρροή πληροφοριών ή στην παραβίαση μεμονωμένων συστημάτων. Αντίθετα αποτελούν εξελιγμένες στρατηγικές απειλές που μπορούν να προκαλέσουν σοβαρές δυσλειτουργίες σε τομείς ζωτικής σημασίας, όπως η ενέργεια, οι μεταφορές, η υγεία και η δημόσια διοίκηση.

Το οικονομικό και κοινωνικό κόστος αυτών των επιθέσεων είναι δυσβάσταχτο με τις απώλειες να ξεπερνούν τα 10 δισεκατομμύρια δολάρια το 2023. Ωστόσο το μεγαλύτερο πλήγμα είναι η διαρκής υπονόμευση της εμπιστοσύνης των πολιτών στις ψηφιακές τεχνολογίες, γεγονός που ακυρώνει τις δυνατότητες μιας ομαλής και ασφαλούς μετάβασης στη νέα εποχή.

Μπροστά σε αυτήν την πολυδιάστατη απειλή η Ευρωπαϊκή Ένωση ανέλαβε την πρωτοβουλία να επικαιροποιήσει το πλαίσιο κυβερνοασφάλειας μέσω της οδηγίας 2022/2555, γνωστής ως οδηγίας NIS 2. Η νέα αυτή οδηγία, η οποία αντικαθιστά την προηγούμενη 1, θέτει ως στόχο την ενίσχυση της ανθεκτικότητας και της συνοχής των κρατών-μελών απέναντι στις προκλήσεις του κυβερνοχώρου.

Η Ελλάδα μέσα από το νομοσχέδιο που συζητούμε σήμερα εναρμονίζεται με αυτήν τη στρατηγική κατεύθυνση, ενσωματώνοντας την οδηγία 2 στο Εθνικό Δίκαιο, ενώ παράλληλα τροποποιεί τον κανονισμό 910/2014, την οδηγία 2018/1972 και καταργεί την οδηγία 2016/1148. Η συγκεκριμένη νομοθετική πρωτοβουλία ενισχύει τη θέση της Ελλάδας θωρακίζοντας τη χώρα απέναντι στις συνεχώς μεταβαλλόμενες απειλές.

Στο επίκεντρο του εθνικού σχεδίου βρίσκεται η ενίσχυση της Εθνικής Αρχής Κυβερνοασφάλειας. Η Αρχή αυτή αναλαμβάνει αναβαθμισμένο ρόλο στη διαχείριση περιστατικών μεγάλης κλίμακας καθώς και στην εποπτεία και την εφαρμογή πολιτικών που ενισχύουν την εθνική ανθεκτικότητα. Η λειτουργία της ως μεσολαβητή μεταξύ όσων εντοπίζουν ευπάθειες και των υπευθύνων για την επίλυσή τους προσδίδει στο κράτος μας ένα σημαντικό εργαλείο για την πρόληψη και την άμεση αντιμετώπιση κινδύνων. Παράλληλα, θεσπίζεται ένα πλαίσιο συντονισμένης γνωστοποίησης ευπαθειών, ώστε οι ευπάθειες σε προϊόντα και υπηρεσίες να αντιμετωπίζονται με συστηματικό και οργανωμένο τρόπο.

Το πεδίο εφαρμογής του νομοσχεδίου διευρύνεται, περιλαμβάνοντας τομείς όπως η δημόσια διοίκηση, οι τηλεπικοινωνίες, η παραγωγή και διανομή τροφίμων, οι κατασκευές, η εφοδιαστική αλυσίδα και η διαχείριση λυμάτων. Αυτή η διεύρυνση διασφαλίζει ότι οι κρίσιμες υποδομές μας οι οποίες στηρίζουν την καθημερινή ζωή των πολιτών και την ομαλή λειτουργία της οικονομίας, προστατεύονται επαρκώς από πιθανές επιθέσεις. Επιπλέον, προβλέπονται αυστηρές υποχρεώσεις διαχείρισης κινδύνων και αναφοράς περιστατικών, ενισχύοντας την πρόληψη και την άμεση απόκριση σε κυβερνοαπειλές. Παράλληλα, θεσπίζονται μητρώο οντοτήτων και βάσεις δεδομένων καταχώρησης ονομάτων τομέα, με στόχο τη βελτίωση της εποπτείας και της διαφάνειας. Εξίσου κρίσιμη είναι η πρόβλεψη για μέτρα εποπτείας και επιβολής με σαφείς κυρώσεις και διοικητικά πρόστιμα που διασφαλίζουν την αποτρεπτική αποτελεσματικότητα του νομοθετικού πλαισίου.

Κυρίες και κύριοι συνάδελφοι, η σημασία της κυβερνοασφάλειας ξεπερνά τη στενή αντίληψη της τεχνικής προστασίας. Αποτελεί ακρογωνιαίο λίθο για τη διασφάλιση της κρατικής ισχύος, της εθνικής κυριαρχίας και της διεθνούς σταθερότητας. Στον σημερινό κόσμο, όπου η τεχνολογία καθορίζει τον τρόπο που τα κράτη ανταγωνίζονται και συνεργάζονται, η προστασία των πληροφοριακών συστημάτων και η ανθεκτικότητά τους μετατρέπονται σε στρατηγικά εργαλεία ισχύος. Η δυνατότητα ενός κράτους να διαχειρίζεται κρίσεις στον κυβερνοχώρο, να προστατεύει τις κρίσιμες υποδομές του και να διατηρεί τη θέση του στο διεθνές σύστημα εξαρτάται πλέον απόλυτα από την επάρκεια των μηχανισμών κυβερνοασφάλειας που διαθέτει.

Με την ψήφιση αυτού του νομοσχεδίου η Ελλάδα δηλώνει έτοιμη να ανταποκριθεί στις απαιτήσεις του 21ου αιώνα, θωρακίζει τις κρίσιμες υποδομές της, ενισχύει την εμπιστοσύνη των πολιτών και επενδύει στη συλλογική ευρωπαϊκή ασφάλεια. Επιπλέον, επιβεβαιώνει ότι η ψηφιακή της κυριαρχία αποτελεί αναπόσπαστο μέρος της εθνικής της στρατηγικής, συνδέοντας τη διεθνή συνεργασία με την ενίσχυση της κοινής ανθεκτικότητας. Σας καλώ, λοιπόν, να στηρίξετε με την ψήφο σας αυτό το κρίσιμο νομοσχέδιο, αναγνωρίζοντας τη στρατηγική του σημασία. Είναι μια πράξη ευθύνης απέναντι στο παρόν και το μέλλον της χώρας μας, μια επένδυση στην εθνική ασφάλεια και την ευημερία των πολιτών μας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κύριε συνάδελφε, για τη συνέπεια στον χρόνο.

Με βάση την απόφαση της Διάσκεψης των Προέδρων που επικυρώθηκε από την Ολομέλεια, θα έχουμε δύο ομιλητές και στη συνέχεια Κοινοβουλευτικό Εκπρόσωπο, αν φυσικά επιθυμεί Κοινοβουλευτικός Εκπρόσωπος.

Οπότε, τον λόγο έχει τώρα ο κ. Μαρκογιαννάκης από τη Νέα Δημοκρατία, στη συνέχεια ο κ. Τζανακόπουλος, Κοινοβουλευτικός Εκπρόσωπος της Νέας Αριστεράς, και θα ακολουθήσουν άλλοι δύο συνάδελφοι.

Παρακαλώ, κύριε Μαρκογιαννάκη.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η αλήθεια είναι ότι κάθε φορά που έρχεται το ζήτημα της κυβερνοασφάλειας ως συζήτηση, η πρώτη σκέψη που κάνω είναι ότι πρέπει να αισθανόμαστε τυχεροί που ανήκουμε στη μεγάλη οικογένεια της Ευρωπαϊκής Ένωσης. Και αυτό γιατί όλα τα τελευταία χρόνια που παρακολουθώ τις εξελίξεις στην υπόθεση βλέπω ότι οι ευρωπαϊκοί θεσμοί και οι κυβερνήσεις διαθέτουν το επαρκέστερο και διαρκώς διευρυνόμενο ρυθμιστικό πλαίσιο στον κόσμο. Οι παρεμβάσεις και οι ρυθμίσεις στον ψηφιακό κόσμο που ήδη ακμάζει γύρω μας είναι συνεχείς και από πολλές σκοπιές, αλλά έχουν πάντα στο επίκεντρο ένα και μόνο, τον πολίτη, την προστασία του ως πολίτη, ως καταναλωτή, ως προσώπου, από τις διαμάχες με τους κολοσσούς του διαδικτύου και της τεχνολογίας μέχρι ρυθμίσεις για όλους τους παίκτες πέρα από τα μεγέθη. Και μάλιστα σε αυτήν την κατεύθυνση η Ευρωπαϊκή Ένωση και τα κράτη-μέλη δείχνουν συνέπεια και διαρκή έγνοια και φροντίδα, ώστε να κρατούν αυτό το ρυθμιστικό πλαίσιο επίκαιρο και αποτελεσματικό. Και αυτή η Κυβέρνηση δεν θα μπορούσε να πράξει διαφορετικά.

Μία τέτοια απόδειξη της συνεχούς επαγρύπνησης είναι αυτή η οποία απασχολεί σήμερα την Ολομέλειά μας. Και μόνο η απαρίθμηση των κωδικών αριθμών των νομοθετημάτων που συζητάμε σήμερα αποτελεί ένα δείγμα της διαρκούς ενασχόλησης των ευρωπαϊκών οργάνων. Αναφέρω ενδεικτικά: ενσωμάτωση της οδηγίας 2022/2555, τροποποίηση του κανονισμού 910/2014, τροποποίηση της οδηγίας 2018/1972 καθώς και κατάργηση της οδηγίας 2016/1148.

Αυτή, λοιπόν, η πυκνότητα των παρεμβάσεων τα τελευταία δέκα χρόνια δεν αντικατοπτρίζει μία νομική πολυλογία ή μία γραφειοκρατική εμμονή. Το αντίθετο. Αντικατοπτρίζει με ακρίβεια το μέγεθος και τη σημασία που αποδίδουν οι ευρωπαϊκές κυβερνήσεις στο ζήτημα της κυβερνοασφάλειας στις μέρες μας και εύλογα, όπως μας το θυμίζουν κάθε τρεις και λίγο οι ειδήσεις και οι εξελίξεις γύρω από τον χώρο της τεχνολογίας. Σε μία τέτοια εποχή αλματώδους ψηφιοποίησης σε δημόσιο και ιδιωτικό τομέα η επιφυλακή είναι απαραίτητη. Το ψηφιακό κράτος πρέπει να στοχεύει στη διαρκή βελτίωση των ικανοτήτων του και την ενίσχυση της ανθεκτικότητάς του. Είναι απαραίτητο να μπορεί να υποστηρίζει την αδιάλειπτη και ασφαλή παροχή υπηρεσιών και αγαθών, να διασφαλίζει την προστασία των ατομικών δικαιωμάτων στον κυβερνοχώρο και να είναι θεματοφύλακας εμπιστοσύνης στις ψηφιακές τεχνολογίες.

Γυρνώντας στα συγκεκριμένα, ας δούμε συνοπτικά ποιοι είναι οι στόχοι που θέτει αυτή η οδηγία. Με μία πρόταση, έχουμε να κάνουμε με μία ολοκληρωμένη προσέγγιση στα θέματα της κυβερνοασφάλειας, μία προσέγγιση η οποία πρωτίστως στοχεύει στην επίτευξη ενός υψηλού κοινού επιπέδου ασφάλειας στον κυβερνοχώρο σε όλα τα κράτη-μέλη. Ο ειδικότερος σκοπός της οδηγίας είναι να επικαιροποιήσει και να διευρύνει τις υποχρεώσεις για την ασφάλεια και τη διαχείριση κινδύνων στον κυβερνοχώρο σε ολόκληρη την Ευρωπαϊκή Ένωση.

Πιο συγκεκριμένα και πάντα σε σχέση με την προηγούμενη οδηγία και τους συναφείς κανονισμούς, η NIS 2 έρχεται, πρώτα απ’ όλα, να αντιμετωπίσει κενά σε όλους τους διευρυμένους τομείς τους οποίους καλύπτει. Πιο αναλυτικά, η οδηγία προβλέπει: Αυστηρότερες απαιτήσεις ασφάλειας με τη λήψη λεπτομερών μέτρων για τη διαχείριση κινδύνων. Συγκεκριμένα χρονοδιαγράμματα αναφοράς περιστατικών ασφαλείας. Συνεργασία και ανταλλαγή πληροφοριών. Μέτρα διαχείρισης κινδύνων. Λογοδοσία των οργάνων της διοίκησης των υπόχρεων οργανισμών και επιχειρήσεων, θέτοντας κατά πολύ αυστηρότερες κυρώσεις. Τέλος, προβλέπει διευρυμένο πεδίο εφαρμογής.

Εδώ στέκομαι λίγο περισσότερο για να γίνει κατανοητή η έκταση στο διευρυμένο πεδίο εφαρμογής. Πλέον και οι μεσαίες επιχειρήσεις ή και οι μεγάλες επιχειρήσεις που δραστηριοποιούνται σε τομείς όπως της ενέργειας, των μεταφορών, της υγείας, της παραγωγής και διανομής τροφίμων και πολλές άλλες περιλαμβάνονται στο πεδίο εφαρμογής των ρυθμίσεων. Με άλλα λόγια, επεκτείνεται δραστικά το δίκτυ της κυβερνοασφάλειας που απλώνει το κράτος, αλλά και η Ευρωπαϊκή Ένωση σε ακόμα μεγαλύτερο κομμάτι της αγοράς και των εν γένει δραστηριοτήτων μας. Αυτό προσωπικά το βρίσκω πολύ σωστό και αναλογικό, ειδικά αν αναλογιστεί κανείς την έκρηξη της χρήσης της τεχνολογίας τα τελευταία χρόνια, όπως φυσικά και αν φέρει κατά νου κάποιος και την ανάλογη έκρηξη του κυβερνοεγκλήματος.

Νομίζω ότι το εντυπωσιακό στατιστικό των δέκα τρισεκατομμυρίων δολαρίων για το 2023 σε ψηφιακές συναλλαγές λέει πολλά για το πού βρισκόμαστε σήμερα και πού οδηγούμαστε, καθώς ολοένα και μεγαλύτερο μέρος των συναλλαγών μας και των επαφών μας εξελίσσεται ψηφιακά και επομένως καθίσταται επιρρεπές σε πρακτικές κυβερνοεγκλήματος.

Βασικό εργαλείο για την υλοποίηση όλων όσων προβλέπονται στις διατάξεις που καλούμαστε να ψηφίσουμε σήμερα είναι η Εθνική Αρχή Κυβερνοασφάλειας. Αυτός είναι και ο λόγος για τον οποίο το αρμόδιο Υπουργείο προχωράει στην ενίσχυση του ρόλου και των δυνατοτήτων της Εθνικής Αρχής.

Από τις ρυθμίσεις προκύπτει σοβαρή διεύρυνση των αρμοδιοτήτων, τέλος, της Εθνικής Αρχής Κυβερνοασφάλειας ως η αρμόδιας αρχής και ως ενιαίο σημείο επαφής και ενισχύεται η επιχειρησιακός της ρόλος στη διαχείριση περιστατικών μεγάλης κλίμακας και κρίσεων στον κυβερνοχώρο.

Κυρίες και κύριοι συνάδελφοι, το νομοσχέδιο έχει ένα απλό, βασικό και ξεκάθαρο στόχο, τη δημιουργία ενός ασφαλούς και ανταγωνιστικού ψηφιακού περιβάλλοντος, ενός περιβάλλοντος μέσα από το οποίο θα αναβαθμίζεται η συνολική ανθεκτικότητα της χώρας έναντι κυβερνοαπειλών και μέσα στο οποίο οι πολίτες θα αισθάνονται ασφαλείς στις συναλλαγές τους, στις δοσοληψίες τους, στις επαφές τους, όπως ακριβώς και στα υπόλοιπα κράτη-μέλη της Ευρωπαϊκής Ένωσης, η οποία έχει μέσα στις βασικές προτεραιότητές της τη δημιουργία ενός ασφαλούς ψηφιακού παρόντος και ενός ακόμα ασφαλέστερου ψηφιακού μέλλοντος.

Η οδηγία που ενσωματώνουμε και οι συνοδές διατάξεις μάς πάνε προς αυτήν ακριβώς την κατεύθυνση και αυτό διευκολύνει την ευρεία υποστήριξη από την Ολομέλεια.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, ευχαριστούμε για τη συνέπεια στον χρόνο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα τέσσερις μαθήτριες και μαθητές και τρεις εκπαιδευτικοί συνοδοί τους από το 4ο Γυμνάσιο Τρίπολης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο Κοινοβουλευτικός Εκπρόσωπος της Νέας Αριστεράς, ο κ. Τζανακόπουλος.

Παρακαλώ, κύριε συνάδελφε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, νομίζω ότι τα πράγματα δεν πάνε καθόλου καλά, όπως νομίζω ότι εδώ παριστάνετε -οι περισσότεροι, τουλάχιστον, από εσάς και οι περισσότερες από εσάς- ότι δεν τρέχει τίποτα.

Δεν έχω κανέναν σκοπό να κινδυνολογήσω αλλά σήμερα, με συγχωρείτε πολύ, είχαμε την επίσκεψη του κ. Ρούτε, του Γενικού Γραμματέα του ΝΑΤΟ, και υπήρξαν συναντήσεις με τον Πρωθυπουργό, τον Υπουργό Εθνικής Άμυνας, τον Υπουργό Εξωτερικών. Οφείλω να πω ότι αυτή δεν ήταν μια εθιμοτυπική επίσκεψη, δεν ήταν business as usual. Είναι επίσκεψη στο πλαίσιο της παγκόσμιας κρίσης και του πολέμου στην Ουκρανία.

Αυτό αποτυπώθηκε με τον πλέον ξεκάθαρο τρόπο και στις ίδιες τις δηλώσεις του Γενικού Γραμματέα του ΝΑΤΟ, όπου αποκλειστικά ασχολήθηκε με το ζήτημα ακριβώς του πολέμου στην Ουκρανία. Και η Κυβέρνηση μέσα σε αυτό το πλαίσιο της παγκόσμιας διακινδύνευσης κάνει πως δεν καταλαβαίνει και, δυστυχώς, τα περισσότερα κόμματα μέσα σε αυτήν εδώ την Αίθουσα κάνουν πως δεν καταλαβαίνουν.

Ο κ. Μητσοτάκης, αποδεχόμενος τον ρόλο του περιθωριακού παρατηρητή, βγήκε και έκανε δηλώσεις σχεδόν αποκλειστικά για τα ελληνοτουρκικά και σε ό,τι αφορά τον πόλεμο στην Ουκρανία απλώς μας είπε ότι στηρίζει απολύτως την πολιτική του ΝΑΤΟ.

Και επαναλαμβάνω, δεν είναι η Κυβέρνηση μόνο το πρόβλημα, διότι η Κυβέρνηση ξέρουμε τι κάνει από την αρχή αυτής της πολεμικής σύγκρουσης. Το πρόβλημα είναι ότι ούτε το ΠΑΣΟΚ ούτε ο ΣΥΡΙΖΑ έχουν πει κουβέντα. Περί άλλα τυρβάζουν.

Τι σημασία έχει αν εδώ έχουμε μπει σε συνθήκη πυρηνικών απειλών ένθεν κακείθεν; Έχουμε καταλάβει σε αυτήν εδώ την Αίθουσα ότι το ταμπού μετά το 1989 της πυρηνικής απειλής έχει σπάσει και εκτοξεύονται απειλές από τη μία προς την άλλη μεριά που αφορούν τη χρήση πυρηνικών όπλων; Έχουμε καταλάβει τι τομή συνιστά αυτό για την παγκόσμια κατάσταση, για την παγκόσμια συνθήκη;

Τι σημασία έχει που η Γερμανία προετοιμάζεται για πόλεμο, καλώντας τους πολίτες της να ξεκινήσουν να προετοιμάζουν τα υπόγεια τους για να καταστούν πολεμικά καταφύγια και βάζει στόχο μέσα στα επόμενα χρόνια να έχουν δημιουργηθεί δύο χιλιάδες πολεμικά καταφύγια στη Γερμανία, όσα ήταν την περίοδο του Ψυχρού Πολέμου και αυτό είναι κυβερνητική προτεραιότητα; Τι σημασία έχει που η Γερμανία έχει δεκαπλασιάσει τον προϋπολογισμό της για την αγορά όπλων; Καταλαβαίνουμε τι σημαίνουν όλα αυτά;

Τι σημασία έχει αν ο ύπατος εκπρόσωπος της Ευρωπαϊκής Ένωσης για θέματα εξωτερικής πολιτικής, για να μην πείτε ότι κινδυνολογούμε, προειδοποιεί και λέει ότι εδώ βρισκόμαστε ένα βήμα πριν τη γενικευμένη σύρραξη και τον ολοκληρωτικό πόλεμο; Δεν έχουν σημασία όλα αυτά.

Τι σημασία έχει αν η σφαγή στον Λίβανο και την Παλαιστίνη συνεχίζεται; Εσείς εδώ μέσα στη μικρότητα, στον μυωπικό εθνοκεντρισμό, στους μικροπολιτικούς σχεδιασμούς και στα πολιτικάντικα μαθηματικά δεν λέτε κουβέντα.

Καμμία πίεση στην Κυβέρνηση να λάβει την παραμικρή πρωτοβουλία σε συνεργασία έστω με άλλες χώρες για να σταματήσει η πορεία στην καταστροφή και στον όλεθρο. Καμμία πίεση για να μη συμμετέχει η Ελλάδα στις πολεμικές επιχειρήσεις. Τίποτα. Σιωπή. Σιγή ασυρμάτου.

Εμείς επαναλαμβάνουμε σε όλους τους τόνους: η διαχωριστική γραμμή της περιόδου είναι η διαχωριστική γραμμή μεταξύ πολέμου και ειρήνης. Και εύχομαι να μην το συνειδητοποιήσουμε με τον πιο οδυνηρό τρόπο. Εύχομαι να μην είναι οι εξελίξεις τέτοιες που θα επικυρώσουν αυτήν την πολιτική εκτίμηση.

Ωστόσο, δεν μπορούμε να είμαστε αισιόδοξοι και δεν δικαιολογείται η σιγή ασυρμάτου. Δεν δικαιολογείται. Είναι πλέον πολιτικά επικίνδυνη.

Ένα σχόλιο ακόμα πριν μπω στα του νομοσχεδίου, διότι προηγήθηκε και ένας πολιτικός διάλογος εδώ, πάλι μπήκαμε στη μηχανή του χρόνου, κάναμε βουτιά στο βάθος της προηγούμενης δεκαετίας, βουτιά στο παρελθόν.

Λοιπόν να πω στον κ. Κατσαφάδο, τον Κοινοβουλευτικό Εκπρόσωπο της Νέας Δημοκρατίας, γιατί νομίζω ότι έχει πολύ θράσος ο τρόπος με τον οποίο τοποθετείται σε σχέση με τις ευθύνες για το παρελθόν, τα εξής.

Πρώτον, οι ευθύνες του ΠΑΣΟΚ για τη διαχείριση της χρεοκοπίας είναι δεδομένες, όπως είναι και οι ευθύνες του δεδομένες για την εμπέδωση του σκληρού νεοφιλελευθερισμού που προετοίμασε τη χρεοκοπία της χώρας με τις κυβερνήσεις Σημίτη και με την υιοθέτηση όλης της «κεντροαριστερής» γραμμής των Κλίντον, Μπλερ και Σρέντερ που πρωταγωνίστησαν στην υλοποίηση του νεοφιλελεύθερου προγράμματος, όπως πρωταγωνίστησε και ο κ. Σημίτης την περίοδο του ’90 και στις αρχές του 2000. Αυτές οι ευθύνες δεν παραγράφονται είναι δεδομένες.

Όμως αντίστοιχες είναι και οι ευθύνες της Νέας Δημοκρατίας, διότι αφ’ ενός δεν ακολούθησε κατά κανέναν τρόπο οποιαδήποτε άλλη πολιτική. Κατά δεύτερον, ήταν η διαχείριση του 2008 - 2009 που επιτάχυνε τη διαδικασία της χρεοκοπίας με την εκτόξευση των ελλειμμάτων. Και να θυμίσω εδώ στον κ. Κατσαφάδο ότι ο κ. Καραμανλής, αφού έκανε όσα έκανε, πέταξε την καυτή πατάτα στον επόμενο, δραπετεύοντας από τις πολιτικές του ευθύνες για όσα είχε κάνει κατά τη διάρκεια της δικής του διακυβέρνησης. Οπότε καλό είναι να είμαστε λίγο πιο προσεκτικοί όταν κάνουμε τέτοιες βουτιές στο παρελθόν.

Το χειρότερο από όλα είναι όμως ότι ούτε το ΠΑΣΟΚ ούτε η Νέα Δημοκρατία έχουν αναστοχαστεί πάνω σε αυτές τις τεράστιες ευθύνες και απλώς συνεχίζουν να λένε τα ίδια που λέγανε δεκατρία χρόνια πριν. Νεοφιλελευθερισμός και άγιος ο Θεός.

Το θέμα είναι αν θα είναι πιο ήπιος ή αν θα είναι πιο σκληροπυρηνικός o νεοφιλελευθερισμός. Τα αποτελέσματα, βεβαίως, τα ίδια για την κοινωνική πλειοψηφία. Οδυρμοί για τη μειωμένη ανταγωνιστικότητα. Και αυτά αφορούν και τον ΣΥΡΙΖΑ δυστυχώς. Οδυρμοί για τη μειωμένη ανταγωνιστικότητα της ελληνικής οικονομίας ξεχνώντας ότι αυτός ακριβώς ο λόγος περί της μειωμένης ανταγωνιστικότητας της ελληνικής οικονομίας είναι που νομιμοποιεί την πρακτική συμπίεσης των μισθών. Σιωπή για τις φοροαπαλλαγές, τις μόνιμες φοροαπαλλαγές και τα κίνητρα στις επιχειρήσεις. Σιωπή για την αποδιάρθρωση των εργασιακών σχέσεων. Αγωνία τεράστια για τη μικρή και μεσαία επιχειρηματικότητα, την υγιή επιχειρηματικότητα που είναι η ραχοκοκαλιά της ελληνικής οικονομίας. Καμμία αγωνία για τους επισφαλείς, καμμία αγωνία για τα μπλοκάκια, καμμία αγωνία για τη μείωση του μέσου μισθού. Όλη η συζήτηση για τον κατώτατο μισθό έχει τη σημασία της αλλά ο κατώτατος μισθός δεν εξαντλεί τη συζήτηση. Η πορεία μείωσης του μέσου μισθού κατά τη διάρκεια της διακυβέρνησης της Νέας Δημοκρατίας, του πραγματικού μέσου μισθού, είναι ακριβώς ενδεικτική αυτής της στρατηγικής, της νεοφιλελεύθερης πολιτικής στρατηγικής για την οποία δεν λέτε κουβέντα.

Τέλος -θα μπορούσα να πολλαπλασιάσω τον κατάλογο- συναίνεση - στην πολιτική της κούρσας εξοπλισμών. Και αυτό είναι το χειρότερο εδώ. Η ερώτηση είναι ευθεία και σαφής. Θα υπερψηφίσετε ξανά τις αμυντικές δαπάνες στον προϋπολογισμό που συζητείται σε λίγες εβδομάδες; Θα δώσετε ξανά συναίνεση στον κ. Μητσοτάκη να συνεχίσει αυτήν την καταστροφική πολιτική η οποία εντάσσεται ακριβώς στον σκληρό πυρήνα των νατοϊκών σχεδιασμών και ταυτόχρονα είναι ο σχεδιασμός που αφαιρεί πόρους από τη στήριξη του κοινωνικού κράτους; Για ακούστε τι λένε οι Υπουργοί Οικονομικών. Στο πλαίσιο της αύξησης των δαπανών για το 2025 το 1/3 της αύξησης αφορά τις εξοπλιστικές δαπάνες. Το 1/3 αφορά την αύξηση που προκύπτει ούτως ή άλλως από τον πληθωρισμό και μένουν κάτι ψίχουλα για να χρηματοδοτηθούν το κοινωνικό κράτος και πολιτικές στήριξης της εργασίας. Τι θα κάνετε; Θα την επικυρώσετε αυτή την πολιτική επιλογή; Εδώ είμαστε. Πρέπει να πάρετε πολιτική θέση. Και το ΠΑΣΟΚ και ο ΣΥΡΙΖΑ. Και ο ΣΥΡΙΖΑ και το ΠΑΣΟΚ. Εκεί είναι, λοιπόν, που κρίνονται τα πολιτικά σχέδια, εκεί είναι που κρίνονται, στα συγκεκριμένα ζητήματα, οι πολιτικές προθέσεις. Όχι γενικώς και αορίστως στις εύκολες κουβέντες περί κεντροαριστεράς, περί μεσαίου χώρου, περί μεσαίας τάξης, περί υγιούς επιχειρηματικότητας κ.λπ., που στην πραγματικότητα αποτελούν τον πλήρη νομιμοποιητικό πολιτικό λόγο πίσω από τις πολιτικές της Νέας Δημοκρατίας.

Σε ό,τι αφορά τώρα στο νομοσχέδιο, είναι ειρωνικό το λιγότερο να έρχεται νομοσχέδιο για την κυβερνοασφάλεια από την Κυβέρνηση της Νέας Δημοκρατίας η οποία αποτέλεσε τον πολιτικό ενορχηστρωτή και τον επιχειρησιακό ενορχηστρωτή των παρακολουθήσεων από την ΕΥΠ και από το Predator. Να μιλάτε εσείς ως Κυβέρνηση -και αναφέρομαι συλλογικά στην Κυβέρνηση- για ζήτημα κυβερνοασφάλειας προκαλεί, είτε γέλια είτε μάλλον κλάματα. Δεν θα μπω στο ζήτημα της σκοπιμότητας της ρύθμισης. Είναι αληθές ότι οι ρυθμίσεις αυτές τις οποίες φέρνετε μπορούν να αξιοποιηθούν για αλλότριους σκοπούς. Ούτε θα μπω στο ζήτημα για το πώς αξιοποιούνται τα δεδομένα μας από τους αλγόριθμους των τεχνολογικών κολοσσών. Δεν έχω τον χρόνο. Δεν έχω αυτή τη στιγμή την άνεση για να επεκταθώ εδώ. Είναι πραγματικότητα όμως και ως προς αυτό το νομοσχέδιό σας δεν προβλέπει καμμία προστασία.

Θα πω όμως το εξής. Αυτό αφορά το σύνολο του ευρωπαϊκού θεσμικού πλαισίου. Εσείς αυτό το ευρωπαϊκό νομικό πλαίσιο το κάνετε ακόμα χειρότερο. Γιατί το κάνετε ακόμα χειρότερο; Γιατί περιθωριοποιείτε τον ρόλο των ανεξάρτητων αρχών. Περιθωριοποιείτε τις ανεξάρτητες αρχές και περιορίζετε τον ελεγκτικό τους ρόλο. Και αυτό αφορά και την αρχή διασφάλισης του απορρήτου των επικοινωνιών και την αρχή για την προστασία των δεδομένων προσωπικού χαρακτήρα. Και τούτο διότι νιώθετε, ειδικά για την Αρχή Διασφάλισης του Απορρήτου, ότι δεν την ελέγχετε. Ή δεν ελέγχετε ενδεχομένως πλέον, μετά τις ρυθμίσεις τις οποίες κάνετε για να πειράξετε τη σύνθεσή της, τον πρόεδρό της και επομένως προσπαθείτε, ας πούμε, να προστατευθείτε ακριβώς από αυτό. Γι’ αυτό περιθωριοποίηση. Επειδή ακριβώς ήταν ο πρόεδρος της Αρχής για τη Διασφάλιση του Απορρήτου ο οποίος σεβόμενος τον θεσμικό του ρόλο σάς έφερε ή επιχείρησε να σας φέρει σε δύσκολη θέση και ενώπιον των ευθυνών σας σε σχέση με το ζήτημα των υποκλοπών, των παρακολουθήσεων. Ποιων παρακολουθήσεων; Του μισού Υπουργικού Συμβουλίου, της ηγεσίας του Στρατού, των ανθρώπων του κ. Μητσοτάκη και των διαφόρων άλλων που έχουμε δει και έχει δει το φως της δημοσιότητας.

Δύο συμπεράσματα για να κλείσω. Το πρώτο αφορά ειδικά την Κυβέρνηση. Είναι, λοιπόν, προφανές ότι όταν οι ανεξάρτητες αρχές δεν είναι απολύτως ελεγχόμενες από την Κυβέρνησή σας βρίσκετε τους τρόπους για να τις παρακάμψετε. Και εκεί οφείλω να ομολογήσω ότι είστε απολύτως ευρηματικοί.

Συμπέρασμα δεύτερο, γενικό. Όταν μπαίνουμε στον σκληρό πυρήνα του κράτους, δηλαδή σε αυτό που ονομάζεται «κατασταλτικοί μηχανισμοί», Στρατός, Αστυνομία, ΕΥΠ, ξεχνιούνται και τα θεσμικά αντίβαρα και οι θεσμικές εγγυήσεις και όλα όσα λέει το Σύνταγμα και ο περί Συντάγματος λόγος όταν προσπαθεί να μιλήσει για τον εαυτό του διά του εαυτού του. Αυτή είναι μία δεδομένη πραγματικότητα που συγκροτεί τον ύστατο πολιτικό σας ορίζοντα ως Κυβέρνηση. Και είναι ακριβώς αυτός ο άστατος πολιτικός σας ορίζοντας που πρέπει να αμφισβητηθεί από ένα πολιτικό σχέδιο και μια πολιτική στρατηγική που θα σταματήσει να τυρβάζει περί άλλα και θα μιλήσει επί της ουσίας και ανταγωνιστικά απέναντι στο νεοφιλελευθερισμό στο σύνολό του.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από τον κατάλογο των ομιλητών η κ. Αικατερίνη Σπυριδάκη. Θα ακολουθήσει η κ. Αρετή Παπαϊωάννου.

Παρακαλώ, κυρία Σπυριδάκη, από το ΠΑΣΟΚ - Κίνημα Αλλαγής, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ας πάμε κατευθείαν στην ουσία. Σε μια εποχή που οι κυβερνοαπειλές πολλαπλασιάζονται, όπου η ψηφιακή ασφάλεια είναι ο πυλώνας της κοινωνικής και της οικονομικής ζωής, αυτό το νομοσχέδιο παρ’ όλο που ήρθε καθυστερημένα είχε μια μοναδική ευκαιρία: να θέσει τα θεμέλια για την ουσιαστική θωράκιση της χώρας μας στον κυβερνοχώρο. Αντ’ αυτού τι βλέπουμε; Ένα κείμενο γεμάτο αδυναμίες, ένα σχέδιο που περισσότερο αναδεικνύει τις ανεπάρκειες της Κυβέρνησης παρά τις προοπτικές της κυβερνοασφάλειας. Άλλη μια ευρωπαϊκή οδηγία όπου η διακριτική ευχέρεια του κράτους απειλεί τις ίδιες τις αρχές της.

Κυρίες και κύριοι της Κυβέρνησης, η πρώτη ερώτηση που πρέπει να απαντήσετε είναι με ποιους συζητήσατε. Η ΑΔΑΕ, η κατ’ εξοχήν αρμόδια ανεξάρτητη αρχή αγνοήθηκε πλήρως κατά την προετοιμασία του νομοσχεδίου. Πώς είναι δυνατόν να μιλάμε για ενίσχυση της κυβερνοασφάλειας, όταν αποφεύγετε τη συνεργασία με τους θεσμικούς φορείς που διαθέτουν τη γνώση και την εμπειρία; Μήπως τελικά δεν αντέχετε τις ανεξάρτητες αρχές; Είναι ξεκάθαρο, κυρίες και κύριοι συνάδελφοι, πως εδώ αντιμετωπίζουμε κάτι βαθύτερο. Η Κυβέρνηση έχει μια εμφανή δυσανεξία στις ανεξάρτητες αρχές.

Γιατί μεταφέρονται αρμοδιότητες από την ΑΔΑΕ σε μια Εθνική Αρχή Κυβερνοασφάλειας η οποία όχι μόνο δεν είναι ανεξάρτητη αλλά ελέγχεται άμεσα από την εκάστοτε κυβέρνηση; Είναι ξεκάθαρο πως επιθυμείτε τις αρχές εξαρτώμενες και σε καμμία περίπτωση να λειτουργούν ανεξάρτητα.

Ας μιλήσουμε, λοιπόν, ειλικρινά. Μπορεί μια εξαρτημένη ΕΑΚ να λειτουργήσει χωρίς πολιτικές παρεμβάσεις; Να σας θυμίσουμε λίγο τι ακριβώς προβλέπει και τι ζητάει η ευρωπαϊκή οδηγία που επιχειρείτε να ενσωματώσετε;

Η οδηγία 2022/2555, θέτει σαφείς προδιαγραφές για τις ανεξάρτητες αρχές προβλέποντας ότι πρέπει να λειτουργούν ανεξάρτητα και χωρίς εξωτερικές παρεμβάσεις ώστε να εκπληρώνουν τα καθήκοντά τους με αποτελεσματικότητα. Τονίζει την ανάγκη για επαρκείς πόρους, προσωπικό και εξουσίες επιβολής, προκειμένου να διασφαλίζει τη συμμόρφωση με τις υποχρεώσεις της κυβερνοασφάλειας. Επιπλέον, απαιτεί τη συνεργασία μεταξύ αρχών τόσο σε εθνικό όσο και σε διασυνοριακό επίπεδο με απόλυτο σεβασμό στην ανεξαρτησία τους.

Και τώρα σας ρωτώ: Πώς ανταποκρίνεται σε αυτές τις απαιτήσεις μια Εθνική Αρχή Κυβερνοασφάλειας που στερείται τόσο ανεξαρτησίας όσο και επαρκών πόρων;

Κύριε Υπουργέ, η μεταφορά αρμοδιοτήτων από την ΑΔΑΕ στην Εθνική Αρχή Κυβερνοασφάλειας δεν είναι απλώς μια γραφειοκρατική αλλαγή, είναι μια υποβάθμιση της ανεξαρτησίας, μια αφαίρεση της εγγύησης ότι ο έλεγχος των κρίσιμων θεμάτων της κυβερνοασφάλειας θα γίνεται με αποτελεσματικότητα και διαφάνεια. Η κυβερνοασφάλεια, δεν χτίζεται με αρχές που να εξαρτώνται από κυβερνητικές παρεμβάσεις. Χρειάζεται θεσμούς ανεξάρτητους που να μπορούν να σταθούν απέναντι στις πιέσεις. Ποιοι, λοιπόν, σας ζήτησαν αυτές τις αλλαγές; Γιατί οι ίδιοι φορείς φωνάζουν και εσείς συνεχίζετε να μην τους ακούτε.

Κυρίες και κύριοι συνάδελφοι, δεν μπορούμε να αγνοήσουμε τις σοβαρές ανησυχίες που εξέφρασαν οι φορείς. Η Αρχή Διασφάλισης του Απορρήτου των Επικοινωνιών, η συνταγματικά κατοχυρωμένη Ανεξάρτητη Αρχή που έχει επωμιστεί την κρίσιμη αποστολή της προστασίας του απορρήτου των επικοινωνιών μας, έχει ξεκάθαρα τοποθετηθεί. «Αφαιρούνται οι αρμοδιότητές μας, υποβαθμίζεται η ανεξαρτησία μας» λένε. Τι απαντά η Κυβέρνηση; Ότι όλα θα λυθούν με μία υπουργική απόφαση. Είναι αυτή σοβαρή αντιμετώπιση; Κατοχυρώνει κάτι τέτοιο την ανεξαρτησία των αρχών;

Η ΑΔΑΕ προειδοποιεί: Χωρίς ανεξαρτησία, η διαφάνεια χάνεται και όταν η διαφάνεια χάνεται, χάνεται και η εμπιστοσύνη των πολιτών. Η κυβερνοασφάλεια δεν μπορεί να στηρίζεται σε εξαρτημένες αρχές που είναι ευάλωτες σε κυβερνητικές παρεμβάσεις. Η Αρχή Προστασίας Δεδομένων Προσωπικού Χαρακτήρα μάς τα λέει το ίδιο ξεκάθαρα. Ζητά συνεργασία με την ΕΑΚ για περιστατικά κυβερνοασφάλειας που εμπλέκουν προσωπικά δεδομένα καθώς απαιτούνται συντονισμένες και επαρκώς προετοιμασμένες ενέργειες. Αλλά πώς θα γίνει αυτό όταν το νομοσχέδιο, όπως λένε οι ίδιοι, είναι βιαστικό, πρόχειρο και αφήνει σοβαρά κενά;

Τα κενά, κύριε Υπουργέ, δεν είναι αόριστες παρατηρήσεις. Είναι το ρίσκο που παίρνει η Κυβέρνηση εις βάρος των πολιτών. Και ο Σύνδεσμος Επιχειρήσεων και Βιομηχανιών που εκπροσωπεί τις επιχειρήσεις, μάς χτυπάει ένα διαφορετικό αλλά εξίσου ηχηρό καμπανάκι. Πού είναι η στήριξη στις μικρομεσαίες επιχειρήσεις; Πώς περιμένουμε να ανταποκριθούν χωρίς οδηγίες, χωρίς καθοδήγηση, χωρίς χρηματοδότηση στις απαιτήσεις του νομοσχεδίου αυτού;

Η Κυβέρνηση δείχνει ότι ξεχνά αυτό που συχνά όλοι αναφέρουμε, ότι οι μικρομεσαίες επιχειρήσεις είναι η ραχοκοκαλιά της οικονομίας μας και όταν αυτές μένουν εκτεθειμένες δεν πλήττονται μόνο οι ίδιες αλλά και η κοινωνία μας και η οικονομία μας. Η Κυβέρνηση έχει την ευκαιρία να διορθώσει λάθη. Θα το κάνει ή θα συνεχίσει να κλείνει τα αυτιά της στις φωνές των φορέων που ξέρουν καλύτερα;

Τι να πούμε για την Εθνική Αρχή Κυβερνοασφάλειας; Πώς περιμένετε να διαχειριστεί τις αυξημένες αρμοδιότητες της υποστελεχωμένη και υποχρηματοδοτούμενη; Μιλάμε για μία αρχή που δεν έχει εργαλεία, ανθρώπους και πόρους για να ανταποκριθεί. Μιλάμε για δήμους και περιφέρειες που δεν έχουν εξειδικευμένο προσωπικό. Μιλάμε για μικρομεσαίες επιχειρήσεις που καλούνται να συμμορφωθούν με αυστηρές απαιτήσεις χωρίς καμμία στήριξη. Ποιο είναι το σχέδιό σας γι’ αυτούς; Περιμένετε να αντιμετωπίσουν μόνοι τους τις αυξανόμενες κυβερνοαπειλές;

Ας δούμε τις βέλτιστες ευρωπαϊκές πρακτικές. Η Ευρωπαϊκή Ένωση μιλάει για ανεξαρτησία, για στήριξη των μικρότερων φορέων, για συνεργασία μεταξύ δημοσίου και ιδιωτικού τομέα. Εσείς τι κάνετε; Επικεντρώνεστε στη συγκέντρωση εξουσιών, αφήνοντας τους φορείς χωρίς υποστήριξη. Αυτή η έλλειψη οράματος δεν μας απομακρύνει, όμως, μόνο από την Ευρώπη, μας αφήνει πίσω σε έναν τομέα ζωτικής σημασίας για το μέλλον της χώρας και στο λεγόμενο ψηφιακό μετασχηματισμό που ευαγγελίζεστε.

Κυρίες και κύριοι συνάδελφοι, ας μιλήσουμε με ειλικρίνεια. Το κόστος του κυβερνοεγκλήματος αυξάνεται, η εμπιστοσύνη των πολιτών και των επιχειρήσεων κλονίζεται. Κάθε αποδυνάμωση της ΑΔΑΕ, κάθε βήμα πίσω στη διαφάνεια μας φέρνει πιο κοντά στο να γίνουμε ευάλωτοι σε αυτές τις απειλές.

Η Ελλάδα δεν χρειάζεται άλλη μια αρχή – μαριονέτα. Χρειάζεται θεσμούς που να εμπνέουν εμπιστοσύνη. Το πρόβλημα είναι βαθύτερο. Το παρόν νομοσχέδιο δεν απαντά στις ανάγκες της χώρας, δεν δημιουργεί την αναγκαία εθνική στρατηγική κυβερνοασφάλειας, δεν προστατεύει αποτελεσματικά ούτε τον ιδιωτικό ούτε τον δημόσιο τομέα. Και το χειρότερο: Δεν προετοιμάζει τη χώρα μας για να ανταποκριθεί στις προκλήσεις που έρχονται.

Κυρίες και κύριοι συνάδελφοι, αυτό το νομοσχέδιο δεν είναι απλώς μια χαμένη ευκαιρία. Είναι ένα κείμενο που μας εκθέτει θεσμικά, επιχειρησιακά και πολιτικά. Και καλούμε την Κυβέρνηση να ακούσει τις προτάσεις, να διορθώσει τα λάθη, να φέρει ένα πλαίσιο που να ανταποκρίνεται στις πραγματικές ανάγκες της κοινωνίας και της οικονομίας. Γιατί η κυβερνοασφάλεια δεν είναι ζήτημα τύπων. Είναι ζήτημα ουσίας, είναι ζήτημα ασφάλειας, είναι ζήτημα ελευθερίας, είναι ζήτημα δημοκρατίας και το διακύβευμα είναι το μέλλον της χώρας μας.

Σας ευχαριστώ.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει η ανεξάρτητη Βουλευτής, η κ. Παπαϊωάννου Αρετή.

Παρακαλώ, κυρία συνάδελφε, έχετε τον λόγο.

**ΑΡΕΤΗ ΠΑΠΑΪΩΑΝΝΟΥ:** Έχω και εγώ κάποια ερωτήματα -ρητορικά είναι η αλήθεια- για την επίσκεψη Ρούτε στην Αθήνα. Γιατί Ρούτε στα γερμανικά θα πει ράβδος, αλλά και το όνομα του πυραύλου θα πει φουντουκιές και είδαμε το mail και την ανάρτηση που έκανε η πρεσβεία η ρωσική. Γιατί, πράγματι, οι ανησυχίες που εκφράστηκαν από τον κ. Τζανακόπουλο, είναι βάσιμες.

Ακούμε τη γερμανική -και όχι μόνο- κυβέρνηση να προτρέπουν για κατασκευή καταφυγίων τους πολίτες. Στην Έκθεση της Θεσσαλονίκης μια γερμανική εταιρεία σοβαρή -φαινόταν να έχει κεφάλαιο και τεχνογνωσία- προέτρεπε και επεδείκνυε πώς γίνονται τα καταφύγια. Πουλούσε καταφύγια. Πού πάμε, λοιπόν, και πόσο σοβαρά αντιμετωπίζουμε αυτό το θέμα που έχει ανακύψει και που χειροτερεύει μέρα τη μέρα; Θα πρέπει ο Πρωθυπουργός να μας ενημερώσει.

Έρχομαι τώρα στο νομοσχέδιο, γιατί οι Βουλευτές, που δεν έχουν κάποια άλλη ιδιότητα, είναι υποχρεωμένοι να μιλάνε πάνω στο νομοσχέδιο μόνο. Καλούμαστε σήμερα να μεταφέρουμε στην εσωτερική έννομη τάξη άλλη μια οδηγία της Ευρωπαϊκής Ένωσης. Αυτή τη φορά, όχι για κάποιο ειδικό θέμα με περιορισμένες διαστάσεις και αποδέκτες, αλλά για το κρίσιμο τρίπτυχο της κυβερνοασφάλειας, που είναι ακεραιότητα, διαθεσιμότητα και εμπιστευτικότητα πληροφοριακών συστημάτων και δικτύων.

Το προηγούμενο πλαίσιο αποδείχθηκε ότι δεν ήταν αρκετό και εφαρμόστηκε αποσπασματικά, περιπτωσιολογικά και κατακερματισμένα. Τι σημαίνει αυτό για το καινοφανές ψηφιακό ζητούμενο της κυβερνοασφάλειας; Σημαίνει ότι η Ευρωπαϊκή Ένωση δεν διέθετε τη διορατικότητα, πρώτα – πρώτα, ούτε την εμπειρία ούτε τις καταβολές για να προσεγγίσει με την πρώτη φορά αποτελεσματικά την κυβερνοασφάλεια. Σημαίνει, επίσης, ότι έχει μετασχηματιστεί το τοπίο των κυβερνοεπιθέσεων, ότι τα κίνητρα σήμερα δεν είναι μόνο η διασκέδαση ή η κερδοσκοπία κάποιων χάκερ και ότι οι επιθέσεις γίνονται -και θα γίνονται πλέον- ως εργαλεία υβριδικών πολέμων και γεωπολιτικών παιχνιδιών. Επειδή η συγκεντρωτική ρύθμιση -μιλώ για τις Βρυξέλλες- ενός τέτοιου θέματος μόνο τα παραπάνω μπορεί να σημαίνει.

Ας μιλήσουμε για τα καθ’ ημάς τώρα. Θα αναφερθώ στην πρόσφατη κυβερνοεπίθεση σε ένα δημόσιο πανεπιστήμιο στην Ελλάδα, το Ελληνικό Ανοικτό Πανεπιστήμιο στις αρχές Νοεμβρίου. Το αποτέλεσμα ήταν να κλαπούν 812 gigabyte (GB) δεδομένων. Να μην ξεχνάμε τις πρόσφατες επιθέσεις στο Κτηματολόγιο, πέρυσι στην Τράπεζα Θεμάτων, πρόπερσι στα ΕΛΤΑ, στον Δήμο Θεσσαλονίκης το 2021, σε υπηρεσίες του gov.gr, του TAXISNET και στις ιστοσελίδες πολλών Υπουργείων. Το ερώτημα είναι: Αρκεί ένα νομοθέτημα για να αποτρέψει όλες αυτές τις κυβερνοεπιθέσεις; Φυσικά και δεν αρκεί.

Ο ίδιος ο διοικητής της Εθνικής Αρχής Κυβερνοασφάλειας δήλωσε πριν από λίγες μέρες στην «ΚΑΘΗΜΕΡΙΝΗ», στις 12 Νοεμβρίου του 2024 ότι οι περισσότερες κυβερνοεπιθέσεις στην Ελλάδα δεν αναφέρονται, καθώς οι φορείς δεν αντιλαμβάνονται ότι έχουν υποστεί κυβερνοεπίθεση. Τι σημαίνει αυτό; Σημαίνει ότι μας λείπουν βασικές δεξιότητες, ακόμη και για να τις αναγνωρίσουμε.

Έτσι λοιπόν η απάντηση στο «τι άλλο είναι απαραίτητο», είναι:ι προετοιμασία συστηματική, εκπαίδευση ουσιαστική, πράγματα για τα οποία απαιτούνται πόροι οικονομικοί και ανθρώπινοι, δηλαδή υψηλής εξειδίκευσης εκπαιδευτές. Πού είναι αυτοί οι πόροι και πού υπάρχουν αυτοί οι άνθρωποι; Οι εταιρείες πληροφορικής βεβαίως, λόγω αντικειμένου εφαρμόζουν ήδη τις βέλτιστες πρακτικές για την κυβερνοασφάλεια. Τι θα γίνει όμως, με τις υπόλοιπες οντότητες; Πότε θα προλάβουν να εκπαιδευτούν, να προσλάβουν το απαραίτητο προσωπικό, να αλλάξουν τα πληροφοριακά τους συστήματα; Και εκφράζω μια γενικότερη προβληματική για την Εθνική Αρχή Κυβερνοασφάλειας.

Έτσι όπως τη χτίζετε, δεν φαίνεται να είναι και πολύ εθνική, καθώς προκύπτει μια ξεκάθαρη ιεραρχική εξάρτηση από όργανα και διαδικασίες της Κυβέρνησης, αλλά και της Ευρωπαϊκής Ένωσης. Να συνεργάζεται; Ναι. Να αναφέρεται και να αξιολογείται; Όχι.

Μερικές παρατηρήσεις στα επιμέρους άρθρα. Στο άρθρο 11, κύριε Υπουργέ, με ποια κριτήρια θα γίνεται προληπτική σάρωση και πώς θα διασφαλιστεί ότι τα αποτελέσματα αυτών των σαρώσεων δεν θα χρησιμοποιηθούν για άλλους σκοπούς.

Το άρθρο 12, είναι πολύ σημαντικό. Αναφορά ευπαθειών. Έτσι όπως τίθεται δεν υπάρχει κίνητρο για να αναφέρονται οι ευπάθειες. Θα πρέπει να είμαστε ρεαλιστές. Η πληροφορία ότι ο Χ ή ο Ψ οργανισμός έχει μια ευπάθεια στα πληροφοριακά του συστήματα έχει σε ορισμένες παράνομες, σκιώδεις αγορές κάποια τιμή. Θα πρέπει να θεσμοθετηθούν προγράμματα αντίστοιχα με αυτά των κορυφαίων εταιρειών του χώρου, που βασίζονται όχι στην καλή θέληση και προαίρεση, αλλά στο μοντέλο «ο ευρών αμειφθήσεται». Όποιος αναφέρει κατά τον προσήκοντα τρόπο μια υπάρχουσα ευπάθεια, του καταβάλλεται αμοιβή ανάλογη με τη σοβαρότητα της αναφοράς του. Αυτό είναι που κάνουν μεγάλες εταιρείες και σε ορισμένα πράγματα, κύριε Υπουργέ, οφείλουμε να νομοθετούμε τολμηρά.

Στο άρθρο 15 νομοθετείται η υποχρέωση, ενώ στην οδηγία γίνεται λόγος για δυνατότητα να ορίζεται υπεύθυνος για την ασφάλεια των συστημάτων στις βασικές και σημαντικές οντότητες ένας για κάθε οντότητα. Όσον αφορά το δημόσιο τομέα ο υπεύθυνος θα προέρχεται από την ίδια την υπηρεσία. Φανταζόμαστε ήδη το πρόβλημα λόγω της ιεραρχικής εξάρτησης του υπαλλήλου. Για το οικονομικό, λείπει από το νομοσχέδιο ένα ρεαλιστικό και ολοκληρωμένο πλαίσιο προστασίας και υποστήριξης για τους ΟΤΑ Α΄ και Β΄ βαθμού. Οι δήμοι και οι περιφέρειες από πού θα βρουν τους απαιτούμενους πόρους; Είναι γνωστό μετά και τον κόφτη που επιβλήθηκε στη χρηματοδότησή τους ότι τα χρήματα στους δήμους δεν περισσεύουν. Στον δε ιδιωτικό τομέα το μισθολογικό κόστος ενός τέτοιου εξειδικευμένου στελέχους ξεκινά από 50.000 ευρώ τον χρόνο και φτάνει πολύ υψηλότερα.

Για τα πρόστιμα, το ότι η Εθνική Αρχή Κυβερνοασφάλειας, στο άρθρο 26 θα χρηματοδοτείται από το 2026 εξ ολοκλήρου από τα πρόστιμα, τα τέλη και τα παράβολα εποπτείας, δεν είναι ωραίο. Και τι θα γίνει αν εξ αυτού του λόγου ξεκινήσει να γράφει τους πάντες για το παραμικρό;

Στο άρθρο 23 αναφέρεται ότι τα εξουσιοδοτημένα μέλη της Εθνικής Αρχής Κυβερνοασφάλειας θα έχουν αυξημένες ελεγκτικές αρμοδιότητες να επισκέπτονται εγκαταστάσεις, χωρίς προειδοποίηση, να προβαίνουν σε κατασχέσεις, να σφραγίζουν επαγγελματικούς χώρους. Ποιο είναι το θεσμικό αντίβαρο για τις αυξημένες αυτές ελεγκτικές και κατασταλτικές ενέργειες; Είχε πει ο κ. Παπαστεργίου στη δεύτερη ανάγνωση στη διαρκή επιτροπή στο προηγούμενο νομοσχέδιο το Φεβρουάριο του 2024 ότι δεν θα θεσμοθετηθεί η Εθνική Αρχή Κυβερνοασφάλειας ως ανεξάρτητη αρχή γιατί μεταξύ άλλων ως φορέας δεν προστατεύει κάποιο θεμελιώδες συνταγματικά κατοχυρωμένο δικαίωμα. Κι όμως, η κυβερνοασφάλεια συνέχεται με όλα τα συνταγματικώς κατοχυρωμένα δικαιώματα εφόσον η απόλαυση των τελευταίων εξαρτάται και εξυπηρετείται πλέον από πληροφοριακά συστήματα.

Και τελειώνω με το άρθρο 34, όπου ελλείψει υπαλλήλου κλάδου πληροφορικής στην υπηρεσία, ορίζεται υπεύθυνος υπάλληλος οποιουδήποτε κλάδου. Δηλαδή, να ορίζουμε σε τέτοια υπεύθυνα θέση όποιον να είναι, φτάνει να μην είναι κενή;

Για το Κτηματολόγιο δεν θα πω τίποτα, που όλο κλείνει και δεν κλείνει και δεν θα κλείσει ούτε του χρόνου, γιατί η βάση δεδομένων απαιτεί σωστά δεδομένα. Δεν υπάρχουν δεδομένα που να καταγραφούν σωστά.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ολοκληρώστε.

**ΑΡΕΤΗ ΠΑΠΑΪΩΑΝΝΟΥ:** Τελειώνω. Είμαστε λίγοι ομιλητές, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Δεν έχει σημασία. Κάποιοι τηρούν τον χρόνο και τελειώνουν στα επτά λεπτά.

**ΑΡΕΤΗ ΠΑΠΑΪΩΑΝΝΟΥ:** Είναι πολύ εξειδικευμένο το νομοσχέδιο.

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, ακούστε. Κάποιοι τελειώνουν στα επτά λεπτά σεβόμενοι τους υπόλοιπους.

Οπότε παρακαλώ να το κάνουμε όλοι αυτό. Παρακαλώ την κουβέντα σας.

**ΑΡΕΤΗ ΠΑΠΑΪΩΑΝΝΟΥ:** Τελειώνω.

Θα πω ότι ναι, πρέπει να υπάρχει Εθνική Αρχή Κυβερνοασφάλειας, αλλά μια ανεξάρτητη αρχή που να αναφέρεται στη Βουλή και όχι στην Κυβέρνηση, που να χαράσσει εθνική στρατηγική, χωρίς εξάρτηση από τον εκάστοτε Υπουργό, χωρίς εξάρτηση από την Ευρωπαϊκή Ένωση και με ανεξάρτητο προϋπολογισμό.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα θα πάρει ο κ. Κυριαζίδης από τη Νέα Δημοκρατία και θα ακολουθήσω ο Κοινοβουλευτικός Εκπρόσωπος της Ελληνικής Λύσης.

Παρακαλώ, κύριε Κυριαζίδη.

**ΔΗΜΗΤΡΙΟΣ ΚΥΡΙΑΖΙΔΗΣ:** Κατ’ αρχάς εύχομαι χρόνια πολλά σε όλες τις εορτάζουσες και όλους τους εορτάζοντες. Είναι η γιορτή του Αγίου Στυλιανού, του προστάτη των πολυτέκνων και ως πολύτεκνος εύχομαι στις οικογένειές τους υγεία και δύναμη υπό τη σκέψη του Αγίου και σε κάθε οικογένεια βεβαίως, να έχει αυτή τη σκέπη.

Αγαπητέ Πρόεδρε, κύριοι Υπουργοί, αγαπητοί συνάδελφοι, αναμφίβολα ο τομέας με την μεγαλύτερη εξέλιξη και την πιο ραγδαία ανάπτυξη στις μέρες μας είναι ο τομέας της τεχνολογίας. Βρισκόμαστε στην καρδιά της τέταρτης βιομηχανικής επανάστασης και μόλις στην αρχή της εποχής της τεχνητής νοημοσύνης με τις αλλαγές στις οποίες έχουν ήδη επιφέρει να μας συγκλονίζουν και να μας συνεπαίρνουν.

Εν αντιθέσει με τους μέχρι σήμερα γνωστούς και συμβατικούς κινδύνους, τους οποίους μπορέσαμε σχετικά εύκολα να αναγνωρίσουμε και να προστατευτούμε από αυτούς, οι απειλές και οι κίνδυνοι του κυβερνοχώρου δεν είναι ευδιάκριτοι και εύκολα αντιληπτοί. Η αδυναμία μας να τους αναγνωρίσουμε μας κάνει ουσιαστικά να ανοίγουμε εμείς οι ίδιοι την πόρτα σε αυτούς και να τους αφήνουμε να εισέρχονται στο περιβάλλον μας, αυξάνοντας την τρωτότητά μας. Όσο περισσότερο το διαδίκτυο γίνεται αναπόσπαστο κομμάτι της ζωής μας τόσο περισσότερες είναι οι πιθανότητες να έρθουμε αντιμέτωποι με το κυβερνοέγκλημα και τόσο ο μεγαλύτερος αντίκτυπος αυτού του νέου τύπου εγκλήματος στη ζωή πολιτών και επιχειρήσεων. Τούτων δοθέντων, γεννάται το ερώτημα πώς θωρακίζουμε το ψηφιακό μέλλον της χώρας μας, πώς εξασφαλίζουμε ένα υψηλό επίπεδο κυβερνοασφάλειας για τον ιδιωτικό και τον διαρκώς ψηφιοποιούμενο δημόσιο τομέα; Πώς χτίζουμε ένα κοινό και ενιαίο πλαίσιο αρχιτεκτονικής κυβερνοασφάλειας σε εθνικό και ευρωπαϊκό επίπεδο;

Το παρόν νομοσχέδιο αποτελεί την αρτιότερη, πληρέστερη και πιο επικαιροποιημένη θεσμική και νομική απάντηση που έχει να προσφέρει τόσο η Ευρωπαϊκή Ένωση όσο και η ελληνική πολιτεία σε αυτά τα τεθέντα ερωτήματα. Ήδη από το 2004, όταν το διαδίκτυο έκανε τα πρώτα δειλά του βήματα, η Ευρωπαϊκή Ένωση ίδρυσε τον Ευρωπαϊκό Οργανισμό για την Ασφάλεια Δικτύων και Πληροφοριών, που μάλιστα εδρεύει στην Ελλάδα. Στη συνέχεια, το 2016 εγκρίθηκε από το Ευρωπαϊκό Κοινοβούλιο η οδηγία για την ασφάλεια δικτύων και πληροφοριών που αποτελεί τον ακρογωνιαίο λίθο για την ενίσχυση και τη βελτίωση των εθνικών δυνατοτήτων ασφάλειας των κρατών-μελών. Το 2022 η Ευρωπαϊκή Ένωση προχώρησε στην έκδοση της οδηγίας που καλούμαστε σήμερα να ενσωματώσουμε στο Εθνικό Δίκαιο. Η νέα οδηγία της Ευρωπαϊκής Ένωσης αποσκοπεί στη θέσπιση ενός υψηλού κοινού επιπέδου κυβερνοασφάλειας σε όλη την Ευρώπη. Διαπιστώνοντας τις αδυναμίες της οδηγίας που αντικαθιστά και προσαρμόζεται στους σημερινούς σύγχρονους κινδύνους και τις αναδυόμενες προκλήσεις στο διαρκώς διευρυμένο κυβερνοχώρο, ενισχύει σημαντικά τους κανονισμούς για την κυβερνοασφάλεια σε ολόκληρη την Ευρωπαϊκή Ένωση και εφαρμόζεται σε ένα ευρύτερο φάσμα επιχειρήσεων που δραστηριοποιούνται σε τομείς και υπηρεσίες ζωτικής σημασίας για βασικές κοινωνικές και οικονομικές δραστηριότητες.

Το φάσμα αυτών των επιχειρήσεων πλέον διευρύνεται από τους τομείς της ενέργειας, των μεταφορών και των χρηματοοικονομικών σε τομείς όπως είναι οι εταιρείες διαχείρισης λυμάτων, ταχυδρομικές υπηρεσίες, κατασκευαστικές εταιρείες και σε παρόχους ψηφιακών υπηρεσιών.

Η νέα οδηγία προάγει μια ομάδα μέτρων κυβερνοασφάλειας η οποία επικεντρώνεται στη διαχείριση κινδύνου απαιτώντας από τις εταιρείες να ενεργούν τακτικές αξιολογήσεις κινδύνου, να εφαρμόζουν τεχνικές και οργανωτικές διασφαλίσεις και να θεσπίζουν διαδικασίες για τον εντοπισμό, την αναφορά και την απόκριση σε συμβάντα ασφάλειας.

Επιπλέον, περιλαμβάνει μέτρα για την πρόληψη συμβάντων, την ελαχιστοποίηση των επιπτώσεών τους και τελικά τη διατήρηση ενός υψηλού επιπέδου ασφάλειας.

Ορισμένα από τα νέα μέτρα που περιγράφονται στην οδηγία περιλαμβάνουν μεταξύ άλλων: Πρώτον, ανάλυση κινδύνου, πολιτικές ασφάλειας των συστημάτων πληροφοριών. Δεύτερον, διαχείριση. Σχέδιο επιχειρηματικής συνέχειας που περιλαμβάνει τη διαχείριση αντιγράφων ασφαλείας, την αποκατάσταση από καταστροφές και τη διαχείριση κρίσεων. Τέταρτον, ασφάλεια στην ανάπτυξη και τη συντήρηση συστημάτων, δικτύων και πληροφοριών, συμπεριλαμβανομένων πολιτικών διαχείρισης ευπάθειας. Πέμπτον, πολιτικές και διαδικασίες για την αξιολόγηση της αποτελεσματικότητας των μέτρων διαχείρισης κινδύνων στον κυβερνοχώρο.

Επιπρόσθετα, η νέα οδηγία προωθεί αυστηρότερες απαιτήσεις αναφοράς συμβάντων σε σύγκριση με την παλαιότερη του 2016. Αυτές οι απαιτήσεις ισχύουν για το σύνολο των εταιρειών που περιλαμβάνει πιο συγκεκριμένα:

Έγκαιρη προειδοποίηση για τον εντοπισμό ενός σημαντικού συμβάντος. Οι εταιρείες πρέπει να υποβάλουν μια αναφορά στην αρμόδια αρχή εντός 24 ωρών. Αυτή η αίτηση θα πρέπει να παρέχει μια προκαταρκτική αξιολόγηση της φύσης και των πιθανών επιπτώσεων του συμβάντος.

Εν συνεχεία, η υποβολή μιας λεπτομερούς αναφοράς ειδοποίησης περιστατικού εντός εβδομήντα δύο ωρών. Αυτή η αναφορά θα πρέπει να περιλαμβάνει λεπτομέρειες όπως την ώρα και τον τύπο του συμβάντος, τα επηρεαζόμενα συστήματα και δεδομένα, καθώς και τις ενέργειες που λαμβάνονται για τον μετριασμό των επιπτώσεων.

Το αργότερο ένα μήνα μετά την αρχική ειδοποίηση πρέπει να υποβληθεί μια τελική έκθεση με ολοκληρωμένη ανάλυση, έτσι ώστε να υπάρχει μια σοβαρότητα και προφανώς συμμόρφωση.

Εξίσου θεμελιώδη μέρη του νομοσχεδίου αποτελούν ο προσδιορισμός του πλαισίου για την κατάρτιση εθνικής στρατηγικής κυβερνοασφάλειας, ο αρμόδιος της αρχής για να υπάρχει αυτή η διαχείριση από πλευράς αυτών των κρίσεων και ορισμός ως ένα σημείο επαφής για την κυβερνοασφάλεια και ομάδων απόκρισης για συμβάντα που αφορούν την ασφάλεια των υπολογιστών. Ειδικότερα, προσδιορίζονται οι στόχοι και το πλαίσιο διαμόρφωσης της εθνικής κυβερνοασφάλειας ως ολοκληρωμένο σχέδιο στρατηγικής το οποίο καταρτίζεται από την Εθνική Αρχή Κυβερνοασφάλειας.

Ανάμεσα σε άλλα, περιλαμβάνει τους στόχους και τις προτεραιότητες στο πλαίσιο διακυβέρνησης για την επίτευξη αυτών, την αποσαφήνιση των αρμοδιοτήτων των ενδιαφερομένων μερών σε εθνικό επίπεδο και τον συντονισμό και τη συνεργασία μεταξύ αυτών και των αντιστοίχων της Ευρωπαϊκής Ένωσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα να σταθώ ιδιαιτέρως στον συγκεκριμένο θεσμό, πλην όμως είμαι υποχρεωμένος προστρέξω για να μην χρειαστεί η παρέμβαση του Προέδρου.

Συμπερασματικά, κυρίες και κύριοι συνάδελφοι, με την ενσωμάτωση της ευρωπαϊκής οδηγίας εκσυγχρονίζεται το υφιστάμενο νομικό πλαίσιο ώστε να συμβαδίζει με την αυξημένη ψηφιοποίηση και τον εξοπλισμό των απειλών στον κυβερνοχώρο με την επέκταση του πεδίου εφαρμογής των κανόνων κυβερνοασφάλειας σε νέους τομείς και οντότητες. Βελτιώνει περαιτέρω την ανθεκτικότητα και τις ικανότητες αντιμετώπισης συμβάντων των δημοσίων και ιδιωτικών οντοτήτων των αρμόδιων αρχών της Ευρωπαϊκής Ένωσης.

Σας ευχαριστώ για την υπομονή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Θα ξεκινήσω λίγο με τις τροπολογίες. Είναι εδώ η αρμόδια Υφυπουργός Παιδείας.

Ένα μικρό σχόλιο για τις τροπολογίες πριν περάσω σε κάποια άλλα θέματα. Να ξεκαθαρίσουμε τη θέση που κρατήσουμε ως Ελληνική Λύση για τις τροπολογίες. Ακολουθείτε μια πάγια τακτική εγκλωβισμού των κομμάτων να θέλουμε να ψηφίσουμε κάποια πράγματα και να μην μπορούμε να αποφασίσουμε γιατί μπερδεύετε καλές διατάξεις με κακές διατάξεις. Θα τα πούμε τώρα.

Σε ό,τι αφορά την τροπολογία με αριθμό 277 που αφορά το Υπουργείο το δικό σας, κυρία Υφυπουργέ, περιγράφετε κάποιες γενικές διαδικασίες πρόσληψης προσωρινών αναπληρωτών εκπαιδευτικών. Καλό θα είναι κάποια στιγμή να προχωρήσουμε και σε προσλήψεις μονίμων εκπαιδευτικών, προσλήψεις εκπαιδευτικών ΑΜΕΑ, εκπαιδευτικών που έχουν τέκνα ΑΜΕΑ. Αυτά είναι πάρα πολύ σημαντικά.

Και πάμε τώρα στο άλλο. Περιγράφετε τις διαδικασίες συγγραφής και έκδοσης σχολικών βιβλίων. Απ’ ό,τι κατάλαβα διαβάζοντας την τροπολογία, είναι το διαδικαστικό των βιβλίων, δηλαδή της συγγραφής κ.λπ.. Εμείς, ως Ελληνική Λύση, επιμένουμε στην ουσία συγγραφής των βιβλίων και όχι στα διαδικαστικά που μας περιγράφετε. Δηλαδή η ουσία της συγγραφής των βιβλίων θα αλλάξει ή θα παραμείνουν τα ίδια ανθελληνικά, αντιχριστιανικά και woke βιβλία τα οποία διδάσκονται αυτή τη στιγμή τα παιδιά μας από μικρές ηλικίες; Γιατί είναι πάρα πολλά τα παραδείγματα τα οποία έχουμε αναδείξει και στη Βουλή. Από πού να ξεκινήσω; Από τον «συνωστισμό» στη Σμύρνη; Από την Παναγιά την γκέισα; Από την Παναγιά την Ινδιάνα; Από τη σεξουαλική διαπαιδαγώγηση που κάνετε στα μικρά παιδιά από το δημοτικό ακόμα με τη ΛΟΑΤΚΙ+ κατεύθυνση κ.λπ.; Τα έχουμε δει όλα αυτά. Άρα θα πρέπει να αλλάξετε αυτά. Σε αυτά πρέπει να επικεντρωθείτε και όχι στα υπόλοιπα.

Τώρα στην τροπολογία του κ. Σταϊκούρα που αφορά και στη Θεσσαλονίκη. Έχει ένα άρθρο το οποίο θέλουμε να το ψηφίσουμε. Ποιο είναι το άρθρο αυτό; Παρατείνετε έστω και για λίγο -καλό είναι κι αυτό, έστω και για λίγο- τους εργαζόμενους οδηγούς του ΟΑΣΘ. Αντί να τους μονιμοποιήσετε φυσικά, τους παρατείνετε την παρουσία αυτών των ανθρώπων στη δουλειά αυτή. Θέλουμε να το ψηφίσουμε αυτό. Κοιτώντας, όμως, λίγο παρακάτω στα επόμενα άρθρα, πρώτον ανακοινώνετε τα εγκαίνια του μετρό σε λίγες μέρες και έρχεστε λίγες πραγματικά ώρες πριν τα εγκαίνια του μετρό με μια τροπολογία να καθορίσετε πώς θα δώσετε άδεια λειτουργίας του μετρό. Λίγες μέρες πριν ξεκινήσει τα δρομολόγια!

Και το χειρότερο είναι το τελευταίο άρθρο, το άρθρο 4. Αυτό είναι πραγματικά το κερασάκι στην τούρτα. Δίνετε ως Κυβέρνηση παράταση προθεσμίας -ακούστε λίγο, είναι τρέλα- στις εργοληπτικές εταιρείες, δηλαδή εταιρείες που πήραν τα έργα, τους φίλους σας δηλαδή, να υποβάλλουν τις ετήσιες οικονομικές τους καταστάσεις και τις εκθέσεις δραστηριότητας όποτε θέλουν αυτοί. Αργότερα, ρε παιδί μου, έχει ο Θεός. Μήπως να μην τις καταβάλλουν και καθόλου.

Άρα, λοιπόν, αυτό έρχεται σε σύγκρουση με μια θετική διάταξη που αφορά στους εργαζόμενους οδηγούς του ΟΑΣΘ. Προφανώς και άμα ήταν μόνη της η διάβαση αυτή θα την υπερψηφίζαμε. Δεν μπορούμε να κάνουμε κάτι τέτοιο γιατί την έχετε μπλέξει με άλλες απαράδεκτες διατάξεις. Οπότε θα κινηθούμε στο «παρών».

Μιας και αναφέρθηκα στο μέτρο, έκαναν βόλτες με το μετρό άνθρωποι δικοί μας. Προετοιμάζεστε.

**ΧΡΗΣΤΟΣ ΓΙΑΝΝΟΥΛΗΣ:** Στη Β΄ Θεσσαλονίκης δεν έχει μετρό;

**ΚΩΝΣΤΑΝΤΙΝΟΣ ΧΗΤΑΣ:** Εμείς δεν έχουμε μετρό στη Β΄ Θεσσαλονίκης. Εμείς εκεί είμαστε ακόμα υποανάπτυκτοι.

Έχει κάποια απαράδεκτα λάθη στο μετρό Θεσσαλονίκης. Είναι απαράδεκτο ότι σχεδόν σε όλη τη διαδρομή, εκτός ενός σταθμού, δεν υπάρχει σήμα στα κινητά τηλέφωνα. Θα μου πεις και στην Αθήνα σε πολλά σημεία δεν έχει. Εντάξει, έχουν περάσει τριάντα χρόνια από τότε. Θεωρούμε ότι αυτό το μετρό είναι ένα σύγχρονο μετρό. Δεν υπάρχει ίντερνετ πουθενά. Δεν υπάρχει ούτε ίντερνετ.

Επιπλέον, πάμε τώρα στα ενημερωτικά μηνύματα, τα ηχητικά που ακούς για τη στάση τάδε κ.λπ.. Όλα είναι τεχνητή νοημοσύνη. Κι έχει κάποια λάθη μέσα τα οποία πραγματικά μπορεί να είναι αστεία, να ακούγονται αστεία. Δηλαδή, ακούσαμε «Στάση Βόλγαρη» πολλές φορές. Έτσι το λέει το μηχάνημα. «Στάση Βόλγαρη». Αυτά τα ρωτήσαμε. Μας είπαν ότι θα αλλάξουν. Είναι κάποια λάθη. Ακόμα δεν ξεκινήσαμε. Είναι δοκιμαστικά. Να αλλάξουν για να μη γίνουμε ρεζίλι.

Σας τα λέω τώρα γιατί μεταφέρω τον σφυγμό της πόλης, αν σας ενδιαφέρει. Τους απασχολεί τους πολίτες εκεί, οι οποίοι δεινοπαθούν με τα flyover κι όλα αυτά.

Τώρα ένα τεράστιο θέμα, θέμα πάρκινγκ. Πού θα παρκάρουν αυτοί οι άνθρωποι τα αυτοκίνητά τους, είτε ανατολικά είτε δυτικά; Μπορεί να μην είναι θέμα που αφορά στο μετρό, αλλά θα έπρεπε να έχει υπάρξει τουλάχιστον ένας αρχικός σχεδιασμός για το πάρκινγκ. Θα γίνεται χαμός και στα ανατολικά και στα δυτικά. Εδώ είμαστε, σας το λέω, σας μεταφέρω τον σφυγμό της πόλης, δεν μπορείτε να το καταλάβετε, πού θα αφήνει ο κόσμος τα αυτοκίνητά του. Φυσικά θεωρούμε ότι τα κάνετε όλα βιαστικά. Παγιδευτήκατε με την ημερομηνία. Ανακοινώσατε εδώ ότι θα ξεκινήσει το μετρό σε λίγες μέρες και προσπαθείτε τώρα τσαπατσούλικα να τα προλάβετε όλα. Καλό είναι να μην έχουμε τουλάχιστον άλλα ευτράπελα, τουλάχιστον αυτά με το μετρό. Πάει και αυτό, πάμε παρακάτω.

Μας έκανε εντύπωση μια δήλωση του Πρωθυπουργού πριν από λίγη ώρα, μετά τη συνάντησή του με τον Ρούτε. Επειδή μας έχετε συνηθίσει στις πολιτικές κωλοτούμπες, μετά την εκλογή Τραμπ είδαμε μια προσπάθεια από την πλευρά σας να αλλάξετε λίγο. «Απεταξάμην τη woke ατζέντα», με τον Τραμπ πιο ένθερμοι είστε κ.λπ., κάποιοι Βουλευτές σας εδώ -πού είναι ο Πλεύρης- χάρηκαν κιόλας και έκαναν tweet που εξελέγη ο Τραμπ. Ξέρετε, η Ρωσία έχει «lockάρει» χώρες. Μη γίνει καμμιά τρέλα, γιατί οι Δημοκρατικοί λίγο πριν φύγουν κάνουν τρέλες. Μην έχουμε κάνα «μπαμ» και κάνα πόλεμο. Βλέπουμε, όμως, τον κ. Μητσοτάκη να επιμένει στη σημερινή του δήλωση στη συνάντηση με τον Ρούτε. «Η υποστήριξη στην Ουκρανία πρέπει να συνεχιστεί», λέει ο κ. Μητσοτάκης. Επιμένει. Μια Ουκρανία η οποία έχει πάρει δισεκατομμύρια, που έχουμε στείλει όπλα και όπλα, εμείς, δικά μας ελληνικά όπλα. Επιμένει ο κ. Μητσοτάκης να λέει ότι πρέπει να συνεχιστεί η υποστήριξη στην Ουκρανία, παρά τα όσα έχουν αλλάξει στον παγκόσμιο χάρτη μετά την αλλαγή σκυτάλης που είχαμε τουλάχιστον στις Ηνωμένες Πολιτείες Αμερικής. Και ξέρετε, είπε το εξής: «Να μείνουμε συνεπείς στη δέσμη μέτρων που έχουμε αποφασίσει», δηλαδή το εμπάργκο κατά της Ρωσίας. Τα ακούει αυτά που λέτε, κύριε Υπουργέ, από τα Τρίκαλα ή από τη Β΄ Θεσσαλονίκης ή από οπουδήποτε από την επαρχία, από την Ημαθία, ο αγρότης, ο οποίος βλέπει τη σοδειά του να σαπίζει, γιατί πολύ απλά δεν μπορεί να την εξάγει στη Ρωσία λόγω του εμπάργκο. Από την άλλη, όμως, οι εφοπλιστές θησαυρίζουν με το ρωσικό πετρέλαιο και η Κυβέρνηση κάνει πως δεν βλέπει, αλληθωρίζει. Ο αγρότης να βογκάει, ο εφοπλιστής να κονομάει. Απαγορεύεται να εξάγεις το μαρουλάκι και το ραπανάκι ή τη γούνα από την Καστοριά, επιτρέπεται όμως να κάνεις εμπόριο πετρελαίου από τη Ρωσία. Αυτό είναι το εμπάργκο της Κυβέρνησης, το σκληρό, κατά της Ρωσίας. Δεν πάει έτσι, δεν πάει καθόλου έτσι.

Ζούμε σε μια ανάποδη κοινωνία, κύριε Υπουργέ. Είστε κι εσείς νέος άνθρωπος, νέος πολιτικός. Πού έχετε ξαναδεί εσείς κάθε εβδομάδα -πείτε μου σε ποια χώρα, σε ποια χώρα ευρωπαϊκή, αφήστε τις υπό ανάπτυξη, δεν θα πάω εγώ στην Αφρική τώρα- σε μια ευρωπαϊκή χώρα να έχουμε δημοσκοπήσεις; Το 2019 που πρωτομπήκαμε εδώ, που εγώ είμαι νέος πολιτικός, ούτε έξι χρόνια δεν έχουμε, δεν θυμάμαι τέτοιο πράγμα, τέτοιον ορυμαγδό δημοσκοπήσεων μέρα με τη μέρα. Τώρα είναι η εβδομάδα δημοσκοπήσεων. Θα έχουν όλα τα κανάλια, εφημερίδες, δημοσκοπήσεις. Το τι λέει ο καθένας, το τι γράφει, το τι ευρήματα παρουσιάζουν! Δεν θα μπω στην ουσία της συζήτησης, γιατί θα χαθούμε, αλλά ο καθένας λέει ό,τι θέλει. Προφανώς και οι δημοσκοπήσεις είναι ένα εργαλείο που το χρησιμοποιεί το σύστημα, κάνουν τη δουλειά τους, άρα επηρεάζουν κόσμο, διαμορφώνουν καταστάσεις. Αυτό κάνουν οι δημοσκοπήσεις, διαμορφώνουν άποψη. Και προσέξτε, δεν λέω ότι μας δίνουν λίγο ή πολύ. Ούτε καν ασχολούμαστε. Δεν το λέω αυτό. Μια χαρά, όλα καλά. Εμείς έχουμε μια τελευταία δημοσκόπηση που ήταν οι ευρωεκλογές. Για εμάς αυτή είναι η τελευταία δημοσκόπηση που έχουμε, με αυτή πορευόμαστε, ένα εκλογικό αποτέλεσμα, επίσημο, όχι όλα τα υπόλοιπα που βγάζουν κουμπάροι, που βγάζουν χωματουργικές εργασίες, που βγάζουν δημοσκοπικές εταιρείες και καλά πρώην Υπουργών. Ας τα τώρα, τα ξέρουμε αυτά, όλα και κάτι «INTERVIEW» και «GPO» και αυτά, όλες οι εταιρείες και η «MARC» του Γεράκη, τα ξέρουμε, τα έχουμε αποκαλύψει, τα έχουμε πει. Ξέρουμε τι δουλειά κάνουν οι δημοσκόποι. Είναι ένα εργαλείο του συστήματος. Προσφέρουν οι άνθρωποι μια υπηρεσία, ρε παιδί μου. Βγήκε ένα άλλος προχθές, μια άφαντη δημοσκόπηση, έγραψε ό,τι ήθελε. Ψάξαμε να βρούμε την εταιρεία, πού είναι η έδρα της, αν έχει ξαναδιενεργήσει δημοσκόπηση στο παρελθόν, δεν βρήκαμε τίποτα. Αλλά ας πούμε ότι αυτές τις δημοσκοπήσεις τις ριμάδες εσείς τις πιστεύετε, αφού δίνετε εντολές και τις διενεργείτε και παίρνετε και παραδείγματα από αυτές. Γιατί δεν ακούτε αυτά που λένε οι φίλοι σας οι δημοσκόποι για την Κυβέρνηση; Ποιο είναι το μεγαλύτερο πρόβλημα του Έλληνα πολίτη; Δεν μπορείτε να βγαίνετε να πανηγυρίζετε να μιλάτε για ένα success story στα οικονομικά, όταν η Ελλάδα βογκάει, όταν έχετε στραγγίξει το ελληνικό νοικοκυριό. Δεν γίνεται σε μια χώρα που η ακρίβεια καλπάζει -και έτσι λένε οι δημοσκόποι, οι φίλοι σας, αυτό απασχολεί τους πολίτες- όπου η αισχροκέρδεια από τα καρτέλ καλπάζει, εσείς να σφυράτε αδιάφορα, σε μια χώρα όπου η υπερφορολόγηση έχει ρουφήξει το μεδούλι των Ελλήνων, εσείς να γυρνάτε την πλάτη και να κλείνετε τα μάτια, όταν μιλάμε για μισθούς εξαθλίωσης και να πανηγυρίζετε για τα 50 ευρώ που κάνατε αύξηση, την ίδια ώρα που η αγοραστική δύναμη των Ελλήνων έχει πέσει κατακόρυφα, όταν τα funds ανεξέλεγκτα παίρνουν τα σπίτια των Ελλήνων, όταν οι τράπεζες είναι ληστρικές πραγματικά και με τον τρόπο με τον οποίο λειτουργούν κλέβουν, βάζουν το χέρι τους στην τσέπη του Έλληνα πολίτη, όταν τα ενοίκια έχουν φτάσει στα ύψη. Τα ενοίκια έχουν φτάσει στα ύψη!

Και δείτε τώρα. Η εξαθλίωση του Έλληνα. Γιατί εδώ, αυτά, είναι αριθμοί. Οι πλειστηριασμοί και οι κατασχέσεις, κύριε Υπουργέ, έχουν οδηγήσει στην κατάρρευση του ποσοστού ιδιοκατοίκησης. Δηλαδή, είχε παλιά ο Έλληνας ένα σπίτι, ένα σπιτάκι, ρε παιδί μου. Ο μπαμπάς δούλεψε με τη μανούλα, το έδωσαν στο παιδί, το παιδί στο παιδί και πάει λέγοντας. Στα τελευταία είκοσι χρόνια -προσέξτε, δεν πάω πολύ πίσω- από το 84,6% που ήταν η ιδιοκατοίκηση στην Ελλάδα, έφθασε στο 61% και προσέξτε, το 2019 ήταν στο 75,4%. Δηλαδή επί Νέας Δημοκρατίας η πτώση της ιδιοκατοίκησης από το 2019 έως και σήμερα πήγε από το 75,4% στο 61%, 14,4 μονάδες κάτω. Πάρτι τα κοράκια! Εύλογα, λοιπόν, τα funds κάνουν πάρτι. Αυτά είναι τα στοιχεία, από το 84,6% στο 61% το ποσοστό ιδιοκατοίκησης στην Ελλάδα. Συνεχίστε ό,τι κάνετε. Η Ελλάδα πάει καλά. Συνεχίστε ό,τι κάνετε, μια φορά.

Και βγαίνει ο Πρωθυπουργός στο κυριακάτικο Μανιφέστο να μας πει για τη φοροδιαφυγή και τη φοροαποφυγή. Κοιτάξτε, εμείς έχουμε κάποιες συγκεκριμένες προτάσεις τις οποίες τις καταθέτουμε από το 2019, από την πρώτη μέρα που μπήκαμε στη Βουλή. Το πρόγραμμά μας για όλα τα θέματα -και για την οικονομία φυσικά- είναι αναρτημένο στο διαδίκτυο από το 2019. Έχουμε συγκεκριμένες θέσεις. Έχουμε συγκεκριμένη λύση για τη φοροδιαφυγή και τη φοροαποφυγή. Εμείς, λοιπόν, η Ελληνική Λύση δεν χρειάζεται να συμφωνήσει στο εκβιαστικό ψευτοδίλημμα ουσιαστικά του Πρωθυπουργού για μειώσεις φόρων και ψηφοφορία στη Βουλή. Εμείς προτείνουμε συγκεκριμένη λύση στον Πρωθυπουργό την οποία δεν την εφαρμόζει. Ποια είναι αυτή η λύση; Πείτε μου, υπάρχει ένας που να μην έχει ακούσει τον Πρόεδρο Βελόπουλο να λέει χρόνια τώρα και να είναι και θέμα συζήτησης και διαφωνίας με πολλούς από εσάς αυτό; «Οριζόντιος φόρος 15%, αφαιρώντας έσοδα έξοδα επί των κερδών, ό,τι περισσεύει οριζόντιος φόρος 15%». Γιατί το έχουμε πει εκατόν πενήντα χιλιάδες φορές. Τώρα βγήκαν κάτι ψευτοδεκανίκια σας και εσάς τελευταία, πάνε να τα υιοθετήσουν. Δεν είναι κακό. Αντιγράψτε μας. Αντιγράψτε μας, δεν είναι κακό! Έχουν λογική οι προτάσεις της Ελληνικής Λύσης, αλλά μην τις κάνετε και παιδί δικό σας. Να μην τρελαθούμε στο τέλος της ημέρας.

Και αύριο ξημερώνει μεγάλη μέρα, κυρίες και κύριοι. Είναι Τετάρτη, μεγάλη μέρα, παίζουν οι δημοσιογράφοι, τα κανάλια, οι διαμορφωτές άποψης, τα μέσα μαζικής ενημέρωσης, τα sites, πολύ μεγάλη μέρα. Αύριο θα συναντηθεί ο κ. Μητσοτάκης με τον κ. Ανδρουλάκη.

**ΔΗΜΗΤΡΙΟΣ ΜΑΝΤΖΟΣ:** Την άλλη Τετάρτη.

**ΚΩΝΣΤΑΝΤΙΝΟΣ ΧΗΤΑΣ:** Την άλλη εβδομάδα; Ω!

**ΠΡΟΕΔΡΕΥΩΝ (Γεώργιος Γεωργαντάς):** Μήπως να αφήσουμε τον σχολιασμό για την άλλη βδομάδα; Έχετε συμπληρώσει δεκαπέντε λεπτά.

**ΚΩΝΣΤΑΝΤΙΝΟΣ ΧΗΤΑΣ:** Συγγνώμη, μισό λεπτό, τελειώνω.

Πώς θα αντέξουμε εμείς μια βδομάδα αναμονή, κύριε Μάντζο; Γιατί αποφάσισε τώρα το σύστημα ότι θέλει για Αξιωματική Αντιπολίτευση αυτό το ΠΑΣΟΚ, με αυτόν τον πολιτικό αρχηγό, αυτόν τον οποίον αμφισβητούσαν η μισή του Κοινοβουλευτική Ομάδα μέχρι πριν από λίγες μέρες. Τώρα είναι ο γίγας της πολιτικής. Αυτό θέλουν τώρα για Αξιωματική Αντιπολίτευση. Αυτόν αποφάσισε το σύστημα. Τον παίζει όλη μέρα, κανάλια, εφημερίδες, sites, δημοσκόποι. Φουσκώνουν, φουσκώνουν, φουσκώνουν, λένε «Μειώνεται η ψαλίδα», λένε διάφορα, κ.λπ..

Μία συμβουλή: Να μην έχετε φίλους και να μην εμπιστεύεστε ούτε τους μιντιάρχες ούτε τους δημοσκόπους. Εμείς δεν τα έχουμε καλά μαζί τους. Εμείς τα έχουμε καλά με τους Έλληνες πολίτες.

**ΠΡΟΕΔΡΕΥΩΝ (Γεώργιος Γεωργαντάς):** Και ολοκληρώστε, κύριε συνάδελφε.

**ΚΩΝΣΤΑΝΤΙΝΟΣ ΧΗΤΑΣ:** Τελειώνω, κύριε Πρόεδρε. Δώστε μου δύο λεπτάκια. Τελειώνω ο άνθρωπος!

Τα έχουμε καλά με τους Έλληνες πολίτες. Δεν τα έχουμε καλά ούτε με τους μιντιάρχες ούτε με τους ολιγάρχες ούτε με τους δημοσκόπους.

Κλείνω, λέγοντας το εξής: Θα συναντηθούν, λέει, ο Μητσοτάκης με τον Ανδρουλάκη. Μα, έχουν συναντηθεί εδώ και πολύ καιρό.

Έχετε συναντηθεί σε όλα. Έχετε συναντηθεί στα μεγάλα και στα σημαντικά. Έχετε συναντηθεί στα «funds», έχετε συναντηθεί στους παρόχους ενέργειας, έχετε συναντηθεί στην αισχροκέρδεια, έχετε συναντηθεί στους εμπόρους καυσίμων, έχετε συναντηθεί στον γάμο των ομοφυλοφίλων. Έχετε συναντηθεί στο 50% των νομοσχεδίων της Νέας Δημοκρατίας, τα οποία υπερψηφίζει το ΠΑΣΟΚ. Έχετε συναντηθεί ούτως ή άλλως.

Τέλος πάντων, κλείνω, κύριε Πρόεδρε, για να μη σας τρώω και τον χρόνο και επειδή σέβομαι τη διαδικασία.

Γεροί να είμαστε, μία εβδομάδα ακόμα, κύριε Μάντζο! Κάνουμε υπομονή. Θα τα πούμε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κ. Χήτα.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Κύριε Πρόεδρε, θα ήθελα να καταθέσω στα Πρακτικά ορισμένες νομοτεχνικές βελτιώσεις.

**ΠΡΟΕΔΡΕΥΩΝ (Γεώργιος Γεωργαντάς):** Βεβαίως, κύριε Υπουργέ.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Εντάξει, τις καταθέτω για τα Πρακτικά.

(Στο σημείο αυτό ο Υπουργός Ψηφιακής Διακυβέρνησης κ. Δημήτριος Παπαστεργίου καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.230-233)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από το ΠΑΣΟΚ - Κίνημα Αλλαγής ο κ. Μπιάγκης.

Θα ακολουθήσει ο κ. Γεώργιος Σταμάτης και μετά περνάμε πάλι στους Κοινοβουλευτικούς Εκπροσώπους ή στην Υπουργό. Θα το δούμε μαζί.

Ορίστε, κύριε Μπιάγκη, έχετε τον λόγο.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κύριε Πρόεδρε.

Κυρία Υπουργέ, κύριε Υπουργέ, κυρίες και κύριοι συνάδελφοι, το σχέδιο νόμου που συζητάμε σήμερα ενσωματώνει την οδηγία 2022/2555, γνωστή και ως «NIS 2», η οποία στοχεύει στην ενίσχυση της κυβερνοασφάλειας στην Ευρωπαϊκή Ένωση. Η ενίσχυση αυτή είναι απαραίτητη ιδιαίτερα στην εποχή μας που η ψηφιοποίηση διαμορφώνει την καθημερινή ζωή των πολιτών.

Εν τούτοις, κύριε Υπουργέ, ελπίζουμε να δείτε σοβαρές αδυναμίες που χρήζουν ιδιαίτερης προσοχής. Θα ξεκινήσω με ένα πρόβλημα που συναντάμε συνέχεια στον δημόσιο τομέα και έχει να κάνει με αυτό της υποστελέχωσης και της έλλειψης εξειδικευμένου προσωπικού.

Κύριε Υπουργέ, η κυβερνοασφάλεια απαιτεί υψηλή τεχνογνωσία και διαρκή εκπαίδευση. Όμως, οι χαμηλοί μισθοί αποθαρρύνουν την προσέλκυση εξειδικευμένων στελεχών, ενώ η απουσία δομών κυβερνοασφάλειας σε Υπουργεία, δήμους και περιφέρειες δημιουργεί τεράστια προβλήματα. Πώς θα προστατεύσουμε τις κρίσιμες υποδομές, όταν δεν διαθέτουμε το ανθρώπινο δυναμικό που απαιτείται για να ανταποκριθεί στις αυξανόμενες απειλές; Επιπλέον, με τις προτεινόμενες ρυθμίσεις, παρά τις όποιες φιλόδοξες προσδοκίες σας, δυστυχώς δεν ρυθμίζεται επαρκώς η συνεργασία της Εθνικής Αρχής Κυβερνοασφάλειας με τη συνταγματικά κατοχυρωμένη Αρχή Διασφάλισης του Απορρήτου των Επικοινωνιών, την ΑΔΑΕ, δημιουργώντας με αυτόν τον τρόπο ρήγματα στη συνοχή της προσέγγισης για την κυβερνοασφάλεια.

Αξίζει να αναφερθεί εδώ ότι προβλέπεται μέσα από μια ΚΥΑ η σχέση μεταξύ της Αρχής της Κυβερνοασφάλειας και της Συνταγματικής Αρχής για το απόρρητο των επικοινωνιών. Η αποδυνάμωση της ΑΔΑΕ από τις ρυθμίσεις του σχεδίου νόμου είναι αδικαιολόγητη και υπονομεύει, κατά τη γνώμη μας, τη δυνατότητα διασφάλισης του απορρήτου των επικοινωνιών, θέτοντας σε κίνδυνο την προστασία θεμελιωδών δικαιωμάτων.

Επιπροσθέτως εγείρονται σοβαρές ανησυχίες και για τον βαθμό προετοιμασίας της πολιτείας να εφαρμόσει τις διατάξεις της εν λόγω οδηγίας. Η έλλειψη κατάλληλης υποδομής, χρηματοδότησης και εκπαιδευτικών προγραμμάτων για την ευαισθητοποίηση του δημόσιου και ιδιωτικού τομέα ενδέχεται να οδηγήσει σε σύγχυση και αποτυχία εφαρμογής. Οι απαιτήσεις της οδηγίας είναι υψηλές και χωρίς ένα ολοκληρωμένο σχέδιο, οι στόχοι της κινδυνεύουν να παραμείνουν κενό γράμμα.

Καλούμε, λοιπόν, την Κυβέρνηση να υιοθετήσει τις τροποποιήσεις που ακούσατε και από τους εισηγητές μας και από τους προηγούμενους ομιλητές, που θα θωρακίσουν τη χώρα μας έναντι των σύγχρονων απειλών. Η κυβερνοασφάλεια είναι το μέλλον μας και πρέπει να την υπηρετήσουμε με σοβαρότητα και σχέδιο, χωρίς να εγείρονται ζητήματα διαφάνειας και δημοκρατίας, όπως άλλωστε συμβαίνει στην εποχή μας.

Κύριε Υπουργέ, κυρίες και κύριοι συνάδελφοι, θέλω να σταθώ ιδιαίτερα και εκτενώς στο άρθρο 36 του σχεδίου νόμου που προβλέπει ειδικές παρατάσεις πέραν της 30 Νοεμβρίου του 2024 για κάποιες περιπτώσεις κτηματογράφησης. Η απόφαση της Κυβέρνησης να κλείσει την κτηματογράφηση βεβιασμένα με τελική προθεσμία την 30η Νοεμβρίου του 2024 έχει δημιουργήσει μια διαρκώς επιδεινούμενη κατάσταση, όπου εκατομμύρια ακίνητα αγνώστου ιδιοκτήτη εξακολουθούν να παραμένουν αδήλωτα ή να έχουν εσφαλμένες εγγραφές, ενώ πάνω από πέντε εκατομμύρια δικαιώματα βρίσκονται σε αδιέξοδο λόγω της πολυπλοκότητας και του κόστους της διαδικασίας.

Η εκκρεμότητα την ίδια στιγμή με τους δασικούς χάρτες ξεπερνά τις τετρακόσιες χιλιάδες αντιρρήσεις, οι οποίες παραμένουν ανεκδίκαστες, εμποδίζοντας έτσι την ορθή αποτύπωση των ιδιοκτησιακών δικαιωμάτων. Παράλληλα, το ισχύον πλαίσιο δεν προσφέρει καμμία ουσιαστική μέριμνα για τα δικαιώματα που βασίζονται στη χρησικτησία, με αποτέλεσμα το 30% των ακινήτων σε ορισμένες περιοχές να είναι αδήλωτα.

Η κατάσταση, όμως, κύριε Υπουργέ -κι εδώ επιτρέψτε μου, έχω ιδία άποψη- είναι ακόμη πιο δύσκολη και απογοητευτική στα Ιόνια Νησιά, όπου έχω και βιωματική αντίληψη.

Επιτρέψτε μου, λοιπόν, να πω παρ’ ότι γνωρίζω ότι δεν είναι αρμοδιότητας του Υπουργείου σας, ότι η συγκεκριμένη πολιτική ευθύνη δεν μπορεί παρά να διέρχεται κάθετα στο Υπουργείο, στην Κυβέρνηση, στο Πρωθυπουργικό Γραφείο.

Το 2016, κύριε Υπουργέ, με προκήρυξη η οποία υπήρξε για να κτηματογραφηθεί η Κέρκυρα, τα Διαπόντια Νησιά, οι Παξοί και η Θεσπρωτία, προσέφυγαν οι εργολάβοι στα δικαστήρια. Οι αντιδικίες αυτές τελείωσαν και ξεκίνησε η κτηματογράφηση τον Νοέμβριο του 2023. Είναι η μοναδική περιοχή στην Ελλάδα, για την οποία ζητάτε μέσα σε έναν χρόνο να κτηματογραφηθεί όλο το νησί, τα Διαπόντια Νησιά και η Θεσπρωτία.

Το ζήτημα είναι το εξής: Πραγματικά, οι Κερκυραίοι και οι Θεσπρωτοί είναι πολίτες κάποιου άλλου κράτους; Η κτηματογράφηση στο νησί της Κέρκυρας, στα Διαπόντια Νησιά, στους Παξούς και στη Θεσπρωτία είναι πιο εύκολη; Έχουμε άλλα εργαλεία στα χέρια μας τα οποία να καθιστούν την προσπάθεια αυτή πιο αποτελεσματική; Έχετε τύχει της αντίθεσης όλης της τοπικής κοινωνίας και του νησιού της Κέρκυρας και των Διαποντίων Νήσων και της Θεσπρωτίας. Έχετε την αντίρρηση του Περιφερειάρχη των Επτανήσων. Έχετε τις αντιθέσεις και των πέντε δημάρχων των νησιών και των Παξών. Έχετε τις αντιρρήσεις του δικηγορικού κόσμου και του ΤΕΕ, δηλαδή του τεχνικού κόσμου.

Όλη η κοινωνία της Κέρκυρας είναι στο πόδι αυτή τη στιγμή, με αποτέλεσμα, κύριε Υπουργέ, να έχει κτηματογραφηθεί το 30% του νησιού. Τι σημαίνει αυτό; Άνω του 70% αυτή τη στιγμή είναι αχαρτογράφητο. Τίνος ιδιοκτησίες είναι αυτές; Συνήθως, ως επί το πλείστον είναι ιδιοκτησίες μικροϊδιοκτητών, κύριε Υπουργέ, οι οποίοι μέσα σε έναν χρόνο και με δεδομένη την ενασχόληση της κερκυραϊκής κοινωνίας με τον τουρισμό έξι ή επτά μήνες που ασχολούμαστε με τον τουρισμό, δεν έχουν προλάβει να κτηματογραφήσουν την περιουσία τους. Τι σημαίνει αυτό το πράγμα; Σημαίνει ότι θα χαθούν χιλιάδες περιουσίες και ιδιαίτερα από μικροϊδιοκτήτες.

Σε αυτή την κατεύθυνση είναι πραγματικά αστείο να ακούμε διάφορες δικαιολογίες. Και δεν εννοώ από εσάς, αλλά από τον Υφυπουργό σας, ο οποίος έχει προσέλθει επανειλημμένως στην Κέρκυρα για διάλογο. Ξέρετε, όμως, πώς εννοεί τον διάλογο; Με το να μένει αυτός σταθερός στις απόψεις του και αφού ακούει, να μηδενίζει τις απόψεις όλων των άλλων.

Το ζητούμενο, λοιπόν, κύριε Υπουργέ, με κάθε σεβασμό προς το πρόσωπό σας και στον ρόλο σας, είναι το εξής: Όλη αυτή την κοινωνία θα την αφήσετε στο άγχος και στην ταλαιπωρία; Οι άνθρωποι αυτοί έχουν ιδιαίτερα χαρακτηριστικά. Είναι η μορφολογία του εδάφους, είναι ο Ιόνιος Αστικός Κώδικας, είναι τα πέντε εκατομμύρια αιωνόβια ελαιόδεντρα τα οποία δημιουργούν μία ομπρέλα και για τα οποία δεν μπορούν να βρεθούν τα κτήματα εξ αποστάσεως, αλλά πρέπει να γίνουν όλα επί τόπου. Όλα αυτά σας αφήνουν αδιάφορους; Εσείς που έχετε υπηρετήσει τον Α΄ βαθμό τοπικής αυτοδιοίκησης και είχατε μια αμεσότητα με την κοινωνία, καταλαβαίνετε τα δεκάδες και εκατοντάδες τηλέφωνα που εγώ δέχομαι καθημερινά και λένε «Τι θα κάνουμε με το Κτηματολόγιο;», με τις περιουσίες που έρχονται από οικογένεια σε οικογένεια, από φαμίλια σε φαμίλια.

Θα μπουν σε κίνδυνο αυτές οι περιουσίες, κύριε Υπουργέ; Μιλάμε για τεράστιες εκτάσεις 50 στρεμμάτων, 100 στρεμμάτων, 150 στρεμμάτων, οι οποίες είναι αγνώστου ιδιοκτήτη. Ξέρετε τι σημαίνει αυτό; Σημαίνει ότι την επόμενη μέρα κάποιες εκατοντάδες άτομα θα πάνε στα δικαστήρια διά της δικαστικής οδού πλέον, που ξέρετε τι συνεπάγεται αυτό οικονομικά και όχι μόνο. Θα πάνε για να διεκδικήσουν την περιουσία των γονέων τους; Για να διεκδικήσουν την περιουσία τους; Και πώς θα τη διεκδικήσουν, όταν θα είναι τριάντα, σαράντα, πενήντα οι άνθρωποι που πρέπει να κοινοποιήσουν τις αγωγές που θα κάνουν σε αγνώστου ιδιοκτήτη για να πάρουν την περιουσία τους; Είναι δυνατόν;

Σας παρακαλώ πολύ, διακόψτε με, αν θέλετε. Αν σε όλα όσα είπα υπάρχει και το παραμικρό ψεύδος ή αναλήθεια, δεν έχετε παρά να με διακόψετε. Δεν έχετε παρά μέσω εδώ της Ολομέλειας, αυτή τη στιγμή που μας βλέπει όλος ο ελληνικός λαός, να προτείνετε, να βρείτε λύσεις, να απευθυνθείτε στον κερκυραϊκό λαό, στους Θεσπρωτούς, στους κατοίκους των Διαποντίων Νήσων, των Παξών.

Τι θα κάνουν αυτοί οι άνθρωποι σε πέντε μέρες από σήμερα; Είναι τριακόσιες πενήντα χιλιάδες δικαιώματα, τα οποία δεν έχουν κτηματογραφηθεί, κύριε Υπουργέ. Τι θα κάνουν; Είναι τόσο δύσκολο να απαντήσετε στο ερώτημα; Αφού δίνετε έναν χρόνο -και πολύ καλά κάνετε και δίνετε έναν χρόνο για όσες υποθέσεις βρίσκονται σε αντιδικία- γιατί δεν δίνετε μια προθεσμία τέτοια, έτσι ώστε να αμβλυνθούν οι όποιες δυσκολίες και να καταφέρει ο κόσμος να κτηματογραφήσει την περιουσία του; Μήπως και αυτό είναι ένα παιχνίδι για να χαθούν κάποιες μικροπεριουσίες κάποιων μικροϊδιοκτητών και να έρθουν στο τέλος να τις αναλώσει το μεγάλο κεφάλαιο;

Καταλαβαίνετε τι σημαίνει για την Κέρκυρα, τα Διαπόντια Νησιά και τους Παξούς;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου, κύριε Πρόεδρε, διότι πραγματικά με πνίγει, αν θέλετε, το άγχος γι’ αυτή την ιστορία. Ξέρετε τι σημαίνει το 70% της Κέρκυρας, των Διαποντίων Νήσων, των Παξών και της Θεσπρωτίας; Θα βγουν εκτός συναλλαγής; Δεν θα μπορεί να γίνεται μια αγοραπωλησία; Δεν θα μπορεί να βγαίνει μια πολεοδομική άδεια; Δεν θα μπορεί να γίνεται μια μίσθωση γιατί δε θα είναι εγγεγραμμένος στο Κτηματολόγιο;

Κανείς δεν είναι αντίθετος με αυτή την πρωτοβουλία, αλλά οι ευθύνες είναι διαχρονικές και έχουν να κάνουν από χρόνια πίσω, δεν είναι μόνο δικές σας.

Γιατί, λοιπόν, όλη αυτή την καθυστέρηση σήμερα καλείται να την πληρώσει ο λαός της Κέρκυρας, ο λαός των Διαποντίων Νήσων, ο λαός των Παξών και της Θεσπρωτίας; Πού είναι η ισονομία και η ισοπολιτεία έναν χρόνο τώρα για την Κέρκυρα και όλα τα υπόλοιπα νησιά εκεί της Επτανήσου, επτά χρόνια για την υπόλοιπη Ελλάδα; Σε ποια λογική, σε ποια ισονομία στηρίζετε αυτή τη θέση σας και συνεχίζετε ακόμα να μην απαντάτε; Και μας στέλνετε τον κ. Κυρανάκη να μας απειλεί και να μας κάνει υποδείξεις στον τόπο που γεννηθήκαμε πως εμείς θα χαρτογραφήσουμε την περιουσία μας. Είναι δυνατόν;

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, κατανοώντας την κατάσταση, ολοκληρώστε σας παρακαλώ.

**ΔΗΜΗΤΡΙΟΣ ΜΠΙΑΓΚΗΣ:** Ολοκληρώνω, κύριε Πρόεδρε και ευχαριστώ πολύ για την ανοχή σας.

Πραγματικά, κύριε Υπουργέ, σας κάνω έκκληση σήμερα εδώ από το Βήμα που βρισκόσαστε να δώσετε μια ελπίδα σε αυτούς τους ανθρώπους που περιμένουν από εσάς μια κουβέντα, μια ελπίδα, για να μην χάσουν την περιουσία τους. Είναι περιουσία όπου σπούδασαν τα παιδιά τους, είναι περιουσία …

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστούμε κύριε συνάδελφε.

**ΔΗΜΗΤΡΙΟΣ ΜΠΙΑΓΚΗΣ:** Δεν είναι μεγαλοϊδιοκτήτες, δεν είναι ξενοδόχοι, είναι μικροϊδιοκτήτες. Και μιλάμε για τριακόσιες πενήντα χιλιάδες δικαιώματα, κύριε Υπουργέ. Δεν είναι ευθύνη …

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, δεν είναι κοινοβουλευτικός έλεγχος, συγχωρέστε με τώρα, ακούστηκε επαρκέστατα, παρακαλώ!

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο κ. Γεώργιος Σταμάτης και αμέσως μετά η Υφυπουργός Παιδείας και Θρησκευμάτων η κ. Λυτρίβη.

**ΧΡΗΣΤΟΣ ΓΙΑΝΝΟΥΛΗΣ:** Πάντως ένα δίκιο, κύριε Πρόεδρε, το έχει …

**ΠΡΟΕΔΡΕΥΩΝ (Γεώργιος Γεωργαντάς):** Συμφωνούμε απολύτως, δόθηκαν έξι λεπτά μόνο για το θέμα της Κέρκυρας, παρ’ όλο που δεν ήταν το θέμα της Ολομελείας. Νομίζω ότι επαρκέστατα δόθηκαν, καταλαβαίνουμε όλοι τα όρια. Παρακαλώ, νομίζω ότι έγινε κατανοητό και από τον συνάδελφο και από όλους!

Ορίστε, κύριε Σταμάτη, έχετε τον λόγο.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Δεν θα πάρω σχεδόν καθόλου από τον χρόνο που μου διατίθεται, έτσι κι αλλιώς έχουν ειπωθεί πάρα πολλά και η ενσωμάτωση μιας ευρωπαϊκής οδηγίας ουσιαστικά είναι πάρα πολύ αναλυτική.

Επιτρέψτε μου να κάνω μια αναφορά σε εσάς, έχετε βάλει και εσείς το λιθαράκι σας ως Υφυπουργός Ψηφιακής Διακυβέρνησης. Κυρίες και κύριοι συνάδελφοι, όμως, πριν μιλήσουμε για ψηφιακή διακυβέρνηση, πριν μιλήσουμε για προστασία της διακυβέρνησης στην κυβερνοασφάλεια, θα πρέπει να πούμε κατ’ αρχήν ότι ο πρώτος ο οποίος μας έμαθε ότι υπάρχει ψηφιακή διακυβέρνηση για την εξυπηρέτηση των πολιτών, ήταν ο σημερινός Υπουργός ο οποίος τότε ήταν Δήμαρχος στα Τρίκαλα. Και βέβαια, δεν θα μπορούσαμε να είχαμε φθάσει σε αυτό το σημείο σήμερα να μιλάμε για την ενσωμάτωση μιας οδηγίας, αν το 2019 οι Έλληνες πολίτες δεν είχαν αποφασίσει ότι Πρωθυπουργός της χώρας θα είναι ο Κυριάκος Μητσοτάκης ο οποίος ξεκίνησε μια πολύ μεγάλη -αν θέλετε, με βάση τα δεδομένα της εποχής- επανάσταση στην ψηφιακή διακυβέρνηση της χώρας, στην ψηφιακή πρωτοπορία, αν θέλετε, της χώρας.

Αυτό το είδαμε και στην περίοδο του κορωνοϊού, αλλά το βλέπουμε και κάθε μέρα όπου απλουστεύεται η ζωή των συμπολιτών μας. Ταυτόχρονα, το βλέπουμε και στις παραδοσιακές παθογένειες που υπήρχαν στις σχέσεις τους με το δημόσιο. Τώρα πλέον όλα αυτά γίνονται ψηφιακά. Κυρίως, όμως, αυτό που είναι σημαντικό, κύριε Υπουργέ, είναι ότι στη χώρα μας παρουσιάστηκε χθες το σχέδιο μετάβασης στην τεχνητή νοημοσύνη. Άρα κυρίες και κύριοι συνάδελφοι τι δείχνει όλο αυτό που μόλις σας παρέθεσα σε ένα λεπτό;Δείχνει ότι η Κυβέρνηση πέραν του ότι προσπαθεί κάθε μέρα να λύσει τα προβλήματα του τόπου, κοιτάζει και πώς θα είναι η επόμενη μέρα αυτού του τόπου και αρχίζει να προετοιμάζει τη χώρα για την επόμενη μέρα και η επόμενη μέρα δεν μπορεί να είναι άλλη πέραν της ψηφιακής διακυβέρνησης.

Χαίρομαι γιατί σε αυτό σήμερα που έρχεται και ψηφίζουμε, η ενίσχυση της ανθεκτικότητας στα ψηφιακά μέσα ουσιαστικά προστατεύει τον άνθρωπο, προστατεύει τα ατομικά δικαιώματα, προστατεύει τις υπηρεσίες του κράτους, προστατεύει και τις επιχειρήσεις.

Αυτό είναι κάτι το οποίο στο παρελθόν δεν θα μπορούσαμε να το συζητήσουμε. Γιατί αντιλαμβάνεστε ότι πολλές τέτοιες επαναστάσεις ξεκινάνε πρώτα για να προστατεύσουν τις ελίτ. Αυτό είναι μια εναρμόνιση μιας οδηγίας, η οποία ουσιαστικά έρχεται να κουμπώσει σε αυτό που ήδη η Κυβέρνηση από το 2019 έχει ξεκινήσει. Και το έχει ξεκινήσει όχι γιατί το επιβάλλουν οι καιροί, γιατί επί της ουσίας αυτή η Κυβέρνηση έχει πάντα γνώμονα το αύριο και με γνώμονα πώς θα μπορεί να καλυτερέψει, αλλά και πώς θα μπορέσει να προστατεύσει τη ζωή των πολιτών.

Και χαίρομαι που ένα τέτοιο νομοσχέδιο το φέρνει ένας αγαπητός για μένα και προσφιλής φίλος, ο κ. Παπαστεργίου. Νομίζω είναι κάτι το οποίο το αξίζει γενικότερα στην ενασχόλησή του με την πολιτική.

Και επιτρέψτε μου, μιας και εδώ είναι η Υφυπουργός για τα θέματα επαγγελματικής εκπαίδευσης, να πω το εξής. Κυρία Υφυπουργέ, χθες ήμουν σε μια περιοδεία στην Ξάνθη και συγκεκριμένα επισκέφτηκα το Δροσερό. Είναι πολύ θετικό ότι χθες τετρακόσια και κάτι παιδιά στο Δροσερό, στο νηπιαγωγείο και στο δημοτικό ήταν στο σχολείο. Και είναι πολύ θετικό ότι πλέον υπάρχει -και αυτό οφείλεται και σε εσάς και προφανώς στην Κυβέρνηση- μία κατεύθυνση οι άνθρωποι αυτοί -και οι γονείς αυτών που προσπαθούν και με τη δική μας βοήθεια προφανώς- να περάσουν στα σχολεία δεύτερης ευκαιρίας, ώστε να αποκτήσουν το απολυτήριο γυμνασίου. Αυτό γίνεται κυρίως στη βόρεια Ελλάδα και ειδικά στην ανατολική Μακεδονία και Θράκη για την οποία μιλάμε τώρα ως προς την τεχνική επαγγελματική εκπαίδευση.

Το έχω ξαναπεί, οι απόφοιτοι της τεχνικής επαγγελματικής εκπαίδευσης προσωπικά για μένα είναι άμεσα συνδεδεμένοι και με την όποια λύση του δημογραφικού. Αυτούς πρέπει να ενισχύσουμε, αυτούς πρέπει να βοηθήσουμε και νομίζω αξίζουν συγχαρητήρια και η ομάδα του Υπουργείου Παιδείας και πόσο μάλλον βέβαια η ομάδα του Υπουργείου για το σημερινό νομοσχέδιο.

Κύριε Υπουργέ, συνεχίστε να γινόμαστε ακόμα πιο ψηφιακοί. Η τεχνητή νοημοσύνη έχει ήδη έρθει και εμείς προφανώς προετοιμαζόμαστε, αλλά κυρίως και στη μία περίπτωση και στην άλλη θα πρέπει να προστατέψουμε και να προστατεύουμε, όπως το κάνουμε, τα ατομικά ανθρώπινα δικαιώματα για να μην υπάρχει θέμα όσον αφορά τις υπηρεσίες και όσον αφορά, αν θέλετε, και τη χρήση του διαδικτύου για τους πιο ευάλωτους, για τα παιδιά κ.ο.κ..

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει για πέντε λεπτά η Υφυπουργός Παιδείας και Θρησκευμάτων κ. Λυτρίβη και αμέσως μετά ο Κοινοβουλευτικός Εκπρόσωπος του ΠΑΣΟΚ.

Παρακαλώ, κυρία Υφυπουργέ, έχετε τον λόγο.

**ΙΩΑΝΝΑ ΛΥΤΡΙΒΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Αγαπητέ συνάδελφε Γιώργο Σταμάτη, ευχαριστώ πολύ για την αναφορά για αυτό που προσπαθούμε να κάνουμε στην ανατολική Μακεδονία και Θράκη για τα σχολεία δεύτερης ευκαιρίας που τα ενισχύουμε ιδιαίτερα. Αυτό αξίζει να τονιστεί ιδιαιτέρως και θα επανέλθουμε ενδεχομένως και μια ξεχωριστή συζήτηση γι’ αυτό μόνο, για τα σχολεία δεύτερης ευκαιρίας σε αυτές τις περιοχές.

Τώρα στα της τροπολογίας έχουμε δύο προτεινόμενες ρυθμίσεις. Η μεν πρώτη ρυθμίζει το ζήτημα της κάλυψης λειτουργικών και έκτακτων αναγκών σε σχολικές μονάδες πρωτοβάθμιας και δευτεροβάθμιας εκπαίδευσης. Αφού έχει ολοκληρωθεί η διαδικασία η ήδη θεσπισμένη, δηλαδή αφού έχουμε προχωρήσει στη γενική πρόσκληση διορισμού των μόνιμων εκπαιδευτικών, τη γενική πρόσκληση πρόσληψης αναπληρωτών και ωρομισθίων εκπαιδευτικών, την ειδική πρόσκληση πρόσληψης αναπληρωτών ή ωρομισθίων εκπαιδευτικών, τότε υπάρχει ένα κενό, το οποίο χρειάζεται αυτή τη στιγμή να ρυθμιστεί με μία πάγια διαδικασία για κάλυψη έκτακτων και εξαιρετικών αναγκών που προκύπτουν στην πορεία.

Αφού ολοκληρωθούν αυτές οι τρεις θεσπισμένες διαδικασίες και αφού εξαντληθεί ο αξιολογικός πίνακας που έχει καταρτιστεί από το ΑΣΕΠ και πάλι διαπιστώνονται κενά τα οποία, όπως ξέρετε, προκύπτουν και δεν μπορούν να προβλεφθούν από πριν, κάποια ασθένεια, μία εγκυμοσύνη κ.λπ.. Οπότε αυτό το κενό θέλουμε να καλύψουμε σε όλη την επικράτεια με τη θέσπιση μιας πάγιας διαδικασίας για εξαιρετικές ανάγκες.

Συγκεκριμένα, εισάγεται, λοιπόν, αυτή η πάγια διαδικασία εφόσον, όπως είπαμε, αφ’ ενός έχουν τηρηθεί οι τρεις προηγούμενες διαδικασίες, οι τρεις προσκλήσεις όπως είναι, ήδη, θεσπισμένες και έχει εξαντληθεί ο κατάλογος που έχει καταρτιστεί από το ΑΣΕΠ. Καθίσταται, λοιπόν, δυνατή η έκδοση τοπικής πρόσκλησης αναπληρωτών ή ωρομίσθιων εκπαιδευτικών για την κάλυψη των υφιστάμενων λειτουργικών κενών έως τη λήξη του διδακτικού έτους.

Στη διαδικασία αυτή δύναται να συμμετέχουν, πέραν όσων έχουν, ήδη, περιληφθεί στους αξιολογικούς πίνακες κατάταξης του ΑΣΕΠ, νέοι πτυχιούχοι εκπαιδευτικοί οι οποίοι κατά τη διαδικασία κατάρτισης των πινάκων δεν είχαν τα απαιτούμενα προσόντα, όμως αυτή τη στιγμή τα έχουν, οπότε μπορούν εκείνοι οι εκπαιδευτικοί να περιληφθούν, καθώς επίσης επικουρικά συνταξιούχοι εκπαιδευτικοί που δεν έχουν υπερβεί το εξηκοστό έβδομο έτος της ηλικίας τους ως αναπληρωτές εκπαιδευτικοί μέχρι τη λήξη του διδακτικού έτους.

Υπογραμμίζεται για την ιστορία και μιλώντας για τα πραγματικά περιστατικά ότι κατά τη φετινή σχολική χρονιά οι πίνακες κατάταξης εκπαιδευτικών έχουν εξαντληθεί σε όλες τις περιφέρειες πλην των Περιφερειών Δυτικής και Κεντρικής Μακεδονίας, Θεσσαλίας και Ηπείρου. Είναι συνεπώς αναγκαίο να εισαχθεί η προτεινόμενη νέα πάγια διαδικασία πρόσληψης αναπληρωτών για την κάλυψη των εξαιρετικών αναγκών με τοπική πρόσκληση.

Με τον τρόπο αυτό εκπληρώνεται από μέρους της πολιτείας το προφανές, η ικανοποίηση του συνταγματικού δικαιώματος όλων των πολιτών σε πρόσβαση σε πρωτοβάθμια και δευτεροβάθμια εκπαίδευση, με το να έχουμε όσο το δυνατόν περισσότερους εκπαιδευτικούς στα σχολεία μας σε όλη την επικράτεια.

Τώρα η δεύτερη διάταξη που προτείνουμε είναι το πολλαπλό βιβλίο. Είναι μία νέα διαδικασία, ένας νέος θεσμός ο οποίος για πρώτη φορά υλοποιείται με βασικό σκοπό την ένταξη όσο το δυνατόν μεγαλύτερου αριθμού διδακτικών βιβλίων ανά μάθημα μέσω πρόσκλησης εκδήλωσης ενδιαφέροντος προς συγγραφικές ομάδες, προκειμένου αφ’ ενός να εκπληρώνεται ο επιστημονικός πλουραλισμός, αφ’ ετέρου να δίνεται η ευρεία ευχέρεια στους εκπαιδευτικούς να επιλέγουν για το κάθε μάθημα, μεταξύ περισσοτέρων εγκεκριμένων διδακτικών βιβλίων, εκείνο το διδακτικό βιβλίο που ταιριάζει περισσότερο στην υφή του μαθήματος, ακόμα και στον δικό του προσανατολισμό εντός του πλαισίου που, ήδη, δίδεται από το Ινστιτούτο Εκπαιδευτικής Πολιτικής.

Τι κάνουμε; Εξορθολογίζεται η διαδικασία ανάρτησης του υλικού από τους συγγραφείς και εισάγονται δύο στάδια ελέγχου, αφ’ ενός της πληρότητας όπου απορρίπτονται όσες προτάσεις εμπεριέχουν πρόδηλα σφάλματα και ελλείψεις και δεύτερον της ποιότητας, με κριτήρια που προσδιορίζονται με βάση τις προδιαγραφές και χαρακτηριστικά επιστημονικής και παιδαγωγικής καταλληλότητας.

Δεύτερον, δύνανται να τάσσονται ειδικές αποκλειστικές προθεσμίες στους συγγραφείς προς υποβολή πάσης φύσεως αναγκαίων διορθώσεων ή διευκρινίσεων. Και τρίτον, συμπληρώνεται και αποσαφηνίζεται ότι στις περιπτώσεις που η διαδικασία συγγραφής και ένταξης έχει αποβεί άκαρπη και έχουν υποβληθεί έως δύο προτάσεις προς σύνταξη βιβλίου, είναι δυνατή διαζευκτικά είτε η έκδοση νέας ολικής ή μερικής πρόσκλησης εκδήλωσης ενδιαφέροντος, προκειμένου να υφίστανται τουλάχιστον δύο διδακτικά βιβλία ανά μάθημα, με όμοιους ή διαφορετικούς όρους από την προηγούμενη πρόσκληση.

Για λόγους ίσης μεταχείρισης των συμμετεχόντων της υφιστάμενης πρόσκλησης -υπάρχει πρόσκληση η οποία εκδόθηκε από το Υπουργείο Παιδείας τον Απρίλιο- παρέχεται σε αυτούς η δυνατότητα εντός δέκα ημερών από την δημοσίευση του παρόντος να υποβάλουν οριστικά το αναγκαίο εκπαιδευτικό υλικό που δεν είχε υποβληθεί με τον προσήκοντα τεχνικό, ποσοτικό και ποιοτικό τρόπο, προκειμένου να ελεγχθεί επιστημονικά και είτε να ενταχθεί είτε να αποκλειστεί και δεύτερον να προβαίνουν σε πάσης φύσεως αναγκαία συμπλήρωση, εξειδίκευση ή αποστολή διευκρινίσεων κατ’ επιταγή της Επιτροπής Αξιολόγησης.

Όλα αυτά τονίζω αφορούν στη διαδικασία υλοποίησης του πολλαπλού βιβλίου, που προφανώς ως νέος θεσμός χρειάζεται να βρει τα πατήματά του. Εντοπίζοντας εμείς λάθη και παραλείψεις προχωρούμε σε ενίσχυση της διαδικασίας, πάντα υπό τη σκέπη του Ινστιτούτου Εκπαιδευτικής Πολιτικής, του ΙΕΠ.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Υφυπουργέ.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα ήθελα τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Ένα λεπτό, παρακαλώ.

Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», σαράντα εννέα μαθήτριες και μαθητές και τρεις συνοδοί εκπαιδευτικοί από το 4ο Γυμνάσιο Τρίπολης (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Έχουν ζητήσει τον λόγο ο κ. Γιαννούλης από τον ΣΥΡΙΖΑ για μία ερώτηση παρέμβαση και στη συνέχεια ο κ. Καζαμίας.

Παρακαλώ, κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε, θα είμαι πολύ σύντομος.

Είναι ευφυής όποιος από την Κυβέρνηση επέλεξε σήμερα τον κ. Παπαστεργίου και την κυρία Υφυπουργό για να εκπροσωπήσουν την Κυβέρνηση. Μας αφοπλίζετε από αντιπολιτευτική ένταση λόγω του προσωπικού σας στίγματος και του δικού σας και του κ. Στεργίου. Δεν μας αφοπλίζει, όμως, για την Κυβέρνηση Κυριάκου Μητσοτάκη.

Κυρία Υφυπουργέ, θέλω να σας ρωτήσω, γιατί θα το αναπτύξει και η εισηγήτριά μας στη συνέχεια, για αυτό που περιγράφετε, που δείχνει μια καλή πρόθεση να υπάρξουν πάγιες λύσεις και μεταρρυθμίσεις, αν είναι αντικείμενο νομοσχεδίου. Θέλω να σας ρωτήσω πραγματικά αν πιστεύετε ότι κοινοβουλευτικά είναι ορθό μία τροπολογία σε ένα νομοσχέδιο επί άλλου ζητήματος για την ειδική αγωγή, για την τεχνική και επαγγελματική εκπαίδευση. Χάρηκα που άκουσα τον κ. Σταμάτη για τη λυτρωτική απόφαση που αφορά την Ανατολική Μακεδονία και Θράκη, αλλά δεν είναι το μόνο κομμάτι της Ελλάδος. Προβλήματα παρουσιάζονται σε αυτού του είδους τις δομές και σε άλλες περιοχές της χώρας. Θέλω να σας ρωτήσω, λοιπόν, ευθέως: Θεωρείτε ότι είναι ορθή η κοινοβουλευτική επιλογή να το φέρνετε με τη μορφή τροπολογίας παγιδεύοντάς μας, αν θέλετε; Δυστυχώς αυτόν τον κακό τρόπο νομοθέτησης έχετε, που και να θες να υπερψηφίσεις κάτι, η δομή δεν σε αφήνει μεταξύ σημαντικών θετικών, αλλά και σημαντικών αρνητικών προτάσεων και περιεχομένου.

Αυτό είναι μια γενική ερώτηση που πιστεύω ότι καλό θα ήταν να την απαντήσετε πέρα από τα επιμέρους ζητήματα.

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Καζαμίας, ο Κοινοβουλευτικός Εκπρόσωπος της Πλεύσης Ελευθερίας, έχει τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Θα απευθυνθώ στην κυρία Υφυπουργό σχετικά με τα ερωτήματα που έχω, αν και στην πραγματικότητα τα περισσότερα αφορούν την Κυβέρνηση συνολικά και όχι εσάς και το Υπουργείο σας. Υπάρχει, όμως, και ένα θέμα που αφορά το Υπουργείο σας.

Κατ’ αρχάς, αυτή η τροπολογία έχει φτάσει, δυστυχώς, στις έντεκα παρά είκοσι χθες το βράδυ για να τη συζητήσουμε μαζί με μια άλλη τροπολογία η οποία έφτασε ακόμη πιο αργά, πάλι στις έντεκα παρά δεκαοκτώ λεπτά, πριν τα μεσάνυχτα δηλαδή. Και αυτός ο τρόπος νομοθέτησης είναι ιδιαιτέρως προβληματικός. Οι τροπολογίες συνεχίζουν να έρχονται τη νύχτα και είναι θλιβερό.

Το δεύτερο είναι ότι η συγκεκριμένη τροπολογία που συζητήσατε τώρα περιέχει τρία άρθρα, δύο εκ των οποίων είναι του Υπουργείου σας και ένα είναι του Υπουργείου Υγείας. Δεν ξέρω αν αυτό που θα πω τώρα αφορά το δικό σας Υπουργείο ή το Υπουργείο Υγείας, αλλά στην αιτιολογική έκθεση που συνοδεύει την τροπολογία στην παράγραφο 18 υπάρχει, έχει σημειωθεί από τον συγγραφέα ή τη συγγραφέα της έκθεσης ότι με την τροπολογία αυτή υφίσταται μείωση δαπανών. Η έκθεση του Υπουργείου και η έκθεση του Λογιστηρίου του Κράτους κάνει λόγο ρητά για αύξηση δαπανών.

Στην τροπολογία στο άρθρο 1 που αφορά το Υπουργείο σας, που είναι για την πρόσκληση, υποθέτει κανείς ότι θα υπάρχει κάποια αύξηση δαπανών και προσλαμβάνετε περισσότερο προσωπικό με τη ρύθμιση που φέρνετε. Οπωσδήποτε στο άρθρο 3 που αφορά το Υπουργείο Υγείας υπάρχει αύξηση, διότι το λέει ρητά μέσα η αιτιολογική έκθεση ότι «σκοπός είναι να αποζημιωθούν καλύτερα κάποιοι γιατροί, οι οποίοι θα υπηρετήσουν σε συγκεκριμένες θέσεις».

Γιατί υπάρχει αυτή η αντίφαση και γιατί οι αιτιολογικές εκθέσεις δεν είναι ειλικρινείς; Όμως, και η έκθεση του Υπουργείου που συνοδεύει το νομοσχέδιο δεν κοστολογεί. Κι ύστερα έχουμε τον Πρωθυπουργό να έρχεται στη Βουλή και να μας δίνει διαλέξεις περί κοστολόγησης. Αυτά δεν είναι κοστολογημένα. Γιατί δεν τα κοστολογείτε σωστά;

Τέλος, όσον αφορά το άρθρο 1 που αφορά τώρα το Υπουργείο σας –ενδεχομένως, επαναλαμβάνω, αυτά να αφορούν την Κυβέρνηση γενικότερα και όχι συγκεκριμένα το Υπουργείο, αυτό, όμως, αφορά το Υπουργείο σας-, οι προσλήψεις που θα κάνετε ή που σχεδιάζει μάλλον το άρθρο να κάνει σε περίπτωση κενών σε τοπικό επίπεδο στην πρωτοβάθμια και δευτεροβάθμια εκπαίδευση κατά πόσο οι καθηγητές που θα προσληφθούν μέχρι το τέλος του έτους, εκ των οποίων, όπως μας είπατε, κάποιοι ενδέχεται να είναι και συνταξιούχοι κάτω, όμως, από το συγκεκριμένο όριο ηλικίας που αναφέρατε, αυτοί θα είναι ασφαλισμένοι;

Επίσης, κατά πόσο θα μπορούν να προσλαμβάνονται με συμβάσεις ορισμένου χρόνου για αλλεπάλληλα χρόνια; Υπάρχει κάποιο όριο; Διότι με τον τρόπο αυτόν ενδέχεται με συμβάσεις ορισμένου χρόνου να προσλαμβάνονται καθηγητές, οι οποίοι θα υπηρετούν σε σχολεία, τα οποία έχουν οργανικά κενά και θα πρέπει οι θέσεις αυτές να συμπληρωθούν με μόνιμη σύμβαση και όχι με ορισμένου χρόνου.

Και, τέλος, θα υπάρχει μια διαδικασία μοριοδότησης για τους νεότερους καθηγητές, οι οποίοι προσλαμβάνονται κάτω από το σύστημα αυτό που μας περιγράψατε;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώνουμε με την παρέμβαση της κ. Κουρουπάκη από τη Νίκη.

Παρακαλώ, κυρία συνάδελφε, έχετε τον λόγο.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Θα ήθελα να κάνω κι εγώ έναν σχολιασμό επί των τροπολογιών που έχουν έρθει.

Όσον αφορά την τροπολογία για την τοπική πρόσκληση και πρόσληψη αναπληρωτών εκπαιδευτικών, δεν γίνεται να μη σχολιάσουμε το γεγονός ότι η επιλογή της Κυβέρνησης να προσφύγει σε τέτοιες έκτακτες και πρόχειρες λύσεις είναι από μόνο του μια ομολογία αποτυχίας. Το γεγονός ότι δεν μπορεί να στελεχωθεί η δημόσια εκπαίδευση με τις κανονικές διαδικασίες μέσω ΑΣΕΠ και χρειάζονται αυτά τα νομοθετικά «μπαλώματα» είναι απόδειξη ότι ο κυβερνητικός σχεδιασμός είναι ανεπαρκής και οδηγεί σε αδιέξοδα που καλείστε να αντιμετωπίσετε όπως-όπως κάτω από την πίεση των περιστάσεων.

Το ίδιο προβληματικές είναι και οι λοιπές διατάξεις της τροπολογίας αυτής. Οι διατάξεις για το μητρώο των διδακτικών βιβλίων και την ψηφιακή βιβλιοθήκη διδακτικών βιβλίων αποδεικνύουν ότι υπήρξε περιορισμένο ενδιαφέρον και αρκετοί σχετικοί διαγωνισμοί κατέστησαν άκαρποι. Γι’ αυτόν τον λόγο αλλάζετε βιαστικά το θεσμικό πλαίσιο, μήπως τονώσετε κάπως το ενδιαφέρον της συμμετοχής στα προγράμματα συγγραφής διδακτικών βιβλίων;

Τέλος, με το τρίτο άρθρο προσπαθείτε να αντιμετωπίσετε το πρόβλημα της υποστελέχωσης των υγειονομικών επιτροπών αναπηρίας. Επειδή δεν μπορείτε ή μάλλον δεν θέλετε να αυξηθεί ο αριθμός των ιατρών αρκείστε στο να αυξήσετε το όριο αποδοχών που προκύπτουν από τις ειδικές αποζημιώσεις λόγω συμμετοχής στις επιτροπές αυτές, ελπίζοντας να δώσετε κίνητρο στους ιατρούς να απασχοληθούν ακόμη περισσότερο. Όμως, το ενδεχόμενο να γίνονται λάθη μόνο και μόνο από υπερβολική κούραση δεν σας έχει περάσει από το μυαλό;

Παράλληλα, κάνετε λόγο για ισοκατανομή υποθέσεων χωρίς να διευκρινίζετε πώς θα γίνει. Είναι προφανές ότι δεν θέλετε να λύσετε τα προβλήματα της τεράστιας υποστελέχωσης της δημόσιας υγείας. Γι’ αυτό, άλλωστε, και ο κ. Γεωργιάδης δεν έχει απαντήσει σε σχετική ερώτηση γραπτή που έχω κάνει εδώ και πάρα πολύ καιρό και καταφεύγετε σε εμβαλωματικές λύσεις μάλλον για να πείτε ότι κάτι κάνατε.

Όσον αφορά την τροπολογία 278, που αφορά τον «Οργανισμό Αστικού Συγκοινωνιακού Έργου Θεσσαλονίκης Α.Ε.», το γεγονός ότι η αδειοδότηση αστικού σιδηροδρόμου στο άρθρο 3 γίνεται χωρίς προηγούμενη περιβαλλοντική αδειοδότηση και χωρίς μελέτες περιβαλλοντικών επιπτώσεων καθιστά τη διάταξη προβληματική και θα θέλαμε ο κ. Σταϊκούρας να μας δώσει διευκρινίσεις για την περιβαλλοντική διάσταση της διαδικασίας αυτής.

Τέλος, πρέπει να επισημάνουμε και ένα μοτίβο που επαναλαμβάνεται αρκετά συχνά στις τροπολογίες σας. Βάζετε μπροστά κάποιες διατάξεις με κοινωνικό πρόσημο, όπως έκτακτες προσλήψεις αναπληρωτών ή ανανεώσεις συμβάσεων εργασίας οδηγών λεωφορείων, για να αποσπάσετε την έγκριση της Αντιπολίτευσης και σε άλλα αμφιλεγόμενα ζητήματα, όπως, παραδείγματος χάριν, η φωτογραφική διάταξη για την παράταση προθεσμίας υποβολής ετήσιων οικονομικών καταστάσεων των εργοληπτών δημοσίων έργων.

Θέλω να καταστήσω σαφές ότι αυτές οι κουτοπόνηρες πρακτικές υπονομεύουν το κύρος του Κοινοβουλίου. Κάποτε το 2019 το κόμμα σας διά του Υπουργού σας, του κ. Κυρανάκη, έλεγε: «Τέλος στις άσχετες τροπολογίες». Όμως, μάλλον ήταν τρόπος του λέγειν. Δεν το εννοούσατε.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, έχετε τον λόγο για την απάντησή σας.

**ΙΩΑΝΝΑ ΛΥΤΡΙΒΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε. Μισό λεπτό θα χρειαστώ μόνο.

Να πω αφ’ ενός ως προς τις προσλήψεις ότι ο λόγος για τον οποίο νομοθετούμε σήμερα δεν είναι ομολογία αποτυχίας. Είναι αντιθέτως μια δύναμη, θα έλεγα, ότι μπορούμε εντοπίζοντας τα προβλήματα να επεμβαίνουμε εξυπηρετώντας το δημόσιο συμφέρον και μόνο. Τώρα προκύπτουν τα κενά. Οι αξιολογικοί πίνακες του ΑΣΕΠ έχουν εξαντληθεί. Ποια είναι η πρόταση; Να περιμένουμε μέχρι του χρόνου να τρέξουν ξανά οι πάγιες διαδικασίες, οι τρεις προσκλήσεις που ανέφερα, και να μείνουν ουσιαστικά κατά το υπόλοιπο -από τώρα που είναι τέλος Νοέμβρη μέχρι το τέλος της σχολικής χρονιάς- χωρίς εκπαιδευτικούς τα σχολεία;

Έχουμε πολύ συγκεκριμένη εικόνα. Μιλάμε για προσκλήσεις τοπικού ενδιαφέροντος. Είμαστε από πάνω και αυτό μόνο καλό είναι.

Επίσης, να αναφέρω για την ιστορία ότι τα τελευταία χρόνια προσπαθούμε να αλλάξουμε το ratio, την αναλογία μεταξύ μονίμων και αναπληρωτών και έχουν γίνει τα τελευταία πέντε χρόνια σχεδόν τριάντα επτάμισι χιλιάδες προσλήψεις. Μόνο τη φετινή σχολική χρονιά έχουν γίνει μόνιμες προσλήψεις. Μιλάμε για δέκα χιλιάδες προσλήψεις εκπαιδευτικών.

Τώρα ως προς τη διαδικασία του πολλαπλού βιβλίου, ναι, είναι μια καινούργια διαδικασία, ένας καινούργιος θεσμός. Εκεί εντοπίζουμε ότι είναι οι ίδιες οι συγγραφικές ομάδες που, ενώ έχουν το υλικό ακόμη και για τελείως τεχνικούς λόγους, δεν ανεβάζουν το σωστό αρχείο ή κάτι τέτοιο. Μιλάμε για πολύ διαδικαστικά ζητήματα, τα οποία, όμως, είναι κρίμα να στερήσουν αυτό το οποίο όλοι λέμε. Και εν έτει 2024 και με την τεχνητή νοημοσύνη να είναι εδώ συζητάμε για να φύγει η αποστήθιση από τα σχολεία και να έχουμε περισσότερα διδακτικά εγχειρίδια. Είναι κρίμα, λοιπόν, να υπονομεύουμε αυτή την προσπάθεια για καθαρά τεχνικούς λόγους. Σε αυτό επεμβαίνουμε, στο διαδικαστικό κομμάτι και γι’ αυτό είμαστε εδώ και προβαίνουμε σε αυτή τη ρύθμιση.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Υπουργέ και ευχαριστούμε τον κ. Μάντζο, ο οποίος παραχώρησε τη θέση του στην κ. Βολουδάκη από τη Νέα Δημοκρατία η οποία πρέπει να αποχωρήσει.

Κυρία Βολουδάκη, παρακαλώ, ελάτε στο Βήμα, έχετε τον λόγο.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το προτεινόμενο σχέδιο νόμου εναρμονίζεται το Εθνικό μας Δίκαιο με τις διατάξεις της οδηγίας 2555/2022 του Ευρωπαϊκού Κοινοβουλίου και του Συμβουλίου. Εισάγεται μια ολοκληρωμένη προσέγγιση κυβερνοασφάλειας με βάση τον κίνδυνο, στοχεύοντας στην επίτευξη υψηλού κοινού επιπέδου ασφάλειας στον κυβερνοχώρο για όλα τα κράτη-μέλη και ενισχύοντας τη λειτουργία της εσωτερικής αγοράς μέσω βελτιωμένων πρωτοκόλλων ασφαλείας και δυνατοτήτων αντιμετώπισης περιστατικών.

Είναι αλήθεια ότι οι κυβερνοεπιθέσεις διαρκώς εντείνονται και τα περιστατικά επιθέσεων στον κυβερνοχώρο αυξάνονται στις μέρες μας συνεχώς και συνιστούν μείζονα απειλή για τη λειτουργία των συστημάτων δικτύου και πληροφοριών. Το γεγονός αυτό επηρεάζει τη λειτουργία υποδομών ζωτικής σημασίας, η οποία βασίζεται σε πληροφοριακά συστήματα και συχνά διαταράσσει την παροχή κρίσιμων υπηρεσιών για την οικονομική και κοινωνική ζωή της χώρας μας. Μάλιστα, όπως αναφέρουν και στοιχεία, το κόστος του κυβερνοεγκλήματος αυξάνεται συνεχώς, ξεπερνώντας σε παγκόσμιο επίπεδο τα 10 τρισεκατομμύρια δολάρια για το έτος 2023.

Με το παρόν, λοιπόν, σχέδιο νόμου καλύπτονται κενά, τα οποία διαπιστώθηκαν κατά την περίοδο εφαρμογής της προηγούμενης οδηγίας, η οποία μεταφέρθηκε και στην ελληνική έννομη τάξη με τον ν.4577/2018. Συγκεκριμένα, καθορίζει μέτρα διαχείρισης κινδύνων κυβερνοασφάλειας και υποχρεώσεις αναφοράς περιστατικών σε όλους τους διευρυμένους τομείς τους οποίους καλύπτει, όπως μεταξύ άλλων η ενέργεια, οι μεταφορές, η υγεία, η παραγωγή τροφίμων, οι τηλεπικοινωνίες και οι ψηφιακές υποδομές. Επίσης, ορίζει την ομοιόμορφη αντιμετώπιση των σχετικών ζητημάτων στο σύνολο των κρατών-μελών της Ευρωπαϊκής Ένωσης.

Ζώντας, λοιπόν, σε μία εποχή αυξημένης αξιοποίησης των τεχνολογιών πληροφορικής και επικοινωνιών και συνεχιζόμενου ψηφιακού μετασχηματισμού, η βελτίωση των ικανοτήτων και η ενίσχυση της ανθεκτικότητας του ψηφιακού κράτους και της κρίσιμης ψηφιακής υποδομής, αυτή η οποία υποστηρίζει την παροχή υπηρεσιών ιδιωτικών επιχειρήσεων σε σημαντικούς τομείς για την κοινωνική και οικονομική ζωή της χώρας, σίγουρα αποτελούν επιτακτική ανάγκη για την προστασία των ατομικών δικαιωμάτων στον κυβερνοχώρο.

Επικαιροποιούνται, λοιπόν, με το παρόν σχέδιο νόμου και διευρύνονται οι υποχρεώσεις για την ασφάλεια και τη διαχείριση κινδύνων στον κυβερνοχώρο. Έχουμε με τον τρόπο αυτό μία ολιστική προσέγγιση του ζητήματος με γνώμονα την επίτευξη υψηλού επιπέδου κυβερνοασφάλειας μέσω της εφαρμογής κατάλληλων μέτρων διαχείρισης κινδύνων και της πρόβλεψης αναλογικών εργαλείων εποπτείας και επιβολής.

Οι βασικοί πυλώνες του νομοσχεδίου είναι η ενίσχυση και λειτουργική αναβάθμιση της αρμόδιας Εθνικής Αρχής Κυβερνοασφάλειας, η εντατικοποίηση των μέτρων κυβερνοασφάλειας και προσδιορισμός των υποχρεώσεων αναφοράς περιστατικών από πλευράς των υπόχρεων οντοτήτων, η εμπέδωση κουλτούρας συμμόρφωσης μέσω ενός αναλογικού κυρωτικού πλαισίου και μηχανισμών εφαρμογής και η εμβάθυνση της διευρωπαϊκής συνεργασίας.

Συγκεκριμένα, η κυβερνοασφάλεια καθίσταται πια διακριτή και οριζόντιου χαρακτήρα δημόσια πολιτική, ενώ προβλέπονται μηχανισμοί αποτελεσματικής συνεργασίας μεταξύ τόσο των αρμόδιων αρχών όσο και των οργανισμών που παρέχουν κρίσιμες υπηρεσίες για την οικονομική και κοινωνική ζωή.

Επίσης, διευρύνεται σημαντικά ο κατάλογος των τομέων και δραστηριοτήτων που υπόκεινται σε υποχρεώσεις λήψης μέτρων κυβερνοασφάλειας, ώστε να παρέχεται ολοκληρωμένη κάλυψη των τομέων και υπηρεσιών ζωτικής σημασίας για βασικές κοινωνικές και οικονομικές δραστηριότητες στην εσωτερική αγορά. Για παράδειγμα, εντάσσεται στο πεδίο εφαρμογής της οδηγίας η δημόσια διοίκηση, οι τηλεπικοινωνίες, ο κλάδος των κατασκευών, της εφοδιαστικής αλυσίδας παραγωγής και διανομής τροφίμων, της διαχείρισης λυμάτων και πολλά άλλα. Κατ’ αυτόν τον τρόπο θωρακίζεται από κυβερνοεπιθέσεις τόσο το δημόσιο διοικητικό σύστημα όσο και πληθώρα άλλων κρίσιμων τομέων της οικονομίας και της κοινωνικής ζωής.

Ορίζεται η Εθνική Αρχή Κυβερνοασφάλειας ως αρμόδια αρχή και διευρύνονται οι αρμοδιότητές της, σύμφωνα με τις ευρωπαϊκές και διεθνείς καλές πρακτικές. Παράλληλα, η αρχή παρακολουθεί την εφαρμογή του νόμου, ενώ ενισχύεται σημαντικά ο επιχειρησιακός της ρόλος στη διαχείριση περιστατικών μεγάλης κλίμακας και κρίσεων στον κυβερνοχώρο.

Επιπρόσθετα, προβλέπονται υποχρεώσεις λήψης μέτρων διαχείρισης κινδύνων στον τομέα της κυβερνοασφάλειας από τις βασικές και σημαντικές οντότητες στη βάση μιας ολιστικής προσέγγισης του κινδύνου με στόχο την προστασία των συστημάτων δικτύου και πληροφοριακών συστημάτων και του φυσικού περιβάλλοντος των εν λόγω συστημάτων από περιστατικά, καθώς και οι υποχρεώσεις αναφοράς περιστατικών με στόχο την έγκαιρη αντιμετώπιση των απειλών.

Κυρίες και κύριοι συνάδελφοι, ο ψηφιακός μετασχηματισμός της οικονομίας και της κοινωνίας έχει φέρει νέες ευκαιρίες στο προσκήνιο, αλλά και προκλήσεις, όπως η κυβερνοασφάλεια. Με τις ζωές μας να εξαρτώνται όλο και περισσότερο από τις ψηφιακές τεχνολογίες οι κυβερνοεπιθέσεις έχουν γίνει όλο και πιο επιζήμιες. Η κυβερνοασφάλεια έχει γίνει ένα αναγκαίο και κρίσιμο συστατικό της σημερινής κοινωνίας, καθώς και βασική προτεραιότητα της Ευρωπαϊκής Ένωσης. Η ζημιά που προκαλείται από τις κυβερνοεπιθέσεις δεν αφορά μόνο την οικονομία και το χρηματοπιστωτικό σύστημα, αλλά επηρεάζει τα δημοκρατικά θεμέλια της Ευρωπαϊκής Ένωσης και απειλεί τις βασικές λειτουργίες της κοινωνίας. Για τον λόγο αυτό κρίνεται αναγκαία η ψήφιση του παρόντος νομοσχεδίου και η ολιστική, αποτελεσματική και ολοκληρωμένη επίτευξη της κυβερνοασφάλειας στη χώρα μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κυρία συνάδελφε και για τη συνέπεια στον χρόνο.

Τον λόγο έχει ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής κ. Μάντζος και ακολουθεί ο κ. Υψηλάντης.

Ορίστε, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η κρίση αξιοπρεπούς διαβίωσης στον τόπο μας είναι πλέον μία δεδομένη κατάσταση, μία πραγματικότητα βιωμένη από τους πολίτες ιδίως τους πλέον αδύναμους. Και αυτό διότι το κόστος ζωής είναι εκείνο το οποίο ουσιαστικά εξαντλεί την αγοραστική δύναμη των πολιτών και τα όποια εισοδήματα, τον όποιο μισθό, την όποια σύνταξη, καταπνίγοντας παράλληλα και τη μικρομεσαία επιχειρηματικότητα.

Και σε αυτό ακριβώς το οικονομικό περιβάλλον ο προϋπολογισμός του 2025 πιστοποιεί πρώτα και κύρια την απουσία φορολογικής δικαιοσύνης και πιστοποιεί και βεβαιώνει το γεγονός ότι δεν λαμβάνονται υπ’ όψιν οι τάσεις του τιμάριθμου και δεν τιμαριθμοποιείται η φορολογική κλίμακα σε μισθωτούς, συνταξιούχους, όπως έχουμε ζητήσει αφ’ ενός και αφ’ ετέρου ότι υπάρχει μία προκλητική πια ανοχή στην υπεραπόδοση της έμμεσης φορολογίας, η οποία έμμεση φορολογία υπεραποδίδει εξαιτίας της ακρίβειας, εξαιτίας του κύματος ακρίβειας που επιμένει όλα τα τελευταία χρόνια ιδίως σε βασικά αγαθά κατανάλωσης.

Και απέναντι σε αυτήν ακριβώς την ακρίβεια και την κρίση η Κυβέρνηση επενδύει σε αυτές τις οικονομικές συνθήκες αντί να τις αντιμετωπίσει. Επενδύει στην υπεραπόδοση της έμμεσης φορολογίας που παράγεται και προκαλείται εξαιτίας της ακρίβειας, για να κάνει δήθεν φιλολαϊκή πολιτική, φιλόπτωχη ακριβέστερα, με pass, με vouchers, με κουπόνια, με μέσα εξάρτησης των πολιτών και του εκλογικού σώματος από τις πολιτικές της Κυβέρνησης.

Και η υπεραπόδοση του φόρου προστιθέμενης αξίας και των έμμεσων φόρων δεν είναι ένα αόριστο λογιστικό μέγεθος, αλλά απολύτως επαληθευμένο. Το 38% των συνολικών φορολογικών εσόδων προέρχεται από αυτήν ακριβώς την έμμεση φορολογία. Έχει αυξηθεί κατά πολύ σε σχέση με το 2019. Και εκεί ακριβώς εδράζεται μία επιχείρηση διαστρέβλωσης της αλήθειας από την Κυβέρνηση όσον αφορά στο ΠΑΣΟΚ. Συγκεκριμένα, λέει ο Πρωθυπουργός πως ο Πρόεδρος του ΠΑΣΟΚ, ο Νίκος Ανδρουλάκης, ζητά με πολύ μεγάλη δημαγωγική ευκολία τη μείωση κατά δύο ποσοστιαίες μονάδες του φόρου προστιθέμενης αξίας. Πρώτον, ο Πρόεδρος του ΠΑΣΟΚ μίλησε για την ανάγκη μελέτης για σταδιακή μείωση κατά 2% του φόρου προστιθέμενης αξίας ανά τριετία με παρακολούθηση της απόδοσης του μέτρου και σύνδεση με συγκεκριμένους στόχους αντιμετώπισης της φοροδιαφυγής και της φοροαποφυγής.

Δεύτερον, αν κάποιος σε αυτόν τον τόπο έχει μιλήσει για μείωση του φόρου προστιθέμενης αξίας είναι ο ίδιος ο κ. Μητσοτάκης κυρίως όταν βρισκόταν στη θέση του Αρχηγού της Αξιωματικής Αντιπολίτευσης. Το όχι και τόσο μακρινό 2017 σε αναρτήσεις του σε μέσα κοινωνικής δικτύωσης ο τότε Αρχηγός της Αξιωματικής Αντιπολίτευσης δεσμευόταν για άμεση μείωση του φόρου προστιθέμενης αξίας σε εστίαση και τουρισμό. Και τον Μάιο και τον Αύγουστο του 2018 το επιβεβαίωνε με αναρτήσεις του στις ίδιες ακριβώς σελίδες κοινωνικής δικτύωσης σε κάθε ευκαιρία.

Και σε όσους μιλούν σήμερα για αδυναμία απόδοσης ή επιτυχίας του μέτρου με τόνωση της κατανάλωσης, ο κ. Μητσοτάκης, ήδη, από το ακόμα μακρινότερο 2016 ως φρέσκος Αρχηγός τότε της Νέας Δημοκρατίας, τους απαντά πως όταν αυξάνεις τον φόρο προστιθέμενης αξίας, όπως είχε κάνει τότε η κυβέρνηση ΣΥΡΙΖΑ στη βενζίνη, η κατανάλωση υποχωρεί. Άρα, αν μειώσεις τον φόρο προστιθέμενης αξίας, θα τονώσεις την κατανάλωση απέναντι σε όσους λένε σήμερα τα αντίθετα. Ο κ. Μητσοτάκης μας απαντά από το 2016.

Το 2019 ο νυν Πρωθυπουργός, ως εν αναμονή τότε Πρωθυπουργός, παρουσίαζε το πρόγραμμα της Νέας Δημοκρατίας, επαναλαμβάνοντας τη δέσμευση για μείωση του φόρου προστιθέμενης αξίας κατά δύο μονάδες. Και το 2019, παραμονές των εκλογών, στο προεκλογικό της φυλλάδιο η Νέα Δημοκρατία διευρύνει τη μείωση όχι μόνο στην εστίαση και στα ξενοδοχεία, στον τουρισμό, αλλά σε ολόκληρη την αγορά οριζόντια κατά δύο ποσοστιαίες μονάδες. Μιλά για την καθιέρωση δύο βασικών συντελεστών 11% και 22% από 13% και 24% που υπήρχε τότε, που υπάρχει σήμερα.

Μάλιστα, εδώ βλέπω και το «λεφτόδεντρο». Απεικονίζεται το «λεφτόδεντρο», τα λεφτά και το δέντρο. Ποιους τρολάρετε; Τους εαυτούς σας; Τι είναι αυτό; Ποιος τα έγραφε; Εμείς; Το ΠΑΣΟΚ τα έγραφε αυτά;

Όλα αυτά τα καταθέτω και ειδικά το τελευταίο παρακαλώ να κοινοποιηθεί και στον κ. Βορίδη, γιατί σήμερα στο ραδιόφωνο δεν γνώριζε τι υποσχόταν το κόμμα της Νέας Δημοκρατίας το 2019.

(Στο σημείο αυτό ο Βουλευτής κ. Δημήτριος Μάντζος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν γίνεται όλα αυτά να τα λέγατε εσείς τότε και να ήσασταν σοβαροί και μεταρρυθμιστές και μετρημένοι και σήμερα που τα λέμε εμείς να είμαστε οι δημαγωγοί που μάλιστα τάζουμε με μεγάλη ευκολία. Δεν γίνεται και το μεν και το δε, δεν γίνονται και τα δύο ταυτόχρονα. Δεν γίνεται άλλα να γράφατε τότε και άλλα να λέτε σήμερα. «Scripta manent, verba volant»! Αυτή είναι η κατάρα με τα γραπτά.

Δεν γίνεται, λοιπόν, όταν εμείς σας ζητάμε από το 2022 να μειώσετε τον φόρο προστιθέμενης αξίας σε βασικά είδη κατανάλωσης να μας βαφτίζετε λαϊκιστές, ειδικά τώρα μετά από τόσα χρόνια υπεραπόδοσης της έμμεσης φορολογίας. Απλώς δεν γίνεται! Όπως δεν γίνεται να ελέγχετε εμάς συστηματικά για έλλειψη συναίνεσης, όταν η Νέα Δημοκρατία είναι αυτή που συστηματικά, ιστορικά δεν έχει δείξει ποτέ ούτε την ελάχιστη συναίνεση και συναντίληψη στα μεγάλα και κρίσιμα ζητήματα του τόπου.

Και επειδή, πράγματι, όλα έχουν τη δική τους ιστορία και η ιστορία από μόνη της έχει αυταξία και αξία, όπως βλέπουμε την οικονομία, όχι μόνο σήμερα, αλλά και στην πρόσφατη ιστορική διαχρονία, είναι βαθιά προβληματικό, κυρίες και κύριοι συνάδελφοι, να επιμένουν οι ιδρυτικοί μύθοι αυτής της μεγάλης κρίσης σε αυτό τον τόπο μετά από τόσα χρόνια βαθιάς κρίσης. Είναι τραγικό ότι η λαϊκίστικη, ανέξοδη ρητορική να έρχεται από το παρελθόν να στοιχειώσει το παρόν και να υποθηκεύσει το μέλλον όλων μας.

Τι κι αν όλοι οι ευρωπαϊκοί θεσμοί έχουν πει ξάστερα και επίσημα σε εκθέσεις τους ότι το ΠΑΣΟΚ δεν φέρει ευθύνη για την πτώχευση της χώρας και ότι η κυβέρνηση Παπανδρέου όχι μόνο δεν αύξησε, αλλά μείωσε τα ελλείμματα από τους πρώτους μήνες της διακυβέρνησης, τον χειμώνα 2009 - 2010; Τι κι αν όλα αυτά αποδεικνύονται με αριθμούς, με ιστορικά στοιχεία και με τεκμήρια; Τι κι αν έχουν αρχίσει να μιλούν πια όλοι; Η κ. Μπακογιάννη το είπε ευθέως, τα ομολόγησε όλα ή σχεδόν όλα λησμονώντας βολικά ότι ο αδερφός της, ο σημερινός Πρωθυπουργός, ήταν μαζί με τον κ. Σαμαρά στο Ζάππειο και μία και δύο φορές και καταχειροκροτούσε τα λεγόμενά του για το αντιμνημόνιο.

Ο κ. Μαρινάκης σήμερα ούτε λίγο ούτε πολύ διά της αφαιρετικής μεθόδου μάς είπε ότι έως το 2012 η Νέα Δημοκρατία κοιτούσε το κομματικό συμφέρον και όχι το εθνικό. Μετά το 2012 ανέλαβε εθνικά υπεύθυνη στάση. Έτσι είπε σήμερα ο Κυβερνητικός Εκπρόσωπος. Θα είχαμε βγει από τα μνημόνια πέντε χρόνια νωρίτερα, μας λέει η κ. Μπακογιάννη. Ναι; Γιατί; Διότι η Νέα Δημοκρατία κράδαινε το λάβαρο του λαϊκισμού και του αντιμνημονίου και δεν έδειχνε την παραμικρή συναίνεση που έδειξαν άλλες ιστορικές μεταρρυθμιστικές παρατάξεις σε άλλα κράτη, όπως στην Πορτογαλία και στην Ισπανία.

Κι αν δυσκολεύεστε εν τέλει να κατανοήσετε τι λέει η κ. Μπακογιάννη ή πιστεύετε πως εμείς είμαστε που την παρερμηνεύουμε, μπορείτε να ρωτήσετε τους Υφυπουργούς, του Γενικούς Γραμματείς, τα στελέχη της Κυβέρνησής σας που τότε ήταν στο ΠΑΣΟΚ και ήταν στην κυβέρνηση Παπανδρέου, τι έλλειμμα βρήκε αυτή η Κυβέρνηση όταν ανέλαβε, ποια ήταν τα ψευδή στοιχεία που δήλωνε η κυβέρνηση της Νέας Δημοκρατίας στα «Greek Statistics» στην Ευρωπαϊκή Επιτροπή, πόσο εκτεθειμένη ήταν η χώρα μας στην Ευρωπαϊκή Ένωση, τι δημοσιονομικό αποτύπωμα είχε η δαπανηρή δημοσιονομική πολιτική της Νέας Δημοκρατίας τα προηγούμενα χρόνια 2004 - 2009 και πόσο γρήγορα με διαρθρωτικές μεταρρυθμίσεις, όπως είναι η ηλεκτρονική συνταγογράφηση, η ηλεκτρονική διενέργεια των συμβάσεων, η «ΔΙΑΥΓΕΙΑ» και τόσα άλλα, όχι μόνο τονώθηκε η διαφάνεια και η λογοδοσία, αλλά εξοικονομήθηκαν και 12 δισεκατομμύρια τον χρόνο από τις μεταρρυθμίσεις που δεν ήταν μόνο μνημονιακές, αλλά ήταν ανειλημμένες προεκλογικές δεσμεύσεις του ΠΑΣΟΚ.

Επίσης, οι ίδιοι αυτοί άνθρωποι μπορούν να σας βεβαιώσουν ποιο ήταν το πραγματικό κόστος, το οικονομικό, το ηθικό, το πολιτικό, το κόστος στη δημοκρατία μας, από αυτή την έλλειψη συναίνεσης της Νέας Δημοκρατίας στα αναγκαία μέτρα σωτηρίας της χώρας.

Είναι λοιπόν θλιβερό, κυρίες και κύριοι συνάδελφοι, δεκαπέντε χρόνια μετά να μην είναι όλα αυτά ακόμα ομολογούμενα και να είναι αντικείμενο δημόσιας αμφισβήτησης. Και αυτό, ξέρετε, δεν είναι ένα παιχνίδι εξουσίας, δεν είναι ένα στοίχημα δικαίωσης, ένα σύνδρομο δικαίωσης μιας παράταξης, του ΠΑΣΟΚ, αλλά κάτι πολύ σοβαρότερο. Είναι η ελάχιστη εγγύηση πως δεν θα επιτρέψει κανείς, καμμία από εμάς εδώ να ξαναζήσουμε αυτόν τον συλλογικό πόνο, να ξαναζήσουμε ως λαός την τραγωδία της πτώχευσης και ότι θα προστατέψουμε το κράτος, την πολιτεία, τα θεμελιώδη μας δικαιώματα, την αξιοπρέπεια, τη δίκαιη ανάπτυξη, τις προοπτικές της νέας γενιάς.

Και σε αυτό ακριβώς το πνεύμα είναι που ερχόμαστε να τοποθετηθούμε σε κάθε νομοθετική πρωτοβουλία, σε κάθε ζήτημα πολιτικής. Γι’ αυτό και προφανώς συμφωνούμε και θα συμφωνούσαμε σε κάθε ευρωπαϊκή οδηγία ή εναρμόνιση της εθνικής νομοθεσίας στην ενωσιακή νομοθεσία σε ζητήματα κρίσιμα, όπως είναι η κυβερνοασφάλεια. Στον τομέα ψηφιακής διακυβέρνησης του κινήματός μας λένε, ορισμένοι αγαπητοί σύντροφοι, ότι «αν ζούσε σήμερα ο Κολοκοτρώνης, θα αγωνιζόταν και για ψηφιακά δικαιώματα», γιατί πράγματι είναι τόσο έντονη η απειλή στο κράτος και στον λαό που χρειάζεται αγώνας για τα ψηφιακά δικαιώματα.

Όμως, αντί να δούμε την κυβερνοασφάλεια κατάματα και να δουλέψουμε για δομές προστασίας του κράτους και να εξειδικεύσουμε το προσωπικό του κράτους και των δημόσιων φορέων, τι κάνουμε; Χρειαζόμαστε κυβερνοασφάλεια, αλλά πώς; Πώς θα γίνει αυτό; Με μια δημόσια υπηρεσία χωρίς πόρους, χωρίς επαρκές προσωπικό και χωρίς την αναγκαία λειτουργική ανεξαρτησία; Η ανεξαρτησία θα διασφάλιζε διαφάνεια, αμεροληψία και αποδοτικότητα στη λειτουργία της. Το είπε και ο εισηγητής μας από το πρωί, ο κ. Πάνας, αλλά και όλοι οι ομιλητές μας.

Πώς διασφαλίζεται αυτή η ανεξαρτησία και η αποδοτικότητα της αρχής; Πώς διασφαλίζεται η κυβερνοασφάλεια εν τέλει με ένα νομικό πρόσωπο δημοσίου δικαίου που υπάγεται ιεραρχικά στον Υπουργό και με μία κρατική υπηρεσία υποστελεχωμένη με τις μισές οργανικές μονάδες πληρωμένες και με όχι επαρκή χρηματοδότηση; Πώς γίνεται την ώρα που λέμε σε όλη την ιδιωτική αγορά να ασφαλιστούν οι εταιρείες -και σωστά- από τον κίνδυνο κυβερνοασφάλειας, το κράτος να είναι με μία κρατική υπηρεσία, ένα νομικό πρόσωπο δημοσίου δικαίου, το οποίο δεν είναι έτοιμο να αντιμετωπίσει αυτούς τους κινδύνους και αυτό το νομικό πρόσωπο δημοσίου δικαίου, το υποστελεχωμένο και υποχρηματοδοτούμενο, να έρχεται και να παίρνει και αρμοδιότητες από μια συνταγματικά κατοχυρωμένη αρχή;

Εμείς λέμε ότι αυτό δεν διασφαλίζει την κυβερνοασφάλεια και δεν ξεχνάμε και σε ποια χώρα ζούμε, γιατί το τι λέμε εδώ δεν είναι προφανώς σε συνθήκες εργαστηρίου. Όλα αυτά τα λέμε και τα υποστηρίζουμε σε μια χώρα, στην οποία πρέπει να γνωρίζουμε και να θυμηθούμε και τι έχουμε ζήσει. Στη χώρα που έχουμε τόσο μεγάλη ανάγκη από σοβαρή κατοχύρωση από την κακόβουλη χρήση λογισμικών. Στη χώρα που οι θεσμοί της δημοκρατίας, ιδίως οι θεμελιώδεις ελευθερίες, αμφισβητήθηκαν και αμφισβητούνται έμπρακτα και αποδεδειγμένα με το σκάνδαλο των υποκλοπών, το δίκτυο των παράνομων παρακολουθήσεων και επιτήρησης. Στη χώρα που η ταύτιση των στόχων της ΕΥΠ και του κακόβουλου λογισμικού «Predator» -κατασκοπευτικού λογισμικού- θεωρείται κάτι σχεδόν αναμενόμενο, ότι είναι μια υπόθεση που αφορά σε δύο ιδιώτες και όχι στην ίδια τη λειτουργία της δημοκρατίας μας. Στη χώρα που το κακόβουλο λογισμικό «Predator» όχι μόνο είναι είδος χρήσιμο για την εξουσία, αλλά θεωρείται από την Κυβέρνηση και ως ένα εξαγώγιμο προϊόν και αδειοδοτείται ως τέτοιο για χώρες της Αφρικής. Στη χώρα που Υπουργοί επιτίθενται επωνύμως σε επικεφαλής ανεξάρτητων αρχών επειδή κάνουν τη δουλειά τους, ελέγχουν την κρατική αυθαιρεσία. Στη χώρα που η Κυβέρνηση εξακολουθεί να συγκεντρώνει την εξουσία και να φοβάται το θεσμικό αντίβαρο, οποιοδήποτε θεσμικό αντίβαρο, δικαιοσύνη και ανεξάρτητες αρχές. Σε αυτή τη χώρα ποια εμπιστοσύνη μπορεί να έχει η Αντιπολίτευση σε αυτήν ακριβώς την πρωτοβουλία και στη λειτουργία ενός νομικού προσώπου δημοσίου δικαίου εξαρτημένου από την Κυβέρνηση και υπαγομένου σε ένα Υπουργείο ότι θα κάνει ανεξάρτητα και αυτόνομα τη δουλειά του;

Τα λέγαμε αυτά τον Φεβρουάριο και λέγαμε ότι το ΠΑΣΟΚ από τότε υποστήριζε την ανάγκη να είναι ανεξάρτητη αρχή η Εθνική Αρχή Κυβερνοασφάλειας, με αξιοκρατική στελέχωση, με διαδικασίες OpenGov για τις θέσεις ευθύνης και όχι να προωθούνται συνεργάτες Υπουργείων σε επιτελικές θέσεις ευθύνης. Και χρειάζεται ασφαλώς και μια εθνική στρατηγική κυβερνοασφάλειας.

Κι έρχονται όλα αυτά τα λάθη από τον Φεβρουάριο και «κάνουν ταμείο» σήμερα, διότι αυτή η οδηγία, η απολύτως αναγκαία, έρχεται να ενσωματωθεί σε ένα σαθρό έδαφος ενός εποπτευόμενου κρατικού φορέα, χωρίς επιχειρησιακή ετοιμότητα, χωρίς αυτονομία. Και πόσο ορθό είναι εν τέλει οι αρμοδιότητες μιας ανεξάρτητης αρχής συνταγματικής περιωπής να φεύγουν και να πηγαίνουν σε ένα νομικό πρόσωπο δημοσίου δικαίου που σε καμμία περίπτωση δεν πληροί τα εχέγγυα ανεξαρτησίας; Πόσο σωστό είναι αυτό το νομικό πρόσωπο να εποπτεύει τελικά μια συνταγματικώς κατοχυρωμένη ανεξάρτητη αρχή, με την οποία φυσικά ουδέποτε η Κυβέρνηση διαβουλεύτηκε και δεν διάβασε το υπόμνημά της, δεν απάντησε στο υπόμνημά της και ούτε έκανε τις προσθήκες που, κατά την άποψη της αρχής, θα διασφάλιζαν τον συνταγματικό της ρόλο, τον διακομματικό έλεγχο και τη λογοδοσία;

Κύριε Πρόεδρε, ο αγαπητός κ. Μπιάγκης αναφέρθηκε επαρκώς και εις βάθος στο θέμα του Κτηματολογίου. Εγώ θα αναφερθώ, χάριν συντομίας, στην ερώτηση που από 22 Νοεμβρίου έχουμε απευθύνει στο Υπουργείο Ψηφιακής Διακυβέρνησης και στον παριστάμενο Υπουργό σε σχέση με το ζήτημα της αναγκαίας παράτασης κτηματογράφησης για την εντόπιση του κινδύνου απώλειας ιδιοκτησιακών δικαιωμάτων που βρίσκονται αυτή τη στιγμή σε πλήρη διακινδύνευση. Είναι σπίτια, είναι ακίνητα, είναι αγροτική γη, μόχθος των αγροτών μας σε όλη την Ελλάδα. Δεν είναι πρόσωπα τα οποία δεν θέλουν. Είναι πρόσωπα που δεν μπορούν να ολοκληρώσουν την κτηματογράφηση. Δεν πρέπει στο όνομα μιας, αν θέλετε, μνημονιακού τύπου δέσμευσης προς το Ταμείο Ανάκαμψης να χαθούν τόσα δικαιώματα ή να καταδικαστούν όλοι αυτοί οι άνθρωποι σε δικαστική διελκυστίνδα πολλών ετών.

Ένα ακόμη παράδειγμα ελεύθερης και ακώλυτης πρόσβασης έρχεται από τα νησιά μας. Η Πάτμος από 1-1-2025 μένει χωρίς κτηματολογικό γραφείο λόγω συνταξιοδότησης του προϊσταμένου της. Ρωτάμε ευθέως: Πώς σεβόμαστε τη νησιωτικότητα όταν αφήνουμε τα νησιά μας, ειδικά στην παραμεθόριο, και πώς μιλούμε για δημογραφία και για περιφερειακή ανάπτυξη όταν αφήνουμε ένα νησί σαν την Πάτμο χωρίς κτηματολογικό γραφείο; Ρωτάμε ευθέως: Υπάρχει ένα έστω σχέδιο μετάβασης και ένα σχέδιο διάδοχης κατάστασης;

Και ολοκληρώνω, κύριε Πρόεδρε, λέγοντας το εξής. Η αντιπολίτευση του «όχι σε όλα», όπως σας είπε από την αρχή ο κ. Πάνας, σας πρότεινε και σας προτείνει λύσεις και διεξόδους ακόμα και βάσεις για συναίνεση. Αποδείξτε μας εσείς πια ότι η συναίνεση σάς ενδιαφέρει πράγματι και δεν τη χρησιμοποιείτε ως προκάλυμμα για μια κοντόφθαλμη, κομματική τελικά και όχι εθνική, πολιτική. Η επιλογή είναι δική σας, αλλά το κόστος αυτής της επιλογής θα επιβαρύνει τελικά όλους μας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε.

Τον λόγο έχει τώρα ο κ. Υψηλάντης από τη Νέα Δημοκρατία.

Έχουν μείνει δύο ομιλητές ακόμα, η κ. Λινού και ο κ. Λοβέρδος.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, άκουσα με πολύ ενδιαφέρον τον αγαπητό κ. Μάντζο τον οποίον εκτιμώ βαθύτατα. Ωστόσο, επεδίωξε μια ιστορική αναδρομή η οποία φέρει τα χαρακτηριστικά μιας μονομερούς προσέγγισης του προβλήματος. Και, βέβαια, δεν θα μπω και πάλι στη διαδικασία της περιόδου των μνημονίων, αλλά θα πρέπει να υπενθυμίσουμε από το Βήμα αυτό ότι δεν ήμασταν εμείς εκείνοι οι οποίοι παραδώσαμε τη χώρα στο Διεθνές Νομισματικό Ταμείο με όλες τις αμαρτίες των τριάντα χρόνων διακυβέρνησης του ΠΑΣΟΚ.

Και βεβαίως, η συναίνεση, αγαπητές και αγαπητοί συνάδελφοι, είναι ένας χορός για δύο και ερχόμαστε από την αρχή της νέας περιόδου του ΠΑΣΟΚ και έχουμε «όχι» στα απογευματινά χειρουργεία, «όχι» στην επίσπευση των προσλήψεων στον ΑΣΕΠ που κάνουν τόσο μεγάλο χρονικό διάστημα, «όχι» στον Συνήγορο του Πολίτη, «όχι» στα πλαίσια τα οποία έχουν μπει για τον βασικό μισθό, «όχι» στον νέο δικαστικό χάρτη, «όχι» σε όλα κι ερχόμαστε εδώ να βάζουμε όρους για τη συνεννόηση, η οποία είναι απαραίτητη ιδιαίτερα τις δύσκολες στιγμές από τον πολιτικό κόσμο. Δεν μπορείτε να λειτουργήσετε θετικά στις αληθινές ανάγκες της σημερινής κοινωνίας ούτε να αλλάξετε το πολιτικό σας προφίλ.

Σε μια εποχή που η έννοια της ασφάλειας και το περιεχόμενό της εξελίσσεται, εξελισσόμαστε κι εμείς. Το προς ψήφιση νομοσχέδιο έρχεται να ευθυγραμμίσει τη χώρα μας με τις τεχνολογικώς ανεπτυγμένες στον τομέα της ασφάλειας χώρες της Ευρώπης.

Η προάσπιση και η ενίσχυση της κυβερνοασφάλειας στην Ελλάδα αποτελεί ένα από τα μεγάλα στοιχήματα της Κυβέρνησης της Νέας Δημοκρατίας. Τα τελευταία χρόνια πολλές πτυχές και διαδικασίες του κρατικού μηχανισμού πιστοποιήθηκαν διευκολύνοντας σε μεγάλο βαθμό τη ζωή εκατομμυρίων συμπολιτών μας. Από τη διαδικασία αίτησης για σύνταξη και ψηφιοποίηση απαραίτητων κρατικών εγγράφων, μέχρι τη διαδικασία εισόδου στα γήπεδα το εγχείρημα του ψηφιακού εκσυγχρονισμού υπήρξε απαιτητικό και η πρόοδος που σημειώνουμε είναι σπουδαία. Διασφαλίζουμε αυτή την πρόοδο, θωρακίζοντας τους θεσμούς αλλά και τον ιδιωτικό τομέα έναντι των κυβερνοαπειλών.

Το νομοσχέδιο αυτό, το οποίο καλείται η Ολομέλεια να ψηφίσει, μεταξύ άλλων, θα ενισχύσει την ανθεκτικότητα του κράτους και των κρίσιμων υποδομών έναντι των σύγχρονων απειλών και επιθέσεων στον κυβερνοχώρο, προωθώντας με αυτόν τον τρόπο τη συνεργασία και την ανταλλαγή πληροφοριών μεταξύ δημοσίων και ιδιωτικών φορέων τόσο για την αποτελεσματικότερη λειτουργία του κράτους, όσο και για την από κοινού αντιμετώπιση των απειλών αυτών στον κυβερνοχώρο.

Γίνεται, λοιπόν, κατανοητό ότι σε μια εποχή που οι απειλές έναντι των κρατών λαμβάνουν υβριδική μορφή το υπό συζήτηση νομοσχέδιο, εμπνευσμένο από το σύγχρονο ευρωπαϊκό παράδειγμα και μέσα από την οδηγία την οποία υιοθετούμε, διευρύνει και ενισχύει την ασφάλεια της χώρας μας, συνθήκη αναγκαία για την περαιτέρω κοινωνικοοικονομική ανάπτυξη των πολιτών, αλλά και της χώρας μας.

Το υπό συζήτηση νομοσχέδιο επιχειρεί να διασφαλίσει υψηλού επιπέδου κυβερνοασφάλεια στη χώρα μας, αποτυπώνει τα μέτρα για τη διαχείριση κινδύνων στον τομέα της κυβερνοασφάλειας και τις υποχρεώσεις αναφοράς περιστατικών που άπτονται αυτής, ξεκαθαρίζει το πλαίσιο που θα διέπει την ανταλλαγή πληροφοριών χάριν της κυβερνοασφάλειας, αλλά και τις κυρώσεις που θα επιβάλλονται σε περιπτώσεις παράβασης του νόμου.

Στα παραπάνω αναφέρθηκαν βέβαια πολύ διεξοδικά ο εισηγητής μας κ. Κτιστάκης, όσο και η ηγεσία του Υπουργείου αλλά και άλλοι συνάδελφοι τονίζοντας την αναγκαιότητα θέσπισης του συγκεκριμένου πλαισίου.

Από την πλευρά μου θα ήθελα να επισημάνω τα προβλεπόμενα σε άλλο κεφάλαιο του νομοσχεδίου οφέλη που προκύπτουν από τη διάταξη του άρθρου 36. Συγκεκριμένα στην περίπτωση ανακριβούς πρώτης εγγραφής μπορεί να ζητηθεί με αγωγή ενώπιον του αρμόδιου καθ’ ύλην και κατά τόπον πρωτοδικείου η αναγνώριση του δικαιώματος που προβλέπεται με την ανακριβή εγγραφή και διόρθωση ολικά ή μερικά της πρώτης εγγραφής. Το δικαίωμα άσκησης αναγνωριστικής ή διεκδικητικής αγωγής από εκείνον που έχει έννομο συμφέρον παρατείνεται κατά ένα έτος από τη δημοσίευση πράξης του διοικητικού συμβουλίου του νομικού προσώπου δημοσίου δικαίου Ελληνικό Κτηματολόγιο, με την οποία διαπιστώνει την εφαρμογή του συστήματος του Κτηματολογίου σε αντικατάσταση του συστήματος μεταγραφών και υποθηκών στο σύνολο της επικράτειας της χώρας, δηλαδή μέχρι τα τέλη του 2026.

Είναι μία παράταση την οποία ζητούσαμε και το Υπουργείο την αναγνώρισε. Τη ζητούσαν και τα νησιά μας. Επίσης και τα επιμέρους προβλήματα, τα οποία βλέπουμε και θα αντιμετωπιστούν, κύριε Υπουργέ, όπως της Πάτμου και ενδεχομένως κάποιες άλλες παραμέτρους, τις οποίες επισημαίνουμε, τις βλέπουμε και με τον ανθρώπινο δυνατό τρόπο θα δώσουμε τις απαντήσεις που πρέπει.

Περαιτέρω το ίδιο δικαίωμα επεκτείνεται και για τα ακίνητα με την ένδειξη «αγνώστου ιδιοκτήτη» είτε εξωδικαστικά εφόσον συντρέχουν οι προϋποθέσεις του νόμου είτε κατόπιν άσκησης της αγωγής με αντικατάσταση της προθεσμίας 30 Νοεμβρίου του 2024 σε έναν επιπλέον χρόνο. Αντίστοιχα ορίζεται για τις περιοχές αυτές η ίδια προθεσμία όσον αφορά, πρώτον, τις διορθώσεις ανακριβούς εγγραφής με την ένδειξη «Ελληνικό Δημόσιο», όταν ο τίτλος του αιτούντος τη διόρθωση ή των δικαιοπαροχών του είναι παραχωρητήριο του ελληνικού δημοσίου και δεύτερον, στη διόρθωση ανακριβούς εγγραφής με τη διαδικασία της παραγράφου 4, του άρθρου 6, όταν στα οικεία κτηματολογικά φύλλα κατά την οριστικοποίηση των αρχικών εγγραφών αναγνωρίστηκε ως δικαιούχος του δικαιώματος ο δικαιοπάροχος του αιτούντος τη διόρθωση, ενώ ο τίτλος κτήσης του σχετικού δικαιώματος από τον αιτούντα είναι μεταγεγραμμένος στα βιβλία των μεταγραφών του υποθηφυλακείου. Η ρύθμιση αυτή του νομοσχεδίου με τις προβλέψεις και τις τροποποιήσεις της δίνουν ανάσα σε χιλιάδες συμπολίτες μας, οι οποίοι αντιμετώπιζαν πρόβλημα με τα χρονικά περιθώρια για την κατάθεση των εγγράφων και με τις κυρώσεις που προέβλεπε ο νόμος λόγω παραλείψεων.

Από μεριάς μου αισθάνομαι μεγάλη ικανοποίηση που εισακούστηκαν και οι δικές μου προσπάθειες και τα δικά μου αιτήματα προς το Υπουργείο σας, κύριε Υπουργέ, για την συγκεκριμένη διάταξη, πρόβλεψη που λύνει τα χέρια σε πολλούς συμπατριώτες μας και στα Δωδεκάνησα. Θα ήθελα να σας συγχαρώ όλη την πολιτική ηγεσία και εσάς, κύριε Υπουργέ και τον κύριο Υφυπουργό, αλλά και τους συνεργάτες σας για την ολοένα μεγαλύτερη ανάπτυξη του χώρου της ψηφιακής διακυβέρνησης, αλλά και συνάμα της υιοθέτησης διατάξεων και μέτρων που ενισχύουν και κατοχυρώνουν την ασφάλεια όλων αυτών των διεργασιών στη χώρα μας. Και, βεβαίως, παρέλκει να πω ότι υπερψηφίζω και εγώ το νομοσχέδιο αυτό.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει η Ανεξάρτητη Βουλευτής, η κ. Λινού.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Θα προσπαθήσω να είμαι πολύ σύντομη, κυρίως γιατί δεν έχω και μεγάλη εμπειρία στην κυβερνοασφάλεια, κύριε Υπουργέ. Εκείνο, όμως, που νομίζω πως δεν ακουμπήσαμε και αισθάνθηκα την υποχρέωση ως γιατρός και επιδημιολόγος να θέσω είναι δυσκολίες που μπορεί να αντιμετωπίσουμε είτε από την ακραία χρήση της κυβερνοασφάλειας είτε από την ανεπαρκή χρήση και όλο αυτό βέβαια μόνο στο επίπεδο της υγείας.

Οι επιδημιολόγοι, ουσιαστικά, τι κάνουμε; Κυρίως για τα χρόνια νοσήματα παρατηρούμε τη συμπεριφορά των ανθρώπων και τεκμηριώνουμε ποια από αυτά είναι βλαπτικά. Κλασικό παράδειγμα, βρήκαμε ότι αυτοί που καπνίζουν παθαίνουν καρκίνο του πνεύμονα και πολλούς άλλους καρκίνους. Καταλαβαίνετε τι θα συνέβαινε σήμερα αν προστατεύονταν τα προσωπικά δεδομένα που αφορούν το αν καπνίζεις ή όχι και το αν έχεις καρκίνο ή όχι;

Επομένως χρειάζεται να αναπτυχθεί κάποια μεθοδολογία, κάποια νομοθεσία -και αυτό είναι πάγιο αίτημα των επιδημιολόγων σε όλο τον κόσμο- που να δίνει τη δυνατότητα να βλέπουμε αυτές τις παρατηρήσεις παράλληλα προστατεύοντας την ασφάλεια των δεδομένων για τους εργαζόμενους ή για τους ασφαλισμένους.

Χρησιμοποιούμε στην ιατρική για να τεκμηριώσουμε την αιτιολογία των νόσων, κυρίως των μη μεταδιδόμενων νοσημάτων, γενετικά χαρακτηριστικά, κληρονομικότητα δηλαδή, συνήθειες, δηλαδή κάπνισμα, διατροφή, άσκηση, το επάγγελμα με -πολύ της μόδας- τον όρο «εκθεσίωμα», σε τι μας εκθέτει το επάγγελμα και το περιβάλλον, νοσηρότητα με γνωστό όρο το μικροβίωμα, δηλαδή πόσα δισεκατομμύρια μικρόβια συζούν με τον οργανισμό μας περισσότερα από τα κύτταρά μας, τις συνθήκες διαβίωσης, τις οδηγίες που ισχύουν, τις οδηγίες που πρέπει να ισχύσουν. Και αυτά είναι τα καλά τού να έχουμε πρόσβαση σε πληροφορίες και επομένως, να έχουμε μια μεγάλη ελαστικότητα ή κάποιο επίπεδο ελαστικότητας στην κυβερνοασφάλεια.

Από την άλλη μεριά, όμως, αν ξέρουμε από τι πάσχει κάποιος, αν ξέρουμε σε τι έχει εκτεθεί κάποιος, αν ξέρουμε τι γενετικό υλικό μεταφέρει, τον βάζουμε σε κίνδυνο. Τι κίνδυνο; Να μην προσληφθεί ποτέ. Γιατί ο εργοδότης, ξέροντας ότι αυτός ο άνθρωπος έχει μια πιθανότητα αυξημένη να νοσήσει, δεν θα τον προσλάβει, αν υπάρχει ελαστικότητα στη χρήση των δεδομένων ή η ασφάλεια, η ιδιωτική κυρίως ασφάλιση, δεν θα τον ασφαλίσει. Και αυτός ο άνθρωπος θα είναι ακάλυπτος.

Και μετά αρχίζουμε και συζητάμε για τα προσωπικά δεδομένα των νεκρών. Αν υπήρχαν προσωπικά δεδομένα ασφαλισμένα για τους θανάτους, για τους ανθρώπους που έχασαν τη ζωή τους, αυτή τη στιγμή δεν θα ξέραμε -σας βεβαιώνω γι’ αυτό- ότι το εξασθενές χρώμιο προκαλεί καρκίνο, γιατί μόνο με αυτή τη δυνατότητα μπόρεσα να το τεκμηριώσω.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Χρειαζόμαστε, λοιπόν, μια κοινωνική συζήτηση για το πώς μπορούμε να ασφαλίζουμε μεν τα δεδομένα, να ασφαλίζουμε τα αρχεία, αλλά ταυτόχρονα, όπως κάνουμε στις τράπεζες με τα οικονομικά δεδομένα, να δίνουμε και τη δυνατότητα αξιοποίησης αυτών των δεδομένων για τον άνθρωπο.

Δεν θέλω να πάρω τον χρόνο σας, αλλά νομίζω πως είναι ένα σημείο που δεν το έχουμε αγγίξει και πρέπει να το σκεφτούμε.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Λοβέρδος Ιωάννης από τη Νέα Δημοκρατία, ο οποίος είναι τελευταίος ομιλητής και μετά μπαίνουμε στις δευτερολογίες των εισηγητών και των ειδικών αγορητών.

Ορίστε, κύριε Λοβέρδο, έχετε τον λόγο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ, πολύ κύριε Πρόεδρε.

Καλησπέρα σας, κυρίες και κύριοι Βουλευτές. Είμαι τελευταίος, αλλά όχι έσχατος, ελπίζω.

Σήμερα θα ήθελα να ξεκινήσω, δίνοντας συγχαρητήρια στον ΣΥΡΙΖΑ, που ολοκλήρωσε τη διαδικασία εκλογής νέου Προέδρου και στον νέο του Πρόεδρο, τον κ. Φάμελλο. Ελπίζω και εύχομαι τώρα που τελείωσαν όλες αυτές οι εσωκομματικές διαδικασίες σε όλα τα κόμματα να μπορέσουμε να μιλάμε πολιτικά. Και να μιλάμε πολιτικά με ευπρέπεια, με αξιοπρέπεια, με σεβασμό ο ένας προς τον άλλον και πάνω απ’ όλα, προς τους Έλληνες πολίτες, τους οποίους εκπροσωπούμε και φυσικά χωρίς λαϊκισμό.

Ξέρετε, όλα αυτά τα χρόνια η Ελλάδα πέρασε από μεγάλες περιπέτειες. Ο βασικός λόγος που πέρασε από αυτές τις περιπέτειες είναι ο λαϊκισμός. Λέγαμε εύκολα πράγματα, όλοι. Στην αντίληψη του λαϊκισμού έχουν υποπέσει όλα τα κόμματα κατά καιρούς, ακόμα μερικές φορές και η Νέα Δημοκρατία. Γιατί; Γιατί είναι εύκολο. Είναι εύκολο και ταυτόχρονα είναι κερδοφόρο βραχυπρόθεσμα σε ό,τι αφορά τις ψήφους.

Τώρα είμαστε σε μία νέα φάση. Η Ελλάδα πέρασε μία περιπέτεια δεκαπέντε ετών από το 2010 και μετά με τη χρεοκοπία της, μια χρεοκοπία που κόστισε πάρα πολύ στην Ελλάδα, πάρα πολύ στους Έλληνες πολίτες και τώρα είναι καιρός όλα τα κόμματα και το ΠΑΣΟΚ υπό τον κ. Ανδρουλάκη που επανεξελέγη, και ο ΣΥΡΙΖΑ υπό τον κ. Φάμελλο που εξελέγη και τα υπόλοιπα κόμματα να μιλήσουμε με υπευθυνότητα, σαφήνεια, σοβαρότητα και κυρίως επεξεργασμένες πολιτικές θέσεις, γιατί αυτό εν τέλει χρειάζεται η πατρίδα.

Βέβαια ζούμε σε εποχές πολύ δύσκολες και αβέβαιες και ρευστές. Ποτέ δεν ξέρουμε τι θα συμβεί αύριο το πρωί. Ειδικά τώρα που βρίσκεται εν εξελίξει μια μεγάλη ένταση στην καρδιά της Ευρώπης εξαιτίας του πολέμου στην Ουκρανία και εξαιτίας της μεγάλης οικονομικής κρίσης που πλήττει όχι μόνον την Ελλάδα, όπως ψευδώς προσπαθούν να παρουσιάσουν τα κόμματα της Αντιπολίτευσης, αλλά ολόκληρη την ανθρωπότητα και, κυρίως, στην Ευρώπη μέσα σε συνθήκες πάρα πολύ δύσκολες.

Μια από αυτές είναι η τεχνητή νοημοσύνη και η κατάσταση που επικρατεί στο διαδίκτυο. Γι’ αυτό και εισάγεται σήμερα το νομοσχέδιο που συζητάμε.

Μια άλλη μεγάλη συνθήκη δυσάρεστη είναι η κλιματική αλλαγή και η κλιματική κρίση.

Μία τρίτη συνθήκη είναι το ενδεχόμενο μιας μεγάλης χρηματιστηριακής κρίσης, την οποία πολλές πιο αδύναμες χώρες δεν θα αντέξουν.

Τα λέω όλα αυτά γιατί η Κυβέρνηση του Κυριάκου Μητσοτάκη έχει χρέος να πορευθεί με συνέπεια, με σοβαρότητα και με ευθύνη μπροστά σε όλες αυτές τις δυσάρεστες συνθήκες που επικρατούν παγκοσμίως, έστω και αν δέχεται κριτική από την Αντιπολίτευση, έστω και αν υπάρχει -και το κατανοώ απολύτως γιατί προέρχομαι από μια λαϊκή εκλογική περιφέρεια, τη δυτική Αθήνα- πολύ μεγάλη γκρίνια από τους συμπολίτες μας, πολλοί εκ των οποίων δυσκολεύονται να τα βγάλουν πέρα, «να τα φέρουν βόλτα», όπως λέμε. Είναι πάρα πολύ δύσκολες οι συνθήκες εξαιτίας της ακρίβειας, ιδίως στο σουπερμάρκετ και στα ενοίκια.

Ωστόσο, κυρίες και κύριοι συνάδελφοι, σε αυτή τη δύσκολη κατάσταση πρέπει να κρατάμε αυτό που λέμε στην καθομιλουμένη «καβάτζες», να είμαστε έτοιμοι να αντιμετωπίσουμε μια ακόμα χειρότερη συνθήκη, η οποία όπως είπα θα ήταν μια μεγάλη παγκόσμια οικονομική κρίση η οποία δεν αποκλείεται σε καμμία περίπτωση. Και γι’ αυτόν ακριβώς τον λόγο λέω πως μπροστά σε αυτές τις δυσάρεστες συνθήκες ο λαϊκισμός είναι το μεγάλο εμπόδιο για να πάει μπροστά η χώρα.

Διάβαζα προσφάτως -θα το έχετε διαβάσει ίσως και αρκετοί από εσάς τους συναδέλφους- το βιβλίο του καθηγητή Παππά «Η παράδοξη χώρα», που εξετάζει γιατί η Ελλάδα, η Πορτογαλία και η Ιρλανδία, τρεις χώρες που βρίσκονται στα όρια της Ευρωπαϊκής Ένωσης σήμερα, το 1973 λίγο - πολύ ξεκίνησαν από τις ίδιες καταστάσεις και έφτασαν σήμερα να είναι πιο μπροστά από την Ελλάδα, ενώ η Ελλάδα το 1973 ενδεχομένως, όταν έπεσε και η δικτατορία, να ήταν λίγο καλύτερα και από την Πορτογαλία και από την Ιρλανδία. Και ο λόγος κατά την άποψη του καθηγητή, με τον οποίον συμφωνώ, είναι η πόλωση και ο λαϊκισμός. Εάν δεν υπήρχαν η πόλωση και ο λαϊκισμός, η χώρα που έχει πορευθεί πολύ καλύτερα.

Έρχομαι στο νομοσχέδιο το οποίο συζητάμε σήμερα. Το νομοσχέδιο αυτό δεν αφορά, όπως είπε ο αγαπητός φίλος και συνάδελφος ο κ. Παφίλης εκ μέρους του ΚΚΕ, ούτε το μεγάλο κεφάλαιο, γιατί το μεγάλο κεφάλαιο έχει δικούς του μηχανικούς για να προστατεύουν τα δεδομένα του, δεν χρειάζεται να του προσφέρει το κράτος, ούτε αφορά κάποιον πόλεμο ούτε τη στρατιωτική προετοιμασία για κάποιο πόλεμο. Η κυβερνοασφάλεια για την οποία συζητάμε σήμερα αφορά αποκλειστικά και μόνον στον λαϊκό κόσμο, στον λαό τον οποίον η Αριστερά τόσο πολύ λέει ότι υποστηρίζει.

Ο λαϊκός κόσμος είναι αυτός ο οποίος υποφέρει από το ενδεχόμενο να παραβιάζονται τα προσωπικά του δεδομένα, από το ενδεχόμενο να μπορείς να παρουσιάζεις μέσω τεχνητής νοημοσύνης ακόμα και τον ίδιο σου τον εαυτό και να μην τον αναγνωρίζεις. Μου έλεγε προχθές ένας φίλος ότι είδε ένα βίντεο στο οποίο ήμουν εγώ ο ίδιος, με τη φωνή τη δική μου και δεν ήμουν εγώ!

**ΧΡΗΣΤΟΣ ΓΙΑΝΝΟΥΛΗΣ:** Καλύτερος ή χειρότερος;

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Εγώ είμαι πάντα καλύτερος και προσπαθώ να γίνομαι συνεχώς καλύτερος, κύριε Γιαννούλη. Κάποιοι άλλοι δεν το προσπαθούν.

Αυτό το νομοσχέδιο προσπαθεί να φέρει σήμερα την προστασία του απλού ανθρώπου που είναι εκτεθειμένος στις τεχνολογικές προκλήσεις της εποχής μας, τις οποίες πάρα πολλοί εξ ημών ούτε καν τις κατανοούμε ούτε καν τις καταλαβαίνουμε και γι’ αυτό δεν καταλαβαίνω για ποιον λόγο υπάρχουν τόσες πολλές αντιδράσεις για ένα αυτονόητο νομοσχέδιο, που έρχεται να προσαρμόσει τη νομοθεσία της χώρας μας στα δεδομένα που υπάρχουν σε ευρωπαϊκό χώρο.

Και πρέπει να πω ότι ακόμα και με αυτό το νομοσχέδιο, επειδή η εξέλιξη της τεχνολογίας είναι τόσο ραγδαία, η νομοθεσία η ευρωπαϊκή υπολείπεται ακόμη και πρέπει να γίνουν ακόμα μεγαλύτερες προσπάθειες για να μπορέσουμε να προστατέψουμε τον απλό, τον λαϊκό άνθρωπο, τα προσωπικά του δεδομένα, τις αξίες του από την εισβολή της τεχνητής νοημοσύνης που είναι θετική μέχρι ενός σημείου, αλλά μπορεί να καταστεί και ιδιαίτερα αρνητική.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώθηκε ο κατάλογος των ομιλητών. Θα περάσουμε, όπως προείπα, στις δευτερολογίες.

Θα δώσουμε τώρα τον λόγο στην κ. Καραγεωργοπούλου εκ μέρους της Πλεύσης Ελευθερίας για τη δευτερολογία της. Θα ακολουθήσει ο Κοινοβουλευτικός Εκπρόσωπος κ. Καζαμίας από την Πλεύση Ελευθερίας και θα πάμε μετά στη συνέχεια των δευτερολογιών.

Ο κ. Καζαμίας μιλάει τώρα, επειδή ο συνάδελφος ήταν σε επιτροπή εισηγητής και έτρεξε ως Κοινοβουλευτικός Εκπρόσωπος να τοποθετηθεί για το συγκεκριμένο νομοσχέδιο και γι’ αυτό μπήκε εμβόλιμα στις δευτερολογίες των εισηγητών και των αγορητών.

Να βάλουμε, συνάδελφοι, πέντε λεπτά; Συμφωνείτε;

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ναι, δεν έχω αντίρρηση.

**ΠΡΟΕΔΡΕΥΩΝ (Γεώργιος Λαμπρούλης):** Και λιγότερο, αν μπορούμε. Ευχής έργο θα ήταν να αξιοποιήσετε λιγότερο χρόνο.

Κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Είναι πολύ συγκεκριμένα αυτά που θα πω. Θέλω να υπογραμμίσω ορισμένα πράγματα.

Θεωρούμε ότι χρησιμοποιείτε στην πραγματικότητα αυτή την περίφημη ευρωπαϊκή οδηγία ως άγημα για να περιοριστούν ατομικές ελευθερίες και ανθρώπινα δικαιώματα υπό το πρόσχημα της κυβερνοασφάλειας.

Με όλα όσα συμβαίνουν το τελευταίο διάστημα και ακόμα και με αυτό το νομοσχέδιο έχει επέλθει ο περιορισμός των δικαιωμάτων της ΑΔΑΕ, αλλά και άλλων ανεξάρτητων αρχών.

Παρατηρήσαμε την επιμονή σας για τη μεταβολή του προσώπου του Συνηγόρου του Πολίτη και ακόμη επιμένετε και ψάχνετε συμμάχους για να το καταφέρετε, γιατί δεν έχετε την απαιτούμενη πλειοψηφία, αλλιώς θα το είχατε κάνει.

Παρατηρήσαμε τη στάση σας και τη συμπεριφορά σας σε άλλες ανεξάρτητες αρχές, πώς προστατεύετε τον πυρήνα ελέγχου όλων ώστε να αποδυναμωθούν όλες οι αντιδράσεις και οι αντιστάσεις που μπορεί να προέρχονται από όσα προβλήματα γεννώνται και δεν τα αναμένετε.

Τέτοιο ήταν η εμφάνιση στο προσκήνιο του εγκλήματος των παρακολουθήσεων. Αφαιρέσατε από τα θύματα τη δυνατότητα να μάθουν τους λόγους που παρακολουθήθηκαν. Ακόμα και ο ίδιος ο Υπουργός των Οικονομικών ουδέποτε αναφέρεται σε αυτό, αν και είχε ερωτηθεί πολλές φορές από την Πρόεδρό μας. Καταστράφηκαν μετά την παρέλευση δεκαπενθημέρου όλες οι συνομιλίες στελεχών του ΟΣΕ από τη βραδιά του εγκλήματος των Τεμπών. Καταστρέφεται το βιντεοσκοπημένο υλικό από τη φόρτωση εμπορικής αμαξοστοιχίας του ΟΣΕ για τον ίδιο λόγο στο ίδιο έγκλημα. Από το ναυάγιο της Πύλου φαίνεται πως δεν βλέπουν τη δημοσιότητα οι επικοινωνίες των λιμενικών.

Άρα, καταλαβαίνουμε ότι υπάρχουν πάρα πολλά αναπάντητα ερωτήματα γύρω από θέματα, τα οποία προσπαθώντας να ελέγξετε, επιχειρείτε μια διείσδυση σε όλο το μήκος και πλάτος αρχών μέσα από τις οποίες μπορεί να βρίσκετε σθεναρές αντιστάσεις.

Συνεπώς, είμαστε πολύ επιφυλακτικοί για τις πραγματικές προθέσεις μέσα από το συγκεκριμένο νομοσχέδιο και με τον τρόπο που διατυπώνονται διατάξεις ακατάληπτες πολλές φορές, σύνθετες, που μέσα σε διάστημα λίγου χρόνου θα πρέπει να ενσωματωθούν από την κοινωνία.

Αφαίρεση της δυνατότητας σε φορείς να συμμετέχουν στην επιτροπή εκείνη όπου θα μπορούσαν να εκθέσουν πράγματα. Ένας από αυτούς τους φορείς ήταν το Σωματείο Εργαζομένων στο «Ελληνικό Κτηματολόγιο», το οποίο βρίσκεται σε συνδικαλιστικό διωγμό με έναν πρωτόγνωρο τρόπο. Βεβαίως ο Υφυπουργός σας, σε συνεδρίαση υπό το πρίσμα της συζήτησης του σχεδίου νόμου 5142, είχε καταγγείλει το ίδιο σωματείο ότι παρανόμως απεργούν. Αν είναι δυνατόν! Δίκασε ο κ. Κυρανάκης.

Εν κατακλείδι, σε σχέση με το Κτηματολόγιο, για να το λήγουμε, γιατί σε λίγες ημέρες δεν είναι μόνο η έναρξη των εγκαινίων του σιδηρόδρομου της Θεσσαλονίκης, αλλά είναι και η λήξη της προθεσμίας για δηλώσεις στο «Ελληνικό Κτηματολόγιο». Βοούσε σήμερα η Αίθουσα από αντιδράσεις από όλες τις πλευρές ότι δεν είναι δυνατό να θέτετε μια τέτοια προθεσμία, γιατί ορθή ολοκλήρωση Κτηματολογίου σημαίνει ορθές μελέτες, σημαίνει ολοκληρωμένους δασικούς χάρτες, σημαίνει συζήτηση των ενστάσεων επί αντιρρήσεων, σημαίνει πολύ περισσότερα πράγματα και μια διαδικασία που πριν είχε μια ροή και τώρα δεν την έχει, γιατί την ανακόπτετε. Υπάρχουν στάδια τα οποία εξαφανίζετε από τον χάρτη, προανάρτηση, ανάρτηση, ολοκλήρωση, έλεγχος, διαπιστώσεις, έλεγχος δειγματοληπτικός των αναδόχων αν έχουν κάνει σωστά τη δουλειά τους, ψηφιοποίηση αρχείων όχι με τον τρόπο που το θέτετε και για τον οποίον, προφανώς, υπάρχουν πάρα πολλά ζητήματα και οι ανάδοχοι ήδη προσφεύγουν στη δικαιοσύνη για το έργο της ψηφιοποίησης, ενώ ήδη έχετε διαθέσει πάρα πολλά εκατομμύρια από το Ταμείο Ανάκαμψης για το έργο αυτό. Τίποτα δεν σας έχει πάει καλά ούτε εκεί. Αναρωτηθήκατε άραγε γιατί; Μιλάμε για ένα Κτηματολόγιο που θα έπρεπε να έχετε προ πολλού απαντήσει στο ερώτημα, το οποίο δήθεν σας απασχόλησε υπό την έννοια της καταγγελίας της απάτης στον Άρειο Πάγο για τη μεθόδευση δήλωσης δικαιωμάτων από χρησικτησία με ένορκες βεβαιώσεις στα νησιά του Αργοσαρωνικού.

Εκείνο το εύλογο ερώτημα που γεννάται στον πιο απλό πολίτη δεν είστε σε θέση να το απαντήσετε. Πώς είναι δυνατό να γίνεται δεκτή η δήλωση ενός καταπατητή, που δήθεν τώρα καταγγέλλεται κατά την κτηματογράφηση, αλλά να εγγράφεται ως ιδιοκτήτης του ακινήτου στις αρχικές εγγραφές, ενώ ο νόμιμος ιδιοκτήτης που έχει τίτλο ιδιοκτησίας να χάνει το δικαίωμά του γιατί δεν πρόλαβε να δηλώσει το ακίνητο του ή το δήλωσε εκπρόθεσμα και δεν έκανε ένσταση κατά τη διάρκεια της ανάρτησης;

Αυτά από μόνα τους είναι ενδεικτικά του τρόπου που νομοθετείτε και των προθέσεών σας.

Να είστε καλά.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος από την Πλεύση Ελευθερίας κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Θα ήθελα να ξεκινήσω αναφερόμενος στην απόφαση του Διεθνούς Ποινικού Δικαστηρίου στις 21 Νοεμβρίου, δηλαδή πριν από πέντε ημέρες, για την έκδοση ενταλμάτων σύλληψης για τον Πρωθυπουργό του Ισραήλ Μπέντζαμιν Νετανιάχου και για τον πρώην Υπουργό Άμυνας του Ισραήλ Γιόαβ Γκάλαντ. Η απόφαση αυτή είναι μια ιστορική απόφαση και δείχνει, κατά την άποψη της Πλεύσης Ελευθερίας, τη σημασία που έχουν οι διεθνείς θεσμοί στην προάσπιση των ακροτήτων στον πόλεμο και στη βία, αλλά επίσης δείχνει και ότι το Διεθνές Ποινικό Δικαστήριο, τελικά, άρθηκε στο ύψος του.

Η γενοκτονία που λαμβάνει χώρα στη Γάζα εδώ και δεκατρείς μήνες έχει μέχρι τώρα στοιχίσει τη ζωή σε σαράντα τέσσερις χιλιάδες Παλαιστίνιους μόνο στη Γάζα. Δεν μετράμε τους άλλους Άραβες που έπεσαν θύματα των πολέμων που ξεκίνησε από τις 7 Οκτωβρίου του ‘23 το Ισραήλ με άλλα κράτη της περιοχής. Μόνο στη Γάζα έχουμε σαράντα τέσσερις χιλιάδες νεκρούς, εκατόν τρεις χιλιάδες τραυματίες και από τους σαράντα τέσσερις χιλιάδες νεκρούς, περίπου το 45% είναι παιδιά -δηλαδή μιλάμε για σχεδόν το μισό- και το 26% είναι γυναίκες. Αυτά τα λέω με βάση τα στοιχεία του Γραφείου Ανθρωπίνων Δικαιωμάτων του ΟΗΕ, δηλαδή είναι στοιχεία τα οποία δεν αμφισβητούνται.

Ο επικεφαλής του ΟΗΕ για τα ανθρώπινα δικαιώματα στις αρχές του Νοεμβρίου είπε ότι αυτό το άνευ προηγουμένου επίπεδο θανάτων και τραυματισμών αμάχων είναι το άμεσο αποτέλεσμα της αποτυχίας συμμόρφωσης με τις θεμελιώδεις αρχές του διεθνούς ανθρωπιστικού δικαίου. Αυτά είπε στις 8 Νοεμβρίου.

Επομένως, η απόφαση που παίρνει το Διεθνές Ποινικό Δικαστήριο είναι μια σημαντική προσπάθεια εκ μέρους της διεθνούς κοινότητας να ανακόψει αυτή τη μηχανή βίας και πολέμου που έχει εξαπολυθεί εις βάρος των αμάχων Παλαιστινίων εδώ και δεκατρείς και πλέον μήνες στην περιοχή της Μέσης Ανατολής και στη Γάζα συγκεκριμένα.

Από τότε που εκδόθηκε το ένταλμα σύλληψης του Ισραηλινού Πρωθυπουργού και του πρώην Υπουργού Άμυνας του Ισραήλ, μια σειρά από κράτη, πολλά κράτη από τα εκατόν είκοσι τέσσερα κράτη-μέλη του Διεθνούς Ποινικού Δικαστηρίου, δηλαδή τα κράτη που έχουν υπογράψει τη σύμβαση ίδρυσής του, έχουν δηλώσει πως αν ο Ισραηλινός Πρωθυπουργός βρεθεί στο έδαφός τους, θα εφαρμόσουν το ένταλμα σύλληψης. Ορισμένα από τα ευρωπαϊκά κράτη που έχουν ήδη δηλώσει ρητά ότι θα εφαρμόσουν το ένταλμα σύλληψης είναι η Ολλανδία, η Ισπανία, η Ιταλία, η Ελβετία, η Λιθουανία, η Σλοβενία και έχουμε και μερικά σημαντικά κράτη εκτός Ευρώπης, όπως ο Καναδάς, η νότια Αφρική και η σύμμαχος της Ελλάδας και κατά κοινή ομολογία μετριοπαθής αραβική χώρα, η Ιορδανία, καθώς και πολλές άλλες χώρες στην Αφρική, την Ασία, και τη Λατινική Αμερική, που έχουν ήδη δηλώσει ότι πρόκειται να εφαρμόσουν αυτό το ένταλμα σύλληψης.

Σας ρωτώ, κύριε Υπουργέ, ως εκπρόσωπο της Κυβέρνησης εδώ: Η Ελλάδα είναι ένα από τα εκατόν είκοσι τέσσερα κράτη-μέλη του Διεθνούς Ποινικού Δικαστηρίου. Η Κυβέρνηση προτίθεται να συλλάβει τον Ισραηλινό Πρωθυπουργό και τον πρώην Ισραηλινό Υπουργό Άμυνας, αν πατήσουν πόδι στην Ελλάδα ή όχι; Έχετε πάρει απόφαση επ’ αυτού ή όχι; Και αν διατηρείτε τη στάση σιωπής που μέχρι τώρα φαίνεται να διατηρεί η ελληνική Κυβέρνηση, σάς ρωτώ ευθαρσώς γιατί τη διατηρείτε. Σκοπεύετε να μην εφαρμόσετε μια δεσμευτική απόφαση του Διεθνούς Ποινικού Δικαστηρίου ή όχι; Θα ήθελα να απαντήσετε.

Κύριε Πρόεδρε, αν ο Υπουργός θέλει να απαντήσει, είμαι πρόθυμος να του το επιτρέψω.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Δεν νομίζω ότι αυτό αφορά στο νομοσχέδιο.

**ΑΛΕΞΑΝΔΡΟΣ ΚΑΖΑΜΙΑΣ:** Δεν είναι υποχρεωτικό να μιλάμε μόνο για το νομοσχέδιο. Δεν είναι υποχρεωτικό. Έχει στάση η Κυβέρνηση ή δεν έχει στάση η Κυβέρνηση;

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Θα απαντήσει, αν επιθυμεί, ο Υπουργός…

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Θα απαντήσουν αυτοί που πρέπει.

**ΑΛΕΞΑΝΔΡΟΣ ΚΑΖΑΜΙΑΣ:** Άρα, η Κυβέρνηση ακόμη δεν έχει στάση και σιωπά, κύριε Πρόεδρε. Είναι ενδιαφέρον αυτό.

Η Πλεύση Ελευθερίας σάς προτρέπει να πάρετε σαφή στάση και να σταθείτε στο ύψος των υποχρεώσεων της χώρας απέναντι στο διεθνές ανθρωπιστικό δίκαιο και στο Διεθνές Ποινικό Δικαστήριο. Είναι ντροπή να μην έχει βγει μέχρι τώρα η ελληνική Κυβέρνηση να δηλώσει ευθαρσώς τι πρόκειται να κάνει για να εφαρμόσει αυτά τα εντάλματα. Είναι μια στάση η οποία δείχνει όχι μόνο ανικανότητα λήψης αποφάσεων σε μια μεγάλη παγκόσμια κρίση, αλλά υποκρύπτει κατά την άποψή μας την κρυφή επιθυμία του Πρωθυπουργού και της Κυβέρνησης να μην εφαρμόσει αυτά τα διεθνή εντάλματα σύλληψης. Κάτι τέτοιο θα ήταν καταστροφικό για τη χώρα και για τον ρόλο της στην περιοχή ως εγγυητής του Διεθνούς Δικαίου. Μιλάμε στο όνομα του Διεθνούς Δικαίου, αλλά όταν είναι να το εφαρμόσουμε, δυστυχώς η Κυβέρνηση δεν κάνει αυτά που πρέπει και δεν τα κάνει άμεσα.

Έρχομαι τώρα στο δεύτερο ζήτημα που μας έχει απασχολήσει τις ημέρες αυτές και είναι το θέμα του προϋπολογισμού, το οποίο ο κύριος Πρωθυπουργός ανέφερε και στην ανάρτησή του την περασμένη Κυριακή, μιλώντας συγκεκριμένα για το νέο φορολογικό νομοσχέδιο που κατατέθηκε εχθές το βράδυ στη Βουλή και που αφορά αυτό που αποκαλεί η Κυβέρνηση «δώδεκα μειώσεις φόρων».

Ο κύριος Πρωθυπουργός είπε ότι αυτές οι μειώσεις φόρων είναι ένδειξη της επιθυμίας της Κυβέρνησης και της ικανότητάς της να απαλλάσσει τους πολίτες από το μεγάλο φορολογικό βάρος που υποτίθεται ότι κληρονόμησε, αλλά περιέργως ο Πρωθυπουργός, επίσης, στην ανάρτησή του -και αυτό είναι κάτι που το ακούμε στις συζητήσεις που λαμβάνουν χώρα τη στιγμή αυτή στις επιτροπές για τον προϋπολογισμό- δηλώνει ότι παρά τις φοροαπαλλαγές αναμένεται στον προϋπολογισμό του 2025 να έχουμε αυξήσεις των εσόδων από τους φόρους. Σκεφτείτε τώρα, απαλλάσσεται ο πολίτης από φόρους, αλλά το κράτος εισπράττει περισσότερους φόρους! Και λέει ότι αυτό γίνεται διότι πατάσσεται η φοροδιαφυγή.

Αν είναι γεγονός ότι πατάσσεται η φοροδιαφυγή, αν πραγματικά η Κυβέρνησή σας θέλει να μη φορολογεί περισσότερο τους πολίτες, να μην εξαπολύει μια φοροεισπρακτική επιδρομή εις βάρος των πολιτών, θα πρέπει όσα χρήματα εξοικονομούνται από την πάταξη της φοροδιαφυγής να τα δίνει πίσω με φοροαπαλλαγές. Αυτό που συμβαίνει, όμως, είναι ότι η Κυβέρνηση ανακοινώνει φοροαπαλλαγές, μιλώντας για αριθμό φόρων.

Για να είμαι ειλικρινής, κύριε Υπουργέ, έχω χάσει το μέτρημα των αριθμών, διότι κάποιες φορές η Κυβέρνηση δηλώνει ότι έχει κάνει πενήντα φοροαπαλλαγές, άλλες φορές προσθέτει άλλες τόσες, όταν είχαμε τη συζήτηση εδώ για την υποκατάσταση του τέλους χαρτοσήμου ο τότε Υφυπουργός είπε ότι με αυτόν τον τρόπο, λέει, απαλλάσσεται ο πολίτης από τριακόσιους φόρους. Τα χρησιμοποιείτε αυτά τα νούμερα πάρα πολύ εύκολα, προφανέστατα διότι είναι ένα μέρος της προπαγάνδας που ασκεί η Κυβέρνηση. Ενώ ο πολίτης ο ίδιος αυτό που βλέπει στην τσέπη του, είναι ότι η Κυβέρνηση παίρνει πιο πολλά χρήματα από αυτόν με τη μορφή φόρων.

Το 2024, κυρίες και κύριοι Βουλευτές, σύμφωνα με το σχέδιο του προϋπολογισμού που συζητάμε, η Κυβέρνηση αναμένεται να έχει εισπράξει στο τέλος του χρόνου 56,5 δισεκατομμύρια ευρώ από φόρους. Ο προϋπολογισμός του 2025 προβλέπει εισπράξεις από φόρους της τάξης των 62 δισεκατομμυρίων, δηλαδή 5,5 δισεκατομμύρια πάνω. Αν λάβουμε υπ’ όψιν μας τον πληθωρισμό και την ανάπτυξη του έτους 2024, πάλι είναι σαφέστατο ότι η Κυβέρνηση προγραμματίζει να λάβει από τους πολίτες πολύ περισσότερους φόρους πιο πάνω. Η αύξηση από το 2024 στο 2025 όσον αφορά στις εισπράξεις σε φόρους που προβλέπει η Κυβέρνηση στον δικό της προϋπολογισμό είναι 9,8%, ενώ ο πληθωρισμός του 2024 μαζί με την ανάπτυξη μάς δίνουν 5%. Με άλλα λόγια η Κυβέρνηση λέει με τα δικά της νούμερα ότι εισπράττει σε φόρους δύο φορές περισσότερα από αυτά που θα μπορούσε να εισπράξει, αν λάμβανε υπ’ όψιν την ανάπτυξη και τον πληθωρισμό.

Αυτή είναι μία φοροεπιδρομή. Δεν είναι μία πολιτική φοροαπαλλαγών. Και δεν αντισταθμίζεται καθόλου από τις δώδεκα φοροαπαλλαγές που φέρνει το νομοσχέδιο, φοροαπαλλαγές οι οποίες σύμφωνα με την ανάρτηση του Πρωθυπουργού θα επιστρέψουν, ενδεχομένως, πίσω 1,1 δισεκατομμύριο.

Η πραγματική αιτία γι’ αυτό είναι ότι η Κυβέρνηση δεν έχει φιλελεύθερη προσέγγιση στην οικονομία. Παριστάνει πως την έχει και γι’ αυτό ανακοινώνει απαλλαγές φόρων, αλλά ταυτόχρονα ανεβάζει τους συντελεστές στους φόρους που διατηρεί και ταυτόχρονα, εφαρμόζει νέες τεχνολογικές μεθόδους, για να εισπράττει περισσότερους φόρους από αυτούς που φοροδιαφεύγουν. Με άλλα λόγια όσον αφορά στην ίδια την οικονομία το κράτος αυξάνει διαρκώς, χρόνο με τον χρόνο, τα έσοδά του από τη φορολόγηση πάνω από το ύψος του πληθωρισμού και της ανάπτυξης.

Και αν πραγματικά αυτά τα περισσότερα χρήματα που εισπράττει από τους πολίτες είναι μία αν θέλετε πράξη θετική, θα πρέπει πραγματικά να μας εξηγήσει η Κυβέρνηση τι κάνει. Ο Πρωθυπουργός στην ανάρτησή του λέει «ναι, εισπράξαμε λίγο περισσότερους φόρους με την πάταξη της φοροδιαφυγής, αλλά», λέει, «αυτοί οι φόροι επιστρέφουν πίσω στους πολίτες με τις δαπάνες που κάνει η Κυβέρνηση στο κράτος πρόνοιας». Αυτή είναι μια περίεργη λογική διότι, αν η αύξηση των φόρων αιτιολογείται με το σκεπτικό ότι στο τέλος το κράτος θα επιστρέψει αυτούς τους φόρους ως δαπάνες στον προϋπολογισμό, μα, θα μπορούσε η Κυβέρνηση να φορολογήσει την κοινωνία στο 100% και μετά να ξοδέψει τα πάντα.

Η πραγματικότητα είναι ότι τα χρήματα που ξοδεύει η Κυβέρνηση από φόρους είναι χρήματα τα οποία ο πολίτης δεν έχει την ελεύθερη επιλογή να πληρώσει όπως αυτός ή αυτή θέλει και η επιλογή πάει στα χέρια της Κυβέρνησης. Με άλλα λόγια υπάρχει εδώ μια πολιτική κρατισμού στην προσπάθεια της Κυβέρνησης να αυξάνει διαρκώς τους φόρους. Αυτή η πολιτική του κρατισμού δεν είναι, βεβαίως, μια πολιτική σοσιαλιστικού κρατισμού. Είναι μια πολιτική πολύ γνωστού και οικείου πελατειακού κρατισμού, όπου το κράτος θέλει να εισπράττει περισσότερους φόρους για να μπορεί μετά να μοιράζει με πελατειακό τρόπο τα έξοδά του εκεί όπου νομίζει πως θα έχει στήριξη από τους ψηφοφόρους. Αυτή σε κάθε περίπτωση είναι μία πολιτική που δεν μπορεί να περιγραφεί ως φιλελεύθερη.

Πραγματικά, θα πρέπει και εσείς, κύριε Υπουργέ, αλλά και ο κ. Χατζηδάκης να μας εξηγήσει πώς είναι δυνατό να αυξάνονται διαρκώς χρόνο με τον χρόνο τα έσοδα της Κυβέρνησης από φόρους και ταυτόχρονα, να ισχυρίζεστε ότι είστε φιλελεύθεροι, διότι κάνετε φοροαπαλλαγές. Αυτό δεν το καταλαβαίνουν οι πολίτες. Και σε μία κατάσταση όπου η κοινωνία βιώνει μία βαθιά κρίση ακρίβειας και υψηλού κόστους ζωής ο πολίτης πραγματικά δεν αντέχει άλλο αυτή την προσέγγιση. Είναι ανάγκη, νομίζω, να αλλάξετε πολιτική.

Για τον προϋπολογισμό ακόμη θα έχουμε τη δυνατότητα να πούμε περισσότερα, αλλά ένα τελευταίο σχόλιο, κύριε Πρόεδρε, και κλείνω. Όσον αφορά στα έσοδα που έρχονται από τις αυξήσεις φόρων θα δούμε ότι τα περισσότερα από αυτά δεν πηγαίνουν στο κράτος πρόνοιας και σε μία αναδιανομή από πάνω προς τα κάτω, αλλά πηγαίνουν, κυρίως, στους κατασταλτικούς μηχανισμούς του κράτους, την εθνική άμυνα, στην αστυνομία. Η χώρα μας αυτή τη στιγμή έχει έναν από τους μεγαλύτερους ρυθμούς αύξησης αστυνομικών και ο λόγος αστυνομικού ανά κάτοικο είναι από τους μεγαλύτερους στην Ευρώπη, με αποτέλεσμα να είναι σαφές πως η κατασταλτικοί μηχανισμοί του κράτους είναι η πρώτη προτεραιότητα στις δαπάνες που έχει η Κυβέρνηση.

Η Πλεύση Ελευθερίας θεωρεί ότι όλη αυτή η προσέγγιση όσον αφορά στον προϋπολογισμό και στην οικονομία έχει κοινωνικά άδικο χαρακτήρα. Είναι, βεβαίως, και αντιαναπτυξιακή διότι όταν το κράτος φορολογεί υπέρ το δέον δεν βοηθάει την αύξηση της ζήτησης και συνεπώς, αυτό έχει επιπτώσεις στην ανάπτυξη. Και τέλος, η μέθοδος, η δομή, με την οποία η Κυβέρνηση φορολογεί από την εποχή των μνημονίων είναι μία δομή η οποία βασίζεται στους άδικους έμμεσους φόρους, που καταλαμβάνουν το 62% του συνόλου της φορολόγησης, ενώ οι άμεσοι φόροι, που είναι οι πιο δίκαιοι φόροι πάνω στο εισόδημα, καταλαμβάνουν μόλις το 38%. Είναι πάρα πολύ πιο χαμηλά από τον μέσο όρο της Ευρώπης και από τον μέσο όρο του ΟΟΣΑ. Εδώ είναι μια προσπάθεια που θα μπορούσε να κάνει η Κυβέρνηση να συγκλίνει περισσότερο με την Ευρωπαϊκή Ένωση, αλλά βεβαίως, δεν είναι, δυστυχώς, καθόλου αυτή η λογική.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα τον ειδικό αγορητή από τους Σπαρτιάτες κ. Δημητριάδη.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το πρωί επιχειρηματολόγησα για ποιον λόγο δεν θα υπερψηφίσουμε το παρόν νομοσχέδιο. Δεν χρειάζεται να επαναλαμβάνω τα ίδια. Θα αναφερθώ στη δευτερολογία μου στις τροπολογίες.

Στην πρώτη τροπολογία με αριθμό 277 στο άρθρο 1 γίνεται τοπική πρόσκληση για πρόσληψη προσωρινών αναπληρωτών εκπαιδευτικών. Ναι, όντως είναι θετικό να προσλαμβάνονται εκπαιδευτικοί, όμως, θα ήθελα να διερωτηθώ για ποιον λόγο επιμένουμε συνεχώς να προσλαμβάνουμε προσωρινούς εκπαιδευτικούς αναπληρωτές και όχι μόνιμους.

Θεωρώ πως κάποια στιγμή, πέρα από τους αναπληρωτές εκπαιδευτικούς, θα πρέπει να προσλαμβάνουμε και μόνιμο προσωπικό, άνθρωποι οι οποίοι να είναι μόνιμοι, κάποια στιγμή να μονιμοποιηθούν.

Δεύτερον, για τα διδακτικά βιβλία. Επειδή υπάρχει μητρώο, υπάρχει ψηφιακή βιβλιοθήκη, κοιτάξτε όλα αυτά εδώ είναι διαδικαστικά, εμείς, όμως, θέλουμε να εστιάσουμε και λίγο στο περιεχόμενο. Δηλαδή, το περιεχόμενο των εκπαιδευτικών βιβλίων θα αλλάξει; Εμείς δεν είμαστε ικανοποιημένοι, γιατί εμείς θεωρούμε ότι το εκπαιδευτικό σύστημα πρέπει να προάγει πρώτα απ’ όλα την εθνική μας παιδεία, κυρίως, και τον ελληνοχριστιανικό πολιτισμό. Έτσι το βλέπουμε εμείς. Αυτό δεν ξέρουμε αν θα αλλάξει. Το περιεχόμενο μάς ενδιαφέρει. Το διαδικαστικό ναι μεν, αλλά το περιεχόμενο κυρίως.

Δεύτερον, στην άλλη τροπολογία, θα ήθελα να πω λίγο το εξής: Πρώτα απ’ όλα θα ξεκινήσω από το άρθρο 4 όπου δίνεται η δυνατότητα παράτασης της προθεσμίας υποβολής των ετήσιων οικονομικών καταστάσεων και της έκθεσης δραστηριότητας των εργοληπτικών επιχειρήσεων. Και μάλιστα, θέλω να πω ότι δεν ξέρω για ποιον λόγο γίνεται αυτή η παράταση. Θέλουμε να εξυπηρετήσουμε κάποιους; Κάποιους εργολάβους; Για ποιο λόγο δεν δίνετε παράταση και για τις υπόλοιπες επιχειρήσεις, αλλά μόνο για τους συγκεκριμένους; Αυτό δεν μου αρέσει. Μου φαίνεται ότι είναι φωτογραφική διάταξη.

Ένα άλλο που θα ήθελα να θίξω, είναι ότι πρόκειται να γίνουν επιτέλους τα εγκαίνια του μετρό Θεσσαλονίκης. Κάποια στιγμή έζησα να το δω κι αυτό. Από το 2016 που ξεκίνησε επιτέλους το βλέπουμε. Όμως, το πρόβλημα είναι ότι μου κάνει μεγάλη εντύπωση ότι τελευταία στιγμή βλέπω ότι φέρνετε σε τροπολογία ένα άρθρο για αδειοδότηση αστικού σιδηροδρόμου. Τώρα το κάνατε, βασικά, όπου βλέπουμε, βασικά, τελευταία στιγμή όλα αυτά εδώ. Τι να πω; Τέλος πάντων, θα ήθελα να γινόταν λίγο νωρίτερα.

Όσον αφορά στο άρθρο 1 και στο άρθρο 2, όπου πάλι γίνεται ρύθμιση του αστικού συγκοινωνιακού έργου της Περιφερειακής Ενότητας Θεσσαλονίκης, προβλέπονται διατάξεις για τον ΟΑΣΘ που δεν είναι και στα καλύτερά του, να πω την αλήθεια, έχει μεγάλα προβλήματα. Ελπίζω να βελτιωθούν. Πάντως, δεν ξέρω κατά πόσον θα είναι επαρκές το πλαίσιο για να βελτιώσουμε τον ΟΑΣΘ.

Γενικώς, θέλω να πω ότι οι τροπολογίες έχουν θετικές και αρνητικές διατάξεις. Εμείς στη μία θα ψηφίσουμε «παρών», στην 277, και στην άλλη θα ψηφίσουμε επίσης «παρών», γιατί έχουν θετικές και αρνητικές διατάξεις και δυστυχώς, δεν μπορούμε να κάνουμε επιλογή των διατάξεων, των άρθρων δηλαδή. Υπάρχουν κάποια θετικά και κάποια αρνητικά, άρα λέμε και στις δύο «παρών».

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Ρούντας, ειδικός αγορητής από τη Νίκη.

**ΓΕΩΡΓΙΟΣ ΡΟΥΝΤΑΣ:** Ευχαριστώ πολύ, κύριε Πρόεδρε.

Σε ό,τι αφορά στο ζήτημα της τροπολογίας, στην υπ’ αριθμόν 277, θα ήθελα να σχολιάσω κάτι που είπε η κυρία Υφυπουργός Παιδείας. Ποια είναι η πρότασή μας; Η πρότασή μας είναι κάτι πολύ λογικό. Καλό θα είναι να προλαμβάνουμε τα προβλήματα και όχι να προσπαθούμε να τα λύσουμε την τελευταία στιγμή. Διότι ανέφερε, αν δεν κάνω λάθος, ότι ακριβώς η Κυβέρνησή σας είναι πάνω από τα προβλήματα και προσπαθεί να τα λύσει. Είναι πάνω από τα προβλήματα, τα οποία η ίδια η Κυβέρνησή σας δημιουργεί με τις εσφαλμένες δημόσιες πολιτικές, τις οποίες εφαρμόζει και οι οποίες απ’ ό,τι φαίνεται, προφανώς, δεν τυγχάνουν αξιολόγησης.

Ξέρετε, διαπιστώνουμε ότι δεν έχετε αντιληφθεί ως Κυβέρνηση τη διαφορά μεταξύ δύο θεμελιωδών εννοιών. Άλλο πράγμα είναι η παιδεία και άλλο πράγμα είναι η εκπαίδευση. Δυστυχώς, τα παιδιά μας στην σύγχρονη Ελλάδα δεν λαμβάνουν παιδεία, η οποία άπτεται της ψυχής και της συνείδησης και της καλλιέργειας των αρετών.

Μια πρόταση, την οποία σας κάνουμε και θα ήταν καλό να την αξιολογήσετε, είναι να υπάρχουν δάσκαλοι ειδικής αγωγής στα σχολεία, να είναι μόνιμοι, ακριβώς επειδή παρατηρούμε ότι στατιστικά αυξάνουν πάρα πολύ οι μαθησιακές δυσκολίες.

Σε ό,τι αφορά τώρα γενικά στο νομοσχέδιο, μετά το σκάνδαλο των υποκλοπών, θεωρούμε ότι είναι, επίσης, σκανδαλώδης η ρύθμιση στο παρόν νομοσχέδιο με την οποία αποψιλώνονται οι αρμοδιότητές της ΑΔΑΕ. Σας το είπαμε και το πρωί στην κεντρική εισήγηση. Είναι αδιανόητο για μια δημοκρατία, μια ανεξάρτητη αρχή, η οποία είναι συνταγματικά κατοχυρωμένη να τίθεται, μάλλον να προσπαθήσετε να την θέσετε κάτω από τον έλεγχο της εθνικής αρχής κυβερνοασφάλειας, η οποία δεν είναι συνταγματικά κατοχυρωμένη και η οποία στην ουσία είναι υπόλογη στην Κυβέρνηση.

Δηλαδή, τι κάνει η Κυβέρνηση; Προσπαθεί να ελέγξει μια ανεξάρτητη αρχή συνταγματικά κατοχυρωμένη. Αυτό είναι θεσμική εκτροπή, κατά την κρίση μας και παραβιάζει ευθέως το Σύνταγμα. Και είναι κάτι πολύ βασικό, το οποίο δεν πρέπει να το ξεχνάτε ποτέ, ότι όλοι οι νόμοι πρέπει να υπακούν στις προσταγές του Συντάγματος. Είναι άλλη μια τρανή απόδειξη ότι στην Κυβέρνηση σας υπάρχει ένα τεράστιο έλλειμμα δημοκρατίας και ανοχής προς τη διαβουλευτική δημοκρατία.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει τώρα η κ. Φωτίου από την Νέα Αριστερά.

**ΘΕΑΝΩ ΦΩΤΙΟΥ:** Θα μιλήσω από την θέση μου, κύριε Πρόεδρε.

Νομίζω ότι για το νομοσχέδιο έχω ήδη αναφερθεί πολύ αναλυτικά. Ακολουθεί και αυτό τη γνωστή πορεία των κυρώσεων των ευρωπαϊκών συμβάσεων, όπου όταν κάποια πράγματα δεν ταιριάζουν με τις προθέσεις της Κυβέρνησης ακριβώς, καθυστερούν τότε την κύρωση και έρχεται με διάφορες κάθε φορά διαφυγές. Δηλαδή, ακριβώς δεν εφαρμόζεται η οδηγία, με βάση το πνεύμα της και το γράμμα της.

Κλασική περίπτωση είναι αυτή εδώ που σήμερα συζητάμε. Έχω αναφερθεί αναλυτικά γιατί. Και βέβαια, το αγκάθι σε αυτή -που τόσο καιρό ψήνεται, αλλά δεν καταφέρνουμε- είναι η ΑΔΑΕ. Επιχειρήθηκε να αλλαχθεί ο Πρόεδρος της, δεν τα καταφέρατε και άρα, έπρεπε και η ΑΔΑΕ να παίξει έναν διαφορετικό ρόλο στο συγκεκριμένο νομοσχέδιο. Να ακυρωθεί δηλαδή, επί της ουσίας.

Το ίδιο περίπου βιώνουμε και στην ενσωμάτωση της οδηγίας του Υπουργείου Εργασίας. Είναι το ίδιο πράγμα παντού. Όπου δεν σας συμφέρει ακριβώς το γράμμα και το πνεύμα της ενσωμάτωσης, καθυστερείτε, δολιχοδρομείτε, κάνετε οτιδήποτε.

Άρα, εγώ, κύριε Πρόεδρε, δεν έχω να πω τίποτα άλλο από όσα είπα το πρωί. Όμως, παρατηρώ αυτή την τακτική της Κυβέρνησης σε όλες τις κυρώσεις που κάνει και με τα νομοσχέδια που φέρνει.

Θα μιλήσω λίγο στον υπόλοιπο χρόνο που έχω για τις δύο τροπολογίες, λίγο πιο αναλυτικά. Θα πω για την τροπολογία του Υπουργείου Υποδομών. Ψηφίζουμε «παρών». Γιατί; Δεν μπορούμε να διαφωνήσουμε με την παράταση των συμβάσεων ορισμένου χρόνου για τους εκατόν ενενήντα οδηγούς του ΟΑΣΘ, τόσο για να διατηρήσουν οι εν λόγω οδηγοί την εργασία τους όσο και για τη συνέχιση της απρόσκοπτης λειτουργίας του συγκοινωνιακού έργου. Πάγια θέση της Νέας Αριστεράς, όμως, είναι η δημιουργία μόνιμων θέσεων εργασίας και όχι η διατήρηση του καθεστώτος των συμβάσεων ορισμένου χρόνου.

Σε σχέση με τη διάταξη για επανακαθορισμό της διαδικασίας και των δικαιολογητικών που απαιτούνται για την έκδοση άδειας λειτουργίας δικτύου αστικού σιδηροδρόμου, η εν λόγω διάταξη αφορά στην επερχόμενη έναρξη της εμπορικής λειτουργίας του μετρό Θεσσαλονίκης. Φυσικά και δεν διαφωνούμε. Παρ’ όλα αυτά, είμαστε μόλις τέσσερις ημέρες πριν από την επίσημη έναρξη λειτουργίας του μέσου και το μετρό Θεσσαλονίκης δεν έχει ακόμη άδεια λειτουργίας;

Με την παράγραφο 1 του άρθρου 1 της τροπολογίας δίνεται παράταση μέχρι 31-12-2025 από 31-12-2024 που προέβλεπε ο ν.4482/2017, στην προσωρινή ανάθεση του συγκοινωνιακού έργου της Θεσσαλονίκης στον ΟΑΣΘ. Δεν διαφωνούμε, αλλά η συγκεκριμένη παράταση δείχνει ότι η Κυβέρνηση δεν έχει κάνει απολύτως τίποτα σε σχέση με το καθεστώς του ΟΑΣΘ.

Τώρα για τη δεύτερη τροπολογία, το πρώτο άρθρο αφορά στην τοπική πρόσληψη αναπληρωτών εκπαιδευτικών. Η διαδικασία γίνεται από τους περιφερειακούς διευθυντές και όχι από το Υπουργείο Παιδείας, όπως θα όφειλε. Όταν πέρασε η συγκεκριμένη πρόβλεψη, είχαμε και πάλι ψηφίσει «παρών». Διότι, πρόκειται για έναν παράλληλο μηχανισμό που ουσιαστικά περιγράφει την ανικανότητα του Υπουργείου να καλύψει έγκαιρα τα εκπαιδευτικά κενά, μεταβιβάζοντας την ευθύνη και στις τοπικές υπηρεσίες, με ό,τι αυτό συνεπάγεται.

Το άρθρο 2 είναι πολύπλοκο, με πολλά προβλήματα, επιβεβαιώνοντας το «παρών».

Το άρθρο 3 είναι σε θετική κατεύθυνση, επειδή αδυνατούν να στελεχώσουν κέντρα πιστοποίησης αναπηρίας με ιατρικό προσωπικό. Δίνουν, βέβαια, μεγάλα οικονομικά κίνητρα, τριπλασιάζουν τις αμοιβές από διπλασιασμό που είχαν. Το αντιμετωπίζουν, όμως, εντελώς εμβαλωματικά, χωρίς να υπάρχει πρόθεση να στελεχωθεί στα σοβαρά, με μεγάλη πρόσκληση σε γιατρούς από τον δημόσιο και ιδιωτικό τομέα, για να καλυφθούν όλες οι ειδικότητες. Επομένως και σε αυτή θα ψηφίσουμε «παρών».

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Φωτίου.

Τώρα θα διακόψουμε πάλι τη ροή των ειδικών αγορητών για τις δευτερολογίες τους, για να δώσω τον λόγο στον Κοινοβουλευτικό Εκπρόσωπο από τους Σπαρτιάτες κ. Κόντη, ο οποίος δεν πρόλαβε να μιλήσει προηγουμένως. Ήταν και εκείνος σε επιτροπή. Είναι η μοίρα των μικρότερων κομμάτων, με τους λίγους Βουλευτές να πρέπει να τρέχουν σε έναν καταιγισμό επιτροπών που υπάρχει αυτές τις ημέρες.

Κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε, για την κατανόηση.

Κύριε Υπουργέ, κυρίες και κύριοι συνάδελφοι, θα προσπαθήσω να είμαι γρήγορος σχετικά με το νομοσχέδιο.

Κύριε Υπουργέ, έχουμε πει πάμπολλες φορές σε παρόμοια νομοσχέδια ποια είναι η θέση μας, η στάση μας. Πιστεύουμε ότι οι ψηφιακές ευκολίες πρέπει να αποτείνονται στους πολίτες και στην προστασία των πολιτών και όχι -όπως άκουσα και στην τελευταία επιτροπή- να κοιτάζουμε τα συμφέροντα μόνο των μεγάλων εταιρειών ή του κράτους, έστω.

Το cyber security δεν πρέπει να αποτείνεται μόνο στην προστασία των κρατικών οργανισμών ή μεγάλων εταιρειών, αλλά και στην προστασία του Έλληνα πολίτη, ο οποίος έχει cyber life σήμερα, έχει μια κυβερνοζωή, η οποία διέπεται από το ίντερνετ και από όλες τις ευκολίες αυτές καθημερινά.

Μιας και τα έλεγα τόσο καιρό και σας έλεγα για καταγγελίες ανθρώπων που χάνουν χρήματα, εχθές εμένα με βομβάρδισαν στον λογαριασμό μου με πάνω από εκατόν πενήντα προσπάθειες κλοπής χρημάτων από διάφορες εταιρείες, οι οποίες έβαζαν τον λογαριασμό μου και έπαιρναν χρήματα. Πήγα εδώ στην τράπεζα. Μπορείτε να πάτε να δείτε, αν θεωρείτε ότι είναι υπερβολή. Εν τω μεταξύ, έχω τρεις μεθόδους ταυτοποίησης και ασφαλείας. Συνεπώς, δεν είμαι -όπως είχε πει η κυρία εκείνη στην επιτροπή- ανυποψίαστος πολίτης και πρέπει να μάθω να φυλάγομαι. Είμαι κάποιος που φυλάγομαι πολύ καλά και παρ’ όλα αυτά, πήγαν να μου κλέψουν τα χρήματα από τον λογαριασμό.

Αυτό θέλουν οι Έλληνες. Η προστασία πρώτα πρέπει να υπάρχει για τους Έλληνες πολίτες, κύριε Υπουργέ και μετά, έρχεται σε δεύτερη μοίρα οτιδήποτε άλλο. Αυτή είναι η cyber κατάσταση που ζούμε σήμερα και όλα τα παρελκόμενα cyber που υπάρχουν.

Όσο για την κυβερνοασφάλεια αυτή, η οποία σίγουρα έχει να κάνει πιστεύουμε και εμείς με τον πόλεμο που εξυφαίνει η Ευρωπαϊκή Ένωση στην Ουκρανία και την επέκταση που θα γίνει, με απρόβλεπτες συνέπειες πιστεύουμε, γιατί βλέπουμε να μεταφέρονται όπλα συνέχεια κ.λπ. -μακάρι, χτυπάω ξύλο, να είμαι λάθος- το ευρύ αυτό πεδίο, που καλύπτει δημόσιες και ιδιωτικές οντότητες, είναι υπερβολικό.

Οι μικρές επιχειρήσεις αποτελούν τη ραχοκοκαλιά της οικονομίας μας και θα υποφέρουν από δυσβάσταχτες υποχρεώσεις. Πρέπει να προβλέψουμε μέτρα στήριξης και ευελιξίας. Ο διαχωρισμός των οντοτήτων είναι ασαφής. Μπορεί να οδηγήσει σε εσφαλμένες κατηγοριοποιήσεις, με αποτέλεσμα την περιττή επιβάρυνση κρίσιμων τομέων. Χρειάζεται μεγαλύτερη σαφήνεια και δικαιοσύνη στις ρυθμίσεις.

Στα συντονισμένα κανονιστικά πλαίσια, η πρόβλεψη μιας εθνικής στρατηγικής είναι καίρια, αλλά η απουσία συγκεκριμένων μέτρων και πόρων εγείρει σοβαρά ερωτήματα για την εφαρμογή της, γιατί δεν αρκεί μια θεωρητική στρατηγική χωρίς την απαραίτητη χρηματοδότηση.

Στα μέτρα διαχείρισης κινδύνων, που είπα, οι υποχρεώσεις αναφοράς.

Στο άρθρο 14 που προβλέπει τη διακυβέρνηση, πρέπει να είναι πιο ευέλικτες οι διαδικασίες, ώστε να προσαρμόζονται άμεσα στις εξελίξεις. Όπως βλέπετε -και είπαμε πριν-, οι απειλές καθημερινά μεταβάλλονται, εξελίσσονται και δυστυχώς, όπως και στο ντόπινγκ, το έγκλημα προηγείται του νόμου. Το έγκλημα πάντα βρίσκει τρόπους να είναι μπροστά. Γιατί τι ξέρει; Ξέρει το έγκλημα ότι ο νόμος λέει ένα και ένα κάνουν δύο και πάει να κάνει το τρία. Δυστυχώς, αυτοί που κάνουν το έγκλημα έχουν σπουδάσει τα ίδια πράγματα με αυτούς που πάνε να κάνουν το cyber security. Είναι οι ίδιοι και ακόμα και μικροί σε ηλικία είναι πολύ προχωρημένοι πλέον σε αυτά που θέλουν να κάνουν.

Γενικά σε όλα τα άλλα -ανταλλαγή πληροφοριών κ.λπ.- πρέπει να γίνει με ασφάλεια και σεβασμό, όπως λέμε πάντα, προς τα προσωπικά μας δεδομένα και δεν πρέπει να θυσιάσουμε την ιδιωτικότητά μας προς χάριν της ασφάλειας.

Αυτά είναι τα βασικά θέματα πιστεύουμε -τα έχουμε πει δεκάδες εκατοντάδες φορές- που πρέπει να διαφυλάξουμε και να δούμε ότι τουλάχιστον -ξαναλέμε- οι πολίτες πρέπει να βγουν ωφελημένοι από όλη αυτή την, υποτίθεται, τεχνολογική εξέλιξη.

Επειδή ο χρόνος δεν είναι πολύς και πρέπει να κλείσουμε, να κάνω μία αναφορά -θα κάνω μεθαύριο μακρύτερη, μεγαλύτερη- στο ότι για μία ακόμα φορά εγώ ως άνθρωπος που ασχολήθηκα οκτώ χρόνια με τον Άρη στην ηγετική του θέση, πάλι σφαγιάστηκε ο Άρης προχθές. Κάτι πρέπει να κάνει η Κυβέρνηση με τους απατεώνες που υπάρχουν γενικά στο ποδόσφαιρο, γιατί δεν μπορεί ένας ολόκληρος λαός εξακοσίων, επτακοσίων χιλιάδων ανθρώπων να μην μπορεί να κοιμηθεί τα βράδια, όταν του παίρνουν από το στόμα αποτελέσματα και τον βγάζουν από την κορυφή, για να βάλουν άλλους στη θέση του.

Πρέπει να δούμε τι κρύβεται πίσω από εκεί. Είπα ότι πρέπει να ενεργοποιηθεί η ειδική αντεισαγγελέας του Αρείου Πάγου κ. Βιργινία Σακελλαροπούλου, που γνωρίζει τα θέματα τέλεια, η οποία έχει μια μεγάλη λίστα από Ιντερπόλ -και από οτιδήποτε άλλο- παρακολουθημένων, οι οποίοι ασχολούνται με στοιχηματισμό, με στημένα παιχνίδια. Όλα αυτά κάποτε πρέπει να εκλείψουν.

Να πω και κάτι άλλο σε κάποιους κυρίους που έχουν την εμμονή να μας λένε ναζιστές ή ακροδεξιούς. Σήμερα είδα πασοκομανία και ναζιστομανία.

Το ΠΑΣΟΚ, ειδικά το ΠΑΣΟΚ, πρέπει να καταλάβει κάτι. Εμείς έχουμε βίο διαυγή και ανοιχτό. Εμένα με ξέρει το 80% της Ελλάδας. Λοιπόν ακούστε, κύριοι, για να τελειώνουμε. Είμαι πλοίαρχος του εμπορικού ναυτικού. Δημιούργησα ναυτιλιακό γραφείο, το οποίο έχω σήμερα, στη Βραζιλία. Όλοι σχεδόν οι Έλληνες εφοπλιστές είναι πελάτες μου. Υπήρξα καπετάνιος από Βαρδινογιάννη μέχρι όποιον μπορείτε να φανταστείτε. Έχω εκλεγεί μέλος στην Ολυμπιακή Επιτροπή της Βραζιλίας. Έχω υπάρξει εκλεγμένο μέλος των Ευρωπαϊκών Συλλόγων από διακόσιες ομάδες της Ευρώπης -Μπαρτσελόνα, Ρεάλ κ.λπ.. Όταν εσείς κάνετε όλα αυτά, βαφτίστε τον εαυτό σας ναζί, γιατί εγώ δεν νομίζω, με όλο τον ανοιχτό βίο μου, ότι υπάρχουν περιθώρια να με αποκαλείτε εσείς ακροδεξιό, οι οποίοι είστε άγνωστοι και δεν ξέρω και τι δουλειά κάνετε. Δεν ξέρω καν τι δουλειά κάνει ο κ. Ανδρουλάκης, πότε εργάστηκε και πού εργάστηκε. Σαν πολιτικό τον γνωρίζω. Σταματήστε, λοιπόν, τη συζήτηση αυτή, γιατί αν την ανοίξουμε, κάθε φορά θα έχουμε την πασοκολογία εδώ. Μην πιάνουμε τα προηγούμενα και τα προ-προηγούμενα κ.λπ..

Μάθετε -ξαναλέω-, ψάξτε για εμένα. Εγώ μεθαύριο θα καταθέσω, μάλιστα, όλα όσα αφορούν στον βίο μου να τα δείτε, να τα διαβάσετε, να τα μελετήσετε. Δεν είμαστε άγνωστοι. Εσείς είστε άγνωστοι κάποιοι.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Ειδικός Αγορητής από την Ελληνική Λύση κ. Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ:** Δεν θα δευτερολογήσω, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον ειδικό αγορητή από το Κομμουνιστικό Κόμμα Ελλάδας κ. Μανώλη Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Θεωρούμε ότι έχει εξαντληθεί η συζήτηση επί του νομοσχεδίου. Δεν έχω να προσθέσω κάτι περισσότερο. Να τοποθετηθώ και για τις τροπολογίες.

Κατ’ αρχάς για την τροπολογία με γενικό αριθμό 277 και ειδικό 12, που εμπεριέχει τρία άρθρα, και με τα τρία διαφωνούμε. Κατά συνέπεια στο σύνολό της την καταψηφίζουμε.

Πιο ειδικά, όμως, σε σχέση με την πρόσληψη προσωρινών αναπληρωτών εκπαιδευτικών, ως Κομμουνιστικό Κόμμα Ελλάδας έχουμε τοποθετηθεί ήδη σε ανάλογο περιεχόμενο. Η Κυβέρνηση έχει τεράστιες ευθύνες, διότι με τη ρύθμιση αυτή προβλέπει οι εκπαιδευτικοί να μην παίρνουν μόρια και να δουλεύουν ακόμα και ως συνταξιούχοι. Το βασικό, όμως, είναι ότι δεν κατάργησε τον νόμο Γαβρόγλου που διατηρεί κλειστούς τους πίνακες για δύο χρόνια. Αυτό είναι το βασικό πρόβλημα σήμερα και φυσικά, ότι δεν δίνει χρήματα, κίνητρα στους εκπαιδευτικούς για να εργαστούν σε περιοχές που το κόστος ζωής είναι τεράστιο.

Αν, λοιπόν, ήθελε να λύσει το πρόβλημα αυτό η Κυβέρνηση, θα έπρεπε να αφήσει ανοιχτούς τους πίνακες. Αν πραγματικά ενδιαφερόταν η Κυβέρνηση για την ουσιαστική και απρόσκοπτη λειτουργία των δημόσιων σχολείων, θα προχωρούσε στη μονιμοποίηση των αναπληρωτών.

Για τα διδακτικά βιβλία, το πολλαπλό βιβλίο, είμαστε ενάντια στο πολλαπλό βιβλίο. Το έχουμε ξαναπεί, το επαναλαμβάνουμε άλλη μία φορά. Δεν πρόκειται για πολλαπλό βιβλίο για κάθε μαθητή. Πρόκειται για διαφοροποιημένο βιβλίο ανά την Ελλάδα. Θυμίζουμε ότι το πολλαπλό βιβλίο θεσπίστηκε με τον νόμο Κεραμέως για το σχολείο το 2021. Και μάλιστα, η αρχική στόχευση ήταν να ξεκινήσει το πολλαπλό βιβλίο το 2023. Για διάφορους λόγους κ.λπ., πήρε παράταση και τώρα λένε για το 2026.

Το πολλαπλό βιβλίο εμφανίζεται από την Κυβέρνηση ως λύση για τη σταδιακή απομάκρυνση από την αποστήθιση, μέσα από περισσότερα του ενός βιβλία ανά γνωστικό αντικείμενο.

Στην πραγματικότητα, όμως, δεν πρόκειται περί αυτού. Διότι το βιβλίο που θα διανέμεται στους μαθητές και βάσει αυτού θα οργανώνεται το μάθημα, παραμένει ένα τον αριθμό και τα υπόλοιπα θα είναι αναρτημένα απλώς στο διαδίκτυο. Όμως, το κάθε τμήμα θα έχει το βιβλίο εκείνο που θα επιλέγεται ως κατάλληλο για το επίπεδο της τάξης.

Έτσι, λοιπόν, θα έχουμε μαθητές διπλανών τμημάτων ή γειτονικών σχολείων ή σχολείων άλλης περιοχής που θα διδάσκονται από διαφορετικό βιβλίο, ανάλογα, επαναλαμβάνω, με το επίπεδο της τάξης. Και ενώ το περιεχόμενο των βιβλίων θα πραγματεύεται τα ίδια θέματα, όπως αυτά προσδιορίζονται από τα αναλυτικά προγράμματα σπουδών, θα απευθύνονται σε διαφορετικά επίπεδα μαθητών. Δηλαδή, για παράδειγμα, ανάμεσα σε δύο βιβλία μαθηματικών για την ίδια τάξη, το ένα θα έχει πιο απαιτητικές ασκήσεις και το άλλο πιο εύκολες, το ένα θα εξηγεί πιο αναλυτικά τη θεωρία, το άλλο πιο συνοπτικά κ.ο.κ..

Με αυτόν τον τρόπο, λοιπόν, ανοίγει ο δρόμος, ώστε ο Σύλλογος Διδασκόντων, ο εκπαιδευτικός, προκειμένου να προσαρμόσει τη διδασκαλία του με το επίπεδο της τάξης, να ρίχνει ολοένα και περισσότερο τα στάνταρ, αντί να ανεβάσει το επίπεδο των μαθητών. Με άλλα λόγια, λοιπόν, πρόκειται για ένα ακόμα μέτρο που εντείνει την ταξική διαφοροποίηση και υποβαθμίζει την εκπαίδευση.

Ως προς το άρθρο 3, σε σχέση με το ανώτατο όριο αμοιβών ιατρών του ειδικού σώματος ιατρών του Κέντρου Πιστοποίησης Αναπηρίας, επίσης λέμε «όχι». Αυτοί οι γιατροί εργάζονται. Θα παίρνουν άδεια από τη δουλειά τους για συμμετοχή στις επιτροπές για την πιστοποίηση αναπηρίας. Θεωρούμε ότι αυτό είναι μέρος της δουλειάς τους. Άρα, δεν υπάρχει κανένας λόγος να αμείβονται επιπλέον, με εξαίρεση βέβαια τα εκτός έδρας, τα προβλεπόμενα δηλαδή. Νομίζουμε ότι οι αμοιβές αυτές σηματοδοτούν και κίνητρο για το κριτήριο των αποφάσεων στην κατεύθυνση των περικοπών.

Σε σχέση με τη δεύτερη υπουργική τροπολογία, με γενικό αριθμό 278 και ειδικό 13, στο σύνολό της θα ψηφίσουμε «παρών». Όμως, είναι μια κλασική περίπτωση τροπολογίας, που βάζει πολλά άρθρα μέσα, που στα μεν μπορεί να συμφωνείς, σε κάποια άλλα να διαφωνείς, σε κάποια άλλα να θέλεις να δηλώσεις «παρών» και εκβιάζονται τα κόμματα να πάρουν θέση επί του συνόλου μιας τροπολογίας.

Για παράδειγμα, το ότι ψηφίζουμε «παρών» σε αυτή την τροπολογία οφείλεται στο δεύτερο άρθρο, που, αν ήταν ξεχωριστή τροπολογία, θα ψηφίζαμε «ναι» και αφορά στους οδηγούς για την εκτέλεση του συγκοινωνιακού έργου του Οργανισμού Αστικών Συγκοινωνιών Θεσσαλονίκης. Επαναλαμβάνω ότι, αν ήταν ξεχωριστή τροπολογία, θα λέγαμε «ναι».

Βέβαια, το ΚΚΕ -το έχουμε τονίσει πάρα πολλές φορές- δεν αρκείται σε μια ρύθμιση που απλώς κάνει μια παράταση των συμβάσεων, διότι παράταση των συμβάσεων και μάλιστα, όταν είναι και πάρα πολλά χρόνια, σημαίνει διαρκή εργασιακή ομηρία. Όμως, σε κάθε περίπτωση, οι άνθρωποι υπό αυτές τις συνθήκες πρέπει να δουλέψουν, σε συνθήκες ακρίβειας, πίεσης, καθημερινότητας κ.λπ., πρέπει να δουλέψουν.

Επαναλαμβάνω ότι δεν αρκούμαστε στη ρύθμιση του άρθρου 2 αυτής της τροπολογίας για την παράταση των συμβάσεων των εκατόν ενενήντα συμβασιούχων οδηγών του Οργανισμού Αστικών Συγκοινωνιών Θεσσαλονίκης, μια παράταση μέχρι 30-6-2025. Το ΚΚΕ συντάσσεται με το δίκαιο αίτημα των εργαζομένων, το οποίο επανειλημμένα έχει διατυπώσει εδώ, στη Βουλή και όχι μόνο, αλλά και στο μαζικό εργατικό λαϊκό κίνημα, τη θέση για αυτοδίκαιη μετατροπή των συμβάσεων ορισμένου χρόνου σε αορίστου χρόνου, χωρίς όρους και προϋποθέσεις, με πλήρη αναγνώριση της προϋπηρεσίας τους, ως οδηγοί και από τον ιδιωτικό και από τον δημόσιο τομέα, εξασφαλίζοντας το δικαίωμα στη μόνιμη και με πλήρη εργασιακά και ασφαλιστικά δικαιώματα εργασία για όλους τους εργαζόμενους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μάλιστα, κατά την κοινοβουλευτική διαδικασία Αναθεώρησης του Συντάγματος, που πραγματοποιήθηκε και επί κυβέρνησης ΣΥΡΙΖΑ και επί Κυβέρνησης Νέας Δημοκρατίας, το ΚΚΕ είχε προτείνει την κατάργηση του άρθρου 103 παράγραφος 8 του Συντάγματος, που αναφέρεται στην απαγόρευση της μονιμοποίησης ή μετατροπής των συμβάσεων των εργαζομένων ορισμένου χρόνου σε αορίστου. Και όμως, κανένα άλλο κόμμα δεν έκανε αποδεκτή την πρόταση του ΚΚΕ, που, αν την είχε κάνει αποδεκτή, τότε σήμερα, δεν θα μιλούσαμε απλώς για παράταση, αλλά για μονιμοποίηση.

Ως προς το άρθρο 1, που αφορά στη ρύθμιση αστικού συγκοινωνιακού έργου Περιφερειακής Ενότητας Θεσσαλονίκης, λέμε όχι. Γιατί; Διότι μονιμοποιεί και δίνει ακόμα περισσότερο τη δυνατότητα να επεκταθεί η ιδιωτικοποίηση των αστικών συγκοινωνιών. Πιο συγκεκριμένα, μετατρέπει τον Οργανισμό Συγκοινωνιακού Έργου Θεσσαλονίκης σε ντίλερ αναθέσεων σε ιδιωτικά συμφέροντα, αξιοποιώντας το γεγονός ότι αυτός ο οργανισμός δεν έχει προσωπικό. Πρακτικά, δηλαδή, όλοι και όλοι οι εργαζόμενοι δεν πρέπει να ξεπερνούν τους είκοσι. Άλλωστε, φαίνεται και από την τροπολογία που αναφέρει ότι δύναται να αναθέτει σε φορείς συγκοινωνιακού έργου μέρος των αρμοδιοτήτων παρούσας περίπτωσης.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Συντυχάκη, ολοκληρώστε, παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Ολοκληρώνω, κύριε Πρόεδρε.

Η Κυβέρνηση χρησιμοποιεί αυτό το «πάμε και όπου βγει», όπως ήταν με το έγκλημα στα Τέμπη και βρίσκει με την πολιτική της έκφραση στις αστικές συγκοινωνίες και στον ΟΣΕ και στον Οργανισμό Αστικών Συγκοινωνιών Θεσσαλονίκης, που είναι βίοι παράλληλοι, θα μπορούσαμε να πούμε.

Ως προς τα πρώτα της αποτελέσματα, επειδή στη σύμβαση με το μετρό δεν υπάρχει πρόβλεψη να λειτουργήσουν εκδοτήρια με προσωπικό παρά μόνο σε πέντε από τους δεκατρείς σταθμούς, βάζετε τη διοίκηση του Οργανισμού Αστικών Συγκοινωνιών παράτυπα και παράνομα -το καταγγέλλουν οι εργαζόμενοι- μιας και δεν προβλέπεται από πουθενά, από όσο γνωρίζουμε, τουλάχιστον, να αποσπάσει προσωπικό χρήσιμο και κρίσιμο για την εύρυθμη λειτουργία άλλων υπηρεσιών του στα υπόλοιπα οκτώ εκδοτήρια, για να μπαλώσετε προσωρινά ή πιο μόνιμα το πρόβλημα που έχετε δημιουργήσει με την πολιτική σας, για να μη χαλάσει το σόου και η φιέστα που ετοιμάζετε. Μια μεγάλη ντροπή! Αυτό έχουμε να πούμε προς την Κυβέρνηση.

Και φυσικά, ένα «παρών» για την αδειοδότηση του αστικού σιδηροδρόμου και καταψηφίζουμε φυσικά το τέταρτο άρθρο που αφορά στις οικονομικές καταστάσεις και εκθέσεις δραστηριότητας εργοληπτικών επιχειρήσεων. Αφορά εφαρμογή νόμου που έχουμε καταψηφίσει, ως ΚΚΕ και αφορά την «ΑΤΤΙΚΟ Α.Ε.».

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η ειδική αγορήτρια του ΣΥΡΙΖΑ, η κ. Τσαπανίδου. Θα ακολουθήσει ο κ. Πάνας και με τον κ. Κτιστάκη ολοκληρώνεται ο κύκλος των δευτερολογιών. Θα δώσουμε μετά τον λόγο στην Πρόεδρο της Πλεύσης Ελευθερίας, την κ. Κωνσταντοπούλου και θα ολοκληρώσει τη συζήτηση του νομοσχεδίου με την ομιλία του ο κύριος Υπουργός.

Κυρία Τσαπανίδου, έχετε τον λόγο.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Ευχαριστώ πολύ, κύριε Πρόεδρε.

Δεν θα μείνω ούτε εγώ πολύ στο νομοσχέδιο. Συζητήθηκε πολύ στη διάρκεια της ημέρας, στις επιτροπές. Και εγώ αναφέρθηκα αναλυτικά στην πρωινή εισήγηση. Θα ήθελα μόνο να κλείσω με ένα γενικότερο σχόλιο. Είχατε φέρει έναν νόμο στον οποίο θα μπορούσαμε όλοι να συμφωνήσουμε, να θωρακίσουμε τη χώρα, να προστατεύσουμε από επιθέσεις και τη χώρα, αλλά και τον κάθε πολίτη ξεχωριστά και τις επιχειρήσεις. Και αντ’ αυτού, τι κάνατε; Τον κάνατε όχημα, έτσι ώστε να αποδυναμώσετε την ΑΔΑΕ, να την μαδήσετε περισσότερο, να της αφαιρέσετε αρμοδιότητες, να την αποψιλώσετε και στην πραγματικότητα, ενώ πηγαίνατε να θωρακίσετε την κυβερνοασφάλεια της χώρας, ενισχύετε την ανασφάλεια που προκύπτει για τα ανθρώπινα δικαιώματα και τις ατομικές ελευθερίες και σε αυτό σίγουρα δεν θα μας βρείτε μαζί σας. Θα μας βρείτε, αντίθετα, απέναντί σας.

Στις τροπολογίες θέλω και εγώ να αναφερθώ, διότι έχει ενδιαφέρον που ήρθαν μαύρα μεσάνυχτα χθες, λίγες ώρες πριν αρχίσει να συζητείται, ενώ είχε συζητηθεί και από τόσες επιτροπές, το νομοσχέδιο αυτό στην Ολομέλεια.

Δεν ξέρω αν προλαβαίνετε, κύριε Υπουργέ -τι λέτε;- να φέρετε και καμμιά άλλη. Είπα να σπάσω λίγο τον πάγο! Τόσες ώρες εδώ γνωριστήκαμε καλύτερα!

Οι τροπολογίες αυτές, λοιπόν, κατά τη συνήθη τακτική σας τι κάνουν; Φέρνουν μέσα αυτά τα αντικρουόμενα άρθρα που με το ένα θέλεις να συμφωνήσεις, στηρίζεις και εσύ, πράγματι, εργαζόμενους και όχι μόνο και από την άλλη, έχει ένα άλλο πράγμα μέσα που σε αναγκάζει να κρατήσεις αποστάσεις.

Έτσι και τώρα στο νομοσχέδιο των υποδομών, για παράδειγμα, έχω σημειώσει ότι τα άρθρα 1 και 2 της τροπολογίας αυτής κινούνται εν μέρει προς τη σωστή κατεύθυνση. Σαφώς και είμαστε μαζί με τους οδηγούς των λεωφορείων. Σαφώς και εμείς συμφωνούμε στο να δοθούν παρατάσεις στις συμβάσεις εργασίας των ανθρώπων αυτών και να γίνονται ομαλά τα δρομολόγια των λεωφορείων, των συγκοινωνιών και να μην ταλαιπωρούνται οι πολίτες και μάλιστα, να γίνουν και μονιμοποιήσεις, να μην τους έχετε δέσμιους σε αυτή την ομηρία των συμβάσεων που ανανεώνονται συνεχώς. Όμως, μετά -και ενώ το βλέπουμε και εμείς θετικά- φέρνετε το 3 και το 4 στην ίδια τροπολογία όπου διαμορφώνονται διοικητικές διαδικασίες και δίνετε τον έλεγχο στις δημόσιες υπηρεσίες και όχι στη νομοθετική εξουσία. Άρα, μας αναγκάζετε και εμάς να κρατήσουμε αυτή τη στάση που άκουσα και από άλλους, να ψηφίσουμε «παρών», δηλαδή, στην τροπολογία.

Πάμε τώρα στο άλλο που έχει να κάνει με τους γιατρούς, αλλά και με τους εκπαιδευτικούς. Και εδώ υπάρχουν άλλα αντικρουόμενα και μάλιστα, μπόλικα. Σίγουρα θα ήμασταν κοντά στο να αυξηθεί το όριο των αποζημιώσεων για τους γιατρούς οι οποίοι εργάζονται στο Κέντρο Πιστοποίησης Αναπηρίας, που περιλαμβάνει το άρθρο 3. Από την άλλη μεριά, όμως, έχουμε την αντίδρασή μας, την άρνησή μας –τα έχουμε συζητήσει και στο παρελθόν αυτά- στο πολλαπλό βιβλίο. Εκεί θα μας βρείτε απέναντι. Δεν θα ψηφίσουμε, δηλαδή, και δεν θα υπερψηφίζαμε καθόλου.

Και μετά στο περίφημο άρθρο 1 με την αναπλήρωση των κενών θέσεων των εκπαιδευτικών, που είναι τόσο μεγάλο πρόβλημα και που αυτό από μόνο του θα άξιζε να γίνει ένα ξεχωριστό νομοσχέδιο και όχι μια τροπολογία στα μουλωχτά τελευταία στιγμή, αναρωτιέμαι τι λέει η Υφυπουργός, την οποία άκουσα με προσοχή όταν ζητούσε άλλη πρόταση. Τι κάνουμε, λέει; Εμείς προσπαθούμε να καλύψουμε τα κενά, καλούμε, κάνουμε μια πρόσκληση, κάνουμε μια δεύτερη πρόσκληση, κάνουμε μια τρίτη πρόσκληση και στη συνέχεια επιστρατεύουμε και τους συνταξιούχους. Δηλαδή, φέρνει ανθρώπους, οι οποίοι είναι εξήντα πέντε μέχρι εξήντα επτά χρονών νομίζω -αν θυμάμαι καλά την τροπολογία- και τους εντάσσει ξανά -έχουν αποχωρήσει οι άνθρωποι από το εκπαιδευτικό σύστημα, έχουν περάσει χρόνια που βρίσκονται εκτός- τους εντάσσει ξανά στην εκπαιδευτική διαδικασία, χωρίς να είναι ενήμεροι για το πώς έχει προοδεύσει το πράγμα, τι αλλαγές έχουν έρθει στην εκπαιδευτική διαδικασία. Τους φέρνει ξανά πίσω. Επιπλέον, βάζει και όσους καλεί για να κάνει τις συμβάσεις μέχρι το τέλος της χρονιάς και να καλύψει τα κενά -είναι αυτοί που εξαιρούνται από τα πινακάκια- με το πτυχίο, ενώ θα μπορούσε κάλλιστα να τους βάλει με τα κριτήρια του ΑΣΕΠ.

Δεν αναρωτιέται, όμως, το βασικό: Ποια είναι η πηγή του προβλήματος; Τι συμβαίνει, δηλαδή, και δεν έρχονται οι αναπληρωτές να γεμίσουν τα κενά και να μην υπάρχουν κενά; Η απάντηση είναι πάρα πολύ απλή: Πώς θα έρθει ένας άνθρωπος να ξεκινήσει να στήσει τη ζωή του με 800 ευρώ, όταν η διαβίωσή του, το κόστος διαβίωσης είναι τόσο υψηλό, όταν δυσκολεύεται ακόμη και να βρει στέγη για να μείνει για να καλύψει τα κενά; Πρώτα λύνουμε τα σοβαρά προβλήματα, πρώτα δίνουμε κίνητρα στους ανθρώπους αυτούς και μετά ψάχνουμε να βάλουμε ξανά πίσω να δουλέψουν οι συνταξιούχοι για να καλύψουν τα κενά.

Θα σας ευχαριστήσω πολύ και σίγουρα θα ψηφίσουμε και σε αυτή την τροπολογία «παρών».

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα τον κ. Πάνα, εισηγητή από το ΠΑΣΟΚ.

**ΑΠΟΣΤΟΛΟΣ ΠΑΝΑΣ:** Κύριε Υπουργέ, νομίζω ότι έχουμε εξαντλήσει τη συζήτηση του συγκεκριμένου νομοσχεδίου.

Από την πρώτη στιγμή βάλαμε ένα πλαίσιο για το πώς έχουμε εμείς στον δικό μας σχεδιασμό τον εθνικό σχεδιασμό για την κυβερνοασφάλεια ως ανεξάρτητη αρχή. Μιλήσαμε για την επιχειρησιακή λειτουργία, για την αυτονομία της, για τον στρατηγικό σχεδιασμό της, για το στελεχιακό δυναμικό της, για την ανάγκη να γίνουν προσλήψεις, για την ανάγκη να υπάρχει ένα συγκεκριμένο budget προκειμένου το οργανόγραμμα αυτό το οποίο υπάρχει να υλοποιηθεί. Κάναμε μια σειρά προτάσεων. Περιμένουμε έστω και την ύστατη στιγμή να πάρουμε κάποιες απαντήσεις.

Προφανώς δεν μπορούμε να δεχθούμε την υποβάθμιση των ανεξάρτητων αρχών. Αυτό είναι βασική θέση μας και τη θέσαμε σε όλο το πλαίσιο και των επιτροπών, αλλά και συνολικά στη συζήτηση εδώ που έγινε στην Ολομέλεια. Γι’ αυτό και εμείς, παρ’ όλο που αντιλαμβανόμαστε την ευρωπαϊκή ενσωμάτωση μιας οδηγίας, δεν θα μπορέσουμε να την ψηφίσουμε.

Παρ’ όλα αυτά σε κάποια θετικά σημεία που αφορά τη σύσταση της Εθνικής Αρχής θα δώσουμε τη θετική μας ψήφο, αλλά συνολικά έτσι όπως έρχεται το συγκεκριμένο νομοθέτημα -δυστυχώς και με το ζήτημα το οποίο έχει προκύψει με την ΑΔΑΕ- δεν θα είμαστε επί της αρχής θετικοί.

Σε ό,τι αφορά τώρα τις τροπολογίες, νομίζω ότι ο Κοινοβουλευτικός μας Εκπρόσωπος, ο κ. Μάντζος, ανέδειξε το μεσημέρι το άρθρο 3, το οποίο έχει προκαλέσει ιδιαίτερη εντύπωση. Δηλαδή, τι έχει προκαλέσει; Τέσσερις ημέρες πριν τα εγκαίνια στη Θεσσαλονίκη του μετρό καθορίζεται το πλαίσιο προκειμένου να αδειοδοτηθεί. Δηλαδή, με απλά ελληνικά το έργο δεν είναι αδειοδοτημένο και επί της ουσίας δεν έχει εξασφαλίσει όλα εκείνα τα εχέγγυα ασφαλούς λειτουργίας, όπως στο άρθρο περιγράφονται τα έγγραφα που οφείλει η «ΕΛΛΗΝΙΚΟ ΜΕΤΡΟ» να εκδώσει, προκειμένου να χορηγηθεί σχετική άδεια. Ενδεικτικά αναφέρουμε τη βεβαίωση αρτιότητας και ασφάλειας και το πιστοποιητικό πυροπροστασίας.

Δηλαδή, αν το ΠΑΣΟΚ δεν κατέθετε την ερώτηση γι’ αυτό το θέμα, δεν θα υπήρχε πλαίσιο λειτουργίας; Μας προκαλεί έκπληξη, αλλά είναι ελληνικό φαινόμενο το οποίο το συναντάμε εδώ στη Βουλή.

Επιπρόσθετα, να σχολιάσουμε και τις ρυθμίσεις του άρθρου 1 που αφορούν τις αρμοδιότητες του Οργανισμού Συγκοινωνιακού Έργου Θεσσαλονίκης, στους πόρου τους και στην επαναλαμβανόμενη παράτασή της και την προσωρινή, κατά άλλα, ανάθεση στον ΟΑΣΘ του συγκοινωνιακού έργου στην Περιφερειακή Ενότητα Θεσσαλονίκης. Θέλω να σας θυμίσω, γιατί ήμουν τομεάρχης υποδομών τότε, ότι η Νέα Δημοκρατία με τον τότε εισηγητή της, τον κ. Καραμανλή, καταψήφισε τονίζοντας την ανάγκη αλλαγής μοντέλου στον χάρτη των αστικών συγκοινωνιών Θεσσαλονίκης και πέντε χρόνια μετά νομοθετείτε με παρατάσεις και προσθήκες νέων εδαφίων πάνω στους νόμους του ΣΥΡΙΖΑ που τότε καταψήφισαν. Είναι μια σημαντική παρατήρηση την οποία θέλετε να δείτε.

Και, τέλος, θα ζητήσω στην ομιλία την οποία θα κάνετε να δώσετε μια απάντηση και στον συνάδελφο και εδώ και γραμματέα της Κοινοβουλευτικής Ομάδας μας, τον κ. Μπιάγκη, το τι θα γίνει με το Κτηματολόγιο και τη μεγάλη αυτή αγωνία που υπάρχει όχι μόνο στους κατοίκους της Κέρκυρας, αλλά και συνολικά για τα ζητήματα που έχουν προκύψει και προφανώς αντιλαμβάνεστε ότι οι διαστάσεις που παίρνει πλέον γίνεται ένα εθνικό θέμα με τον τρόπο τον οποίο το έχετε διαχειριστεί.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε και θα δώσουμε τον λόγο τώρα στον κ. Κτιστάκη, με τον οποίο ολοκληρώνεται, όπως είπαμε, ο κύκλος των δευτερολογιών των εισηγητών και ειδικών αγορητών.

Ορίστε, κύριε συνάδελφε, έχετε τον λόγο.

**ΕΛΕΥΘΕΡΙΟΣ ΚΤΙΣΤΑΚΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι, θέλω κατ’ αρχάς να υπενθυμίσω συνοπτικά και σύντομα τους λόγους που επέβαλαν τη νέα αυτή οδηγία, λόγοι οι οποίοι ως ένα σημείο οριοθετούν τους στόχους της και αιτιολογούν τη σημερινή νομοθέτηση: Μεγάλες αποκλίσεις στο πεδίο εφαρμογής κάθε κράτους-μέλους, καθυστερήσεις στη μετάδοση πληροφοριών μεταξύ των αρμόδιων αρχών τόσο σε εθνικό επίπεδο όσο και σε ευρωπαϊκό επίπεδο, έλλειψη συνεργασίας μεταξύ των ομάδων απόκρισης για συμβάντα που αφορούν στην ασφάλεια υπολογιστών τόσο σε εθνικό επίπεδο όσο και σε επίπεδο Ευρωπαϊκής Ένωσης.

Διαβάζω, όπως ακριβώς είχε πει ο κ. Μπλέτσας, διοικητής της Εθνικής Αρχής Κυβερνοασφάλειας κατά την ακρόαση των φορέων στην αρμόδια επιτροπή: «Η έλλειψη κανονιστικού και ρυθμιστικού πλαισίου ως προς το ποιοι φορείς και ποιες οντότητες έχουν υποχρέωση να λαμβάνουν μέτρα κυβερνοασφάλειας σε συνδυασμό με τον κατακερματισμό των φορέων κυβερνοασφάλειας ανά κράτος χωρίς κοινή στρατηγική, χωρίς ενιαίο εθνικό σημείο επαφής για τη διαχείριση συμβάντων, αλλά και χωρίς κοινή αναφορά μεταξύ των κρατών-μελών κατέστησαν ρωγμώδες και συχνά ανοχύρωτο το πλέγμα προστασίας του ψηφιακού οικοσυστήματος στην Ευρωζώνη.» Ένα απτό παράδειγμα αυτού που ανέφερε ο κ. Μπλέτσας ήταν το περιστατικό που επικαλέστηκε για την αργοπορημένη μετά από μήνες ενημέρωση από μέρους της ΑΔΑΕ, γεγονός που δεν αμφισβητήθηκε, αλλά επιβεβαιώθηκε.

Έπεται, συνεπώς, ότι ο κύριος στόχος της οδηγίας και συνακόλουθα και του προκείμενου σχεδίου νόμου έπρεπε να είναι η απάλειψη των ανωτέρω μειονεκτημάτων. Γι’ αυτό η οδηγία προβλέπει ελάχιστες εξαιρέσεις στο πεδίο εφαρμογής της, κυρίως στους τομείς της εθνικής ασφάλειας, της δημόσιας ασφάλειας, της εθνικής άμυνας και της επιβολής του νόμου.

Γι’ αυτό η οδηγία επιχειρεί να δημιουργήσει ένα συνεκτικό πλαίσιο για τη διακυβέρνηση της κυβερνοασφάλειας ως διακριτής οριζόντιου χαρακτήρα δημόσιας πολιτικής, καθώς και μηχανισμού αποτελεσματικής συνεργασίας μεταξύ των αρμόδιων αρχών και οργανισμών όχι μόνο ενός κράτους-μέλους, αλλά ολόκληρης της Ευρωπαϊκής Ένωσης.

Γι’ αυτό η οδηγία και το σχέδιο νόμου δίνουν αυξημένη σημασία στην εποπτεία των μέτρων που λαμβάνονται, στους ελέγχους που πρέπει να διενεργούνται και, βέβαια, και στις κυρώσεις που μπορούν να επιβάλλονται.

Γι’ αυτό η οδηγία και το υπό ψήφιση σχέδιο νόμου προβλέπουν λεπτομερές και αυστηρό χρονοδιάγραμμα απόκρισης, ενημέρωσης και αναφοράς περιστατικών αποσκοπώντας στην έγκαιρη αντιμετώπιση των απειλών.

Θα επαναλάβω αυτολεξεί μια αποστροφή του καθηγητή κυβερνοασφάλειας στο Οικονομικό Πανεπιστήμιο Αθηνών κ. Δημητρίου Γκρίτζαλη κατά την ακρόαση των φορέων: «Κομβικό σημείο είναι η ανταλλαγή της πληροφορίας. Δεν υπάρχει πληροφορία, δεν υπάρχει αποτελεσματικότητα. Δεν υπάρχει πληροφορία, δεν υπάρχει άμυνα. Δεν υπάρχει πληροφορία, δεν υπάρχει λύση».

Είπε όμως απερίφραστα και κατηγορηματικά και κάτι άλλο ο κ. Γκρίτζαλης: «Πρέπει να υπάρχει μία εθνική αρχή που θα είναι αρμόδια για όλους τους τομείς, χωρίς κατακερματισμούς και χωρίς τη διασπορά αρμοδιοτήτων και ευθυνών. Κατακερματισμός σημαίνει καπετανάτα και καπετανάτα σημαίνει όλοι αρμόδιοι, ουδείς υπεύθυνος».

Κυρίες και κύριοι, με το προκείμενο σχέδιο νόμου επιχειρείται να δημιουργηθεί ένα σταθερό πεδίο διασφάλισης υψηλού επιπέδου κυβερνοασφάλειας. Επιχειρείται να προστατευτεί η χώρα μας, να προστατευθούν οι κρίσιμες δομές της χώρας μας και να μείνει κατά το δυνατόν ανεπηρέαστη η οικονομική και κοινωνική ζωή της Ελλάδας.

Η μέχρι σήμερα εμπειρία καταδεικνύει ότι αυτό θα επιτευχθεί μόνο με τη συνεργασία των αρχών και την ενιαία, οριζόντια αντιμετώπιση του προβλήματος, όχι με διάχυση αρμοδιοτήτων και ευθυνών, ώστε να μην καταλήξουμε πάλι με ρήγματα στον κρισιμότερο τομέα της κυβερνοασφάλειας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κτιστάκη.

Να δώσουμε τον λόγο τώρα στην Πρόεδρο της Κοινοβουλευτικής Ομάδας Πλεύση Ελευθερίας, την κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Έρχομαι απευθείας από τη Λειβαδιά όπου είχα μεταβεί με τη δικηγορική μου ιδιότητα, αλλά από πολιτικό και κοινωνικό καθήκον, για να συμπαρασταθώ σε έναν άνθρωπο που το 2019 υπέστη εργατικό ατύχημα μέσα στο εργοστάσιο «ΑΛΟΥΜΙΝΙΟ» του Μυτιληναίου, όντας ο ίδιος εργάτης ανειδίκευτος, που μια εργολαβική εταιρεία τον χρησιμοποιούσε για να παρέχει υπηρεσίες μέσα στο εργοστάσιο «ΑΛΟΥΜΙΝΙΟ».

Ο άνθρωπος αυτός τραυματίστηκε βαρύτατα. Έχασε την όρασή του από το ένα μάτι σχεδόν ολοκληρωτικά. Υπέστη πολύ σοβαρές βλάβες στην υγεία του και όταν τραυματίστηκε, αυτό το οποίο επιχειρήθηκε για να μη φανεί ότι τραυματίστηκε μέσα στο εργοστάσιο, ήταν να διακομισθεί με ιδιωτικό αυτοκίνητο για να μην πάρουν την ευθύνη οι εργοδοτικές αρχές, αλλά τελικά ήταν τόσο άσχημη η κατάστασή του που χρειάστηκε να διακομισθεί με το ασθενοφόρο της εταιρείας.

Για την υπόθεση αυτή έγινε μία εντελώς υποτυπώδης εξέταση, ενώ ο άνθρωπος ήταν αμφίβολο αν θα μπορέσει να ανακτήσει όλες του τις λειτουργίες. Ο εισαγγελέας δεν θεώρησε καλό να καλέσει κανέναν υπεύθυνο ούτε του εργοστασίου ούτε της εργοδοτικής επιχείρησης, των εργολάβων δηλαδή, ούτε κανέναν άλλο εργαζόμενο ούτε γιατρό εργασίας ούτε κανέναν, κανέναν, κανέναν. Ούτε οι αστυνομικοί κάλεσαν κανέναν ούτε ο εισαγγελέας κάλεσε κανέναν ούτε η Επιθεώρηση Εργασίας εκλήθη και οδηγήθηκε η υπόθεση στο δικαστήριο με κατηγορούμενο έναν άλλο εργάτη, επίσης ανειδίκευτο που του είχε πέσει από τα χέρια του το βαρύ αντικείμενο που χτύπησε τον άνθρωπο αυτόν, στον οποίο συμπαραστέκομαι.

Είναι υπόθεση πάρα πολύ σοβαρή εργατικού ατυχήματος σοβαρότατου και έλλειψης των συνθηκών ασφαλείας, υπόθεση που με έλλειψη εγγυήσεων συμπαράστασης στους ανθρώπους που μπορεί να μην έχουν τα μέσα να τους συμπαρίσταται δικηγόρος, θα πήγαινε άκλαυτη, υπόθεση που χτυπάει καμπανάκι πάρα πολύ ισχυρό σε σχέση με τις επισφαλέστατες συνθήκες στις οποίες παρέχουν την εργασία τους πάρα πολλοί συνάνθρωποί μας και έχει ως αποτέλεσμα πάρα πολλοί να υφίστανται εργατικά ατυχήματα και δυστυχώς και εργατικά δυστυχήματα. Είναι τεράστιος ο αριθμός.

Είναι ανοιχτή η αναφορά και στο Ευρωκοινοβούλιο για τα θέματα αυτά και βεβαίως ξέρετε ότι και προσωπικά, από την πρώτη στιγμή της παρουσίας μου και της εισόδου της Πλεύσης Ελευθερίας εδώ, στη Βουλή, έχω θέσει το ζήτημα αυτό και με επίκαιρη ερώτηση στον τότε Υπουργό Εργασίας, τον κ. Γεωργιάδη, που αφού τα έκανε πάρα πολύ καλά στο πεδίο της εργασίας, τώρα έχει άλλο πεδίο δόξης λαμπρό, το πεδίο της υγείας όπου διαπρέπει επίσης.

Πάρα πολλές φορές ο δικηγόρος είναι η τελευταία καταφυγή και η τελευταία προστασία των ανθρώπων και για αυτό πάρα πολλές φορές ο δικηγόρος, ο υπερασπιστής στοχοποιείται και πάρα πολλές φορές όταν επιχειρείται να πληγεί ένα κοινωνικό κίνημα ή ένας άνθρωπος, στοχοποιείται ο δικηγόρος του, ο υπερασπιστής του που μπορεί να μην είναι δικηγόρος, μπορεί να είναι και κάποιος ακτιβιστής, μπορεί να είναι κάποιος κοινωνικός φορέας, μία μη κυβερνητική οργάνωση.

Τα λέω αυτά εισαγωγικά για να διαβεβαιώσω όλους ότι εγώ θα συνεχίσω να εκπληρώνω τα καθήκοντά μου όπως τα αντιλαμβάνομαι και επειδή είδα πάρα πολλά δημοσιεύματα, ασυνήθιστα πολλά για την πρώτη αίτηση άρσης ασυλίας μου που έρχεται εδώ στη Βουλή, ασυνήθιστα πολλά δημοσιεύματα.

Είναι μια τιμητική αίτηση άρσης ασυλίας γιατί στοχοποιούμαι για την άσκηση των καθηκόντων μου ως συνηγόρου υπεράσπισης των ανθρώπων που υπερασπίζονται το περιβάλλον, τον Παγασητικό, το καθαρό νερό, την καθαρή θάλασσα στον Βόλο έναντι μιας τραμπούκικης αντιδημοκρατικής δημοτικής αρχής, η οποία, όταν βρέθηκε προ των ευθυνών της ενώπιον των δικαστηρίων, προσπάθησε να κρυφτεί. Προσπάθησε να αποφύγει τη βάσανο της διαδικασίας, προσπάθησε να αποφύγει τις ευθύνες της ψευδορκίας, που είχαν διαπράξει όλοι οι δημοτικοί σύμβουλοι του κ. Μπέου και δυστυχώς εκεί βρήκε συμπαραστάτιδα την πρόεδρο του δικαστηρίου. Βρήκε συμπαραστάτες λειτουργούς της δικαιοσύνης, κάτι το οποίο οι απλοί άνθρωποι το βιώνουν συχνά και δεν πρέπει να είναι ανεκτό, ότι δηλαδή όταν είναι κραταιός ο αντίδικός τους, τότε δεν ισχύει κανένας κανόνας της δίκαιης δίκης και κανένας κανόνας του κράτους δικαίου.

Υπερασπίστηκα ανθρώπους που τελικά αθωώθηκαν. Μέχρι να αθωωθούν υπέστησαν τρομοκρατία, μαζί με όλους τους μάρτυρες υπεράσπισης και τους ανθρώπους που είχαν έρθει να παρακολουθήσουν τη δίκη. Έγινε μια δίκη στο Μονομελές Πλημμελειοδικείο Βόλου με τριάντα αστυνομικούς της ΟΠΚΕ, με βαρύ οπλισμό, της Ομάδας Πρόληψης και Καταπολέμησης Εγκληματικότητας. Τριάντα αστυνομικοί! Γιατί; Για να περικυκλώνουν τους μάρτυρες υπεράσπισης, για να τρομοκρατούν τους διαδίκους, τους μάρτυρες και τους αγωνιζόμενους πολίτες, οι οποίοι όλοι κατέθεσαν ότι υφίστανται ακραία ψυχολογική πίεση από αυτή την αστυνομική παρουσία, η οποία γινόταν φυσικά και με την ανοχή και με την υποστήριξη της έδρας του δικαστηρίου.

Τιμή μου, λοιπόν, να στοχοποιούμαι γιατί αντέλεξα σε αυτή τη διαδικασία της ακραίας αντιστροφής της πραγματικότητας. Τιμή μου να στοχοποιούμαι γιατί υπερασπίστηκα τους απλούς πολίτες έναντι της εξουσίας.

Και φυσικά, εγώ, κύριοι –κρίμα που δεν είναι εδώ ο κ. Μητσοτάκης και ο κ. Καραμανλής- εννοείται ότι θα ζητήσω την άρση της ασυλίας μου για αδίκημα που είναι εντελώς ανυπόστατο και θα αποδειχθεί. Εννοείται ότι θα ζητήσω να αντιμετωπιστώ όπως κάθε πολίτης και περιμένω τι θα κάνετε επιτέλους εσείς με πραγματικά κακουργήματα που σας βαραίνουν, με πραγματικές υποθέσεις από τις οποίες είναι βαμμένα τα χέρια σας με αίμα, όπως είναι το έγκλημα των Τεμπών για το οποίο ακόμη κρύβεστε.

Αυτά, λοιπόν, εντελώς εισαγωγικά για να ενημερώνονται και οι συνάδελφοι και να μην ενημερώνονται από τα μέσα ενημέρωσης με σχεδόν κατασκευασμένες αφηγήσεις. Δεν έχω προλάβει να τις παρακολουθήσω όλες. Και αυτά για να βάζουμε τα πράγματα στη θέση τους σε σχέση με το τι σημαίνει υπεράσπιση. Υπεράσπιση σημαίνει διακινδύνευση, υπεράσπιση σημαίνει σύγκρουση με τις εξουσίες και υπεράσπιση σημαίνει ότι βάζεις τα δικαιώματα, τις ελευθερίες των άλλων ανθρώπων και τη δημοκρατία πάνω από το συμφέρον σου και φυσικά πάνω από τις δημόσιες σχέσεις στις οποίες εσείς αρέσκεσθε.

Έρχομαι τώρα στο νομοσχέδιο το οποίο φέρνετε.

Είχα την ευκαιρία, κύριε Υπουργέ, να σας απευθυνθώ στην επιτροπή πολύ συγκεκριμένα. Είχα την ευκαιρία να σας υπογραμμίσω ότι πρώτον, τσαλαβουτάτε σε διαρκείς εμβαλωματικές ρυθμίσεις, δεύτερον, είναι το τρίτο νομοσχέδιο που φέρνετε τον τελευταίο χρόνο για την κυβερνοασφάλεια. Τρίτον, είστε βαρύτατα εκτεθειμένοι στο πεδίο του Κτηματολογίου και δεν σας τιμά καθόλου αυτό που κάνατε στην επιτροπή, ότι αποκλείσατε δηλαδή το ένα σωματείο των εργαζομένων, το πολυπληθέστερο, επειδή είστε σε αντιπαράθεση και επειδή δεν θέλετε να ακουστούν οι εργαζόμενοι. Και προκρίνατε ένα σωματείο με το οποίο έχετε καλύτερη σχέση αυτή τη στιγμή και απαρτίζεται από άλλα πρόσωπα με αεροπλανική πρόταση του εισηγητή σας του παριστάμενου, ο οποίος θυμήθηκε, αφού είχαν μιλήσει σχεδόν όλοι οι εισηγητές, ότι έχει να προτείνει αυτός έναν άλλο φορέα. Το θυμόμαστε στην επιτροπή, έτρεξε πάνω στον Πρόεδρο και είπε «έχω έναν φορέα που τον ξέχασα» και -ω του θαύματος!- ήταν το σωματείο, το λεγόμενο «Πανελλήνιο», των εργαζόμενων στο Κτηματολόγιο και -ω του θαύματος!- δεν θα καλείτο το σωματείο το οποίο είχαν προτείνει όλοι οι φορείς των εργαζομένων. Αδιανόητα πράγματα!

Απορώ πώς το επιτρέπετε στους εαυτούς σας. Νομίζετε ότι δεν σας βλέπει κανείς, επειδή είναι άδεια η Αίθουσα; Σας βλέπει όλος ο κόσμος, ο βασιλιάς είναι γυμνός! Ο βασιλιάς είναι γυμνός, κύριε Υπουργέ, σας βλέπουν όλοι!

(Θόρυβος)

Σας ακούμε και εδώ!

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, συνεχίστε, κυρία Πρόεδρε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, βλέπω ότι υπάρχει μια αναταραχή στα θεωρεία εκεί.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, θα το ρυθμίσουμε.

Συνεχίστε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εντάξει. Αυτά συμβαίνουν όταν είναι άδεια η Αίθουσα, ακούγεται και το παραμικρό.

ΑΔΑΕ: Είστε υπόλογοι για το μεγάλο σκάνδαλο και έγκλημα των υποκλοπών. Είστε υπόλογοι για τη συγκάλυψη του σκανδάλου αυτού και φέρνετε πάλι διατάξεις αφαίρεσης αρμοδιοτήτων από την Αρχή Διασφάλισης του Απορρήτου των Επικοινωνιών, την οποία εξακολουθείτε να μην έχετε καλέσει στην Επιτροπή Θεσμών και Διαφάνειας της Βουλής, όπως δεν έχετε καλέσει τον Συνήγορο του Πολίτη, όπως δεν έχετε προβεί στα βασικά που σας ζητάμε με επίσημα αιτήματά μας στο πλαίσιο ενός κράτους δικαίου και πραγματικής ανεξαρτησίας των ανεξάρτητων αρχών. Το γιατί θελήσατε να αντικαταστήσετε τα τέσσερα μέλη της ΑΔΑΕ την παραμονή που θα συνεδρίαζε για την επιβολή προστίμου στην ΕΥΠ για τις υποκλοπές το καταλάβαμε. Και νήπιο να είσαι το καταλαβαίνεις. Το γιατί θελήσατε και θέλετε να αντικαταστήσετε τον Συνήγορο του Πολίτη που ερευνά το ναυάγιο της Πύλου, αλλά ερευνά επίσης όλους αυτούς τους περίεργους θανάτους σε αστυνομικά τμήματα υπό κράτηση ανθρώπων, αδύναμων ανθρώπων, που είναι υπό την εξουσία σας επίσης το καταλαβαίνουμε. Και καταλαβαίνουμε ότι υπάρχει ένα σοβαρό ζήτημα δημοκρατίας πια στη χώρα, το οποίο αντικατοπτρίζεται και στη συμπεριφορά των οργάνων της τάξης και των δυνάμεων της τάξης.

Εχθές πορευτήκαμε με τους Βουλευτές και τις Βουλευτίνες της Κοινοβουλευτικής μας Ομάδας στην πορεία κατά της έμφυλης βίας και υπήρξε αστυνομικός ο οποίος χτύπησε τη Βουλευτή μας, την Τζώρτζια Κεφαλά. Την χτύπησε με την ασπίδα του, με τα χέρια του, άσκησε βία στη διάρκεια μιας ειρηνικής πορείας αποτελούμενης από φεμινιστικές οργανώσεις, από γυναικείες οργανώσεις, από φοιτητές, από ανθρώπους οι οποίοι φώναζαν συνθήματα για την έμφυλη βία, κατά των γυναικοκτονιών -που ακόμα να τις ποινικοποιήσετε- και βεβαίως, φώναζαν και συνθήματα για την ειρήνη. Φώναζαν «Λευτεριά στην Παλαιστίνη!». Θα σκοτώνετε στο ξύλο όποιον μιλάει για την ειρήνη;

Δράττομαι της ευκαιρίας να σας πω, επειδή θα μιλήσω για την ειρήνη και για την Παλαιστίνη και για το τι σημαίνει να αγωνίζεται κανείς για την ειρήνη, για τα ανθρώπινα δικαιώματα, ότι τη συνεδρίασή μας παρακολουθεί από τα θεωρεία εκεί ένας πολύ σημαντικός άνθρωπος, καλλιτέχνης, σκηνοθέτης εμβληματικός και εικαστικός, ο Ούντι Αλόνι, ο οποίος βρίσκεται στη χώρα για την προβολή των ταινιών του και επ’ ευκαιρία της παρουσίας του του ζήτησα να έρθει να παρακολουθήσει την ελληνική Βουλή. Είναι Ισραηλινοαμερικανός στην υπηκοότητα, αλλά πλέον δηλώνει Εβραιοαμερικανός. Είναι ένας άνθρωπος που μάχεται για τους ανθρώπους που σφαγιάζονται στην Παλαιστίνη, είναι ένας άνθρωπος που είπε ότι «όταν το Ισραήλ διαπράττει αυτά τα αδικήματα, εγώ δεν μπορώ να λέγομαι υπήκοος αυτού του κράτους, γιατί ο εβραϊσμός μου δεν μου επιτρέπει να αποδεχθώ αυτά τα εγκλήματα».

Η μητέρα του υπήρξε μια εμβληματική μορφή στο Ισραήλ, ιδρύτρια του κινήματος των ανθρωπίνων δικαιωμάτων, των πολιτικών δικαιωμάτων, υπερασπίστρια των δικαιωμάτων των Παλαιστινίων, συνομιλήτρια του Γιάσερ Αραφάτ, άνθρωπος που πάλεψε πάντοτε για την ειρήνη και για την ισότητα των ανθρώπων, άνθρωπος -υπήρξε και Υπουργός Πολιτισμού και Παιδείας, μια εμβληματική γυναίκα- που δεν διανοήθηκε ότι οι άνθρωποι στην Παλαιστίνη είναι κατώτερου Θεού και κατώτερης στάθμης.

Εγώ προσωπικά ευχαριστώ τον Ούντι Αλόνι και όλους τους ανθρώπους που μιλούν με παρρησία έξω από τα στερεότυπα, έξω από τα συμφέροντα για τον άνθρωπο. Δεν είναι τυχαίο ότι οι άνθρωποι του πολιτισμού πλειοψηφικά μιλούν για την ειρήνη. Δεν είναι τυχαίο! Και βέβαια, δεν είναι τυχαίο ότι σήμερα που επισκέπτεται τη χώρα ο γενικός γραμματέας του ΝΑΤΟ, ενός οργανισμού που ενώ το καταστατικό του κάποτε έλεγε ότι θα είναι αμυντικός, μόνο αμυντικός δεν είναι, ο κ. Μητσοτάκης και όλη η Κυβέρνηση τον υποδέχθηκαν μετά βαΐων και κλάδων και καμμία συνθήκη δεν διαμορφώθηκε γι’ αυτό για το οποίο η χώρα μας θα έπρεπε να παλεύει, για την ειρήνη.

Αντίθετα, διάβασα με κατάπληξη, αλλά και με οργή την απάντηση του Κυβερνητικού Εκπροσώπου για τα εντάλματα σύλληψης που εκδόθηκαν σε βάρος Νετανιάχου και λοιπών από το Διεθνές Ποινικό Δικαστήριο για διεθνή εγκλήματα. Τι είπε ο κ. Μαρινάκης; Ότι δεν νομίζουμε ότι βοηθάνε τέτοιες αποφάσεις. Αλήθεια; Αλήθεια; Δεν βοηθάνε; Ποιον δεν βοηθάνε; Τους ανθρώπους οι οποίοι έχουν την επιλογή να σκοτωθούν από βόμβα ή να πεθάνουν από λιμό; Τα παιδιά που έχουν χάσει τα πόδια και τα χέρια τους; Τις μανάδες που έχουν χάσει τα παιδιά τους; Τα εκατομμύρια των ανθρώπων που έχουν εκτοπιστεί; Αυτούς δεν βοηθάνε; Όχι, αυτούς τους βοηθάνε, κύριοι! Αυτούς τους βοηθάνε! Γι’ αυτό και η Πλεύση Ελευθερίας και εγώ προσωπικά είμαστε υπέρ της έκδοσης ενταλμάτων. Άλλωστε, το Διεθνές Ποινικό Δίκαιο είναι η ειδίκευσή μου και ήμουν παρούσα ως φοιτήτρια τότε στην ίδρυση του Διεθνούς Ποινικού Δικαστηρίου και ήταν το πρώτο για το οποίο μίλησα. Τον Οκτώβριο του 2023 ήταν η ενεργοποίηση του Διεθνούς Ποινικού Δικαστηρίου. Διότι πρέπει και ο κ. Νετανιάχου και οι συν αυτώ να ξέρουν ότι δεν θα μπορούν να κοιμούνται ήσυχοι όταν σκοτώνουν παιδιά, όταν διαπράττουν γενοκτονία, αλλά και γιατί κάθε διεθνής εγκληματίας θα πρέπει να ξέρει ότι δεν έχει ασυλία.

Εμείς, λοιπόν, χαιρετίζουμε την έκδοση των ενταλμάτων σύλληψης από το Διεθνές Ποινικό Δικαστήριο, γιατί πιστεύουμε στη δικαιοσύνη. Δεν πιστεύουμε στις δικές σας μεθοδεύσεις που καλύπτετε τον Καραμανλή ψηφίζοντας κατά της σύστασης προανακριτικής επιτροπής για τα εγκλήματά του. Δεν πιστεύουμε στις δικές σας μεθοδεύσεις που καλύπτετε τον Νετανιάχου λέγοντας ότι δεν βοηθάνε οι αποφάσεις της δικαιοσύνης. Δεν πιστεύουμε σε έναν κόσμο όπου επικρατεί το δίκαιο του ισχυρού. Πιστεύουμε σε έναν κόσμο όπου επικρατεί η ισχύς του δικαίου. Η ισχύς του δικαίου είναι η εγγύηση για την ειρήνη και όλος ο κόσμος ξέρει ότι δεν υπάρχει ειρήνη χωρίς δικαιοσύνη.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Και τώρα θα δώσουμε τον λόγο στον Υπουργό Ψηφιακής Διακυβέρνησης κ. Παπαστεργίου, με την ομιλία του οποίου θα ολοκληρωθεί η συζήτηση του νομοσχεδίου.

Ορίστε, κύριε Υπουργέ, έχετε τον λόγο.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, θέλω κατ’ αρχάς να ευχαριστήσω όλους όσοι συμμετείχατε στις προηγούμενες εργασίες της επιτροπής. Νομίζω πως συζητήσαμε εκτενώς και ρίξαμε φως σε όλα τα σημεία του νομοσχεδίου το οποίο σήμερα ψηφίζεται στην Ολομέλεια. Πρόκειται για ένα τεχνικό κυρίως νομοσχέδιο και εξαιτίας αυτού του γεγονότος ήταν μάλλον λίγοι και οι ομιλητές. Μόλις δεκαπέντε μίλησαν τελικά σήμερα για το νομοσχέδιο αυτό.

Ας δούμε, λοιπόν, τι έρχεται να κάνει το νομοσχέδιο το οποίο σήμερα καλείστε να ψηφίσετε. Στην ουσία έρχεται να εναρμονίσει την ελληνική με την ευρωπαϊκή νομοθεσία με μία οδηγία η οποία έκανε το αυτονόητο. Σε έναν κόσμο ο οποίος διασυνδέεται όλο και περισσότερο, σε έναν κόσμο που πλέον όλο και περισσότερες συσκευές έρχονται να συνδεθούν στον παγκόσμιο ιστό θα πρέπει πλέον να αντιμετωπίσουμε αυτή ακριβώς την νέα πρόκληση με νέες διαδικασίες, με κοινές διαδικασίες και να τηρήσουμε κοινά πρωτόκολλα. Διότι σε κάθε άλλη περίπτωση, θα γινόμαστε καθημερινά αυτόπτες μάρτυρες κυβερνοεπιθέσεων οι οποίες θα μπορούν να βγάζουν εκτός λειτουργίας πολύ κρίσιμες δομές, δημόσιες και ιδιωτικές.

Αυτή η οδηγία 2022/2555 έρχεται να προστεθεί σε μία φάση που η Ελλάδα δεν είναι πίσω, γιατί αυτό ειπώθηκε, σε σχέση με την υπόλοιπη Ευρώπη. Μόλις έξι ευρωπαϊκές χώρες μέχρι σήμερα έχουν καταφέρει να την ενσωματώσουν, καίτοι όντως η αρχική ημερομηνία που η Ευρώπη θα ήθελε ήταν η 17η Οκτωβρίου. Ο λόγος για τον οποίο δεν έγινε μέχρι τώρα είναι γιατί δεν ήταν μία εύκολη οδηγία, αλλά και γιατί κάθε χώρα έχει τις δικές της ιδιαιτερότητες.

Παρ’ όλα αυτά, η Ευρώπη λέει να βρούμε κοινές διαδικασίες, να βρούμε μία ως επί το πλείστον αρχή και σε καμμία περίπτωση να μην πάμε σε κατακερματισμό, διότι αν κατακερματίσουμε κράτη, αν δημιουργήσουμε πολλές μικρές ενότητες, οντότητες ή αρχές, τότε, όπως το είπε και ο κ. Γκρίτζαλης στην ακρόαση των φορέων, θα έχουμε πολλούς οι οποίοι θα λένε ότι κάνουν κυβερνοασφάλεια, αλλά την ώρα που θα πρέπει να αναζητήσουμε αυτόν ο οποίος είναι αρμόδιος γιατί κάτι θα έχει συμβεί, δεν θα τον έχουμε μπροστά μας και η ευθύνη θα διαχέεται κάπου ανάμεσα σε όλους αυτούς.

Ως ευθύνη εννοούμε το αποτέλεσμά τού να βγουν εκτός κρίσιμες λειτουργίες, κάτι που είχα πει και στην πρώτη ανάγνωση. Φανταστείτε σε ένα λιμάνι το καλοκαίρι στην Ελλάδα με χιλιάδες τουρίστες να βγουν εκτός λειτουργίας τα συστήματα των ιδιωτικών εταιρειών, γιατί προσβλήθηκαν από κάποιον ή από μία κυβερνοεπίθεση ή σε μία φαρμακοβιομηχανία να εισβάλει κάποιος εξωτερικός κυβερνοπειρατής, αν θέλετε, και να επηρεάσει τη λειτουργία της φαρμακοβιομηχανίας ή μιας φαρμακαποθήκης και να μείνουν τα φαρμακεία της χώρας χωρίς τα κατάλληλα σκευάσματα για μέρες.

Όλα αυτά, λοιπόν, και πολλά άλλα τα οποία νομίζω μπορείτε να σκεφτείτε και να φανταστείτε έφεραν την Ευρώπη και σήμερα το ελληνικό Κοινοβούλιο στη θέση να ψηφίσει μια κοινή πλέον γραμμή, έναν κοινό τρόπο με κοινές διαδικασίες, προκειμένου να μπορέσουμε να είμαστε πιο ασφαλείς σε αυτή την επόμενη πιο διασυνδεδεμένη ημέρα.

Ποιους αφορά αυτό το νομοσχέδιο; Αφορά τους πάντες, γιατί και εδώ πέρα ειπώθηκαν αρκετά πράγματα. Πρώτον, αφορά τις μεσαίες επιχειρήσεις και ως τέτοιες λογίζονται οι επιχειρήσεις με πενήντα έως διακόσιους πενήντα εργαζόμενους και με κύκλο εργασιών από 10 έως 50 εκατομμύρια. Αφορά προφανώς και τις μεγαλύτερες από αυτές, αλλά εμμέσως αφορά και πολλές μικρότερες, γιατί και αυτό είναι κάτι που ειπώθηκε, τι κάνουμε με τους μικρούς επιχειρηματίες. Επίσης, ειπώθηκε και το ότι δεν πρέπει να τους αφήσουμε μόνους τους, όπως ειπώθηκε και το ότι θα είναι δυσβάσταχτο το βάρος για να ακολουθήσουν διαδικασίες.

Οποιαδήποτε επιχείρηση, λοιπόν, όσο μικρή κι αν είναι, αν είναι μέσα σε αυτή την αλυσίδα εφοδιασμού των μεγαλύτερων επιχειρήσεων, και αυτή η επιχείρηση θα πρέπει να τηρεί όρους και προϋποθέσεις. Παρ’ όλα αυτά, θεωρώ πως όσον αφορά αυτό το δίλημμα που ειπώθηκε, ότι πάμε να τους αναγκάσουμε να κάνουν πράγματα τα οποία δεν θα μπορούσαν να σηκώσουν, ό,τι αναγκαστούν να κάνουν θα είναι σίγουρα πολύ λιγότερο και πολύ οικονομικότερο από το να χρειαστεί να επανέλθουν μετά από μία κυβερνοεπίθεση και από το να πάει κάποιος ο οποίος θα προσβάλει τα συστήματά τους, θα τα κλειδώσει και θα ζητήσει τεράστια ποσά για να τα ανοίξει μετά.

Συνεπώς, πέρα από το ποιος πραγματικά είναι υποχρεωμένος να τηρήσει τη NIS 2, αυτή τη νέα ευρωπαϊκή οδηγία, καλό θα είναι να είμαστε όλοι πλέον σε μια εγρήγορση, διότι είναι πάρα πολύ εύκολο να την πατήσουμε, είναι πάρα πολύ πιθανό κάποιος να μας βάλει στόχο, είτε γιατί μας είδε στην αλυσίδα μιας μεγάλης επιχείρησης είτε γιατί απλά του μπήκαμε στο μάτι.

Ποιοι είναι, λοιπόν, αυτοί οι φορείς, αυτές οι εταιρείες που θα πρέπει να ακολουθήσουν τη νέα ευρωπαϊκή οδηγία; Είναι προφανώς η ενέργεια, το νερό, τα λύματα, οι ταχυμεταφορές, οι ψηφιακές υποδομές, η διατροφική αλυσίδα για προφανείς λόγους, όλες οι υπηρεσίες διαστήματος, τα ερευνητικά κέντρα και το δημόσιο. Όλο το δημόσιο; Όλο το δημόσιο. Και το λέω αυτό γιατί μια από τις πρώτες αιτιάσεις που έθεσε η ΑΔΑΕ, για την οποία θα μιλήσω αμέσως παρακάτω, είναι γιατί να είναι και η ίδια υπόχρεη σε αυτούς τους ελέγχους που θα πρέπει να κάνει ο φορέας μας, η Εθνική Αρχή Κυβερνοασφάλειας. Και εδώ πέρα λοιπόν οι έλεγχοι δεν έχουν την έννοια του εξουσιαζόμενου, δεν θα πάει κανείς να τους αναγκάσει να κάνουν κάτι. Συνεργασία είναι. Και αυτή η λέξη είναι μια μαγική λέξη. Ειπώθηκε πάρα πολύ από τον κ. Γκρίτζαλη και πάλι για να μπορέσουμε να προχωρήσουμε αυτό το οποίο σήμερα συζητάμε. Μιλάμε για συνεργασία με τις ανεξάρτητες αρχές -oι υπόλοιπες ανεξάρτητες αρχές κατάλαβαν κανονικότατα την αναγκαιότητα να ακολουθήσουν αυτά τα οποία η NIS2 προβλέπει- για τις δικαστικές αρχές προφανώς και θα πρέπει να είμαστε εκεί ως Εθνική Αρχή Κυβερνοασφάλειας δίπλα στα δικαστήρια, για να μην πέσουν θύματα κυβερνοεπιθέσεων. Άρα, προφανώς και θα είμαστε εκεί για να συνεργαστούμε. Όποιος το βλέπει διαφορετικά απλά μάλλον δεν έχει μπει στο κλίμα της ευρωπαϊκής οδηγίας.

Η Εθνική Αρχή Κυβερνοασφάλειας λοιπόν είναι αυτή η οποία θα έρθει να κάνει αυτό το οποίο περιγράφω. Τι να κάνει στην αρχή; Πρώτον, να δημιουργήσει μια λίστα με τους φορείς και να ξέρουμε τι τεχνολογίες χρησιμοποιούν αυτοί οι φορείς. Γιατί είναι πολύ σημαντικό να ξέρουμε τεχνολογίες; Διότι αν σήμερα συμβεί κάτι, ένα συμβάν, σε μια εταιρεία και ξέρουμε ότι χρησιμοποιεί για παράδειγμα ένα συγκεκριμένο firewall θα πρέπει να μπορούμε να ειδοποιήσουμε γρήγορα και άλλες αντίστοιχες εταιρείες, οντότητες, φορείς, έτσι ώστε να γνωρίζουν ότι υπάρχει αυτή η «τρύπα», όπως λέμε, στα συστήματα ασφαλείας και να την κλείσουμε με μια αναβάθμιση ή με αλλαγή εξοπλισμού.

Άρα, είναι πάρα πολύ κρίσιμο -και το αναφέρει και αυτό σαφώς η Ευρώπη- το να μπορέσουμε να δημιουργήσουμε αυτή την κοινή βάση και να ενημερώνουμε γρήγορα. Είναι εξαιρετικά κρίσιμο το να μπορέσουμε να πάρουμε την πληροφορία και αν μπορούμε και την ίδια στιγμή να ενημερώσουμε όλους αυτούς τους φορείς οι οποίοι θα μπορούσαν να είναι οι επόμενοι στόχοι.

Και το λέω αυτό γιατί ειπώθηκε από τον ίδιο τον πρόεδρο της ΑΔΑΕ, έναν εξαιρετικό δικαστή καθ’ όσον γνωρίζω, ότι η νομοθεσία δεν τους επέτρεπε στο παρελθόν να ειδοποιήσουν γρήγορα για συμβάντα που είχαμε στις τηλεπικοινωνίες και ότι αυτό έπαιρνε και μήνες. Αυτό από μόνο του δείχνει το κενό που υπήρχε μέχρι σήμερα στις όλες διαδικασίες.

Μπορεί η Εθνική Αρχή Κυβερνοασφάλειας να κάνει όλα όσα της «φορτώνουμε»; Ξεκίνησε ως μια Γενική Διεύθυνση του Υπουργείου μας, του Υπουργείου Ψηφιακής Διακυβέρνησης, με σαράντα πέντε άτομα και μέσα σε έξι μήνες από το ευρύτερο δημόσιο έχει καταφέρει να βρει ενενήντα πέντε άτομα και συνεχίζουμε ψάχνοντας να βρούμε τους κατάλληλους ανθρώπους. Δεν είναι εύκολο, όπως δεν είναι εύκολο για το υπόλοιπο δημόσιο να βρούμε ειδικούς πληροφορικής, γι’ αυτό και σε επόμενη φάση θα πρέπει να ανοιχτούμε και στην αγορά για να μπορέσουμε να βρούμε κατάλληλο προσωπικό.

Για το θέμα του προϋπολογισμού, επίσης, θα ήθελα να πω πως προφανώς δεν θα αφήσουμε την Εθνική Αρχή Κυβερνοασφάλειας να προσπαθεί να βρει τα χρήματα για να συμπληρώσει. Ούτως ή άλλως ήδη από τον προϋπολογισμό του Υπουργείου μας και από τα διαθέσιμα που υπάρχουν χρηματοδοτείται και θα συνεχίσουμε να το κάνουμε. Όμως, τι λέμε; Ότι προφανώς, όπως και στην ΕΕΤΤ, μια άλλη ανεξάρτητη αρχή που είναι νομικό πρόσωπο δημοσίου δικαίου, προφανώς όσα χρήματα έρχονται από πρόστιμα θα χρησιμοποιηθούν για τους σκοπούς αυτούς. Δεν συμβαίνει το αντίθετο, δεν θα πρέπει σώνει και καλά να κόβουμε πρόστιμα για να μπορέσουμε να εξασφαλίσουμε τη βιωσιμότητα της Εθνικής Αρχής Κυβερνοασφάλειας.

Τι άλλο θα κάνει η Εθνική Αρχή; Κάτι πάρα πολύ κρίσιμο. Εκτός από το να ενημερώνει, να πιστοποιεί εταιρείες οι οποίες θα κάνουν κυβερνοελέγχους, καθώς θα πηγαίνουν σε εταιρείες και θα τους μιλάνε για την κυβερνοασφάλεια, θα είναι αυτή η οποία προφανώς θα συνεχίσει να ελέγχει αν οι κρίσιμες αυτές υποδομές τηρούν τα όσα πρέπει. Επίσης, κάτι πάρα πολύ σημαντικό που αφορά και τις ανεξάρτητες αρχές για τις οποίες έγινε πολύ μεγάλη κουβέντα αυτές τις ημέρες είναι πως όταν κάτι συμβεί θα πρέπει γι’ αυτό το συμβάν να υπάρχει μια ομάδα ανθρώπων εξειδικευμένων οι οποίοι θα πάνε εκεί και θα ακολουθήσουν τα βήματα, προκειμένου να περιορίσουμε τη διασπορά του προβλήματος και να επαναφέρουμε όσο μπορούμε πιο γρήγορα τις υποδομές αυτές σε λειτουργική μορφή. Μέχρι σήμερα αυτή η ομάδα είναι η ομάδα της εθνικής ασφάλειας, μια εξαιρετική ομάδα με εξαιρετική κατάρτιση, όμως σιγά-σιγά και η Εθνική Αρχή Κυβερνοασφάλειας θα πρέπει να δημιουργήσει αυτή την ομάδα έτσι ώστε να μπορεί να σταθεί δίπλα.

Συνεπώς, αυτοί είναι οι φορείς που εμπλέκονται, αυτοί θα είναι οι φορείς που θα πρέπει να ακολουθήσουν τις διαδικασίες. Προφανώς και είναι το δημόσιο. Σκεφθείτε το αντίθετο, αν κάθε φορέας του δημοσίου θεωρούσε για τους λόγους του -για λόγους ανεξαρτησίας ή συνταγματικούς, ο καθένας μπορεί να θεωρεί οτιδήποτε- ότι πρέπει να κάνει τη δική του ομάδα, να έχει τα δικά του συστήματα κυβερνοασφάλειας και να ενημερώνει κατά το δοκούν όταν και όποτε νομίζει. Δεν μιλάμε γι’ αυτό το πράγμα, δεν δουλεύει έτσι η κυβερνοασφάλεια και δεν εννοεί αυτό το πράγμα η Ευρωπαϊκή Ένωση.

Πάμε τώρα στο μείζον θέμα, που νομίζω πως αυτό είναι το θέμα της ΑΔΑΕ. Πρώτον ξεκινάμε από τα βασικά. Ειδοποιήθηκε η ΑΔΑΕ; Το ξανασυζητήσαμε γιατί ειπώθηκε και γράφτηκε στην επιστολή της ΑΔΑΕ και ο Πρόεδρός της κ. Ράμμος παραδέχτηκε πως το καλοκαίρι του στείλαμε ένα e-mail που του ζητήσαμε να βρεθούμε ως Εθνική Αρχή Κυβερνοασφάλειας και να συζητήσουμε το πλαίσιο στο οποίο θέλουμε να κινηθούμε και είπε μόνος του ότι εκείνη την περίοδο η ΑΔΑΕ είχε πολλή δουλειά και δεν επανήλθε. Άρα, από τη μεριά μας τουλάχιστον σε πρώτη φάση ήμασταν εκεί για να συζητήσουμε μαζί του.

Μειώνονται, αφαιρούνται αρμοδιότητες από την ΑΔΑΕ; Να τα δούμε λίγο συγκεκριμένα; Κατ’ αρχάς, υπάρχει το άρθρο 29 το οποίο μπήκε στο νομοσχέδιο μετά τη διαβούλευση. Γιατί ειπώθηκε κι αυτό, ότι η ΑΔΑΕ εξέφρασε αντιρρήσεις και εμείς δεν κάναμε τίποτα. Το άρθρο 29 ήρθε ακριβώς για να έρθει και να θεραπεύσει τις αντιρρήσεις της ΑΔΑΕ σε σχέση με το αν πρέπει ή όχι να έχει αρμοδιότητες. Το άρθρο, λοιπόν, 29 λέει αυτό ακριβώς, ότι μπορεί η ΑΔΑΕ να συνεχίσει να κάνει τη δουλειά της όπως την έκανε.

Έρχεστε όμως και μας λέτε ότι στο άρθρο 32, το οποίο πρέπει να το πάρουμε πίσω, όπως ειπώθηκε, καταργούμε στην ουσία τις αρμοδιότητες της ΑΔΑΕ. Πάμε να δούμε λίγο τι λέει το περιβόητο άρθρο 32. Φαντάζομαι ότι δεν μιλάτε για τη δεύτερη παράγραφό του η οποία καταργεί ήδη καταργημένες ευρωπαϊκές οδηγίες. Πάμε λίγο στην παράγραφο Α΄ που λέει για τα άρθρα 148 και 149 του…

**ΧΡΗΣΤΟΣ ΓΙΑΝΝΟΥΛΗΣ:** Η κατάργηση του 27 γιατί είναι παραπομπή;

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Να σας εξηγήσω λιγάκι τι εννοούν τα άρθρα αυτά. Στο άρθρο 148 λοιπόν -και έχω δίπλα και το άρθρο 29 το οποίο έρχεται να επαναφέρει αυτές τις αρμοδιότητες- έχουμε σαφή αναφορά στην ασφάλεια των δικτύων και λέει ότι οι πάροχοι των δημοσίων δικτύων ηλεκτρονικών επικοινωνιών θα πρέπει να λάβουν όλα αυτά τα πρόσφορα, τεχνικά και οργανωτικά μέτρα για τη διαχείριση του κινδύνου.

Στο άρθρο 1 του άρθρου 29, που επαναφέρουμε, λέμε ότι η Αρχή Διασφάλισης του Απορρήτου των Επικοινωνιών υποχρεώνει τους παρόχους δημοσίων δικτύων ηλεκτρονικών επικοινωνιών να λαμβάνουν ενισχυμένα μέτρα κυβερνοασφάλειας πέραν των προβλεπόμενων. Συνεπώς, το άρθρο 148 διορθώνεται και συμπληρώνεται με το άρθρο 29. Τι λέει η δεύτερη παράγραφος του άρθρου 148; Μιλά για την ενημέρωση, ότι οι πάροχοι δημοσίων δικτύων ηλεκτρονικών επικοινωνιών θα πρέπει να κοινοποιούν αμελλητί στην ΑΔΑΕ κάθε συμβάν ασφαλείας κ.λπ. κ.λπ..

Τι λέμε ακριβώς στη δεύτερη παράγραφο του άρθρου 29; Ότι οι πάροχοι δημοσίων δικτύων ηλεκτρονικών επικοινωνιών κοινοποιούν αμελλητί κάθε περιστατικό που έχει σημαντικό αντίκτυπο στη λειτουργία των δικτύων. Άρα, ούτε αυτό αφαιρείται.

Πάμε λίγο παρακάτω. Τι λέει παρακάτω το άρθρο 149; Μιλάει για τα πρόστιμα τα οποία θα πρέπει να επιβάλει η αρχή. Τι λέμε εμείς παρακάτω στο άρθρο 29 και παραπέμπουμε πλέον στις εξουσιοδοτικές του άρθρου 30; Ότι προφανώς η ΑΔΑΕ συνεχίζει να βάζει πρόστιμα, τα ίδια ακριβώς πρόστιμα, όπου εκείνη κρίνει ότι δεν τηρούνται όλα αυτά.

Άρα, αν δεν χάνει την αρμοδιότητα του ελέγχου των ηλεκτρονικών μέσων, αν δεν χάνει την αρμοδιότητα να την ενημερώνουν και αν δεν χάνει και την αρμοδιότητα να βάζει πρόστιμα, ποια αρμοδιότητα χάνει ακριβώς; Για τι πράγμα συζητάμε σήμερα; Γιατί σίγουρα δεν συζητάμε για το απόρρητο, έτσι; Δεν υπάρχει κανένα τέτοιο θέμα.

Στην ουσία τι κάνουμε; Και σ’ αυτό θέλω να επανέλθω. Λέμε ότι θα πρέπει να έχουμε γενικές γραμμές και κατεύθυνση στη χώρα από μια αρχή, από την Εθνική Αρχή Κυβερνοασφάλειας. Η ΑΔΑΕ η οποία έκανε αυτή τη δουλειά προηγουμένως για τους τηλεπικοινωνιακούς παρόχους συνεχίζει να την κάνει. Ένας πάροχος ο οποίος θα έχει ένα συμβάν πλέον θα ενημερώνει αμελλητί, όπως γράφει ακριβώς ο νόμος, θα ενημερώνει την ΑΔΑΕ και την Εθνική Αρχή Κυβερνοασφάλειας. Από εκεί και πέρα, με συνεργασία θα δούμε ποιος και πώς θα πρέπει να βάζει τα πρόστιμα. Πάντως δεν χάνει κανένα τέτοιο δικαίωμα η ΑΔΑΕ. Αυτό θα πρέπει να το ξεκαθαρίσουμε.

Πάμε λίγο σε κάτι το οποίο επίσης έχει ενδιαφέρον να δούμε και το οποίο είναι το περιβόητο άρθρο 3 στην παράγραφο 10. Τι λέμε εδώ, το οποίο επίσης ο πρόεδρος της ΑΔΑΕ θεώρησε ότι κακώς εξαιρούμε την Αρχή Προστασίας Δεδομένων Προσωπικού Χαρακτήρα; Το άρθρο αυτό δεν λέει τίποτα για το απόρρητο. Το άρθρο αυτό δεν λέει τίποτα για τις τηλεπικοινωνίες. Αυτό το οποίο λέει είναι ο τρόπος με τον οποίο, σε ευρωπαϊκό επίπεδο, θα πρέπει να χειριζόμαστε στοιχεία και πολιτικές για προσωπικά δεδομένα. Και ακριβώς επειδή τα προσωπικά δεδομένα είναι μια αρμοδιότητα της ΑΠΔΠΧ αυτό διευκρινίζουμε στο άρθρο 3 παράγραφος 10. Άρα, δεν είχε λόγο να υπάρχει καμμία αναφορά της ΑΔΑΕ γιατί ούτως ή αλλιώς η αρχή που ασχολείται με τα προσωπικά δεδομένα είναι η Αρχή Προστασίας Δεδομένων Προσωπικού Χαρακτήρα.

Θέλω να πω στην ουσία ότι προφανώς και υπάρχει ζήτημα κυβερνοασφάλειας στις τηλεπικοινωνίες και κυρίως έχει να κάνει με τη διαθεσιμότητα, αν δηλαδή θέλει κάποιος να ρίξει τα δίκτυα αν θα μπορούσε, εάν δεν τηρούνται οι όροι και οι προϋποθέσεις.

Προφανώς και η Εθνική Αρχή Κυβερνοασφάλειας θα πρέπει να ασχοληθεί με αυτό όσο ασχολούνται με κάτι που κατά την άποψή μου είναι πιο κρίσιμο και είναι το νερό και η ενέργεια. Γιατί, δηλαδή, η ΡΑΑΕΥ είδε το πράγμα στη σωστή του διάσταση και συμφώνησε ότι πρέπει να δουλέψουμε μαζί συνεργατικά και υπάρχει διαφορετική προσέγγιση από την ΑΔΑΕ; Δεν το καταλαβαίνω και θεωρώ πως το επόμενο διάστημα, αφού ψηφιστεί η νομοθεσία αυτή, θα μπορέσουμε να καθίσουμε και να βρούμε τρόπους για να συνεργαστούμε με όλες τις ανεξάρτητες αρχές, έτσι ώστε να μην υπάρχει η παραμικρή σκιά σε σχέση με το τι πάμε να κάνουμε. Αυτό το οποίο πάμε να κάνουμε είναι προφανώς να δημιουργήσουμε ένα ακόμα πιο ασφαλές επιγραμμικό περιβάλλον, ένα online περιβάλλον για τις ανεξάρτητες αρχές, για το δημόσιο, για τη δικαιοσύνη και φυσικά για τον ιδιωτικό τομέα.

Να σταθώ, στον όποιο χρόνο που απομένει, σε άλλα δύο-τρία ζητήματα που μπήκανε, πρώτον, για τους δήμους και πώς οι δήμοι θα αντιμετωπίσουν τις προκλήσεις. Οι δήμοι, όντως, δεν ήταν στον πυρήνα της NIS 2, αλλά θεωρήσαμε πως πρέπει να μπουν, γιατί ήδη είχαμε πολύ σοβαρά συμβάντα και δεν είμαστε απλά εκεί για να τους επιβάλλουμε κάτι, αλλά στηρίζουμε τους δήμους ενεργά και πρακτικά. Περίπου 500 εκατομμύρια ευρώ είναι τα προγράμματα που τρέχουν σήμερα για δήμους από «Smart Cities», Ταμείο Ανάκαμψης, ΕΣΠΑ και «Αντώνης Τρίτσης» και άλλα 8,5 εκατομμύρια, τα οποία βγάλαμε επί τούτου για cyber security σε δήμους από το Υπουργείο μας πριν περίπου ένα μήνα.

Ο κ. Πάνας και ο κ. Μάντζος θέσανε ορθά κατά την άποψή μου το θέμα των δεξιοτήτων. Ήδη 102 εκατομμύρια σήμερα έχουν βγει σε προγράμματα απόκτησης νέων δεξιοτήτων. Έχει τρέξει ήδη το πρόγραμμα για τους κοινωνικούς εταίρους για να επιμορφώσουν εργαζόμενους. Και βγήκε προχθές το πρόγραμμα με 40 εκατομμύρια για το δημόσιο, προκειμένου να μπορέσουμε εκεί πλέον να περάσουμε αυτή τη γνώση που απαιτείται για κυβερνοασφάλεια, αλλά και τεχνητή νοημοσύνη, ενώ συμμετέχουμε και καταθέσαμε και μια πολύ αξιόμαχη πρόταση για μια ευρωπαϊκή ακαδημία κυβερνοασφάλειας, στο οποίο θεωρώ πως έχουμε πολύ σημαντικές πιθανότητες να ενταχθούμε.

Πάμε σιγά-σιγά να κλείσουμε. Τα τρία τελευταία άρθρα έχουν ενδιαφέρον. Θέλω να πω, κύριε Συντυχάκη, γιατί μου το θέσατε και την προηγούμενη φορά για το άρθρο 35 και τη σκανδαλώδη ρύθμιση, όπως αναφέρατε. Προχθές είχατε πει μάλιστα ότι πάμε να βρούμε εμπορικές περιοχές για να αποκτήσουν ακόμα περισσότερα κέρδη τα κανάλια, μέσα σε αυτά είναι και η ΕΡΤ, αλλά δευτερευούσης σημασίας είναι αυτό. Λοιπόν, αυτές οι πολύ εμπορικές περιοχές να θυμίσω ότι είναι μεταξύ άλλων ο Άη-Στράτης, η Χίος, τα Ψαρά, η Τήλος, η Ικαρία, η Κάσος, η Κάρπαθος, οι Λειψοί, η Χάλκη, η Λέρος, περιοχές οι οποίες δεν καλύπτονται σήμερα από το σήμα, διότι η συμφωνία που είχε γίνει κάποτε με τον πάροχο έχει καλύψει το πληθυσμιακό κριτήριο που είχε τεθεί. Δεν θα αφήσουμε αυτούς τους ανθρώπους χωρίς τηλεοπτικό σήμα ούτε την ανατολική Μακεδονία και Θράκη. Θα είμαστε εκεί για να στηρίξουμε κάθε Έλληνα πολίτη, ο οποίος θα πρέπει να έχει τη δυνατότητα να βλέπει τα κανάλια αυτά.

Πάμε στο περιβόητο άρθρο 36. Το άρθρο 36 για το Κτηματολόγιο λέει προφανώς κάτι πολύ ξεκάθαρο ότι για το λειτουργούν Κτηματολόγιο δίνουμε μια νέα ημερομηνία διόρθωσης, όμως καταλαβαίνω απόλυτα αυτά τα οποία είπατε, είναι αυτά τα οποία ακούμε και εμείς καθημερινά. Και εμείς εκεί έξω ζούμε και εμείς εκεί έξω μιλάμε με πολλούς ανθρώπους και προσωπικά με πάρα πολλούς ανθρώπους της αυτοδιοίκησης. Χθες ο Υφυπουργός, ο Κώστας ο Κυρανάκης απάντησε και σε δύο σχετικές επίκαιρες ερωτήσεις.

Πρέπει να τελειώσουμε. Είναι δεδομένο αυτό ότι δεν είναι μόνο το Ταμείο Ανάκαμψης, δεν μπορούμε να πάμε μπροστά χωρίς να ξέρουμε τι έχουμε και πού το έχουμε. Αυτό, όμως, το οποίο πρέπει να το θέσουμε σε όλο το εύρος στο πλάτος και το μήκος είναι ότι κανείς Έλληνας πολίτης δεν θα χάσει την ιδιοκτησία του. Το Κτηματολόγιο παρακολουθεί μέρα προς μέρα και ώρα προς ώρα την ώρα αυτή τις αιτήσεις οι οποίες γίνονται σε όλη την Ελλάδα και θα είναι εκεί να δώσει τις λύσεις όποιες και αν είναι αυτές, όποτε και αν πρέπει να τις δώσει.

Το ξαναλέω και πάλι, όμως, γιατί το ακούω πολύ ως κινδυνολογία ότι δεν πρόκειται ποτέ το Υπουργείο, η Κυβέρνηση αυτή, το Κτηματολόγιο να αφήσουν περιουσίες να χαθούν. Απλά θα πρέπει να επισπεύσουμε, δεν έχουμε άλλο χρόνο.

Για τη δε Πάτμο, αυτό το οποίο πρέπει να πούμε είναι πως ήδη είναι στον αέρα ο διαγωνισμός για νέο προϊστάμενο, αλλά και για προσωπικό το οποίο λείπει.

Πάμε, λοιπόν, να δούμε και το άρθρο 37. Το άρθρο 37 είναι μια πολύ τυπική παράταση της σύμβασης συντήρησης για τη λειτουργία των νοσοκομείων.

**ΔΗΜΗΤΡΙΟΣ ΜΠΙΑΓΚΗΣ:** Τι θα γίνει στην Κέρκυρα, κύριε Υπουργέ; Θα πάρετε μέτρα;

**ΧΡΗΣΤΟΣ ΓΙΑΝΝΟΥΛΗΣ:** Αυτό θα ήταν χρήσιμο να το απαντήσετε, κύριε Υπουργέ.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Σας είπα και πάλι, το Κτηματολόγιο είναι εκεί για να πάρει όσα μέτρα απαιτούνται, προκειμένου κανείς να μη χάσει την περιουσία του. Είμαι πάρα πολύ σαφής. Δεν θα χάσει κανείς την περιουσία του. Ήδη, έχουν παρθεί πολύ σημαντικά μέτρα και θα παρθούν και όλα όσα άλλα πρέπει, προκειμένου να μη χάσει κανείς άνθρωπος την περιουσία του. Αυτή είναι η ανησυχία σας και η δικιά μου.

Πάμε τώρα σε τελευταίες απαντήσεις. Τι έχουμε κάνει μέχρι σήμερα για την κυβερνοασφάλεια; Ερχόμαστε εκ των υστέρων να πάρουμε μέτρα; Να θυμίσω ή να ενημερώσω πως ήδη «τρέχει» ένα έργο για το Security Operation Center, το Κέντρο Ελέγχων Κυβερνοασφάλειας της ΕΥΠ, που αφορά όλο το δημόσιο τομέα, δεν είναι της ΕΥΠ, με 41 εκατομμύρια ευρώ. Ολοκληρώνεται ο διαγωνισμός για τις DDoS επιθέσεις στη Γενική Γραμματεία Πληροφορικών Συστημάτων με 8,5 δισεκατομμύρια ευρώ. Είναι στον αέρα o διαγωνισμός με 52 εκατομμύρια ευρώ για ΕΔΥΤΕ, Κτηματολόγιο, ΓΓΠΣ και ΗΔΙΚΑ, συνεπώς ήδη όλα αυτά αν τα αθροίσουμε είναι πάνω από 100 εκατομμύρια ευρώ, έργα κρίσιμα για τις εθνικές μας υποδομές.

Ειπώθηκε από τον κ. Τζανακόπουλο τι κάνουμε για την προστασία από τους αλγόριθμους. Αυτό είναι άλλο νομοσχέδιο, το DSΑ, Digital Services Act, το οποίο έρχεται να απαντήσει στο τι κάνουμε για τους αλγορίθμους. Και χθες, όμως, στην παρουσίαση της εθνικής στρατηγικής για την τεχνητή νοημοσύνη, ο Πρωθυπουργός ξεκαθάρισε πως είμαστε πλέον έτοιμοι να πάρουμε όλες αυτές τις πρωτοβουλίες που πρέπει σε εθνικό και ευρωπαϊκό επίπεδο, προκειμένου να βοηθήσουμε, να προστατέψουμε τους ανθρώπους από την κακή πλευρά της τεχνολογίας της τεχνητής νοημοσύνης, πολύ περισσότερο τους ανήλικους, οι οποίοι σήμερα στα μέσα κοινωνικής δικτύωσης αντιμετωπίζονται με έναν τελείως ανεύθυνο τρόπο. Δηλαδή, αρκεί να πατήσουν ένα «κλικ» ότι είναι ενήλικοι για να μπορέσουν να βρουν περιεχόμενο, κάτι το οποίο θα πρέπει να αλλάξει. Θα πρέπει οι μεγάλες πλατφόρμες, που ξέρουν πολύ καλά ότι απέναντί τους έχουν ανήλικους, να λάβουν τα κατάλληλα μέτρα.

Κλείνω, λέγοντας πως η χώρα αλλάζει πλέον πραγματικά επίπεδο και σε ψηφιακό και σε φυσικό επίπεδο. Το ψηφιακό περιβάλλον προχωράει σταθερά και με πολύ ταχείς ρυθμούς μπροστά. Να μην ξεχνάμε πού βρισκόμασταν πέντε χρόνια πριν, με μηδενικές ψηφιακές υπηρεσίες και 0% διείσδυση οπτικών ινών στη χώρα μας, πλέον έχουμε φτάσει περίπου στο 50%.

Δεν θέλω να πω πράγματα τα οποία πιθανώς κάποιος θα τα θεωρήσει υποκειμενικά διότι τα λέει ένας Υπουργός της Κυβέρνησης. Θα σας μεταφέρω τι είπε προχθές ο ceo της «DATA 4» Olivier Micheli,όταν θεμελίωσε το νέο Data Center της μεγάλης γαλλικής εταιρείας, ότι του έκανε φοβερή εντύπωση ότι η Ελλάδα είναι η χώρα στην οποία βρήκε τις ταχύτερες δυνατές διαδικασίες και βρήκε τη δυνατότητα η επιχειρηματικότητα να «τρέξει» πολύ πιο γρήγορα σε ένα ψηφιακό επίπεδο στο οποίο η Ελλάδα δεν έχει κάνει πλέον μόνο βήματα, αλλά έχει κάνει άλματα. Και για να μπορέσουμε να είμαστε ασφαλείς σε αυτή την επόμενη ψηφιακή μέρα, θεωρώ πως είναι απαραίτητο να στηρίξουμε τη χώρα, να ενσωματώσουμε την ευρωπαϊκή οδηγία και να στηρίξουμε το συγκεκριμένο νομοσχέδιο.

Ευχαριστώ πάρα πολύ τον εισηγητή μας για όλη την προσπάθεια και όλη την ομάδα που δούλεψε για το νομοσχέδιο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Στο σημείο αυτό, κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ψηφιακής Διακυβέρνησης: «Ενσωμάτωση της Οδηγίας (ΕΕ) 2022/2555 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2022, σχετικά με μέτρα για υψηλό κοινό επίπεδο κυβερνοασφάλειας σε ολόκληρη την Ένωση, την τροποποίηση του Κανονισμού (ΕΕ) 910/2014 και της Οδηγίας (ΕΕ) 2018/1972, και την κατάργηση της Οδηγίας (ΕΕ) 2016/1148 (Οδηγία NIS 2) και άλλες διατάξεις».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, τριάντα επτά άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| |  | | --- | | Ενσωμάτωση της Οδηγίας (ΕΕ) 2022/2555 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2022, σχετικά με μέτρα για υψηλό κοινό επίπεδο κυβερνοασφάλειας σε ολόκληρη την Ένωση, την τροποποίηση του Κανονισμού (ΕΕ) 910/2014 και της Οδηγίας (ΕΕ) 2018/1972, και την κατάργηση της Οδηγίας (ΕΕ) 2016/1148 (Οδηγία NIS 2) και άλλες διατάξεις | | Επί της Αρχής ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: OXI | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: OXI | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: OXI | | ΣΠΑΡΤΙΑΤΕΣ: OXI | | Άρθρο 1 ως έχει ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: OXI | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: ΠΡΝ | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: ΠΡΝ | | ΣΠΑΡΤΙΑΤΕΣ: OXI | | Άρθρο 2 ως έχει ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: OXI | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: ΠΡΝ | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: ΠΡΝ | | ΣΠΑΡΤΙΑΤΕΣ: OXI | | Άρθρο 3 όπως τροπ. ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: OXI | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: ΠΡΝ | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: OXI | | ΣΠΑΡΤΙΑΤΕΣ: OXI | | Άρθρο 4 όπως τροπ. ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: OXI | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: ΠΡΝ | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: ΠΡΝ | | ΣΠΑΡΤΙΑΤΕΣ: OXI | | Άρθρο 5 ως έχει ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: ΝΑΙ | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: ΠΡΝ | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: ΠΡΝ | | ΣΠΑΡΤΙΑΤΕΣ: ΠΡΝ | | Άρθρο 6 ως έχει ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: ΝΑΙ | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: ΠΡΝ | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: ΠΡΝ | | ΣΠΑΡΤΙΑΤΕΣ: ΠΡΝ | | Άρθρο 7 ως έχει ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: ΠΡΝ | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: ΠΡΝ | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: OXI | | ΣΠΑΡΤΙΑΤΕΣ: OXI | | Άρθρο 8 όπως τροπ. ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: OXI | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: OXI | | Ν. ΑΡΙΣΤΕΡΑ: OXI | | ΝΙΚΗ: OXI | | ΠΛΕΥΣΗ ΕΛ.: ΠΡΝ | | ΣΠΑΡΤΙΑΤΕΣ: OXI | | Άρθρο 9 όπως τροπ. ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: ΝΑΙ | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: OXI | | Ν. ΑΡΙΣΤΕΡΑ: OXI | | ΝΙΚΗ: OXI | | ΠΛΕΥΣΗ ΕΛ.: OXI | | ΣΠΑΡΤΙΑΤΕΣ: OXI | | Άρθρο 10 ως έχει ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: ΠΡΝ | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: OXI | | Ν. ΑΡΙΣΤΕΡΑ: OXI | | ΝΙΚΗ: OXI | | ΠΛΕΥΣΗ ΕΛ.: OXI | | ΣΠΑΡΤΙΑΤΕΣ: OXI | | Άρθρο 11 ως έχει ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: ΠΡΝ | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: OXI | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: ΠΡΝ | | ΣΠΑΡΤΙΑΤΕΣ: ΠΡΝ | | Άρθρο 12 όπως τροπ. ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: ΠΡΝ | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: OXI | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: OXI | | ΣΠΑΡΤΙΑΤΕΣ: ΠΡΝ | | Άρθρο 13 όπως τροπ. ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: ΠΡΝ | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: ΠΡΝ | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: OXI | | ΣΠΑΡΤΙΑΤΕΣ: ΠΡΝ | | Άρθρο 14 ως έχει ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: ΝΑΙ | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: ΠΡΝ | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: ΠΡΝ | | ΣΠΑΡΤΙΑΤΕΣ: ΠΡΝ | | Άρθρο 15 όπως τροπ. ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: ΝΑΙ | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: OXI | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: OXI | | ΣΠΑΡΤΙΑΤΕΣ: ΠΡΝ | | Άρθρο 16 ως έχει ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: ΝΑΙ | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: ΠΡΝ | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: ΠΡΝ | | ΣΠΑΡΤΙΑΤΕΣ: ΠΡΝ | | Άρθρο 17 ως έχει ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: ΠΡΝ | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: ΠΡΝ | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: ΠΡΝ | | ΣΠΑΡΤΙΑΤΕΣ: ΠΡΝ | | Άρθρο 18 ως έχει ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: ΝΑΙ | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: ΠΡΝ | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: ΠΡΝ | | ΣΠΑΡΤΙΑΤΕΣ: ΠΡΝ | | Άρθρο 19 ως έχει ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: ΝΑΙ | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: ΠΡΝ | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: ΠΡΝ | | ΣΠΑΡΤΙΑΤΕΣ: ΠΡΝ | | Άρθρο 20 ως έχει ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: ΝΑΙ | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: ΠΡΝ | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: ΠΡΝ | | ΣΠΑΡΤΙΑΤΕΣ: ΠΡΝ | | Άρθρο 21 ως έχει ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: ΝΑΙ | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: ΠΡΝ | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: OXI | | ΣΠΑΡΤΙΑΤΕΣ: ΠΡΝ | | Άρθρο 22 ως έχει ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: ΝΑΙ | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: OXI | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: OXI | | ΣΠΑΡΤΙΑΤΕΣ: ΠΡΝ | | Άρθρο 23 όπως τροπ. ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: OXI | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: OXI | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: OXI | | ΣΠΑΡΤΙΑΤΕΣ: OXI | | Άρθρο 24 όπως τροπ. ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: OXI | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: OXI | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: ΠΡΝ | | ΣΠΑΡΤΙΑΤΕΣ: OXI | | Άρθρο 25 ως έχει ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: OXI | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: OXI | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: ΠΡΝ | | ΣΠΑΡΤΙΑΤΕΣ: OXI | | Άρθρο 26 όπως τροπ. ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: OXI | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: OXI | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: ΠΡΝ | | ΣΠΑΡΤΙΑΤΕΣ: OXI | | Άρθρο 27 ως έχει ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: ΝΑΙ | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: OXI | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: ΠΡΝ | | ΣΠΑΡΤΙΑΤΕΣ: ΠΡΝ | | Άρθρο 28 ως έχει ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: ΝΑΙ | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: ΠΡΝ | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: ΠΡΝ | | ΣΠΑΡΤΙΑΤΕΣ: OXI | | Άρθρο 29 ως έχει ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: ΠΡΝ | | ΣΥΡΙΖΑ: OXI | | Κ.Κ.Ε.: OXI | | ΕΛΛΗΝ. ΛΥΣΗ: OXI | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: OXI | | ΣΠΑΡΤΙΑΤΕΣ: OXI | | Άρθρο 30 όπως τροπ. ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: OXI | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: OXI | | Ν. ΑΡΙΣΤΕΡΑ: OXI | | ΝΙΚΗ: OXI | | ΠΛΕΥΣΗ ΕΛ.: OXI | | ΣΠΑΡΤΙΑΤΕΣ: OXI | | Άρθρο 31 όπως τροπ. ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: OXI | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: OXI | | Ν. ΑΡΙΣΤΕΡΑ: OXI | | ΝΙΚΗ: OXI | | ΠΛΕΥΣΗ ΕΛ.: OXI | | ΣΠΑΡΤΙΑΤΕΣ: OXI | | Άρθρο 32 όπως τροπ. ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: OXI | | ΣΥΡΙΖΑ: OXI | | Κ.Κ.Ε.: OXI | | ΕΛΛΗΝ. ΛΥΣΗ: ΠΡΝ | | Ν. ΑΡΙΣΤΕΡΑ: OXI | | ΝΙΚΗ: OXI | | ΠΛΕΥΣΗ ΕΛ.: OXI | | ΣΠΑΡΤΙΑΤΕΣ: OXI | | Άρθρο 33 ως έχει ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: ΝΑΙ | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: ΠΡΝ | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: ΠΡΝ | | ΣΠΑΡΤΙΑΤΕΣ: OXI | | Άρθρο 34 ως έχει ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: ΝΑΙ | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: OXI | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: ΠΡΝ | | ΣΠΑΡΤΙΑΤΕΣ: OXI | | Άρθρο 35 ως έχει ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: ΝΑΙ | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: ΠΡΝ | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: ΠΡΝ | | ΣΠΑΡΤΙΑΤΕΣ: OXI | | Άρθρο 36 όπως τροπ. ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: ΝΑΙ | | ΣΥΡΙΖΑ: ΠΡΝ | | Κ.Κ.Ε.: ΠΡΝ | | ΕΛΛΗΝ. ΛΥΣΗ: ΝΑΙ | | Ν. ΑΡΙΣΤΕΡΑ: ΠΡΝ | | ΝΙΚΗ: ΝΑΙ | | ΠΛΕΥΣΗ ΕΛ.: ΠΡΝ | | ΣΠΑΡΤΙΑΤΕΣ: ΠΡΝ | | Άρθρο 37 ως έχει ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: ΝΑΙ | | ΣΥΡΙΖΑ: ΠΡΝ | | Κ.Κ.Ε.: ΠΡΝ | | ΕΛΛΗΝ. ΛΥΣΗ: ΠΡΝ | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: ΠΡΝ | | ΣΠΑΡΤΙΑΤΕΣ: ΝΑΙ | | ΥΠ. ΤΡΟΠ 277/12 ως έχει ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: ΝΑΙ | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: OXI | | Ν. ΑΡΙΣΤΕΡΑ: OXI | | ΝΙΚΗ: ΠΡΝ | | ΠΛΕΥΣΗ ΕΛ.: ΠΡΝ | | ΣΠΑΡΤΙΑΤΕΣ: ΠΡΝ | | ΥΠ. ΤΡΟΠ 278/13 ως έχει ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: ΝΑΙ | | ΣΥΡΙΖΑ: ΠΡΝ | | Κ.Κ.Ε.: ΠΡΝ | | ΕΛΛΗΝ. ΛΥΣΗ: ΠΡΝ | | Ν. ΑΡΙΣΤΕΡΑ: ΠΡΝ | | ΝΙΚΗ: ΠΡΝ | | ΠΛΕΥΣΗ ΕΛ.: ΠΡΝ | | ΣΠΑΡΤΙΑΤΕΣ: ΠΡΝ | | Ακροτελεύτιο Άρθρο ως έχει ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: OXI | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: OXI | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: OXI | | ΣΠΑΡΤΙΑΤΕΣ: OXI | | Επί του Συνόλου ΚΑΤΑ ΠΛΕΙΟΨΗΦΙΑ | | Ν.Δ.: ΝΑΙ | | ΠΑΣΟΚ-Κ.Α.: OXI | | ΣΥΡΙΖΑ: ΠΡΝ | | Κ.Κ.Ε.: OXI | | ΕΛΛΗΝ. ΛΥΣΗ: ΠΡΝ | | Ν. ΑΡΙΣΤΕΡΑ: ΠΡΝ | | ΝΙΚΗ: OXI | | ΠΛΕΥΣΗ ΕΛ.: OXI | | ΣΠΑΡΤΙΑΤΕΣ: OXI  ΑΛΛΑΓΗ ΣΕΛΙΔΑΣ | |

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς, το σχέδιο νόμου του Υπουργείου Ψηφιακής Διακυβέρνησης: «Ενσωμάτωση της Οδηγίας (ΕΕ) 2022/2555 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2022, σχετικά με μέτρα για υψηλό κοινό επίπεδο κυβερνοασφάλειας σε ολόκληρη την Ένωση, την τροποποίηση του Κανονισμού (ΕΕ) 910/2014 και της Οδηγίας (ΕΕ) 2018/1972, και την κατάργηση της Οδηγίας (ΕΕ) 2016/1148 (Οδηγία NIS 2) και άλλες διατάξεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου 376α)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 19.32΄ λύεται η συνεδρίαση για αύριο, ημέρα Τετάρτη 27 Νοεμβρίου 2024 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**